(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ϟΣΤ΄

Τετάρτη, 29 Μαρτίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι τη συνεδρίαση παρακολουθούν μαθητές από το 4ο Δημοτικό Σχολείο Ξάνθης, το δημοτικό σχολείο Ξηρολόφου Θεσπρωτίας, τη Σχολή Παναγιωτόπουλου, το Γενικό Λύκειο Βουλιαγμένης, το 10ο Δημοτικό Σχολείο Αιγίου, το 2ο Δημοτικό Σχολείο Αφάντου Ρόδου, το 1ο Δημοτικό Σχολείο Ανωγείων Ρεθύμνου, το Γυμνάσιο Μπίρκεροντ Δανίας (Birkerod Gymnasium), το 5ο Δημοτικό Σχολείο Αργοστολίου Κεφαλλονιάς και από το 6ο Δημοτικό Σχολείο Κέρκυρας, σελ.   
2. Η Ειδική Μόνιμη Επιτροπή Κοινοβουλευτικής Δεοντολογίας καταθέτει την Έκθεσή της στην αίτηση της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτού, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:   
 α) Προς τον Υπουργό Αγροτικής Ανάπτυξης και Τροφίμων, με θέμα: «Να ενταχθεί το έργο «Βελτίωση υφιστάμενων αρδευτικών υποδομών και δικτύων του Δήμου Μινώα Πεδιάδας» στο πρόγραμμα Υποδομές Εγγείων Βελτιώσεων του Υπουργείου Αγροτικής Ανάπτυξης», σελ.   
 β) Προς την Υπουργό Πολιτισμού και Αθλητισμού:   
 i. με θέμα: «Η επίδραση της δημιουργίας του μουσείου της πόλεως των Αθηνών στην Ακαδημία Πλάτωνος, στον κοινωνικό ιστό της Αθήνας», σελ.   
 ii. με θέμα: «Απαράδεκτος ο αποκλεισμός του ανάκτορου του Γαλατά Μινώα Πεδιάδας από την υποψηφιότητα σειριακής εγγραφής στον Κατάλογο Παγκόσμιας Πολιτιστικής Κληρονομιάς της UNESCO», σελ.   
 iii. με θέμα: «Πλήρης απαξίωση του αρχαίου θεάτρου Μεγαλόπολης», σελ.   
 γ) Προς τον Υπουργό Αγροτικής Ανάπτυξης και Τροφίμων, με θέμα: «Να ληφθούν άμεσα μέτρα προστασίας για τους ψαράδες του Νομού Ηρακλείου», σελ.   
 δ) Προς τον Υπουργό Υποδομών και Μεταφορών, με θέμα: «Επικίνδυνες ελλείψεις προσωπικού στα περιφερειακά αεροδρόμια της χώρας», σελ.   
 ε) Προς τον Υπουργό Προστασίας του Πολίτη, με θέμα: «Νέες αστυνομικές προκλήσεις σε Θεσσαλονίκη και Βόλο», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου:

Οι Υπουργοί Οικονομικών, Ανάπτυξης και Επενδύσεων, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Κλιματικής Κρίσης και Πολιτικής Προστασίας, Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων, Εξωτερικών και Εσωτερικών, καθώς και ο Υφυπουργός Υποδομών και Μεταφορών κατέθεσαν την 29.3.2023, σχέδιο νόμου: «Διαχείριση των δεσμευμένων, συμπεριλαμβανομένων και των κατασχεμένων, και των δημευμένων περιουσιακών στοιχείων τα οποία προέρχονται από εγκληματικές δραστηριότητες, λήψη μέτρων προς εφαρμογή του Κανονισμού (ΕΕ) 2021/23 του Ευρωπαϊκού Κοινοβουλίου και του Συμβουλίου της 16ης Δεκεμβρίου 2020 σχετικά με το πλαίσιο για την ανάκαμψη και την εξυγίανση κεντρικών αντισυμβαλλομένων και για την τροποποίηση των κανονισμών (ΕΕ) 1095/2010, 648/2012, 600/2014, 806/2014 και 2015/2365 και των οδηγιών 2002/47/ΕΚ, 2004/25/ΕΚ, 2007/36/ΕΚ, 2014/59/33 και (ΕΕ) 2017/1132, λήψη μέτρων προς εφαρμογή του Κανονισμού (ΕΕ) 2019/1238 του Ευρωπαϊκού Κοινοβουλίου και του Συμβουλίου της 20ης Ιουνίου 2019 σχετικά με τη θέσπιση πανευρωπαϊκού ατομικού συνταξιοδοτικού προϊόντος (PEPP) και λοιπές διατάξεις», σελ.   
2. Κατάθεση Εκθέσεων Διαρκών Επιτροπής:   
 i. Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Ανάπτυξης και Επενδύσεων «Μέτρα στήριξης των συγγενών των θυμάτων και των πληγέντων του σιδηροδρομικού δυστυχήματος των Τεμπών της 28ης Φεβρουαρίου 2023, συνταξιοδοτική διάταξη, ρυθμίσεις για την ενίσχυση της ασφάλειας των συγκοινωνιών, διατάξεις για την ενίσχυση της ανάπτυξης, παρεμβάσεις για τον εκσυγχρονισμό της τουριστικής νομοθεσίας και άλλες επείγουσες διατάξεις», σελ.   
 ii. Η Διαρκής Επιτροπή Δημόσιας Διοίκησης Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Μετανάστευσης και Ασύλου «Κώδικας Μετανάστευσης», σελ.   
3. Μόνη συζήτηση επί της αρχής, των άρθρων και του συνόλου του σχεδίου νόμου του Υπουργείου Μετανάστευσης και Ασύλου: «Κώδικας Μετανάστευσης», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.  
ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΜΠΟΥΡΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΚΑΚΛΑΜΑΝΗΣ Ν. , σελ.   
 ΜΠΟΥΡΑΣ Α. , σελ.   
 ΣΑΚΟΡΑΦΑ Σ. , σελ.   
 ΥΨΗΛΑΝΤΗΣ Β. , σελ.   
  
Β. Επί των επικαίρων ερωτήσεων:  
 ΑΡΣΕΝΗΣ Κ. , σελ.   
 ΚΕΓΚΕΡΟΓΛΟΥ Β. , σελ.   
 ΚΕΔΙΚΟΓΛΟΥ Σ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΜΕΝΔΩΝΗ Σ. , σελ.   
 ΟΙΚΟΝΟΜΟΥ Ε. , σελ.   
 ΠΑΠΑΔΟΠΟΥΛΟΣ Μ. , σελ.   
 ΠΙΠΙΛΗ Φ. , σελ.   
 ΣΤΥΛΙΟΣ Γ. , σελ.   
 ΣΥΝΤΥΧΑΚΗΣ Ε. , σελ.   
  
Γ. Επί του σχεδίου νόμου του Υπουργείου Μετανάστευσης και Ασύλου:  
 ΑΝΤΩΝΙΟΥ Α. , σελ.   
 ΑΠΑΤΖΙΔΗ Μ. , σελ.   
 ΒΕΛΟΠΟΥΛΟΣ Κ. , σελ.   
 ΒΟΥΛΤΕΨΗ Σ. , σελ.   
 ΓΡΗΓΟΡΙΑΔΗΣ Κ. , σελ.   
 ΔΑΒΑΚΗΣ Α. , σελ.   
 ΔΗΜΟΣΧΑΚΗΣ Α. , σελ.   
 ΔΡΙΤΣΑΣ Θ. , σελ.   
 ΖΑΧΑΡΙΑΔΗΣ Κ. , σελ.   
 ΘΕΟΧΑΡΗΣ Θ. , σελ.   
 ΚΑΜΙΝΗΣ Γ. , σελ.   
 ΚΟΜΝΗΝΑΚΑ Μ. , σελ.   
 ΜΑΝΩΛΑΚΟΥ Δ. , σελ.   
 ΜΗΤΑΡΑΚΗΣ Π. , σελ.   
 ΜΠΟΓΔΑΝΟΣ Κ. , σελ.   
 ΜΠΟΥΡΝΟΥΣ Ι. , σελ.   
 ΜΥΛΩΝΑΚΗΣ Α. , σελ.   
 ΠΑΠΑΗΛΙΟΥ Γ. , σελ.   
 ΠΑΠΑΝΔΡΕΟΥ Γ. , σελ.   
 ΠΟΥΛΟΥ Π. , σελ.   
 ΣΚΑΝΔΑΛΙΔΗΣ Κ. , σελ.   
 ΤΣΑΒΔΑΡΙΔΗΣ Λ. , σελ.   
 ΥΨΗΛΑΝΤΗΣ Β. , σελ.   
 ΧΗΤΑΣ Κ. , σελ.   
 ΧΡΗΣΤΙΔΟΥ Ρ. , σελ.   
 ΨΥΧΟΓΙΟΣ Γ. , σελ.

Δ. ΠΑΡΕΜΒΑΣΕΙΣ:

ΜΑΜΟΥΛΑΚΗΣ Χ., σελ.

ΠΑΠΠΑΣ Ι., σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ϟΣΤ΄

Τετάρτη 29 Μαρτίου 2023

Αθήνα, σήμερα στις 29 Μαρτίου 2023, ημέρα Τετάρτη και ώρα 8.59΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Η Διαρκής Επιτροπή Δημόσιας Διοίκησης Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Μετανάστευσης και Ασύλου: «Κώδικας Μετανάστευσης».

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄Νότιου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι αναφορές από το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι απαντήσεις από το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Από τις σημερινές επίκαιρες ερωτήσεις δεν θα συζητηθεί λόγω αναρμοδιότητας η δεύτερη με αριθμό 628/27-3-2023 επίκαιρη ερώτηση δευτέρου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδηπρος τον ΥπουργόΥποδομών και Μεταφορών,με θέμα: «Για το ζήτημα της υψηλής Γέφυρας Σερβίων στην Περιφερειακή Ενότητα (Π.Ε.) Κοζάνης και τα προβλήματα που δημιουργούνται από το κλείσιμό της λόγω σοβαρών ζημιών».

Κατόπιν τούτου πρώτη θα συζητηθεί η πρώτη με αριθμό 619/27-3-2023 επίκαιρη ερώτηση δευτέρου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων,με θέμα: «Να ενταχθεί το έργο «Βελτίωση υφιστάμενων αρδευτικών υποδομών και δικτύων του Δήμου Μινώα Πεδιάδας» στο πρόγραμμα Υποδομές Εγγείων Βελτιώσεων του Υπουργείου Αγροτικής Ανάπτυξης».

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Το Υπουργείο Αγροτικής Ανάπτυξης προκήρυξε το πρόγραμμα για τα μικρά αρδευτικά έργα μέχρι 2,2 προϋπολογισμό, στο οποίο ο Δήμος Μινώα Πεδιάδας υπέβαλε πρόταση για τη βελτίωση των υφιστάμενων αρδευτικών υποδομών, προκειμένου να στηριχθούν οι παραγωγοί και η αγροτική οικονομία γενικότερα και να αντιμετωπιστεί το μεγάλο κόστος παραγωγής. Η πρόταση του δήμου αν και συγκέντρωσε υψηλή βαθμολογία, δεν εγκρίθηκε και δεν ανακοινώθηκε σε αυτές που πριν έναν περίπου μήνα το Υπουργείο έδωσε στη δημοσιότητα.

Επειδή, όπως προείπα, ο πρωτογενής τομέας είναι πάρα πολύ κρίσιμος για την περιοχή του Δήμου Μινώα Πεδιάδος και γενικότερα για την ύπαιθρο και την ενδοχώρα και την αναζωογόνηση τους, θα ήθελα, κύριε Υπουργέ, να μου πείτε, να μας ενημερώσετε ποια είναι η διαδικασία με την οποία θα εξεταστούν οι ενστάσεις, οι προσφυγές που έχουν υποβληθεί επί των αποτελεσμάτων των οποίων εκδώσατε, πότε θα γίνει αυτή η κρίση και πότε θα έχουμε έγκριση, όπως επιθυμούμε του συγκεκριμένου έργου για να ενταχθεί στο πρόγραμμα μικρών αρδευτικών του Υπουργείου Αγροτικής Ανάπτυξης.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κύριος Υφυπουργός.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κύριε συνάδελφε, ξέρετε ότι είναι σε κεντρική προτεραιότητα από την Κυβέρνησή μας η στήριξη του πρωτογενή τομέα και η οργάνωση του παραγωγικού μας μοντέλου. Ένας βασικός πυλώνας για να οργανωθεί το παραγωγικό μας μοντέλο είναι και οι υποδομές. Υποδομές σημαίνει αγροτικοί δρόμοι, σημαίνει έργα αρδευτικά, δίκτυα, φράγματα και εγγειοβελτιωτικά και σημαίνει και το αγροτικό internet, το γνωστό rural broadband.

Τώρα θα σας δώσω ορισμένα στοιχεία. Εμείς για να στηρίξουμε τις υποδομές κάναμε προκήρυξη ένα πρόγραμμα για την αγροτική οδοποιία. Εκεί είχαμε συνολικά στη χώρα διακόσιες ενενήντα τέσσερις αιτήσεις. Από αυτές εντάχθηκαν διακόσιες οχτώ και είχαμε έργα προϋπολογισμού 114,6 εκατομμυρίων ευρώ. Στην Κρήτη συγκεκριμένα για τους αγροτικούς δρόμους εντάχθηκαν δεκαέξι έργα συνολικού προϋπολογισμού 10 εκατομμυρίων ευρώ. Τρία από αυτά είναι στον Νομό Ηρακλείου και αριθμούν περίπου 2,2 εκατομμύρια ευρώ.

Πάμε τώρα σε αυτό που είπατε και εσείς στα μικρά εγγειοβελτιωτικά, αρδευτικά έργα. Έγινε η πρόσκληση. Υποβλήθηκαν συνολικά εκατόν πενήντα οχτώ αιτήσεις από τις οποίες επιλέξιμες ήταν οι εκατόν δώδεκα, με συνολικά χρήματα -για τις εκατόν δώδεκα- 214 εκατομμύρια ευρώ. Στην Κρήτη εντάχθηκαν δεκατρία έργα από τις δεκαέξι συνολικά αιτήσεις, με προϋπολογισμό 25 εκατομμύρια ευρώ. Στον Νομό Ηρακλείου έχουν ενταχθεί έργα συνολικού προϋπολογισμού 11,5 εκατομμυρίων ευρώ.

Η διαδικασία είναι ξεκάθαρη. Υπάρχουν μόρια τα οποία παίρνει η κάθε πρόταση που υποβάλλεται. Είναι η ίδια για όλη τη χώρα. Η αξιολόγηση είναι συγκριτική. Δεν υπάρχει κανένα υποκειμενικό κριτήριο. Είναι όλα αντικειμενικά. Βάλαμε ως κριτήριο επιλεξιμότητας οι μελέτες και η πρόταση να είναι ώριμες ούτως ώστε να μπορούν τα έργα στην κυριολεξία άμεσα να πάνε σε δημοπράτηση, να εκτελεστούν και ο κόσμος να μπορεί να απολαύσει τα αποτελέσματα από αυτά τα τόσο σημαντικά έργα για την Κρήτη για την πρωτογενή παραγωγή. Συνεπώς τα αποτελέσματα που εκδόθηκαν είναι αποτελέσματα όπου δεν υπήρχε κανένα κριτήριο υποκειμενικό.

Σας λέω, επίσης, το εξής: Χρειάζεται μια σειρά από αδειοδοτήσεις για να μπορέσουν να ενταχθούν αυτά τα έργα. Οι αδειοδοτήσεις αυτές είναι περιβαλλοντικές, είναι από την αρχαιολογία, από το δασαρχείο. Συνολικά είναι δώδεκα με δεκατρείς οι υπηρεσίες για τις αδειοδοτήσεις που χρειάζονται. Αν, λοιπόν, κάποιος είναι χαμηλά στη βαθμολογία, εάν δεν έχει αυτές τις προϋποθέσεις που είναι on-off κριτήρια -το έχεις προχωράς, δεν το έχεις κόβεται η πρόταση- τότε κάποιοι δεν εντάσσονται και έχουν μείνει απ’ έξω.

Στην δευτερολογία μου θα σας πω και συγκεκριμένα για το έργο του δήμου.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Συμφωνούμε στο πλαίσιο ότι η αγροτική οικονομία που αποτελεί βασικό πυλώνα για την περιφερειακή ανάπτυξη, πρέπει να στηριχθεί εκτός των άλλων και με έργα υποδομής που αφορούν την οδοποιία, που αφορούν τα αρδευτικά έργα, που αφορούν παρεμβάσεις που μπορούν να συμβάλλουν στην αντιμετώπιση του υψηλού κόστους παραγωγής, όπως έχει διαμορφωθεί το τελευταίο διάστημα.

Θα ήθελα, λοιπόν, στο πλαίσιο αυτής της πολιτικής να με ενημερώσετε για τα τρία έργα της αγροτικής οδοποιίας στον Νομό Ηρακλείου, στα οποία αναφερθήκατε, ποια ήταν και ποια είναι. Και βέβαια εάν έχετε την καλοσύνη, να μας ενημερώσετε για το συγκεκριμένο έργο του Δήμου Μινώα Πεδιάδας, προκειμένου να ενταχθεί στο πρόγραμμα του Υπουργείου σας για τα μικρά αρδευτικά, ποια είναι η διαδικασία από δω και πέρα με την εξέταση της ειδικής προσφυγής και πότε εκτιμάτε ότι θα ανακοινωθούν τα αποτελέσματα.

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο, κύριε Υφυπουργέ.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Όπως είπα και στην πρώτη ομιλία μου, η διαδικασία είναι γνωστή σε όλη τη χώρα και οι υπηρεσίες είναι στη διάθεση των υπηρεσιών του δήμου για να υπάρχει μία επικοινωνία και μια συνεργασία για τα μόρια, τα κριτήρια και τον τρόπο με τον οποίο γίνεται συνολικά η αξιολόγηση, αν κάπου κάτι δεν είναι καθαρό από την πρόσκληση και την προκήρυξη του έργου, και είμαστε στη διάθεσή τους.

Στη διαδικασία της πρόσκλησης είναι και η διαδικασία της ένστασης, όπως είπατε. Έτσι, λοιπόν, και στον συγκεκριμένο Δήμο Μινώα Πεδιάδας, ενώ στην πρώτη φάση είχαμε την απόρριψη του έργου, ο δήμος επανήλθε και κατέθεσε ένσταση, η οποία ένσταση εξετάστηκε από την επιτροπή, από έμπειρα στελέχη, μηχανικούς κυρίως της ειδικής υπηρεσίας του Προγράμματος Αγροτικής Ανάπτυξης, και -για να σας δώσω μια ενημέρωση σε εσάς, να μάθει και ο κόσμος, αλλά και ο δήμος, για να μπορέσει στην επόμενη φάση να διορθώσει τα λάθη που έγιναν για να μπορεί να ενταχθεί η πρόταση-διαπιστώθηκαν τα εξής: Για το δεύτερο υποέργο «Ανάπτυξη ολοκληρωμένου συστήματος τηλεδιαχείρισης τηλελέγχου και βελτίωσης ενεργειακής απόδοσης σε υφιστάμενες υποδομές εγγείων βελτιώσεων» δεν υποβλήθηκαν εμπρόθεσμα έγγραφα για την περιβαλλοντική αδειοδότηση και η υποβληθείσα επικαιροποιημένη μελέτη δυνητικής εξοικονόμησης ύδατος δεν είναι εγκεκριμένη. Το είπα και στην πρωτολογία ότι θέλουμε αδειοδοτήσεις, υπάρχουν προθεσμίες όμως με τις οποίες θα πρέπει να έχουν κατατεθεί αυτές οι άδειες από τις υπηρεσίες και οι μελέτες πρέπει να είναι εγκεκριμένες από τις αρμόδιες υπηρεσίες.

Επίσης δεν έχει υποβληθεί εμπρόθεσμη η αδειοδότηση από την εφορεία αρχαιοτήτων, δεν έχουν υποβληθεί όλα τα απαιτούμενα σύμφωνα με την πρόσκληση τεύχη μελέτης και δημοπράτησης. Ζητούσαν για να είναι ώριμα τα έργα να κατατεθούν και τεύχη δημοπράτησης και δίναμε αυξημένη μοριοδότηση στα τεύχη δημοπράτησης στη μελέτη. Τέλος, η αίτηση δεν ήταν κατάλληλα συμπληρωμένη. Άρα καταλαβαίνετε ότι για όλους αυτούς τους λόγους δεν μπορούσε να γίνει δεκτή η ένσταση και γι’ αυτόν τον λόγο και τα αποτελέσματα της ένστασης δεν είναι καλά για τον δήμο.

Όμως, όπως σας ανέφερα, μπορούν να διορθωθούν και οι μελέτες μπορούν να πάρουν και αδειοδότηση εντός των προθεσμιών. Το Υπουργείο θα προγραμματίσει να υπάρξει ξανά καινούργια πρόσκληση για τα μικρά αρδευτικά την επόμενη χρονιά, μιλάμε για το 2024. Το 2023 δεν υπάρχει αυτή η δυνατότητα. Εξάλλου τώρα βγάλαμε τα αποτελέσματα. Θέλουμε να ολοκληρωθεί αυτό το πρόγραμμα για να ξανανοίξουμε τον επόμενο κύκλο.

Θέλω να ξέρετε ότι στο πλαίσιο του σχεδίου μας για την Κοινή Αγροτική Πολιτική 2023-2027 έχουμε προγραμματίσει και μια σειρά από μεγάλα έργα, πιο μεγάλα από 2.200.000 ευρώ. Θα μπορεί ο δήμος, εάν έχει και άλλα δίκτυα, δεν γνωρίζω την περιοχή, να επεκτείνει τις μελέτες του και ένα έργο που θα είναι των 5 ή 6 ή 7 εκατομμυρίων, όπως είναι το άλλο φράγμα που αναφέραμε, αυτό να εντάσσεται με ώριμες μελέτες κατ’ ευθείαν στο Υπουργείο και γίνεται μετά εκχώρηση στην περιφέρεια για να δημοπρατήσει το έργο.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Εισερχόμαστε στις ερωτήσεις που θα απαντήσει η Υπουργός Πολιτισμού και Αθλητισμού κ. Στυλιανή Μενδώνη.

Ξεκινάμε με την πρώτη με αριθμό 638/27-3-2023 επίκαιρη ερώτηση του πρώτου κύκλου της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς την Υπουργό Πολιτισμού και Αθλητισμού, με θέμα: «Η επίδραση της δημιουργίας του μουσείου της πόλεως των Αθηνών στην Ακαδημία Πλάτωνος, στον κοινωνικό ιστό της Αθήνας».

Τον λόγο έχει η κ. Πιπιλή.

**ΦΩΤΕΙΝΗ ΠΙΠΙΛΗ:** Κυρία Υπουργέ, οι πρόσφατες ανακοινώσεις σας για την εκπλήρωση μιας υπόσχεσης επί δεκαετίες των αρμόδιων για τη δημιουργία μουσείου αποκλειστικά αφιερωμένου σε θέματα της πόλεως των Αθηνών, στην περιοχή της Ακαδημίας Πλάτωνος, δεν απασχόλησαν μόνο τον τεχνικό -παγκοσμίως θα έλεγα- κόσμο αλλά κυρίως έδωσαν μια ανάσα αισιοδοξίας στους κατοίκους της ευρύτερης περιοχής. Γιατί αυτομάτως δημιουργήθηκε η αισιόδοξη αίσθηση ότι επιτέλους μία κυβέρνηση υλοποιεί μετά από δεκαετίες μία κρατική υπόσχεση και μάλιστα αναβαθμίζεται η ποιότητα ζωής σε αυτές τις περιοχές. Σημειώνω ότι ο Κολωνός, ο Λόφος Σκουζέ, η Ακαδημία Πλάτωνος υπήρξαν παλιές αστικές καθαρά περιοχές οι οποίες τα τελευταία χρόνια, είναι αναμφισβήτητο, έχουν υποβαθμιστεί, χάνοντας πολύ βασικά στοιχεία κυρίως λόγω εγκατάλειψης παλαιών κατοίκων για άλλες περιοχές, αλλά και την ύπαρξη πολλών συγκρουσιακών προβλημάτων, επειδή έχει επηρεαστεί πάρα πολύ έντονα σε ορισμένες από αυτές τις περιοχές η κοινωνική συνοχή.

Άρα, λοιπόν, χάρηκαν πάρα πολύ οι κάτοικοι και είναι εύλογο ότι έχουν πάρα πολλά ερωτήματα και γι’ αυτό με παρακάλεσαν να έχουμε την ευκαιρία να ενημερωθούν στο πώς θα αλλάξει η ζωή τους. Συγκεκριμένα ρωτάω πότε θα αρχίσει και ποια θα είναι η διάρκεια του έργου. Πέρα από τη δημιουργία τού μουσείου της πόλεως των Αθηνών ποιο θα είναι και το περιβαλλοντικό αποτύπωμα γενικότερα για την Αθήνα αυτού του προγράμματος;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η κυρία Υπουργός.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κυρία Πιπιλή, ευχαριστώ για την ερώτησή σας γιατί πραγματικά μου δίνετε την ευκαιρία να ενημερώσω και για το Αρχαιολογικό Μουσείο των Αθηνών στην Ακαδημία Πλάτωνος, αλλά γενικά για τον σχεδιασμό που υπάρχει για την Ακαδημία Πλάτωνος, έναν εμβληματικό χώρο που υπό διαφορετικές προϋποθέσεις, όπως είπατε και εσείς, εδώ και δεκαετίες θα έπρεπε να έχει αναδειχθεί αναλόγως.

Πριν από δύο περίπου χρόνια ξεκινήσαμε μια συνεργασία με τον Δήμο Αθηναίων υπογράφοντας μία προγραμματική σύμβαση, όπως και με την Ακαδημία Αθηνών ένα χρόνο πριν, καθώς στην Ακαδημία Πλάτωνος η Ακαδημία Αθηνών έχει και αυτή το δικό της μερίδιο καθώς οι πρώτες έρευνες και οι πρώτες απαλλοτριώσεις που έγιναν στον χώρο που σήμερα είναι περίπου εκατόν σαράντα στρέμματα δημόσια γη ξεκίνησαν από τον ακαδημαϊκό Αριστόφρωνα, έναν Αιγυπτιώτη, ο οποίος διέθεσε το μεγαλύτερο μέρος της περιουσίας του για τις αρχαιολογικές έρευνες και έκανε τις πρώτες ανασκαφές στην Ακαδημία και συγχρόνως απαλλοτρίωσε γη, προκειμένου να ιδρυθεί εκεί το κοινό των ακαδημιών. Αυτά όλα μιλάμε για τη δεκαετία του 1930. Η διαθήκη του Αριστόφρωνος είναι το 1937. Από τότε, ενώ υπήρχαν οι προσδοκίες, πραγματικά δεν έγιναν αυτά που έπρεπε να γίνουν.

Έτσι, λοιπόν, σήμερα είμαστε στη διαδικασία υλοποίησης αυτής της προγραμματικής σύμβασης που προανέφερα, η οποία προβλέπει αφ’ ενός μεν την αποκατάσταση των σκαμμάτων και των αρχαιοτήτων που έχουν ήδη αποκαλυφθεί και από την Αρχαιολογική Υπηρεσία χρόνια μετά τον Αριστόφρωνα και τα οποία σήμερα είναι σε μια κατάσταση που δεν θα έλεγα ότι είναι ό,τι καλύτερο και συγχρόνως την ίδρυση του Αρχαιολογικού Μουσείου των Αθηνών.

Να σημειώσω ότι η Αθήνα είναι ίσως το μόνο μητροπολιτικό κέντρο που δεν έχει το δικό της μουσείο. Πολλές φορές οι πολίτες μπερδεύουν το Εθνικό Αρχαιολογικό Μουσείο ως μουσείο της Αθήνας. Το Εθνικό Αρχαιολογικό Μουσείο είναι κάτι άλλο. Το Αρχαιολογικό Μουσείο των Αθηνών θα είναι στην Ακαδημία Πλάτωνος. Όπως είχα και την ευκαιρία πρόσφατα να πω, ο στόχος μας είναι να δημιουργήσουμε ένα πάρκο, ένα άλσος, έναν χώρο αναψυχής και μέσα σε αυτόν τον χώρο να είναι το μουσείο, το οποίο ο στόχος μας είναι να είναι απολύτως βιοκλιματικό. Θα είναι το πρώτο εντελώς πράσινο μουσείο στη χώρα μας με μηδενικό ει δυνατόν περιβαλλοντικό αποτύπωμα, το οποίο θα φιλοξενήσει μοναδικές αρχαιότητες, οι οποίες προέρχονται από συστηματικές ανασκαφές της Εφορείας Αρχαιοτήτων Αθηνών για περισσότερο από μισό αιώνα -από το 1960 και μετά η Αθήνα ανασκάπτεται συστηματικά- και η οποία έχει αποκαλύψει εξαιρετικά σημαντικά μνημεία. Περίπου τριακόσιες χιλιάδες από αυτά φυλάσσονται στις αποθήκες. Πολλά δε είναι τόσο σημαντικά που κατά την άποψη των αρχαιολόγων μπορούν να συμπληρώσουν, αλλά και να ανατρέψουν σε ορισμένες περιπτώσεις, την αντίληψη που έχουμε για την αρχαία ελληνική τέχνη.

Επομένως ο στόχος μας είναι να δημιουργήσουμε αυτό το μουσείο το οποίο θα είναι πράσινο, όπως είπα, και απόλυτα προσβάσιμο στην κοινωνία των τριών τρίτων, προκειμένου και οι αρχαιότητες να αναδειχθούν, και να δημιουργηθεί αυτός ο χώρος ψυχαγωγίας και αναψυχής για τους κατοίκους, αλλά και για τους επισκέπτες, και να αναδειχθούν αυτές οι μοναδικές αρχαιότητες και κατά χώρα, αλλά και στο μουσείο.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η κ. Πιπιλή.

**ΦΩΤΕΙΝΗ ΠΙΠΙΛΗ:** Θα θυμίσω -εσείς δεν θα το ξέρετε ή μπορεί να το ξέρετε γιατί θα ήσασταν στο Υπουργείο Πολιτισμού- όταν ήμουν υποψήφια Νομάρχης Αθηνών και ο Νικήτας Κακλαμάνης υποψήφιος Δήμαρχος Αθηναίων θυμάμαι ότι ως υποψήφια νομάρχης το 2006 είχα επισκεφθεί το Υπουργείο Πολιτισμού και είχα από τότε παρακαλέσει και ρωτήσει τον τότε Υπουργό Πολιτισμού ότι πότε επιτέλους θα γίνει το μουσείο που θα έχει αποκλειστικό αντικείμενο τα αρχαιολογικά ευρήματα που έχουν να κάνουν με την καθημερινότητα των αρχαίων Αθηναίων. Δηλαδή θέλω να δώσω έμφαση σε αυτό, ότι επιτέλους επί της σημερινής Κυβέρνησης καταφέρνουμε και υλοποιείται κάτι που έχει ξεκινήσει, από ό,τι είπατε, από τη δεκαετία του 1930. Το λέω αυτό για να συνειδητοποιήσει ο κόσμος γιατί είναι τόσο σημαντικό.

Επίσης αυτό που έχει ενδιαφέρον και θέλω να το πείτε στη δευτερολογία σας είναι το περιβαλλοντικό αποτύπωμα και ποια θα είναι η έκτασή του για τον καθημερινό καταταλαιπωρημένο Αθηναίο. Διότι αφού είναι τόσες πολλές δεκάδες στρέμματα σημαίνει ότι αποκτά η περιοχή έναν πολύ σημαντικό χώρο πρασίνου, που μάλιστα αντιμετωπίζεται και από τη δομική του πλευρά ως φιλικός προς το περιβάλλον.

Επίσης ένα ερωτηματικό είναι αν θα είναι δωρεάν ή όχι η είσοδος στο μουσείο, αυτό δεν το ξέρουμε, είναι και πολύ νωρίς, αλλά η προσβασιμότητα εκεί και, δεύτερον, πόσο καιρό θα διαρκέσει. Θα τονίσω και πάλι, είναι πολύ σημαντικό ότι αυτές οι παλιές αστικές γειτονιές με αυτό ειδικά το έργο, αλλά και με το γήπεδο του Παναθηναϊκού στον Βοτανικό θα ξαναβρούν μία χαμένη αίγλη. Όσοι δεν γνωρίζουν την ιστορία των Αθηνών δεν μπορούν να καταλάβουν ότι εκεί ήταν η καρδιά της αστικής και μικροαστικής Αθήνας. Δεν υπήρχαν άλλες περιοχές, δηλαδή οι Αμπελόκηποι, το Παγκράτι. Το κέντρο ήταν προς τα δυτικά κάτι το οποίο χάθηκε με το διάβα του χρόνου.

Άρα, λοιπόν, είναι -τονίζω- εξαιρετικά ενδιαφέρον και θέλουμε και τις λεπτομέρειες, δηλαδή πότε θα γίνει. Επίσης να επισημάνω ότι είναι πολύ σημαντική η διαχρονική τακτική του Υπουργείου Πολιτισμού που σε σύγχρονες οικοδομές ξαφνικά έχεις τη δυνατότητα να βλέπεις κάτω, όπως είναι το κτίριο του ΤΣΜΕΔΕ, των πολιτικών μηχανικών στην Πλατεία Κλαυθμώνος. Πόσο ωραίο είναι να περπατάς και κάτω από τα πόδια σου να βλέπεις πώς ζούσαν οι αρχαίοι Αθηναίοι!

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η κυρία Υπουργός.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κυρία Πιπιλή, γνωρίζετε πολύ καλά ότι για την Ακαδημία Πλάτωνος, επειδή έχετε ασχοληθεί το λέω, πιθανότατα το ξέρει και ο κύριος Πρόεδρος, ότι ο Κικέρωνας την είχε ονομάσει το κάλλιστο προάστιο των Αθηνών. Αυτό θέλουμε να επαναφέρουμε.

Έχετε απόλυτο δίκιο όταν επιμένετε στην περιβαλλοντική σημασία της συγκεκριμένης παρέμβασης. Κατ’ αρχάς να πω -το είπα ήδη- ότι ο στόχος μας είναι να δημιουργήσουμε ένα άλσος, έναν χώρο αναψυχής, έναν δημόσιο χώρο. Ο σχεδιασμός μας είναι για το πάρκο να είναι ελεύθερη η πρόσβαση διότι αυτό έχουν ανάγκη οι κάτοικοι. Είναι μια περιοχή η οποία υποβαθμίστηκε για διάφορους λόγους, τους ξέρουμε, όμως θα πρέπει να την αποδώσουμε με τον καλύτερο δυνατό τρόπο πρωτίστως στους κατοίκους και προφανώς στους επισκέπτες της Αθήνας.

Γιατί η Ακαδημία Πλάτωνος από μόνη της έχει μια τεράστια και συμβολική, αλλά και πραγματική σημασία. Ο επισκέπτης, ο τουρίστας ο οποίος έρχεται στην Αθήνα όταν ξέρει τι είναι η Ακαδημία του Πλάτωνα και το ξέρουν οι περισσότεροι από τα διαβάσματά τους -ξέρουν τον Πλάτωνα- αυτομάτως αυτό γίνεται και ένας αναπτυξιακός πόλος για την περιοχή. Όμως το βασικό μας είναι να αποδώσουμε αυτόν το δημόσιο χώρο.

Με ρωτήσατε πότε θα γίνει το μουσείο. Ο αρχιτεκτονικός διαγωνισμός, όπως ξέρετε, ολοκληρώθηκε μέσα στο πλαίσιο της προγραμματικής σύμβασης του 2021, έγινε από την «ΑΝΑΠΛΑΣΗ Α.Ε.» με όλες τις προδιαγραφές που έθεσε το Υπουργείο Πολιτισμού και αυτή τη στιγμή προχωρούμε στην εκπόνηση των μελετών. Με βάση το ισχύον θεσμικό πλαίσιο θέλουμε περίπου δύο χρόνια για την υλοποίηση των μελετών και για τις εγκρίσεις τους.

Από εκεί και πέρα, όπως είχα την ευκαιρία να μιλήσω ξανά μαζί σας και να σας πω, θεωρώ ότι για ένα τέτοιο έργο έχουμε τη δυνατότητα με ώριμες μελέτες να εξασφαλίσουμε τη χρηματοδότησή του. Για το ίδιο το έργο στο πάρκο ήδη υπάρχουν οι πιστώσεις και από τον Δήμο Αθηναίων και από το Υπουργείο Πολιτισμού διασφαλισμένες στην προγραμματική σύμβαση. Όπως είπα, ο στόχος μας είναι ειδικά με το μουσείο να αποδώσουμε ένα κτήριο, το πρώτο πράσινο μουσείο με το δυνατόν μηδενικό περιβαλλοντικό αποτύπωμα. Αυτό φαίνεται ήδη στην προμελέτη, στην πρόταση η οποία προέκυψε από τον αρχιτεκτονικό διαγωνισμό, καθώς το κτήριο που προτείνεται ανεγείρεται με όρους δόμησης ηπιότερους από τους προβλεπόμενους στο ΦΕΚ του 2001 που χωροθετείται το Αρχαιολογικό Μουσείο της Αθήνας. Θα έχει, δηλαδή, μέγιστη επιτρεπόμενη συνολική κάλυψη 50% αντί 70% και ύψος 10,5 μέτρα σε σχέση με το αρχικώς καθορισμένο των 18 μέτρων.

Με αυτόν τον τρόπο, λοιπόν, επιτυγχάνεται η δημιουργία μιας εικόνας κλιμάκωσης του ύψους στην περιοχή και αν έχετε δει τα σχέδια -που είμαι σίγουρη ότι τα έχετε δει- μιλάμε στην ουσία για ένα υπόσκαφο κτήριο. Αυτός είναι ο στόχος μας, να μην αλλάξουμε το πολιτιστικό τοπίο το οποίο έχει διαμορφωθεί στην περιοχή για πολλούς λόγους, για περιβαλλοντικούς αλλά και για πολιτιστικούς.

Αυτό στο οποίο καταλήγω -και κλείνω- είναι ότι αυτά τα εκατόν σαράντα στρέμματα θα ενισχυθούν, θα προστεθεί και άλλη γη, διότι ήδη το Υπουργείο Πολιτισμού έχει αποφασίσει οι απαλλοτριώσεις να συντελεστούν σχετικά γρήγορα, προκειμένου και αυτός ο χώρος να προστεθεί στο πάρκο και αυτό είναι ήδη σε εξέλιξη. Ένα από αυτά τα οικόπεδα είναι και το περίφημο οικόπεδο της Ρετζ το οποίο είναι έξι στρέμματα περίπου και θα χρησιμοποιηθεί για όλες τις υποστηρικτικές λειτουργίες του μουσείου.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Θα συζητηθεί η τέταρτη με αριθμό 622/27-3-2023 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς την Υπουργό Πολιτισμού και Αθλητισμού, με θέμα: «Απαράδεκτος ο αποκλεισμός του ανάκτορου του Γαλατά Μινώα Πεδιάδας από την υποψηφιότητα σειριακής εγγραφής στον Κατάλογο Παγκόσμιας Πολιτιστικής Κληρονομιάς της UNESCO».

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κύριε Πρόεδρε.

Κυρία Υπουργέ, η κατάθεση του φακέλου υποψηφιότητας για εγγραφή στον κατάλογο μνημείων της Παγκόσμιας Πολιτιστικής Κληρονομιάς της UNESCO αφορά έξι μινωικά ανάκτορα και συγκεκριμένα της Ζάκρου, Κνωσού, Φαιστού, Μαλίων, Ζωμίνθου, Κυδωνίας και αποτελεί αναμφισβήτητα μια πολύ θετική πρωτοβουλία και δράση και έρχεται σε συνέχεια της αναθεώρησης του 2014 του ενδεικτικού καταλόγου της χώρας μας για τα υποψήφια μνημεία προς ένταξη στον κατάλογο.

Τι πετυχαίνουμε με την ένταξη; Ενιαία προστασία των μνημείων, ανάδειξη των χαρακτηριστικών τους, αύξηση της επισκεψιμότητας και ενιαία προβολή και δημιουργία πολιτιστικών διαδρομών που αποτελεί ζητούμενο για όλη την ελληνική περιφέρεια.

Από τον κατάλογο, όμως, κυρία Υπουργέ, απουσιάζει -μεταξύ άλλων- το μινωικό ανάκτορο του Γαλατά που είναι ένας αρχαιολογικός χώρος της μινωικής εποχής, χρονολογείται από το 17ο αιώνα π.Χ. και ανασκάφθηκε την περίοδο 1992-2005 υπό την καθοδήγηση του κ. Γιώργου Ρεθυμνιωτάκη.

Επειδή πρόκειται για μινωικό ανάκτορο και επειδή ακριβώς γίνεται λόγος στο ολιστικό πλαίσιο ανάδειξης του μινωικού πολιτισμού γενικότερα, θέλω να σας ρωτήσω και να μας απαντήσετε για ποιον λόγο στην αρχική πρόταση του Υπουργείου δεν περιλαμβάνεται το υπέροχο αυτό μινωικό ανάκτορο της Γαλατιανής Κεφάλας και αν προτίθεστε να αναθεωρήσετε την πρόταση, ώστε στην υποβολή που θα γίνει τον Σεπτέμβριο, προκειμένου να λάβετε παρατηρήσεις και αξιολόγηση από τις αρμόδιες υπηρεσίες της UNESCO και βέβαια στην οριστική υποβολή που θα γίνει στις αρχές του 2024, να συμπεριληφθεί στον φάκελο υποψηφιότητας για τον κατάλογο Παγκόσμιας Πολιτιστικής Κληρονομιάς της UNESCO και το ανάκτορο της Γαλατιανής Κεφάλας.

**ΠΡΟΕΔΡΕΥΩΝ (Νικήτας Κακλαμάνης):** Kυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κύριε Βουλευτά, ευχαριστώ για την επίκαιρη ερώτηση, γιατί έτσι έχουμε την ευκαιρία να μιλήσουμε λίγο και να διευκρινίσουμε τα θέματα τα οποία σχετίζονται με τις διαδικασίες της ένταξης μνημείων στον κατάλογο της Παγκόσμιας Πολιτιστικής Κληρονομιάς της UNESCO και ιδιαίτερα τα οφέλη και τις διαδικασίες μιας σειριακής εγγραφής.

Το είπατε κι εσείς. Η υποψηφιότητα είναι σειριακή και περιλαμβάνει τα έξι συγκεκριμένα ανάκτορα τα οποία περιλαμβάνονται στην αναθεώρηση του εθνικού καταλόγου, του ενδεικτικού καταλόγου του 2014 εκτός της Ζωμίνθου, η οποία προστέθηκε στην πορεία και ο στόχος μας ήταν να αναδείξουμε πλήρως τη διασπορά των μινωικών ανακτόρων σε ολόκληρη την Κρήτη.

Να διευκρινίσω ότι οι σειριακές υποψηφιότητες, όπως η συγκεκριμένη, δεν περιλαμβάνουν το σύνολο των πολιτιστικών αγαθών στα οποία αναφέρονται, αλλά περιλαμβάνουν αντιπροσωπευτικά παραδείγματά τους. Ποια είναι αυτά; Είναι εκείνα τα οποία πληρούν τις αναγκαίες προϋποθέσεις ως προς τη διαχείριση, την ακεραιότητα και την αυθεντικότητά τους. Επομένως δεν θα ήταν δυνατή ούτε συμβατή με το πνεύμα της σύμβασης η συμπερίληψη όλων των μινωικών ανακτόρων στον κατάλογο της Παγκόσμιας Πολιτιστικής Κληρονομιάς.

Επίσης, επειδή γνωρίζετε πάρα πολύ καλά τα πράγματα της Κρήτης, ξέρετε ότι δεν είναι μόνο το ανάκτορο του Γαλατά, το οποίο δεν συμπεριλαμβάνεται, αλλά είναι και άλλα ανάκτορα. Για ποιον λόγο; Διότι δεν πληρούσαν τις προϋποθέσεις, έτσι όπως αυτές διατυπώνονται στις επιχειρησιακές οδηγίες της UNESCO.

Ειδικά για τον Γαλατά τι συμβαίνει; Στον Γαλατά πράγματι έχει αποκαλυφθεί ένα σημαντικό κτηριακό συγκρότημα το οποίο διαθέτει τα κύρια χαρακτηριστικά των μινωικών ανακτόρων, όπως είναι η κεντρική αυλή, τα πολύθυρα, η ανακτορική τέχνη. Όμως, το ανάκτορο ανασκάφθηκε στη δεκαετία του 1990, η έρευνά του έχει σταματήσει εδώ και είκοσι χρόνια και κυρίως δεν είναι ολοκληρωμένη. Είναι ένα πολύ μεγάλο μέρος το οποίο δεν είναι ανασκαμμένο. Επίσης, το ανακτορικό κέντρο, το οποίο εσείς ξέρετε κάλλιον εμού, βρίσκεται σε μια ημιορεινή περιοχή η οποία δεν είναι προσβάσιμη. Υπάρχει μόνο ένας αγροτικός δρόμος ο οποίος εξυπηρετεί βασικές ανάγκες. Άλλο είναι η προσβασιμότητα στην περιοχή, άλλο είναι η προσβασιμότητα σε έναν αρχαιολογικό χώρο. Εδώ θέλω να επισημάνω ότι η πρόσβαση σε ένα μνημείο αποτελεί βασική προϋπόθεση για την ένταξή του στον κατάλογο.

Επίσης, ο αρχαιολογικός χώρος σήμερα δεν είναι επισκέψιμος, δεν είναι οργανωμένος αρχαιολογικός χώρος, καθώς δεν υπάρχουν οι αναγκαίες υποδομές οι οποίες είναι απαραίτητες για τον επισκέπτη. Ακόμα δεν έχουν δρομολογηθεί σε συνεργασία ή από την Τοπική Αυτοδιοίκηση αυτές οι ενέργειες ώστε ο χώρος να μπορεί να γίνει επισκέψιμος. Τι εννοώ; Χάραξη δρόμων, δημιουργία χώρων στάθμευσης, δίκτυα κοινής ωφέλειας. Αυτά όλα είναι απαραίτητες προϋποθέσεις για να ενταχθεί ένας χώρος στον κατάλογο και να συμπεριληφθεί σε μια σειριακή εγγραφή.

Οι σειριακές εγγραφές, όμως, έχουν δυναμική. Σήμερα μπορεί να μη συμπεριλαμβάνονται, αλλά αν δημιουργήσουμε τις προϋποθέσεις, από τη στιγμή που υπάρχει εγγεγραμμένη συγκεκριμένη σειριακή εγγραφή στον κατάλογο, μπορούμε να έρθουμε και να προσθέσουμε χώρους και εδώ προσβλέπουμε και στη συνεργασία των τοπικών παραγόντων.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ.

Κυρία Υπουργέ, πράγματι, οι διαδικασίες είναι όπως τις αναφέρατε, αλλά δεν είναι απορίας άξιο να ρωτάμε γιατί, παραδείγματος χάριν, διευρύνθηκε με τη Ζώμινθο και δεν διευρύνθηκε με τον Γαλατά; Είναι ένα ζήτημα και έχει να κάνει βεβαίως με τις επιλογές πιθανών και των υπηρεσιών του Υπουργείου ή οτιδήποτε άλλο.

Έχω μελετήσει πάρα πολύ καλά πολλές διαδικασίες από την εποχή της Επιδαύρου που ήταν το πρώτο που εντάχθηκε αλλά και άλλες. Η επεξεργασία της πρότασης, η διαδικασία όπως καθορίζεται από την UNESCO και οι αναγκαίες προϋποθέσεις όπως είπατε η πρόσβαση, πάρκινγκ κ.λπ. -είναι πολλά πράγματα ακόμα- έγιναν σε πολλές περιπτώσεις ταυτόχρονα. Και όταν ήρθε να υποβληθεί τελικά η πρόταση ήταν πραγματικά ολοκληρωμένη και πληρούσε τις προϋποθέσεις. Έτσι, λοιπόν, θα έλεγα ότι εδώ θα μπορούσε να έχει υπάρξει αυτή η επιλογή και να έχει προχωρήσει η διαδικασία προστασίας της περιουσίας και βέβαια της δημιουργίας των αναγκαίων υποδομών.

Υπάρχει ένα θέμα. Σε παλαιότερη ερώτησή μου προς εσάς συζητήσαμε για όλους τους αρχαιολογικούς χώρους γύρω από το νέο διεθνές αεροδρόμιο. Το νέο διεθνές αεροδρόμιο το οποίο θα λειτουργήσει τα επόμενα χρόνια είναι κάτι πολύ σημαντικό για την περιοχή. Εκτός εάν είναι ένα κλειστό σύστημα και δεν αφορά την περιοχή. Τότε δεν θα είναι σημαντικό. Σας ζήτησα τότε να προχωρήσετε σε ενέργειες που αφορούν την ανάδειξη, την προστασία, την επισκεψιμότητα. Ήρθε και η ένταξη στον κατάλογο της UNESCO αυτών των αρχαιολογικών χώρων που πληρούν τις προϋποθέσεις ούτως ώστε να αποτελέσουν πόλο έλξης και να συμβάλουν σε αυτό που λέμε πολιτιστική ανάπτυξη της περιοχής ή ο ρόλος των μνημείων και του πολιτισμού γενικότερα στην κοινωνική και οικονομική ανάπτυξη. Σας ζήτησα μάλιστα να γίνει μια προγραμματική σύμβαση με την περιφέρεια και τον δήμο για να προχωρήσει αυτή η διαδικασία. Δεν ξέρω αν προχώρησε, αν υπήρξε η συνεννόηση. Σήμερα, λοιπόν, θα ήθελα μία δέσμευση από εσάς που έχει να κάνει και με τη Γαλατιανή Κεφάλα, το μινωικό ανάκτορο δηλαδή αλλά και με τους άλλους αρχαιολογικούς χώρους, τη Λύτο, την Ακρόπολη της Σμαρίου αλλά και άλλους αρχαιολογικούς χώρους που είναι γύρω από το αεροδρόμιο. Να υπάρξει επιτέλους ένα σχέδιο ούτως ώστε ταυτόχρονα με τη λειτουργία του αεροδρόμιου να έχουμε και επισκέψιμους αρχαιολογικούς χώρους προστατευμένους.

Εάν υπάρχει η διαδικασία που είπατε θα την επιδιώξουμε. Αφού πληρωθούν οι προϋποθέσεις, να ενταχθεί. Όχι όμως μετά από δέκα χρόνια. Βλέπω ότι το 2014 έγινε η προηγούμενη. Το 2024 θα γίνει η επόμενη. Δεν ξέρω αν η δεκαετία είναι όριο ή αν μπορούμε σε ήδη ενταγμένη κατηγορία να εντάξουμε χώρο. Αν αυτό γίνεται, τότε θα είναι ευχής έργον και προσωπικά θα επιδιώξω τη συνεργασία με το Υπουργείο Πολιτισμού και εφόσον βέβαια υπάρξει ανταπόκριση να προχωρήσουμε σε αυτές τις ενέργειες για να αναδείξουμε πολιτιστικά την περιοχή.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Υπουργέ.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Κύριε Βουλευτά, η Κνωσός, η Φαιστός, τα Μάλια, η Ζάκρος, η Κυδωνία είναι ανάκτορα τα οποία ανασκάπτονται δεκαετίες συστηματικά. Θα έλεγα πολύ περισσότερο από δεκαετίες. Επίσης είναι επισκέψιμοι αρχαιολογικοί χώροι εδώ και δεκαετίες. Για τη Ζώμινθο έχετε δίκιο. Προσετέθη αργότερα και δημιουργήσαμε τις προϋποθέσεις διότι ο στόχος μας ήταν να υπάρχει αντιπροσωπευτικότητα του συνόλου της Μεγαλονήσου. Για τη σημερινή περιφερειακή ενότητα Ηρακλείου η εκπροσώπηση θα έλεγα ότι είναι στο 50%: Κνωσός, Φαιστός, Μάλια. Επομένως, αυτός ήταν ο λόγος που επισπεύσαμε τις διαδικασίες για τη Ζώμινθο. Όπως είπα και προηγουμένως η σειριακή εγγραφή έχει αυτό το πλεονέκτημα. Μέχρι 31 Ιανουαρίου 2024 θα υποβληθεί η τελική μορφή του σχεδίου και της υποψηφιότητας στην UNESCO. Θα έχει προηγηθεί ο Σεπτέμβριος. Από κει και πέρα θα εξεταστεί από την UNESCO στην παγκόσμια διάσκεψη που γίνεται συνήθως το καλοκαίρι Ιούνιο με Ιούλιο 2024. Από τη στιγμή που εγγραφεί η πρώτη μορφή, αυτή των έξι ανακτόρων, στη συνέχεια μπορούμε να εγγράψουμε και άλλα. Επιτρέπεται αυτή η διαδικασία ακριβώς γιατί η εγγραφή είναι σειριακή.

Το 2014 συμπεριελήφθησαν αυτά στον ενδεικτικό εθνικό κατάλογο. Δεν έχει να κάνει με το πότε κατατίθεται η υποψηφιότητα. Είναι δύο διαφορετικά πράγματα. Αυτό το οποίο εγώ έχω να πω είναι ότι μπορούμε και για την περίπτωση του Γαλατά, σε συνεργασία με την περιφερειακή και τοπική αυτοδιοίκηση, να δημιουργήσουμε τις προϋποθέσεις αυτές οι οποίες θα επιτρέψουν την ένταξη της UNESCO συμπληρώνοντας ένα σχέδιο αντίστοιχο με αυτό το οποίο έχει ήδη εκπονηθεί από τις αρμόδιες υπηρεσίες του Υπουργείου Πολιτισμού για τα έξι ανακτορικά σύνολα.

Έχετε απόλυτο δίκιο ότι το νέο διεθνές αεροδρόμιο θα δώσει μια εντελώς διαφορετική προοπτική στην περιοχή. Και έχετε δίκιο και είχα συμφωνήσει μαζί σας και εξακολουθώ να συμφωνώ ότι θα πρέπει συγχρόνως να αναδειχθούν και οι γύρω από αυτόν αρχαιολογικοί χώροι. Ξέρετε πολύ καλά ότι μεσολάβησαν οι σεισμοί. Με το Δήμο Μινώας Πεδιάδος και την περιφέρεια προχωρήσαμε σε άλλες προγραμματικές συμβάσεις για την αποκατάσταση των σεισμοπλήκτων. Οι υπηρεσίες του Υπουργείου Πολιτισμού αυτή τη στιγμή ασχολούνται και επεξεργάζονται ένα σχέδιο ευρύτερης ανάπτυξης. Επαναλαμβάνω ότι θα ήταν μια πολύ θετική εξέλιξη αν σε συνεργασία με την περιφέρεια και το Δήμο Μινώας Πεδιάδος, από κοινού, μπορούσαμε να επεξεργαστούμε ένα τέτοιο σχέδιο ανάδειξης όχι μόνο του Γαλατά αλλά και των ευρύτερων αρχαιολογικών χώρων.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Θα συζητηθεί τώρα η τρίτη με αριθμό 604/22-3-2023 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς την Υπουργό Πολιτισμού και Αθλητισμού, με θέμα: «Πλήρης απαξίωση του αρχαίου θεάτρου Μεγαλόπολης».

Κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κυρία Υπουργέ, θα μου επιτρέψετε να ξεκινήσω με αυτό. Η περιοχή της Μεγαλόπολης μετά τη μεταλιγνιτική εποχή πρέπει να βρει ένα δρόμο προς μια νέα ταυτότητα. Ο πολιτισμός σ’ αυτό μπορεί να παίξει εξαιρετικό ρόλο και να δώσει ώθηση στην περιοχή. Είχα συνάντηση πριν λίγες μέρες με το Σύλλογο «Φίλοι του Αρχαίου Θεάτρου Μεγαλόπολης». Δεν θα σας πω πολλά για το Αρχαίο Θέατρο Μεγαλόπολης γιατί βρίσκομαι απέναντι στην Υπουργό που γνωρίζει αυτά τα θέματα. Όμως το αρχαίο θέατρο βρίσκεται μπροστά στον κίνδυνο ολικής κατάρρευσής του. Αν δεν υπάρξουν άμεσα έργα στο αρχαίο θέατρο, θα καταρρεύσει. Νομίζω ότι μου είπε ο σύλλογος ότι και η Εφορεία Αρχαιοτήτων Αρκαδίας υποστηρίζει το ίδιο.

Άρα θέλω να σας ρωτήσω με πάσα ειλικρίνεια. Θεωρούσα ότι η Μεγαλόπολη θα έχει μια προτεραιότητα σε αυτό το σχέδιο που λέει η Κυβέρνηση για τη μεταλιγνιτική εποχή για την περιοχή αυτή η οποία βρίσκεται σε ένα κομβικό σημείο αλλά κυρίως για ένα κόσμημα όχι μόνο της Αρκαδίας ή της Πελοποννήσου αλλά όλης της Ελλάδας. Θέλω, κυρία Υπουργέ, πραγματικά να μου πείτε ευθέως τι προτίθεται να κάνει το Υπουργείο. Σας ακούν στη Μεγαλόπολη και στην Αρκαδία.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Κύριε Βουλευτά, συμφωνώ απολύτως με αυτά που είπατε για την αξία του θεάτρου και του αρχαιολογικού χώρου της Μεγαλόπολης και ότι πρέπει να υπάρξει μια ιδιαίτερη πρόνοια στη μεταλιγνιτική εποχή για την περιοχή αυτή. Θα πω όμως ότι αυτό το οποίο μόλις είπατε και το λέτε και στη γραπτή σας ερώτηση -διαβάζω ακριβώς- «ότι έχει απαξιωθεί πλήρως και δεν υπάρχει καμμία μέριμνα για την αποκατάσταση του θεάτρου σε σημείο που υπάρχει κίνδυνος ολικής κατάρρευσης» δεν θεωρώ ότι ευσταθεί. Καταλαβαίνω απολύτως την αγωνία των φίλων του θεάτρου. Ενδεχομένως να περιμένουν άλλους χρόνους και εντυπωσιακά αποτελέσματα από αυτά που απαιτεί η αναστήλωση του ίδιου του αρχαίου μνημείου αλλά ούτε θέμα κατάρρευσης υφίσταται ούτε έχει αφεθεί το μνημείο σε εγκατάλειψη.

Στις 23-11-2020 εντάξαμε το έργο «Συντήρηση και ανάδειξη του Αρχαίου Θεάτρου Μεγαλόπολης, φάση Α΄: Αποκατάσταση των κερκίδων, Β και Γ. Βελτίωση της προσβασιμότητας στο Επιχειρησιακό Πρόγραμμα «Πελοπόννησος» 2014-2020», με προϋπολογισμό περίπου 500.000 ευρώ. Πρόκειται για ένα έργο το οποίο υλοποιείται από την Εφορεία Αρχαιοτήτων Αρκαδίας, σύμφωνα με μελέτη η οποία έχει εγκριθεί το 2018. Πραγματοποιούνται συγκεκριμένα πράγματα, όπως στερεώσεις, συγκολλήσεις, συμπληρώσεις με τεχνητό λίθο και ανάταξη των κατά χώρα σωζόμενων αρχιτεκτονικών μελών. Συντηρούνται τα κατά χώρα αρχιτεκτονικά μέλη, προβλέπεται η πρόσβαση και η δυνατότητα πρόσβασης από ΑΜΕΑ, με την προμήθεια ηλεκτροκίνητων αμαξιδίων και λοιπά, μία πλήρης πληροφόρηση στο χώρο με δίγλωσσες πινακίδες. Είναι ένα έργο, το οποίο εξελίσσεται ομαλά και ολοκληρώνεται στο τέλος του 2023.

Επιπλέον, στο πλαίσιο του έργου αυτού, συντάσσεται μελέτη αποκατάστασης και των υπολοίπων κερκίδων, αξιοποιώντας τα δεδομένα των εν εξελίξει εργασιών, η οποία θα αποτελέσει τη βάση για την προτεινόμενη από το Υπουργείο Πολιτισμού Β΄ φάση: Αποκατάσταση των κερκίδων του θεάτρου.

Ήδη τον Οκτώβριο του 2022 κατά τη διαδικασία εξειδίκευσης του Επιχειρησιακού Προγράμματος Δίκαιη Αναπτυξιακή Μετάβαση, της νέας προγραμματικής περιόδου 2021-2027 στις επικαιροποιημένες προτάσεις του τομέα του πολιτισμού, έχει περιληφθεί το έργο «Συντήρηση και Ανάδειξη του Αρχαίου Θεάτρου Μεγαλόπολης, Β΄ φάση και αποκατάσταση των κερκίδων Δ έως Ζ», με εκτιμώμενο προϋπολογισμό περίπου 1 εκατομμύριο και φορέα υλοποίησης και πάλι την Εφορεία Αρχαιοτήτων Αρκαδίας.

Οι αναλημματικοί τοίχοι του θεάτρου, που αναφέρετε στην ερώτησή σας, έχουν επιχωθεί με σύγχρονο υλικό, με μέριμνα της αρμόδιας Διεύθυνσης Αναστήλωσης Αρχαίων Μνημείων και εν τω μεταξύ προγραμματίζεται κι έχει ήδη δρομολογηθεί η μελέτη για την αποκατάστασή τους. Όλα αυτά δεν δείχνουν την εικόνα την οποία μεταφέρετε στην ερώτηση σας.

Στη δευτερολογία μου θα συμπληρώσω και άλλα. Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Κυρία Υπουργέ, δεν ξέρω πόσο πρόσφατα έχετε επισκεφθεί το Αρχαίο Θέατρο Μεγαλόπολης, αλλά θα καταθέσω από τους φίλους της Μεγαλόπολης, φωτογραφίες και φωτογραφικό υλικό αμέσως μετά, για να δείτε ότι συμβαίνουν δύο τινά: Ή αυτά που λέτε δεν έχουν γίνει ή κάτι άλλο γίνεται με την εικόνα. Δεν μπορώ να το καταλάβω διαφορετικά.

Κοιτάξτε, το 2011 ο τότε Υπουργός, ο κ. Γερουλάνος, είχε υπογράψει σε συνεργασία με τη ΔΕΗ και το Ταμείο Διαχείρισης Πιστώσεων για την εκτέλεση των αρχαιολογικών έργων διάρκειας τριών ετών, ένα πολύ μεγάλο ποσό που αφορούσε το αρχαίο θέατρο. Υλοποιήθηκε; Εδώ το έχω. Θα το καταθέσω.

Κι εγώ να σας πω δεν νομίζω ότι κανένας στη Μεγαλόπολη ή οποιοσδήποτε άλλος, θα ήθελε όλα αυτά να μη γίνονται ή να γίνουν και να κάνουμε κριτική ή οι άνθρωποι που ζουν καθημερινά εκεί πέρα και το βιώνουν, να μιλάνε άνευ λόγου και ουσίας. Έχουμε κατ’ επανάληψη δει ότι αυτά που ανακοινώνονται, δεν γίνονται.

Και επειδή είπατε πάρα πολύ σωστά, για το έργο συντήρησης του 2019, το οποίο είναι εργασίες αποκατάστασης, επιτόπιες μικρομετακινήσεις, ανατάξεις, συγκόλληση λίθων κ.λπ., θέλω να σας πω ότι αυτά τα έργα δεν μπορούν να αποκαταστήσουν τις ζημιές που υπάρχουν και να αποκαταστήσουν την ολότητα του έργου.

Τώρα λέτε ότι έχουν γίνει δύο νέα έργα, με μελέτες, τα οποία απ’ ό,τι καταλαβαίνω, κυρία Υπουργέ, δεν έχουν ξεκινήσει. Απ’ ό,τι καταλαβαίνω, πάλι, μιλάμε για μελέτες, των οποίων τα έργα θα ξεκινήσουν μετά.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Θα σας τα επαναλάβω στη δευτερολογία μου.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Άρα, κυρία Υπουργέ, πρέπει επιτέλους να βάλουμε ένα χρονοδιάγραμμα. Το έργο το 2011 και τα χρήματα δεν πήγαν, οι μικρές αποκαταστάσεις που έγιναν δεν ήταν αρκετές και τώρα μας λέτε ότι υπάρχουν νέα χρήματα, τα οποία δεν υλοποιούνται. Εκτός εάν υλοποιούνται και δεν το ξέρουμε. Αν υλοποιούνται, να μας το πείτε.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Θα σας πω στη δευτερολογία μου.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε’ Αντιπρόεδρος της Βουλής):** Δηλαδή, αυτή τη στιγμή υλοποιούνται έργα στη Μεγαλόπολη και δεν το γνωρίζει κάποιος;

Εγώ το κρατώ αυτό, κυρία Υπουργέ. Δεν έχω κάτι άλλο να σας πω. Αν εσείς υπερασπίζεστε ότι γίνονται έργα αυτή τη στιγμή και ο σύλλογος ο οποίος ασχολείται καθημερινά, εθελοντικά, δεν το γνωρίζει, τι να πω. Το ερώτημα θα το απαντήσουν οι ίδιοι οι πολίτες, οι άνθρωποι που βρίσκονται στη Μεγαλούπολη και βλέπουν αν γίνονται έργα προς αποκατάσταση ή όχι.

Σας ευχαριστώ πολύ.

(Στο σημείο αυτό ο Ε΄ Αντιπρόεδρος της Βουλής κ. Οδυσσέας Κωνσταντινόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Υπουργέ.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Κύριε Βουλευτά, σας είπα ότι από το Νοέμβριο του 2020 εντάχθηκε το έργο της αποκατάστασης των Β και Γ κερκίδων στο Επιχειρησιακό Πρόγραμμα της «Πελοπόνησσος» 2014 - 2021. Το έργο αυτό υλοποιείται. Δεν είμαι κάθε μέρα εκεί. Βλέπω, όμως, είμαι σε θέση, να παρακολουθήσω τις απορροφητικότητες. Υλοποιείται από την Εφορεία Αρχαιοτήτων Αρκαδίας.

Ξέρω πάρα πολύ καλά, γιατί το αντιμετωπίζουμε σε πάρα πολλές περιπτώσεις, ότι οι άνθρωποι οι οποίοι είναι εκεί, οι οποίοι αγωνιούν για τα μνημεία τους -και είναι άξιοι επαίνου γι’ αυτό- προσδοκούν μία αλλαγή η οποία θα γίνει από τη μία μέρα στην άλλη. Κάθε μνημείο επιβάλλει τους χρόνους του, ακόμη και αν έχεις χρήματα.

Για το θέατρο της Μεγαλόπολης -για να πάω κι εγώ πίσω στο 2011- όταν το 2011 υπέγραψε ο Παύλος Γερουλάνος την προγραμματική σύμβαση με τη ΔΕΗ, δεν υπήρχαν μελέτες. Οι μελέτες έπρεπε να εκπονηθούν. Αλλά δεν ήταν μόνο αυτή η αιτία. Γιατί λέτε «μελέτες, μελέτες, μελέτες». Μια αναστήλωση ενός μνημείου απαιτεί χιλιάδες μελέτες. Πρέπει να λυθούν επιστημονικά και επιστημονολογικά προβλήματα για να μπορέσει να προχωρήσει μία αποκατάσταση. Το Ταμείο Διαχείρισης Πιστώσεων Αρχαιολογικών Πόρων καταργήθηκε το 2013 εξαιτίας της δεινής κρίσης που αντιμετώπιζε τότε η χώρα και η Κυβέρνηση, τότε, έκρινε ότι το συγκεκριμένο ταμείο πρέπει να κλείσει -και ορθά το έκρινε, τότε.

Λοιπόν, αν θέλουμε να ανατρέξουμε στο παρελθόν, μπορώ να σας το πω όλο το παρελθόν πώς έχει. Έρχεται, όμως, το 2016 και υπογράφεται μία προγραμματική σύμβαση μεταξύ της περιφέρειας και του δήμου για το αρχαίο θέατρο, η οποία τροποποιείται το 2018. Δεν γίνεται τίποτα από το 2016 και τότε είναι η πραγματική καθυστέρηση, κύριε Κωνσταντινόπουλε. Από το 2016 μέχρι το 2020 επί της ουσίας που το εντάξαμε στο επιχειρησιακό πρόγραμμα, δεν έγινε τίποτα. Διότι ήταν ένα λάθος σχεδιασμένο έργο, προέβλεπε προσλήψεις από την Εφορεία Αρχαιοτήτων που απαιτούσε ΠΥΣ, με αποτέλεσμα πέντε χρόνια να μη γίνει τίποτα στη Μεγαλόπολη.

Και ξεκινάμε από το 2020 το έργο για τις δύο κερκίδες. Το έργο των κερκίδων τελειώνει το τέλος του 2023. Ετοιμάζεται συγχρόνως η μελέτη για τις κερκίδες Δ έως Ζ, το οποίο θα υλοποιηθεί μέσα από το Πρόγραμμα Δίκαιης Μετάβασης και ανάλογα γίνεται μελέτη για τους αναλημματικούς τοίχους, οι οποίοι έχουν καταχωσθεί, όχι πρόχειρα όχι τυχαία, αλλά προκειμένου να προστατευθούν. Κατά τον αρχαιολογικό νόμο και η κατάχωση είναι μέθοδος προστασίας, προκειμένου να γίνουν οι μελέτες και να μπορέσουν να αναταχθούν σωστά.

Το θέατρο της Μεγαλόπολης είναι από τα σημαντικότερα μνημεία τού είδους του και δεν μπορούμε να το αντιμετωπίζουμε με προχειρότητα. Σας θυμίζω ότι το Θέατρο της Επιδαύρου επί τριάντα χρόνια αναστηλωνόταν. Το ίδιο συμβαίνει και με το θέατρο εδώ στην Αθήνα. Δεν είναι απλές υποθέσεις αυτές, η αναστήλωση των μνημείων και βεβαίως χρειάζονται μελέτες οι οποίες πρέπει να γίνονται.

Σήμερα όμως, από το 2020 και μετά, το έργο έχει μπει σε έναν δρόμο σταθερής τροχιάς. Ελπίζουμε ότι θα ενταχθεί χωρίς πρόβλημα στο Πρόγραμμα Δίκαιης Μετάβασης 2021-2027 γιατί ήδη το ίδιο το πρόγραμμα για τις περιοχές στη μεταλιγνιτική εποχή αναγνωρίζει ότι ο πολιτισμός είναι ένα από τα συγκριτικά πλεονεκτήματα τα οποία πρέπει να ενισχυθούν για την αναπτυξιακή προοπτική των περιοχών αυτών.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Συνεχίζουμε με την τέταρτη με αριθμό 625/27-3-2023 επίκαιρη ερώτηση του πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Αγροτικής Ανάπτυξης και Τροφίμων, με θέμα: «Να ληφθούν άμεσα μέτρα προστασίας για τους ψαράδες του Νομού Ηρακλείου».

Θα απαντήσει ο Υφυπουργός κ. Σίμος Κεδίκογλου, Βουλευτής Ευβοίας.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υφυπουργέ, ενώ είναι δεινή η οικονομική κατάσταση που βρίσκονται οι ψαράδες του Νομού Ηρακλείου -και όλης της χώρας βέβαια- που έρχονται αντιμέτωποι με την ακρίβεια, την αύξηση του λειτουργικού κόστους, τη δυσβάσταχτη φορολογία και πάρα πολλά άλλα, έχουν παράλληλα να αντιμετωπίσουν και το οξυμένο πρόβλημα της καταστροφής των αλιευτικών εργαλείων τους από θαλάσσια είδη, κοπάδια λαγοκέφαλων, φώκιες, χελώνες και άλλα θηλαστικά για τα οποία δεν υπάρχει πρόβλεψη αποζημίωσης των ζημιών, με αποτέλεσμα να χρεώνονται οι ίδιοι οι ψαράδες για την αποκατάσταση των εργαλείων τους.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΥ ΑΘΑΝΑΣΙΟΥ**)

Μάλιστα στην Ελλάδα σύμφωνα με τα στοιχεία του ΕΛΚΕΘΕ τον μεγαλύτερο όγκο εισβολικών ειδών ψαριών έχει δεχτεί η Κρήτη. Από σχετικές μελέτες που έχουν γίνει προκύπτουν ζημιές αλιευτικών εργαλείων από τους λαγοκέφαλους που υπολογίζονται σε δεκάδες χιλιάδες ευρώ κάθε χρόνο ανά αλιευτικό σκάφος, συν χιλιάδες ευρώ απώλειες από τον περιορισμό των αλιευμάτων, διότι όπως λένε και οι ίδιοι το ψάρι αυτό δεν είναι μόνο ότι καταστρέφει τα δίχτυα, τρώει και το μεροκάματο. Ταυτόχρονα, δεν προβλέπεται αποζημίωση και για τις ζημιές από τις δυσμενείς καιρικές συνθήκες.

Την ίδια στιγμή οι βιοπαλαιστές αλιείς αντιμετωπίζουν μεγάλες καθυστερήσεις στην καταβολή της οικονομικής ενίσχυσης για την αναπλήρωση του χαμένου εισοδήματος λόγω των μέτρων αντιμετώπισης της πανδημίας και ακόμα δεν έχουν λάβει ούτε ένα ευρώ, όπως κατήγγειλαν με τις κινητοποιήσεις τους στο Ηράκλειο αλλά και πανελλαδικά.

Επιπλέον, αρκετοί είναι οι φτωχοί επαγγελματίες ψαράδες που αποκλείστηκαν εντελώς από την αποζημίωση με βάση τις δυσβάσταχτες προϋποθέσεις που θέτει ο ευρωπαϊκός κανονισμός και παρά το γεγονός ότι αντιμετώπισαν την ασφυκτική οικονομική κατάσταση λόγω της πανδημίας, όπως προανέφερα, ενώ οι μεγάλες αλιευτικές επιχειρήσεις και οι ιχθυοκαλλιέργειες είναι πάνω πάνω στις ευνοϊκές ρυθμίσεις.

Σας ρωτάμε, λοιπόν, κύριε Υπουργέ: Σε ποιες κατεπείγουσες ενέργειες θα προβεί η Κυβέρνηση, πρώτον, για τη θεσμοθέτηση συγκεκριμένων μηχανισμών καταγραφής και αποζημίωσης στο 100% των ζημιών που προκαλούνται στα αλιευτικά εργαλεία από τα θαλάσσια είδη, λαγοκέφαλους κ.λπ. και την απώλεια του αλιεύματος, αλλά και από καιρικά φαινόμενα, καθώς και για τη λήψη μέτρων για την αντιμετώπιση του προβλήματος της εξάπλωσής του λαγοκέφαλου;

Δεύτερον, για την άμεση καταβολή της οικονομικής ενίσχυσης για την αναπλήρωση του χαμένου εισοδήματος των αλιέων λόγω των μέτρων αντιμετώπισης της πανδημίας με την ένταξη στις υπάρχουσες ρυθμίσεις και των αλιέων που έχουν αποκλειστεί.

Τρίτον, κατάργηση όλων των άδικων οικονομικών βαρών που έχουν θεσπίσει διαχρονικά όλες οι κυβερνήσεις και οι δικές σας σε βάρος των βιοπαλαιστών ψαράδων, όπως τέλη κυκλοφορίας και ελλιμενισμού, τα γνωστά διαφυγόντα κέρδη, όπως τα λέτε, που με προκλητικό τρόπο κατηγορείτε τους ψαράδες, η κατάργηση του κατ’ αποκοπή ΦΠΑ και του ειδικού φόρου κατανάλωσης.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και τέσσερις εκπαιδευτικοί συνοδοί τους από το 4ο Δημοτικό Σχολείο Ξάνθης.

Η Βουλή τούς καλωσορίζει.

Για να μην απορείτε, ενημερωτικά σας το λέω, γιατί δεν υπάρχουν πολλοί Βουλευτές, σήμερα δεν έχουμε νομοθετικό έργο, δηλαδή που ψηφίζονται οι νόμοι του κράτους. Αυτή η διαδικασία λέγεται κοινοβουλευτικός έλεγχος. Δηλαδή κάθε Βουλευτής είτε σε θέματα γενικότερου ενδιαφέροντος είτε θέματα που αφορούν την εκλογική του περιφέρεια κάνει ερωτήσεις στους αρμόδιους Υπουργούς για να πάρει απαντήσεις για τα θέματα αυτά. Γι’ αυτό στη διαδικασία αυτή είναι μόνο οι ερωτώντες Βουλευτές και οι Υπουργοί που απαντούν. Σε μια ώρα από τώρα θα έχουμε πλήρη Ολομέλεια με όλους τους Βουλευτές εδώ. Αυτό σας το λέω για να μην απορείτε γιατί δεν είναι όλοι οι Βουλευτές εδώ αυτή τη στιγμή.

Κύριε Υφυπουργέ, έχετε τον λόγο.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Κύριε Πρόεδρε, κύριε συνάδελφε, χαίρομαι για την ερώτηση, γιατί μας δίνετε την ευκαιρία να εξετάσουμε ένα πολύ σοβαρό ζήτημα που απασχολεί όχι μόνο τους ψαράδες της Κρήτης, αλλά όλου του νοτίου Αιγαίου. Χαίρομαι που είναι και οι μαθητές από την Ξάνθη, γιατί είναι ένα πρόβλημα που αφορά το μέλλον των θαλασσών μας και αφορά τη νέα γενιά ακόμα περισσότερο.

Το πρόβλημα αυτό με τα εισβολικά, χωροκατακτητικά είδη, μεταξύ των οποίων πρωταγωνιστεί ο λαγοκέφαλος, είναι πρόβλημα όλης της Μεσογείου όπως γνωρίζετε, όχι μόνο μας έχει απασχολήσει, αλλά ήδη -όπως θα αναφερθούμε εκτενώς στη συνέχεια- μεριμνούμε, ώστε να αντιμετωπιστεί πραγματικά και αποτελεσματικά και βεβαίως πάντα με βάση τις μελέτες και τις εκτιμήσεις των ειδικών επιστημόνων.

Εδώ να σας ενημερώσω σχετικά με τις εκτιμήσεις και τα στοιχεία του Ινστιτούτου Αλιευτικής Έρευνας, του καθ’ ύλην αρμόδιου οργάνου για την παρακολούθηση και εισήγηση προγραμμάτων αντιμετώπισης προβλήματος, ότι ο λαγοκέφαλος εισήλθε στη Λεκάνη της Μεσογείου από το 2003 μέσω της Διώρυγας του Σουέζ από την Ερυθρά Θάλασσα. Ήταν μια πρώτη συνέπεια της υπερθέρμανσης των θαλασσών μας. Ο λαγοκέφαλος είναι το σημαντικότερο εισβολικό είδος και είναι δυνητικά ιδιαίτερα τοξικό είδος. Για τον λόγο αυτόν το απορρίπτουν οι παράκτιοι αλιείς, οι οποίοι συνήθως το αλιεύουν σε σχετικά μικρά βάθη.

Ο λαγοκέφαλος εμπλέκεται -όπως είπατε και στην ερώτησή σας- και στη μείωση του μεγέθους των πληθυσμών ειδών στόχων της αλιείας που προτιμάει ως λεία, όπως τα κεφαλόποδα και τα καρκινοειδή, ακόμα όμως το μέγεθος της μείωσης αυτών των πληθυσμών δεν έχει τεκμηριωθεί επιστημονικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κύριε Πρόεδρε, θα ζητήσω την ανοχή σας, γιατί είναι ένα ζήτημα σοβαρό και το οποίο πρέπει να ενημερώσουμε εκτενώς.

Ο λαγοκέφαλος δεν έχει ουσιαστικά φυσικούς εχθρούς στη Μεσόγειο, γι’ αυτό και το μέγεθος των πληθυσμών του δεν φαίνεται να ελέγχεται με φυσικό τρόπο μέσα από τις τροφικές αλληλεπιδράσεις των ειδών. Είναι θερμόφιλο είδος, αλλά παρουσιάζει και ανθεκτικότητα σε χαμηλές θερμοκρασίες. Έχει για παράδειγμα διαπιστωθεί η παρουσία του και στο βόρειο Αιγαίο.

Όπως γνωρίζετε η εξάλειψη των πληθυσμών ενός θαλάσσιου χωροκατακτητικού ξενικού είδους θεωρείται ιδιαίτερα δύσκολη -αν όχι αδύνατη- ειδικά μετά τα αρχικά στάδια της εξάπλωσής του. Χαρακτηριστική είναι η περίπτωση της εξάπλωσης λαγοκέφαλου στην Κύπρο, όπου τα τελευταία δέκα χρόνια γίνονται προσπάθειες περιορισμού των πληθυσμών μέσω ειδικών διαχειριστικών σχεδίων. Όμως στην Κύπρο μέχρι σήμερα δεν έχουν τεκμηριωθεί θετικά αποτελέσματα σε ό,τι αφορά τον στόχο ελέγχου των πληθυσμών του είδους.

Βάσει των ανωτέρω η άποψη του ινστιτούτου σχετικά με τις ενέργειες που απαιτούνται έχουν ως εξής: Πρώτον, αξιοποίηση των αποτελεσμάτων όλων των ερευνητικών έργων που εστιάζουν στη βιολογία και τη διαχείριση επιλεγμένων θαλάσσιων ξενικών ειδών -αυτές οι έρευνες υλοποιούνται και χρηματοδοτούνται από το Επιχειρησιακό Πρόγραμμα Αλιείας και Θάλασσας που χρηματοδοτεί ερευνητικούς φορείς και πανεπιστήμια-, η εφαρμογή και στη χώρα μας ενός προγράμματος επιδότησης της αλιείας του λαγοκέφαλου και άλλων χωροκατακτητικών ξενικών ειδών και περαιτέρω υποστήριξη της βασικής έρευνας. Η επιστημονική γνώση που θα αποκτηθεί θα μπορούσε να ενισχύσει την αποτελεσματικότητα των προσπαθειών διαχείρισης των θαλάσσιων ξενικών ειδών. Είναι άγνωστο βέβαια πότε θα υπάρξουν μετρήσιμα θετικά αποτελέσματα.

Ωστόσο ήδη λαμβάνονται μέτρα βάσει των εκτιμήσεων του Ινστιτούτου Αλιευτικής Έρευνας και με χρηματοδότηση από το Πρόγραμμα Αλιείας και Θάλασσας 2014-2020 και το Πρόγραμμα Αλιείας Υδατοκαλλιέργειες και Θάλασσας 2021-2027.

Έτσι, έχουμε στο πλαίσιο του άρθρου 40 προστασία και αποκατάσταση θαλάσσιας βιοποικιλότητας και των οικοσυστημάτων όπου εξεδόθη πρόσκληση για τα χωροκατακτητικά ξενικά είδη. Υποβλήθηκαν και εντάχθηκαν επτά πράξεις από τις οποίες οι τρεις αναμένεται να συμβάλουν στην αντιμετώπιση της εξάπλωσης του λαγοκέφαλου. Η πρώτη: σχεδιασμός και πιλοτική εφαρμογή μεθόδων εμπορικής αξιοποίησης των χωροκατακτητικών ξένων ειδών, προϋπολογισμού 551 χιλιάδων ευρώ, ανάπτυξη καινοτόμων μέτρων καταγραφής χαρτογράφησης και περιορισμού των πληθυσμών των εισβολικών ειδών λαγοκέφαλου, προϋπολογισμού 417 χιλιάδων ευρώ, παρακολούθηση και έλεγχο των χωροκατακτητικών ξενικών ειδών στην Ελλάδα με καινοτόμες τεχνικές, προϋπολογισμού 426 χιλιάδων ευρώ.

Στο πλαίσιο του άρθρου 39 υπάρχει η καινοτομία που συνδέεται με τη διατήρηση των θαλάσσιων πόρων. Εξεδόθη πρόσκληση. Εντάχθηκαν τέσσερις πράξεις. Από αυτές η μία αναμένεται να συμβάλει στην αντιμετώπιση της εξάπλωσης του λαγοκέφαλου. Εναλλακτικός τρόπος αξιοποίησης των αλλόχθονων ιχθύων του γένους λαγοκέφαλος για παραγωγή ιχθυάλευρου, για τη διατροφή στις υδατοκαλλιέργειες, προϋπολογισμού 388 χιλιάδων ευρώ.

Επίσης, αναφορικά με τη θεσμοθέτηση συγκεκριμένων μηχανισμών καταγραφής και αποζημίωσης των ζημιών που προκαλούνται στα αλιευτικά εργαλεία από ξενικά είδη, όπως ο λαγοκέφαλος, έχουμε στο πλαίσιο του νέου χρηματοδοτικού πλαισίου, το σύνολο του προγράμματος αγγίζει τα 520 εκατομμύρια ευρώ. Και στο πλαίσιο αυτό δίνεται προτεραιότητα για τη βελτίωση της επιλεκτικότητας των χρησιμοποιούμενων αλιευτικών εργαλείων και στη μείωση των απορρίψεων και των παρεμπιπτόντων αλιευμάτων ευάλωτων ειδών. Έχει περιληφθεί και δράση για την κάλυψη ζημιών και καταστροφών που προκαλούνται στα αλιευτικά εργαλεία. Ήθελα να σημειώσω ότι πλέον προβλέπεται και η αποζημίωση στις καταστροφές αλιευτικών εργαλείων.

Για τις ενισχύσεις λόγω απώλειας εισοδήματος και την κρατική αρωγή θα αναφερθώ στη δευτερολογία μου.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Κεδίκογλου, η πολιτική, η νομοθετική, η χρηματοδοτική, η πρακτική αντιμετώπιση προφανώς προϋποθέτει την επιστημονική γνώση του ζητήματος.

Θα συμφωνήσουμε με το ιστορικό, έτσι όπως το αναφέρατε για την εμφάνιση του λαγοκέφαλου, την επιθετικότητα του κ.λπ.. Όντως το πρόβλημα είναι οι λαγοκέφαλοι. Είναι επικίνδυνο για τον άνθρωπο και κυρίως για τους λουόμενους. Το χαρακτηρίζουν ως εξωγήινο της θάλασσας. Μοιάζει σαν μια τορπίλη. Δηλαδή, αν δείτε το σώμα του μοιάζει σαν τορπίλη. Έχει μια πολύ ισχυρή βιολογική τοξίνη για την οποία δεν υπάρχει αντίδοτο. Είναι ένα πάρα πολύ επικίνδυνο είδος δηλαδή. Μάλιστα, υπάρχουν και βίντεο που κόβει το σκουπόξυλο, κόβει το ντενεκεδάκι των αναψυκτικών. Είναι τόσο ισχυρό. Ακόμα και οι μικροί λαγοκέφαλοι είναι τοξικοί. Έχει εμφανιστεί ακόμα και στις παραλίες, δηλαδή σε 20 εκατοστά νερού από την παραλία έχει εμφανιστεί λαγοκέφαλος και έχει προκαλέσει ζημιά, ακόμα και ακρωτηριασμό, όπως στην Κάλυμνο, στη Σητεία, σε διάφορες άλλες περιοχές. Είναι σοβαρό το πρόβλημα δηλαδή.

Το πρώτο ζήτημα είναι αυτό.

Θα εξετάσουμε τα μέτρα, τα οποία μας είπατε και αυτά τα οποία πιθανόν θα μας πείτε στη δευτερολογία σε σχέση με τα μέτρα της κρατικής αρωγής.

Θα ήθελα όμως να πω για την απώλεια του εισοδήματος. Υπάρχει πολύ μεγάλη απώλεια εισοδήματος. Αφ’ ενός καταστρέφει τα αλιευτικά εργαλεία, μιλάμε για δίκτυα και παραγάδια, ανεβάζει το κόστος επανάκτησης των εργαλείων και αφ’ ετέρου μειώνει την αλιευτική ποσότητα των ψαριών. Δηλαδή καταστρέφει τον γόνο, τρώει τα άλλα ψάρια που έχουν πιαστεί στα δίχτυα. Είναι αυτό που είπατε ότι είναι το μόνο ψάρι που δεν απειλείται από κανένα άλλο ψάρι, δεν έχει εχθρούς.

Υπάρχει σχετική μελέτη του ΕΛΚΕΘΕ από τον Νοέμβριο του 2021 -υποθέτω θα την έχετε στα χέρια σας-, η οποία μέχρι στιγμής, ενάμιση χρόνο μετά -δεν ξέρω αν έχει ληφθεί υπ’ όψιν, θα πρέπει να μας πείτε-, αναφέρει ότι η μέση ετήσια απώλεια εισοδήματος από τις ζημιές των θαλάσσιων θηλαστικών και ιδίως από τον λαγοκέφαλο σε αλιευτικά εργαλεία και το αλίευμα, εκτιμάται σε 4.377,5 χιλιάδες ευρώ. Τα διαφυγόντα εισοδήματα από τα χαμένα μεροκάματα αλιεργατών ανέρχονται στα 8.321 χιλιάδες ευρώ. Μιλάμε για μεγάλα ποσά. Μάλιστα το ΕΛΚΕΘΕ καταθέτει και πολύ συγκεκριμένες προτάσεις αντιμετώπισης του προβλήματος. Θα τα καταθέσω στα Πρακτικά.

Σας έχουν σταλεί αρκετά έγγραφα από τα συνδικαλιστικά όργανα των αλιέων, από τον Σύλλογο Επαγγελματιών Αλιέων και Αλιεργατών του Νομού Ηρακλείου, με την πιο πρόσφατη στις 21 Μαρτίου 2023, την οποία και θα καταθέσω στα Πρακτικά όσο και από το Τμήμα Αλιείας της Περιφέρειας, με ημερομηνία 20 Μαρτίου του 2023. Πρέπει να τις λάβετε αυτές στα σοβαρά υπ’ όψιν.

Όλες πάντως οι διαμαρτυρίες συγκλίνουν στο γεγονός ότι μέχρι τώρα είναι ανύπαρκτη η κρατική στήριξη, παρά τις όποιες κρούσεις και από τους ψαράδες και από τους ειδικούς, δηλαδή ενώ η χρηματοδότηση είναι ανύπαρκτη, η αποζημίωση είναι ανύπαρκτη. Παρ’ όλο που έπαθαν μεγάλη οικονομική καταστροφή από την αντιλαϊκή διαχείριση της πανδημίας, τα επαναλαμβανόμενα lockdown, την ακρίβεια, το υψηλό ενεργειακό κόστος, τα καύσιμα, τον καλπάζοντα πληθωρισμό που ροκανίζει το εισόδημά τους, δεν είδαν μέχρι στιγμής καμμία στήριξη. Αποκλείστηκαν από την οικονομική ενίσχυση με βάση τις δυσβάσταχτες προϋποθέσεις που θέτει ο ευρωπαϊκός κανονισμός, ενώ από την άλλη όπως σας είπα ενισχύσατε πάρα πολύ απλόχερα και γαλαντόμα τις ιχθυοκαλλιέργειες και όλες αυτές τις μεγάλες αλιευτικές επιχειρήσεις.

Επιτρέψτε μου να μείνω σε αυτό. Το υψηλό ετήσιο κόστος συντήρησης των σκαφών και των εργαλείων, τα λειτουργικά κόστη, τα τέλη κυκλοφορίας ελλιμενισμού, δεν αφορούν το Υπουργείο Αγροτικής Ανάπτυξης, αλλά το Υπουργείο Εμπορικής Ναυτιλίας και το Οικονομικών. Αλλά θεωρώ ότι η Κυβέρνηση είναι ενιαία. Πρέπει δηλαδή να υπάρξει μια συνεργασία μεταξύ των τριών Υπουργείων, να αντιμετωπιστούν αυτά. Τέλη λοιπόν, κυκλοφορίας ελλιμενισμού, χαράτσια ανέλκυσης και καθέλκυσης σκαφών, που μάλιστα τα χαρακτηρίζετε ως διαφυγόντα κέρδη των ψαράδων -δηλαδή κατηγορείτε τους ψαράδες για διαφυγόντα κέρδη-, ο κατ’ αποκοπή ΦΠΑ, οι συνεχείς αυξήσεις εισφορών στον ΕΦΚΑ, οι υπέρογκες δαπάνες σε πετρέλαιο ύδρευσης σε συνδυασμό τόσο με τη μείωση της αλιείας, η καταστροφή των εργαλείων από τους λαγοκέφαλους που συζητάμε, όλα αυτά μαζί έχουν οδηγήσει σε οικονομική καταστροφή, σε εγκατάλειψη του αλιευτικού επαγγέλματος. Το ετήσιο κόστος των ψαράδων -δεν αναφέρομαι στους λαγοκέφαλους- μόνο από τους φόρους, τα χαράτσια, ΦΠΑ, ασφαλιστικές εισφορές αγγίζει τα 5 χιλιάδες ευρώ. Δηλαδή, οι άνθρωποι εάν δίνουν μόνο γι’ αυτά, για το κόστος, 5 χιλιάδες ευρώ και δίνουν και άλλα τόσα και άλλα τόσα από την καταστροφή που προκαλεί ο λαγοκέφαλος, αντιλαμβάνεστε ότι δεν πρόκειται να μείνουν στο επάγγελμα.

Οι αλιείς, λοιπόν, διεκδικούν από την Κυβέρνηση -ανεξάρτητα από το ποιο Υπουργείο έχει την ευθύνη- την κατάργηση όλων των άδικων οικονομικών βαρών που σας ανέλυσα προηγουμένως. Έχουμε καταθέσει προτάσεις νόμου και τροπολογία ως ΚΚΕ που ζητάμε την κατάργηση όλων αυτών των οικονομικών βαρών και ταυτόχρονα την ενίσχυση με έκτακτες οικονομικές επιχορηγήσεις των βιοπαλαιστών αλιέων, αυτοαπασχολούμενων, των φτωχών αγροτοκτηνοτρόφων και τις έχετε απορρίψει όλες. Έχετε απορρίψει όλες αυτές τις τροπολογίες και προτάσεις νόμου του ΚΚΕ, όχι μόνο εσείς αλλά και ο ΣΥΡΙΖΑ και το ΠΑΣΟΚ.

Οι ψαράδες ζητάνε να τους εντάξετε στο καθεστώς αποζημίωσης του 100% των ζημιών για τις καταστροφές που έχουν από αυτά τα θαλάσσια θηλαστικά και κυρίως του λαγοκέφαλου.

Επιπλέον και να κλείσω με αυτό, διεκδικούν να καταργηθεί η υποχρεωτική σύνδεση της θεώρησης της επαγγελματικής άδειας του σκάφους από την εφαρμογή του ολοκληρωμένου συστήματος παρακολούθησης αλιείας. Τους δημιούργησαν πάρα πολύ σοβαρά προβλήματα από τις ίδιες τις αστοχίες του συστήματος με αποτέλεσμα να κινδυνεύουν σε κάθε θεώρηση να χάσουν τις άδειές τους.

Και τέλος σε σχέση πάλι με αυτό το σύστημα του ΟΣΠΑ, το οποίο εκτός των άλλων μαζί με άλλους πολιτικούς και στρατιωτικούς μηχανισμούς χρησιμοποιείται κατά βάση για υποστηρικτικές ναυτικές στρατιωτικές δράσεις, που δίνει τη δυνατότητα στις στρατιωτικές δυνάμεις της Ευρωπαϊκής Ένωσης να επιχειρούν πολεμικά και να επεμβαίνουν σε κάθε γωνιά του κόσμου.

Σε κάθε περίπτωση οι ψαράδες έχουν εντοπίσει τα προβλήματά τους, σας τα έχουν καταθέσει και διεκδικούν την επίλυση τους από την πλευρά της Κυβέρνησης, της επόμενης κυβέρνησης, εν πάση περιπτώσει από τις όποιες κυβερνήσεις και αν έρθουν.

Ευχαριστώ.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ κύριε Συντυχάκη.

Κύριε Υφυπουργέ, έχετε τον λόγο για τη δευτερολογία σας.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Ευχαριστώ.

Πρώτα από όλα να σας πω ότι για το θέμα θεώρησης των αδειών έχει βάση ο ισχυρισμός σας και είναι ένα θέμα που επανεξετάζουμε.

Ο λαγοκέφαλος είναι όντως ένα πολύ μεγάλο πρόβλημα. Αρκεί να σας πω ότι ακόμα και την πιο δυνατή πετονιά ο λαγοκέφαλος την κόβει. Έχει πολύ κοφτερά σαγόνια. Πρέπει να είναι συρματόσχοινο και στην άκρη το αγκίστρι για να μπορέσει να πιαστεί ο λαγοκέφαλος.

Όπως σας είπα, ακούσατε, έχουμε χρηματοδοτήσει πάνω από 3 εκατομμύρια μελέτες για να βρούμε τον ενδεδειγμένο τρόπο αντιμετώπισης αυτού του ξενικού εισβολέα.

Τώρα οι ψαράδες πρέπει να στηριχθούν. Στηρίζονται. Για πρώτη φορά φέτος δόθηκαν επί των ημερών μας ενισχύσεις στους ψαράδες. Πέρασαν πολλά. Ήταν η πανδημία, ήταν ο πόλεμος στην Ουκρανία. Ήδη, λοιπόν δόθηκαν ενισχύσεις στο πλαίσιο του Επιχειρησιακού Προγράμματος Αλιείας και Θάλασσας 1420. Οι ενισχύσεις δόθηκαν οριζόντια σε όλους, αρκεί να ήταν ενεργοί αλιείς. Ανταποκριθήκαμε άμεσα, εκδώσαμε δύο προσκλήσεις για αιτήσεις χρηματοδότησης για την προσωρινή παύση αλιευτικών δραστηριοτήτων ως συνέπεια της πανδημίας. Συγκεκριμένα η πρόσκληση 1990 του Σεπτεμβρίου του 2020 αφορούσε τα σκάφη μέσης αλιείας και εντάχθηκαν εξακόσια ογδόντα εννέα σκάφη με συνολική δημόσια δαπάνη 19 εκατομμύρια ευρώ. Έχει ολοκληρωθεί η καταβολή. Στη συνέχεια, δεύτερη πρόσκληση 1470 του Ιουλίου του 2021 στην οποία συμμετείχαν όλα τα αλιευτικά σκάφη και της παράκτιας αλιείας και εντάχθηκαν έξι χιλιάδες εκατόν πενήντα τρία σκάφη. Η συνολική δημόσια δαπάνη ήταν 21.720.000 ευρώ. Έχει καταβληθεί όλο σχεδόν το ποσό. Δηλαδή από τις δύο αυτές προσκλήσεις που σας ανέφερα έχουν ήδη καταβληθεί στους αλιείς 40 εκατομμύρια ευρώ.

Ειδικότερα για τον νομό σας, στο Ηράκλειο εντάχθηκαν ογδόντα έξι σκάφη με προϋπολογισμό δημόσιας δαπάνης 320 χιλιάδες ευρώ τα οποία έχουν ήδη πληρωθεί.

Τώρα σε σχέση με τη θεσμοθέτηση μηχανισμών καταγραφής και αποζημιώσεων ζημιών από καιρικά φαινόμενα και φυσικές καταστροφές, το θεσμικό πλαίσιο για την κρατική αρωγή στους δικαιούχους που έχουν πληγεί περιλαμβάνει επιχειρήσεις που δραστηριοποιούνται στην παραγωγή, μεταποίηση, εμπορία προϊόντων αλιείας. Επίσης στο πλαίσιο του άρθρου 35 οι αλιείς μπορούν να ενισχυθούν για ζημιές από καιρικά φαινόμενα και περιβαλλοντικά συμβάντα, εφόσον συγκροτούσαν ταμείο αλληλοβοήθειας.

Για την αντιμετώπιση της πανδημίας δημιουργήθηκε το θεσμικό πλαίσιο με συγκεκριμένα κριτήρια επιλεξιμότητας. Θεσπίστηκε καθεστώς για τη χορήγηση κρατικών ενισχύσεων ήσσονος σημασίας στους παράκτιους αλιείς. Στο πλαίσιο αυτό υποβλήθηκαν στη Γενική Διεύθυνση Αλιείας έντεκα χιλιάδες εκατόν είκοσι μία αιτήσεις πλοιοκτητών, επαγγελματικών αλιευτικών σκαφών. Συνολικά ικανοποιήθηκαν όλες με την εξαίρεση τριών μόνο αιτήσεων που δεν προσκόμισαν τα απαραίτητα παραστατικά από τον ΟΠΕΚΕΠΕ. Δηλαδή έντεκα χιλιάδες εκατόν δεκαοκτώ αιτήσεις με συνολικό ποσό δημόσιας οικονομικής ενίσχυσης άνω των 11 εκατομμυρίων ευρώ.

Ενεργοποιήθηκε η υλοποίηση της δράσης 2 του μέτρου 3.4.3 του ΕΠΑΛ για την αποζημίωση αλιέων που επλήγη το εισόδημά τους λόγω του πρόσθετου κόστους από τον επιθετικό πόλεμο της Ρωσίας κατά της Ουκρανίας, συνολικού ποσού 52 εκατομμυρίων ευρώ. Εκδόθηκε ήδη πρόσκληση και οι δικαιούχοι καλούνται να υποβάλουν αιτήσεις για την ενίσχυση της χρηματοδότησης.

Όπως βλέπετε είναι ένα ποσό της τάξης των 100 εκατομμυρίων ευρώ, 45 έχουν ήδη καταβληθεί, 52 ανοίγει πρόσκληση και θα καταβληθούν. Είναι η πρώτη φορά που ενισχύονται και μάλιστα σε τέτοιο βαθμό οι αλιείς. Είναι το μέλημά μας. Είναι δύσκολες οι ημέρες για τους αλιείς μας και πιστέψτε με καταβάλλουμε κάθε προσπάθεια γιατί οι αλιείς είναι αναπόσπαστο κομμάτι όχι μόνο της ελληνικής κοινωνίας αλλά και της ελληνικής ιστορίας.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Υφυπουργέ.

Θα συζητηθεί η πέμπτη με αριθμό 614/26-3-2023 επίκαιρη ερώτηση του πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υποδομών και Μεταφορών, με θέμα: «Επικίνδυνες ελλείψεις προσωπικού στα περιφερειακά αεροδρόμια της χώρας».

Θα απαντήσει ο Υφυπουργός Υποδομών και Μεταφορών, κ. Μιχαήλ Παπαδόπουλος.

Κύριε Αρσένη, έχετε τον λόγο για την πρωτολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, να υπενθυμίσουμε βέβαια ότι είναι μια ερώτηση που κατατέθηκε τις πρώτες μέρες μετά το έγκλημα στα Τέμπη και πήγε πιο πίσω προκειμένου να προλάβει ο Υπουργός να ενημερωθεί.

Κύριε Υπουργέ, βλέπουμε έντρομη την Κυβέρνησή σας, να μην παίρνει κανένα μήνυμα από αυτό το έγκλημα στα Τέμπη. Κανένα μήνυμα απολύτως. Χρησιμοποιείτε τα τεράστια κενά στην ασφάλεια, στις μεταφορές, και εδώ μιλάμε για τις αερομεταφορές, για να δικαιολογήσετε περαιτέρω ιδιωτικοποιήσεις. Έχουμε τους αερολιμενάρχες, τους αερολιμενικούς οι οποίοι είναι οι σταθμάρχες των αεροδρομίων στην πράξη.

Επί τέσσερα χρόνια ο Πανελλήνιος Σύλλογος Αερολιμενικών ζητά να δει τον καθ’ ύλην αρμόδιο Υπουργό ο οποίος συναντά τη «FRAPORT» οποτεδήποτε το ζητήσει, συναντά τους ιδιωτικούς φορείς οποτεδήποτε του το ζητήσουν και δεν δέχεται να συναντήσει τους ανθρώπους που ασχολούνται με την ασφάλεια των αεροδρομίων. Και αναφέρομαι προφανώς στον κ. Καραμανλή. Και όχι μόνο αυτό. Υπάρχουν αεροδρόμια τα οποία δεν έχουν αερολιμενικούς, γιατί έχουν ιδιωτικοποιηθεί και δεν έχουμε ιδέα τι συμβαίνει εκεί στο κομμάτι της ασφάλειας και καταγγέλλουν οι άνθρωποι διαρκή περιστατικά που καθιστούν τις πτήσεις επικίνδυνες και παρ’ όλα αυτά το δημόσιο τους γυρίζει την πλάτη και δεν θέλει να τους ακούσει.

Έχουμε τον Σύλλογο Εργαζομένων στις Τηλεπικοινωνίες του Αεροδρομίου. Είναι αρμόδιοι για την ασφάλεια των δεκαπέντε αεροδρομίων, όπου στην ουσία δεν ελέγχονται από ελεγκτή εναέριας κυκλοφορίας. Και αυτοί οι άνθρωποι επί ενάμιση χρόνο καταγγέλλουν θέματα ασφαλείας και χτυπούν το κώδωνα του κινδύνου, προειδοποιούν για σοβαρά ατυχήματα, σαν τα Τέμπη, με θέματα ασφάλειας στις αερομεταφορές. Υπάρχουν άνθρωποι με εικοσιτετράωρη βάρδια για τριακόσιες εξήντα πέντε μέρες τον χρόνο. Όταν αρρωσταίνουν κλείνουν ολόκληρα αεροδρόμια. Στις 12 Νοεμβρίου έκλεισε το αεροδρόμιο της Σύρου που είναι αεροδρόμιο αεροδιακομιδών ΕΚΑΒ για όλες τις Κυκλάδες. Έχουν κλείσει κατά καιρούς για τους ίδιους λόγους τα Αεροδρόμια της Ικαρίας, της Μήλου τρεις φορές, της Κοζάνης, της Νάξου, της Καστοριάς και του Καστελόριζου. Και εσείς έρχεστε να λύσετε τέτοια ζητήματα μέσω των νέων διατάξεων που φέρνετε στο νομοσχέδιο με περαιτέρω ιδιωτικοποιήσεις και μιλάτε ως Κυβέρνηση για νέα ΣΔΙΤ στα αεροδρόμια;

Σας καλούμε πραγματικά να αλλάξετε πορεία, να πάρετε άμεσα μέτρα με προσλήψεις για να εγγυηθείτε την ασφάλεια των αεροδρομίων.

Σας προειδοποιούμε, όπως σας προειδοποιούσαμε για τον ΟΣΕ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υφυπουργέ, έχετε τον λόγο.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Είναι αλήθεια ότι αυτή η ερώτηση καθυστέρησε με δική μου υπαιτιότητα, όπως το είπατε ακριβώς. Και καθυστέρησε γιατί έπρεπε πρώτον, να βγει το ΦΕΚ της αρμοδιότητας για να μπορέσω να απαντήσω ως αρμόδιος Υπουργός και δεύτερον να ενημερωθώ.

Είναι αλήθεια ότι ήδη έχω συναντήσει στην πρώτη εβδομάδα της ανάληψης των αρμοδιοτήτων μου τους ελεγκτές εναέριας κυκλοφορίας.

Και σήμερα, τώρα που μιλάμε, είναι στο γραφείο μου και περιμένουν να συναντηθούμε, μόλις φύγω από εδώ, οι ηλεκτρονικοί, δύο βασικές και σημαντικές ειδικότητες της ΥΠΑ.

Γνωρίζετε ότι η Υπηρεσία Πολιτικής Αεροπορίας είναι μια ενιαία διοικητική υπηρεσία που υπάγεται στον Υπουργό Υποδομών και Μεταφορών. Έχει σκοπό την παροχή, οργάνωση, ανάπτυξη υπηρεσιών αεροναυτιλίας και τη διαχείριση, τη λειτουργία αεροδρομίου και υδατοδρομίων. Επιπλέον, στο πλαίσιο της σχετικής κοινοτικής οδηγίας -εξαιτίας της κοινοτικής οδηγίας- συστάθηκε και η ΑΠΑ, η Αρχή Πολιτικής Αεροπορίας που στην ουσία ελέγχει, έχει εποπτικό έργο επάνω στην ΥΠΑ ως ανεξάρτητη αρχή, υπαγόμενη και αυτή διοικητικά στο Υπουργείο Υποδομών και Μεταφορών. Απολαμβάνει λειτουργική ανεξαρτησία, διοικητική, οικονομική αυτοτέλεια και δεν υπόκειται σε κυβερνητικό έλεγχο από κυβερνητικά όργανα ή άλλη διοικητική αρχή.

Τα ξεκαθαρίζω αυτά προκειμένου να είναι απόλυτα σαφές το πλαίσιο λειτουργίας των δύο φορέων που ασκούν και εποπτεύουν τις συγκεκριμένες υπηρεσίες στη χώρα μας, στον τομέα της αεροναυτιλίας και των αεροδρομίων, με βάση την εθνική και κοινοτική νομοθεσία.

Κύριε Αρσένη, έρχομαι αμέσως τώρα στην ερώτησή σας. Κάνετε λόγο για ελλείψεις εξειδικευμένου προσωπικού στα περιφερειακά αεροδρόμια. Πρέπει να σας ενημερώσω ότι αυτή η ανάγκη της περαιτέρω στελέχωσης είναι ένα ζήτημα το οποίο δεν ανέκυψε τώρα, δυστυχώς. Παρ’ όλα αυτά η σημερινή Κυβέρνηση έχει σε αυτό το πεδίο αναλάβει συγκεκριμένες πρωτοβουλίες και αυτό γιατί είναι γνωστό ότι η χώρα μας δέχεται έναν αριθμό πτήσεων που διαχρονικά αυξάνεται. Άρα χρειάζεται επιπλέον στελέχωση των υποδομών μας, προκειμένου να ανταποκριθούμε σε αυτή τη μεγάλη ανάγκη με τον καλύτερο δυνατό τρόπο, όχι μόνο σήμερα, αλλά και στο μέλλον.

Με αφορμή, λοιπόν, την ερώτησή σας, οφείλω να σημειώσω ότι στο πλαίσιο του ετήσιου προγραμματισμού των προσλήψεων του 2023, εγκρίθηκαν από το Υπουργικό Συμβούλιο στα τέλη Σεπτεμβρίου κατ’ εξαίρεση για την ΥΠΑ εκατόν εβδομήντα τέσσερις προσλήψεις θέσεων τακτικού προσωπικού διαφόρων ειδικοτήτων.

Ειδικότερα, βάσει της εισήγησης της ΥΠΑ ενέκρινα πριν από λίγες μέρες πρόσληψη εκατόν εβδομήντα τεσσάρων υπαλλήλων, ειδικοτήτων πεδίου τεχνικής και διοικητικής υποστήριξης, το οποίο έστειλα την περασμένη εβδομάδα στο Ανώτατο Συμβούλιο Επιλογής Προσωπικού, στο ΑΣΕΠ, με τη σχετική κοινοποίηση και στο Υπουργείο Εσωτερικών.

Η πρόταση αυτή αφορά συγκεκριμένες προσλήψεις ελεγκτών εναέριας κυκλοφορίας, μηχανολόγων, ηλεκτρολόγων, πολιτικών μηχανικών, παροχής πληροφοριών πτήσεων, οι AFISO όπως λέγονται, ηλεκτρονικών, ηλεκτρονικών πληροφορικής, διοικητικών υπαλλήλων, τεχνικών, οδηγών και πυροσβεστών. Σας αναφέρω ενδεικτικά ότι στις κρίσιμες ειδικότητες, όπως είναι οι ελεγκτές εναέριας κυκλοφορίας, προβλέπονται ενενήντα δύο θέσεις και άλλες πενήντα θέσεις εξειδικευμένων ηλεκτρονικών στον τομέα της διεύθυνσης και της διαχείρισης υποδομών αεροναυτιλίας.

Θα σταματήσω εδώ και θα συνεχίσω στη δευτερομιλία μου, γιατί πραγματικά είναι ένα θέμα φλέγον και σοβαρό. Καταβάλλεται κάθε προσπάθεια από τη σημερινή Κυβέρνηση και το Υπουργείο Υποδομών και Μεταφορών, ώστε να μειωθούν και να λυθούν τα διαχρονικά προβλήματα που υπάρχουν.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Κύριε Αρσένη, έχετε τον λόγο για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, είπατε ότι θα συναντήσετε τους ελεγκτές.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Όχι, είπα ότι τους συνάντησα.

**ΚΡΙΤΩΝ - ΗΛΙΑΣ ΑΡΣΕΝΗΣ:** Συναντήσατε τους ελεγκτές. Και είπατε ότι θα συναντήσετε και τους τηλεπικοινωνιακούς.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Σήμερα.

**ΚΡΙΤΩΝ - ΗΛΙΑΣ ΑΡΣΕΝΗΣ:** Σήμερα, πολύ ωραία.

Το ερώτημα είναι το εξής: Τον Πανελλήνιο Σύλλογο Αερολιμενικών, τους σταθμάρχες δηλαδή θα τους συναντήσετε;

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Εννοείται.

**ΚΡΙΤΩΝ - ΗΛΙΑΣ ΑΡΣΕΝΗΣ:** Τέσσερα χρόνια ζητούν συνάντηση. Δεν ήσασταν εσείς ο αρμόδιος Υπουργός, ήταν ο κ. Καραμανλής.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Μέσα στο επόμενο δεκαήμερο θα τους έχω συναντήσει όλους…

**ΚΡΙΤΩΝ - ΗΛΙΑΣ ΑΡΣΕΝΗΣ:** Ωραία.

Το ερώτημα είναι, τέσσερα χρόνια, γιατί δεν τους συνάντησε ο κ. Καραμανλής; Γιατί δεν μπορείτε να μου πείτε ότι είναι άλλη κυβέρνηση! Έστω είναι καλό που τους συναντάτε επιτέλους εσείς τώρα.

Έχουμε τοπικά αεροδρόμια που δεν έχουν αερολιμενικούς. Είπατε ότι προσλαμβάνετε αερολιμενικούς. Εκεί έχουμε τις ιδιωτικές εταιρείες, όπως τη «FRAPORT» που έχουν αναλάβει, με βάση τον νόμο σας που μετέτρεψε την ΥΠΑ και έκανε την ΑΠΑ, που μετέφερε όλο το κέντρο ελέγχου στην Αθήνα σε μια πρωτοφανή νομοθεσία. Είναι πρωτοφανής γιατί αντιγράψατε συστήματα χωρών που δεν έχουν νησιωτική επικράτεια, που δεν έχουν τόσο μικρά αεροδρόμια, τόσο απομονωμένα.

Όποιο σύστημα κι αν είδαμε, όταν φέρατε το νομοσχέδιο, όλα τα συστήματα που είδαμε ήταν συστήματα με πάρα πολύ περισσότερο προσωπικό χωρίς τη νησιωτικότητα. Δηλαδή η Κυβέρνηση έφερε επτά χιλιάδες προσλήψεις στην Αστυνομία, για παράδειγμα, και στο νομοσχέδιο που μας φέρατε τώρα για την ΑΠΑ, προβλέπετε μετακινήσεις εργαζομένων που κάνουν τον έλεγχο της κίνησης των αεροπλάνων από τα κεντρικά αεροδρόμια στα περιφερειακά το καλοκαίρι, αφήνοντας πιο εκτεθειμένα τα κεντρικά αεροδρόμια. Πασαλείμματα! Αυτό θέλω να σας πω.

Την ίδια στιγμή, το νομοσχέδιο στο οποίο προβλέπετε αυτά τα πασαλείμματα, έχει και άλλες προσλήψεις στην Αστυνομία με ειδικό τμήμα για τα εναέρια μέσα. Δεν έχουμε ασφάλεια στα αεροδρόμια και θα αποκτήσει ειδικό τμήμα η Αστυνομία με εναέρια μέσα. Θα γίνουν κι άλλες προσλήψεις στην Αστυνομία. Επτά χιλιάδες προσλήψεις στην Αστυνομία αυτό το διάστημα μέχρι στιγμής, αν δεν κάνω λάθος. Θα μας πει τα νούμερα ο κ. Οικονόμου σε λίγο. Κι εσείς μιλάτε για εκατόν εβδομήντα τέσσερις σε διάφορες ειδικότητες.

Θέλουμε να ακούσετε τους εργαζόμενους έγκαιρα, να πάρετε πίσω, κατά τη γνώμη μας, τον νόμο για την κατάργηση της ΥΠΑ και τη μετατροπή σε ΑΠΑ και όλον αυτόν τον κεντρικό έλεγχο από την Αθήνα που δεν λειτουργεί στην πράξη…

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Τον νόμο κατάργησης της ΥΠΑ είπατε;

**ΚΡΙΤΩΝ - ΗΛΙΑΣ ΑΡΣΕΝΗΣ:** Είχατε φέρει ένα νομοσχέδιο πριν από ενάμιση χρόνο που στην ουσία μετέτρεπε την ΥΠΑ. Πήρατε την ΥΠΑ που υπήρχε και φτιάξατε ένα κεντρικό όργανο όπου υπάρχει ο έλεγχος από την Αθήνα μειώνοντας όλες τις αρμοδιότητες των αερολιμενικών, καταργώντας τους σε πάρα πολλές περιπτώσεις κ.λπ., μεταφέροντας αρμοδιότητες ελέγχου στα ιδιωτικά αεροδρόμια.

Αυτό σας περιγράφω. Είναι ο νόμος που είχε φέρει ο κ. Καραμανλής. Είχαμε εξηγήσει τους κινδύνους στην ασφάλεια που δημιουργούν αυτά τα συστήματα χωρίς τις απαραίτητες προσλήψεις. Οι προσλήψεις στις οποίες αναφέρεστε δεν επαρκούν. Ακούστε τους εργαζόμενους, λύστε τα προβλήματα για να μην έχουμε νέα Τέμπη!

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Αρσένη.

Κύριε Υφυπουργέ, έχετε τον λόγο για τη δευτερολογία σας.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Κύριε Αρσένη, η δική μου πολιτική είναι συγκεκριμένη και με απόλυτη διαφάνεια. Εννοείται ότι το πρώτο πράγμα που έκανα και συνεχίζω να κάνω είναι να συνομιλώ με τους εργαζόμενους. Αν δεν αφουγκραστώ τις απόψεις, τα προβλήματα, τις δυσκολίες, δεν μπορώ να παρέμβω πολιτικά. Γι’ αυτό σας είπα ότι την πρώτη κιόλας εβδομάδα συνάντησα τους ελεγκτές εναέριας κυκλοφορίας. Σήμερα συναντώ τους ηλεκτρονικούς και συνεχίζω με τις υπόλοιπες ειδικότητες.

Η ΥΠΑ δεν καταργήθηκε από κανέναν νόμο. Δημιουργήθηκε η ΑΠΑ χωρίς να καταργηθεί η ΥΠΑ, βάσει κοινοτικής οδηγίας, ως μια αρχή εποπτική στις λειτουργίες της ΥΠΑ.

Συνεχίζοντας την προηγούμενη τοποθέτησή μου, για την κατανομή που σας έλεγα στις διάφορες ειδικότητες, αυτό αφορά και τα περιφερειακά αεροδρόμια και το διεθνές αεροδρόμιο της Αθήνας. Το προσωπικό προβλέπεται να ενισχυθεί σημαντικά με ελεγκτές, ηλεκτρονικούς και μηχανικούς.

Νομίζω ότι με αυτή την πρωτοβουλία όχι απλώς απαντάω στο ερώτημα που μου βάλατε, αλλά και γενικότερα σε μια ανάγκη για περαιτέρω στελέχωση των υπηρεσιών αεροναυτιλίας, η οποία όπως σας είπα έχει διαπιστωθεί από την Κυβέρνηση και γι’ αυτό έχουν αναληφθεί σχετικές πρωτοβουλίες.

Επιτρέψτε μου να συμπληρώσω ότι στις κρίσιμες ειδικότητες, όπως η Υπηρεσία Πληροφοριών Πτήσεων, η AFISO, στην οποία αναφέρεστε στο ερώτημά σας, έχει προβλεφθεί η περαιτέρω ενίσχυση του προσωπικού και από τη διαδικασία των μετατάξεων, με βάση συγκεκριμένα κριτήρια, ώστε οι συγκεκριμένοι εργαζόμενοι να ενταχθούν και να εκπαιδευτούν στην υπηρεσία. Θα πρέπει να πληρούν κάποιες συγκεκριμένες προϋποθέσεις όμως, προκειμένου να ανταπεξέλθουν, μετά την εκπαίδευσή τους, στις απαιτήσεις που υπάρχουν.

Συγκεκριμένα και επειδή το ξέρουμε όλοι αυτό, είναι ένα θέμα το οποίο νομίζω ότι η επόμενη Βουλή πρέπει να το βελτιώσει ακόμη περισσότερο. Μιλάω για τη χρονοβόρα διαδικασία του ΑΣΕΠ. Νέα ΑΣΕΠ, όμως πιο γρήγορα και πιο ευέλικτα.

Έχει δρομολογηθεί μία σχετική διαδικασία όπου επελέγησαν έως σήμερα, μετά από αξιολόγηση, με μετατάξεις, άτομα που στελέχωσαν τους Αερολιμένες Αστυπάλαιας, Κάσου, Σύρου, Λέρου και Μήλου. Έχω υπογράψει πριν από τρεις ημέρες τις σχετικές αποφάσεις. Επιπλέον, τον Αύγουστο του 2021 έγιναν και άλλες τρεις μετατάξεις για τη στελέχωση των Αερολιμένων της Νάξου, Κυθήρων και την κεντρική υπηρεσία της ΥΠΑ, ενώ από τον Μάρτιο του 2021 έχουν γίνει μετατάξεις και για το Αεροδρόμιο της Μήλου.

Σημειώνεται ότι επικουρικά η ΥΠΑ ενισχύει αδιάλειπτα τον κρίσιμο αυτό υπηρεσιακό, επιχειρησιακό κλάδο. Σίγουρα υπάρχουν και άλλες εκκρεμότητες με υπαλλήλους που αποσπώνται ή μετακινούνται από άλλους αερολιμένες για όλο το χρονικό διάστημα για το οποίο κρίνεται απαραίτητη η παρουσία τους εκεί.

Με βάση, λοιπόν, όλα τα παραπάνω, είναι σαφές ότι το Υπουργείο Υποδομών και Μεταφορών σε συνεργασία με την ΥΠΑ έχει δρομολογήσει τις διαδικασίες για την περαιτέρω στελέχωση των αεροδρομίων της χώρας, σε συγκεκριμένες ειδικότητες πεδίου. Τονίζω, επίσης, ότι η ΥΠΑ λειτουργεί με βάση τις διαδικασίες που απορρέουν από το διεθνές και ευρωπαϊκό κανονιστικό πλαίσιο, έτσι ώστε σε κάθε περίπτωση να τηρείται απόλυτα η ασφάλεια των πτήσεων.

Κύριε συνάδελφε, μέλημα της Κυβέρνησης ήταν και συνεχίζει να είναι η ασφάλεια των πτήσεων στα ελληνικά αεροδρόμια. Τα ελληνικά αεροδρόμια -και το βλέπουμε όλοι αυτό- αυξάνουν συνεχώς τις πτήσεις που προσγειώνονται και απογειώνονται. Άρα, έχουμε υποχρέωση να στηρίξουμε και να ενισχύσουμε την ασφάλεια των πολιτών που πετούν στα αεροδρόμιά μας.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε.

Θα συζητηθεί τώρα η τελευταία, η τρίτη με αριθμό 617/27-3-2023 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Προστασίας του Πολίτη, με θέμα: «Νέες αστυνομικές προκλήσεις σε Θεσσαλονίκη και Βόλο».

Στην ερώτηση αυτή θα απαντήσει ο Υφυπουργός Προστασίας του Πολίτη κ. Λευτέρης Οικονόμου.

Ορίστε, κύριε Αρσένη, έχετε τον λόγο για την πρωτολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, έχουμε δύο συμβολικές και εμβληματικές περιπτώσεις άσκησης αστυνομικής βίας. Η μία είναι απέναντι στον πατέρα του Βασίλη Μάγγου. Ο Γιάννης Μάγγος πήγε έξω από το δικαστήριο, το οποίο δίκαζε τους αστυνομικούς που είχαν εμπλακεί στα γεγονότα που οδήγησαν στον βασανισμό τού γιου του, ο οποίος τελικά πέθανε μετά από λίγες ημέρες. Εκεί όχι μόνο δεν δέχτηκαν να μπει μέσα στο δικαστήριο, αλλά οι Αστυνομικοί τον έριξαν κάτω και του έσπασαν το πλακάτ που «φώναζε» στην ουσία δικαιοσύνη για τον γιο του.

Το δεύτερο είναι στη Θεσσαλονίκη, όπου οι οικολόγοι -μαζί τους ο Μιχάλης Τρεμόπουλος, πρώην Ευρωβουλευτής και αυτοδιεκδικητικός- έκαναν καθιστική, ειρηνική διαμαρτυρία -απλά καθόντουσαν κάτω- για να μην κοπούν σαράντα ένα δέντρα, που ο ίδιος ο Καθηγητής Πανεπιστημίου Δασολογίας κ. Ζάγκας είχε πει ότι μόνο τρία από αυτά έχουν κάποιο κίνδυνο να πέσουν και είναι λάθος η απόφαση του ήμου. Εκεί, λοιπόν, ασκήθηκε πάλι ακραία βία, σκίσθηκαν τα ρούχα τους, τραυματίστηκαν και όλοι έχουμε δει τις σχετικές φωτογραφίες.

Όλα αυτά δεν έρχονται μόνα τους, κύριε Υπουργέ. Είδαμε και την ανακοίνωση του Στέιτ Ντιπάρτμεντ που μιλάει για αποτυχία της Κυβέρνησης να διερευνήσει αποτελεσματικά τις καταγγελίες για καταχρηστικές αστυνομικές πρακτικές και επαναπροωθήσεις μεταναστών, καθώς και να ζητήσει την απόδοση ευθυνών γι’ αυτούς που κρίθηκαν υπαίτιοι, για ΕΔΕ που ποτέ δεν ολοκληρώνονται και όταν ολοκληρώνονται τα αποτελέσματά τους είναι η κλασική ατάκα: «τέθηκε στο αρχείο καθώς δεν προέκυψε πειθαρχικό παράπτωμα εκ μέρους του Αστυνομικού».

Κύριε Υπουργέ, ως ΜέΡΑ25 περιμένουμε ακόμη τα αποτελέσματα της ΕΔΕ για τον προπηλακισμό από Αστυνομικό του κ. Βαρουφάκη και άλλων μελών του ΜέΡΑ25 έξω από το εφετείο, την ημέρα που ανακοινώθηκε η καταδικαστική απόφαση εναντίον της Χρυσής Αυγής. Και θα θυμάστε πως δύο, τρία δευτερόλεπτα μετά -με ποιανού εντολή;- μόλις ανακοινώθηκε ότι είναι ένοχη η Χρυσή Αυγή, καταπνίξατε όλον τον κόσμο στα δακρυγόνα. Το θυμάστε αυτό, έτσι δεν είναι; Αυτή η ΕΔΕ από τότε ακόμη εκκρεμεί, κύριε Υπουργέ.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Υπουργέ, έχετε τον λόγο.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε Αρσένη, θέλω να σας ευχαριστήσω για την ερώτησή σας, την οποία βλέπω ως αφορμή για να διαλύσουμε ορισμένους μύθους γύρω από το πλαίσιο δράσης της Ελληνικής Αστυνομίας. Εφαρμόζοντας το συνταγματικό πλαίσιο και τις διατάξεις των άρθρων 93, 94 και 95 του π.δ.141/1991, η Ελληνική Αστυνομία φροντίζει για την απόλυτη άσκηση του δικαιώματος του συνέρχεσθαι, αλλά και για την προάσπιση της κοινωνικοοικονομικής ζωής, την πρόληψη και αποτροπή αξιόποινων πράξεων και εν γένει έκνομων ενεργειών.

Οι αστυνομικές αρχές, εκτιμώντας την υφιστάμενη κάθε φορά κατάσταση, οφείλουν να προβαίνουν σε όλες τις επιβαλλόμενες εντός του πλαισίου της νομιμότητας, αναλογικότητας και προσφερότητας, ενέργειες με γνώμονα πάντοτε τις αρχές της υπεροχής του δημοσίου και κοινωνικού συμφέροντος.

Επίσης, δίδονται πάντοτε οδηγίες από το Αρχηγείο της Ελληνικής Αστυνομίας για ορθολογική διαχείριση κάθε φορά της υφιστάμενης κατάστασης και τη διατήρηση της κοινωνικής ειρήνης και τάξης. Όταν δε παρατηρούνται έκνομες συμπεριφορές για αξιόποινες πράξεις, η Αστυνομία εκδηλώνει, όπως ο νόμος ορίζει, κάθε επιβαλλόμενη αστυνομική και δικονομική ενέργεια, ενημερώνοντας ταυτόχρονα τον αρμόδιο λειτουργό της οικείας εισαγγελικής αρχής, υπό τις κατευθύνσεις και τις εντολές του οποίου ενεργεί.

Συνοψίζοντας, λοιπόν, να πω ότι οι αστυνομικές αρχές ενεργούν εφαρμόζοντας τον νόμο, του οποίου στόχος είναι η διασφάλιση της τάξης και η προστασία δημόσιας και ιδιωτικής περιουσίας, αλλά και η εφαρμογή του συνταγματικού δικαιώματος των πολιτών να συναθροίζονται και να διαμαρτύρονται μέσα στο πλαίσιο που θέτει το Σύνταγμα και ο νόμος.

Σε ό,τι αφορά τους πειθαρχικούς ελέγχους των αστυνομικών, θέλω να καταστήσω ξεκάθαρο ότι η προστασία των δικαιωμάτων των πολιτών και η συμπεριφορά των αστυνομικών προς τους πολίτες είναι αδιαμφισβήτητα πρωταρχικής σημασίας για την Κυβέρνηση, την πολιτική ηγεσία του Υπουργείου, καθώς και του Αρχηγείου της Ελληνικής Αστυνομίας. Ο απόλυτος σεβασμός της προσωπικότητας των πολιτών, των ατομικών τους ελευθεριών και δικαιωμάτων, αλλά και της ίσης μεταχείρισης, χωρίς φυλετικές, εθνοτικές ή άλλες διακρίσεις, σύμφωνα με το εσωτερικό, ευρωπαϊκό και διεθνές δίκαιο, αποτελεί αρχή η οποία δεν επιδέχεται καμμίας έκπτωσης. Για τον λόγο αυτόν υπάρχει διαρκής και ενδελεχής παρακολούθηση όλων των ανά την επικράτεια περιστατικών, καταγγελιών και πληροφοριών.

Η προάσπιση του κύρους των θεσμών και των αξιών της κοινωνίας μας αποτελούν προτεραιότητα της Αστυνομίας και αμέσως γίνεται εσωτερική διερεύνηση κάθε υπόνοιας παραβατικής συμπεριφοράς εκ μέρους του προσωπικού της, με βάση τις διατάξεις της διοικητικής και πειθαρχικής νομοθεσίας. Η άσκηση δυσανάλογης ή εν γένει παράνομης αστυνομικής βίας αποτελεί παράβαση του υπηρεσιακού καθήκοντος του υπαίτιου αστυνομικού και τα καταγγελλόμενα σε βάρος του ερευνώνται πάντοτε ενδελεχώς, τόσο από ποινικής όσο και από πειθαρχικής πλευράς.

Σε ό,τι αφορά τώρα τα συγκεκριμένα περιστατικά που περιγράφετε μέσα από την υπό συζήτηση επίκαιρη ερώτηση, θέλω να επισημάνω στην πρώτη περίπτωση ότι στις 13 Μαρτίου και ώρα 11.00΄ στην πλατεία Δικαστηρίων στη Θεσσαλονίκη γερανοφόρο όχημα, το οποίο διέθετε όλες τις σχετικές άδειες, επιχείρησε εργασίες κοπής δέντρων. Η Αστυνομία είχε λάβει όλα τα απαιτούμενα μέτρα για την τήρηση της τάξης.

Μόλις ξεκίνησαν οι εργασίες, ομάδα δεκατεσσάρων ατόμων με επικεφαλής δημοτικό σύμβουλο του Δήμου Θεσσαλονίκης εμπόδισε την κοπή των δέντρων διαμαρτυρόμενοι. Παρά τις επανειλημμένες παραινέσεις των αστυνομικών δυνάμεων, οι διαμαρτυρόμενοι αρνήθηκαν να απομακρυνθούν. Οι διαμαρτυρόμενοι προσήχθησαν στο Αστυνομικό Τμήμα Λευκού Πύργου, όπου εκεί ο δημοτικός σύμβουλος εξύβρισε τους αστυνομικούς και αντιστάθηκε σθεναρά στις νόμιμες ενέργειές τους.

Κατόπιν σχετικής ενημέρωσης από την αστυνομική υπηρεσία του αρμόδιου εισαγγελέα ποινικής δίωξης, για όσα συνέβησαν διατάχθηκε ο σχηματισμός ποινικής δικογραφίας σε βάρος του συνόλου των προσαχθέντων για παράβαση του άρθρου 330, «παράνομη βία του ποινικού κώδικα», ενώ σε βάρος του προαναφερόμενου δημοτικού συμβούλου επιπλέον και για παράβαση των άρθρων 167 «βία κατά υπαλλήλων και δικαστικών προσώπων» και 361 «εξύβριση του ποινικού κώδικα».

Στη συνέχεια οι συλληφθέντες, μετά τη σε βάρος τους σχηματισθείσα δικογραφία, οδηγήθηκαν στις 13-3-2023 ενώπιον του εισαγγελέα πρωτοδικών Θεσσαλονίκης για τις δικές του περαιτέρω κατά λόγω αρμοδιότητας ενέργειες.

Ως προς το ζήτημα της πειθαρχικής διερεύνησης της υπόθεσης επισημαίνεται ότι από τη Γενική Αστυνομική Διεύθυνση Θεσσαλονίκης κρίθηκε ότι οι επιληφθέντες αστυνομικοί ενήργησαν με σύνεση, ψυχραιμία και αυτοσυγκράτηση ανταποκρινόμενοι επιχειρησιακά κατά τρόπο σύννομο, ενδεδειγμένο και ευέλικτο στις επικρατούσες συνθήκες εντός των ορίων άσκησης των υπηρεσιακών τους καθηκόντων και σύμφωνα με τις αρχές της αναλογικότητας και της νομιμότητας, αποφεύγοντας οποιαδήποτε μορφή βίας και δίχως την καταστρατήγηση των κατοχυρωμένων από σχετικές συνταγματικές επιταγές δικαιωμάτων των πολιτών.

Κατόπιν των ανωτέρω και δεδομένου ότι δεν συνέτρεχαν λόγοι περαιτέρω πειθαρχικής διερεύνησης, η υπόθεση τέθηκε στο αρχείο από πειθαρχικής πλευράς. Αξίζει να επισημανθεί ακόμη ότι έως τις 23-3-2023 από τους προσαχθέντες δεν είχε υποβληθεί καμμία πειθαρχική αναφορά ή έκκληση στις αρμόδιες υφιστάμενες υπηρεσίες της Ελληνικής Αστυνομίας.

Ως προς το δεύτερο συμβάν που έλαβε χώρα στον Βόλο στις 15 Μαρτίου και ώρα 8.30΄, έγινε συγκέντρωση περίπου τριάντα ατόμων από συλλογικότητες του Βόλου έξω από τα δικαστήρια της πόλης, όπου θα εκδικαζόταν η υπόθεση με κατηγορούμενους αστυνομικούς για το αδίκημα της επικίνδυνης σωματικής βλάβης ημεδαπού. Οι συγκεντρωθέντες επιχείρησαν να εισέλθουν βιαίως στον χώρο των δικαστηρίων με αποτέλεσμα να σημειωθούν επεισόδια, στα οποία τραυματίστηκαν πέντε αστυνομικοί.

Για τη διερεύνηση των συνθηκών που έγιναν τα επεισόδια, διατάχθηκε διενέργεια προκαταρκτικής διοικητικής εξέτασης ώστε να διερευνηθεί η υπόθεση σε βάθος και με πληρότητα από πειθαρχικής πλευράς, καθώς και να καταλογιστούν σε συντρέχουσα περίπτωση ανάλογες πειθαρχικές ευθύνες σε βάρος οποιουδήποτε υπαίτιου εμπλεκόμενου αστυνομικού.

Θέλω να τονίσω και αναφερόμενος στον ημεδαπό της επίκαιρης ερώτησής σας ότι δεν του απαγορεύτηκε η είσοδος στη δικαστική αίθουσα, αλλά αντιθέτως του επισημάνθηκε επανειλημμένα το δικαίωμά του να εισέλθει εντός του κτηρίου και της αίθουσας του δικαστηρίου, πλην όμως ο ίδιος επέλεξε να παραμείνει εκτός αυτού μαζί με τους υπόλοιπους συγκεντρωθέντες. Επίσης πρέπει να γνωρίζετε ότι ο εν λόγω ημεδαπός κατά τη διάρκεια των επεισοδίων στην προσπάθειά του να αποσπάσει ασπίδα αστυνομικού έπεσε στο έδαφος. Ακολούθως και σε συνέχεια σχετικής με το υπ’ όψιν συμβάν ενημέρωσης από μέσο κοινωνικής δικτύωσης, η Γενική Περιφερειακή Αστυνομική Διεύθυνση Θεσσαλίας διέταξε τη Διεύθυνση Αστυνομίας Μαγνησίας για την άμεση εξέταση των αναφερόμενων σε αυτό αιτιάσεων, προβαίνοντας σε συντρέχουσα περίπτωση στη διοικητική διερεύνηση της υπόθεσης.

Όπως γνωρίζετε, η προανακριτική και ανακριτική διοικητική διαδικασία που βρίσκονται σε εξέλιξη διέπονται μεταξύ των άλλων και από την αρχή της μυστικότητας. Συνεπώς στην παρούσα φάση δεν μου είναι επιτρεπτή η καθ’ οιονδήποτε τρόπο γνωστοποίηση στοιχείων του υλικού που συλλέγεται στο πλαίσιο αυτό.

Πάντως αυτά είναι τα πραγματικά περιστατικά τα οποία κανείς δεν μπορεί να αμφισβητήσει.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Πριν προχωρήσουμε στις δευτερολογίες, να κάνω μια ανακοίνωση.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» είκοσι πέντε μαθήτριες και μαθητές και τρεις συνοδοί εκπαιδευτικοί από το Δημοτικό Σχολείο Ξηρολόφου Θεσπρωτίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Να σας ενημερώσω μόνο, για να μην έχετε απορίες όταν πάτε στα μέρη σας και λέτε στους γονείς σας ότι πήγαμε και η Βουλή ήταν άδεια, ότι αυτή τη στιγμή δεν έχουμε νομοθετικό έργο, που ψηφίζονται οι νόμοι του κράτους, όπου τότε βρίσκονται όλοι οι Βουλευτές εδώ. Η διαδικασία αυτή λέγεται κοινοβουλευτικός έλεγχος. Τι σημαίνει; Σημαίνει ότι κάθε Βουλευτής μπορεί να θέσει στους αρμόδιους Υπουργούς, ανάλογα με το θέμα, κάποιο ζήτημα που αφορά είτε ολόκληρη τη χώρα, δηλαδή γενικότερου ενδιαφέροντος είτε την εκλογική του περιφέρεια. Και ο αρμόδιος Υπουργός έρχεται εδώ να απαντήσει. Ένα τέτοιο θέμα, λοιπόν, έχουμε εδώ -και είναι το τελευταίο που έχουμε για σήμερα- που ο Βουλευτής κάνει την ερώτησή του και έρχεται ο Υπουργός και απαντάει.

Συνεπώς να μη σας ξενίζει το ότι δεν έχει κόσμο. Εάν ερχόσασταν μετά τις 11.30΄ θα βλέπατε την Αίθουσα γεμάτη, που θα είχαμε νομοθέτημα προς επεξεργασία.

Επίσης θέλω να πω πριν μπούμε στην επίκαιρη ερώτηση, γιατί είναι η τελευταία, ότι η με αριθμό 611/24-3-2023 δεύτερη επίκαιρη ερώτηση πρώτου κύκλου της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας (Σίας) Αναγνωστοπούλου προς την Υπουργό Πολιτισμού και Αθλητισμού,με θέμα: «Ποιος είναι ο θεσμικός ρόλος της ΜΚΟ "The Parthenon Project" στην εθνική διεκδίκηση για την επανένωση των Γλυπτών του Παρθενώνα;», δεν θα συζητηθεί λόγω κωλύματος της κυρίας Βουλευτού.

Τον λόγο έχει ο κ. Αρσένης για τη δευτερολογία του.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, θέλετε να πείτε ότι ο Γιάννης Μάγγος προσπάθησε να πάρει ασπίδα αστυνομικού; Αυτό λέει η Ελληνική Αστυνομία; Προσπάθησε να πάρει ασπίδα αστυνομικού και γι’ αυτό τον έριξαν και του έσπασαν το πλακάτ; Τι ακριβώς θα την έκανε; Θα την πήγαινε σπίτι του; Τι ακριβώς θα την έκανε; Για ποιον λόγο θέλησε κάποιος άνθρωπος να πάρει μία ασπίδα; Τέτοια πράγματα επικαλείστε;

Μετά λέτε ότι άσκησε βία ο Μιχάλης Τρεμόπουλος απέναντι στους αστυνομικούς και απείθεια και δεν θυμάμαι τι άλλο είπατε. Ξέρετε αυτές είναι οι στάνταρντ κατηγορίες που επαναλαμβάνονται σε οποιονδήποτε προσάγεται για να τον συλλάβουν. Θα μου πείτε ότι μπορείτε να λέτε ό,τι θέλετε, αφού μάρτυρες είναι μόνο οι αστυνομικοί.

Θυμάστε ένα πόρισμα Αλιβιζάτου το οποίο το κρύβατε για έξι μήνες και σας εγκαλούσα εδώ να το φέρετε; Και όταν το φέρατε, μάθαμε ότι σας ζητούσε -και ποτέ δεν το κάνατε- επαναφορά ατομικών διακριτικών στις στολές των αστυνομικών. Πού είναι κύριε Υπουργέ; Έχουν τα ΜΑΤ και οι διάφορες ειδικές δυνάμεις Αστυνομίας ατομικά διακριτικά; Έχουν;

Σας ζήτησαν τοποθέτηση καμερών στο εσωτερικό των αστυνομικών οχημάτων, στα κρατητήρια και στα γραφεία όπου διεξάγονται ανακρίσεις. Θα μαθαίναμε αν όντως είχε εξυβρίσει, αντισταθεί κατά της αρχής ή βιαιοπραγίσει ο κ. Τρεμόπουλος και όλοι οι άλλοι που λέτε ότι πάντοτε το κάνουν όταν τους προσάγετε. Γι’ αυτό δεν θέλουν να υπάρχουν αυτές οι κάμερες, για να υπάρχει ανομία. Γιατί εργαλειοποιείτε ως Κυβέρνηση την αστυνομική βία για να φοβάται ο κόσμος να αντιδρά και αυτή είναι η καρδιά της υπόθεσης.

Επίσης σας ζήτησαν αιτιολόγηση του σχεδιασμού επαρκούς επιχείρησης στην εξάλειψη των λόγων για τους οποίους αναστέλλεται η πρόοδος των ανακρίσεων, την άμεση συμμόρφωση προς τις καταδικαστικές αποφάσεις. Εσείς παρουσιάζετε μια ιδανική εικόνα.

Ξέρετε τι συμβαίνει; Είμαστε η χώρα με τις περισσότερες καταδίκες στο Συμβούλιο της Ευρώπης. Έχουμε καταδικαστεί σε εννιακόσιες ογδόντα τέσσερις υποθέσεις κι έχετε αθωωθεί σε σαράντα τέσσερις. Η Ελλάδα έχει καταβάλει για τέτοια ζητήματα αστυνομικής βίας 30 εκατομμύρια ευρώ σε πρόστιμα και εσείς παρουσιάζετε ότι όλα είναι καλά;

Πάμε όμως λίγο στα θέματα της επικαιρότητας. Εμφανίζονται δημοσιεύματα, κύριε Υπουργέ, που σας φωτογραφίζουν ως τον ιθύνοντα νου αυτής της ακραίας βίας της Αστυνομίας.

Δύο μήνες πριν ο Υπουργός έστειλε στο σπίτι του τον επικεφαλής της Διεύθυνσης Εσωτερικών Υποθέσεων κ. Κοσσυβάκη και τον αντίστοιχο Πληροφοριών Νίκο Τσέτσικα. Όπως λένε τα δημοσιεύματα, ήταν άνθρωποι της απολύτου εμπιστοσύνης σας.

Περαιτέρω «συνέχισε», λέει, «την κάθαρση με την ομόφωνη απόφαση-γνώμη του ΚΥΣΕΑ επί του επιτίμου πλέον Αρχηγού της Αστυνομίας Σκούμα, τον οποίο έστειλε σπίτι μετά τα ακραία γεγονότα βίας στις διαδηλώσεις υπέρ των θυμάτων των Τεμπών». Επίσης είναι άνθρωπος δικής σας εμπιστοσύνης. Ο ίδιος κατήγγειλε ότι διώχθηκε, επειδή αποφάσισε να δρα με βάση το Σύνταγμα και αυτά που ορίζει και η κοινωνία απαιτεί και με απόλυτη διαφάνεια και αξιοκρατία και η πολιτική ηγεσία δεν το δέχτηκε όλο αυτό.

Ποια είναι αυτά τα κέντρα εξουσίας που πάνε και έρχονται, ανεβάζουν και κατεβάζουν αρχηγούς και διοικητές στην αστυνομική αρχή, κύριε Υπουργέ; Και τι απαντάτε σε όλα αυτά τα άρθρα, τα οποία φωτογραφίζουν εσάς ως τον πόλο στην Αστυνομία απέναντι στον κ. Θεοδωρικάκο που κινεί αυτή την ακραία βία και ελέγχει μια αστυνομία η οποία λειτουργεί εκτός θεσμικού πλαισίου; Έτσι λένε τα άρθρα. Τα έχετε διαβάσει, φαντάζομαι. Αν θέλετε μπορώ να τα στείλω στη συνέχεια στα Πρακτικά.

Θέλουμε, λοιπόν, να μας πει πότε επιτέλους θα επανέλθει στην έννομη τάξη η Αστυνομία, πότε επιτέλους θα μπορεί ο πολίτης, ο οποίος πληρώνει την Αστυνομία για να τον προστατεύει, να νιώθει ασφάλεια απέναντι στην Αστυνομία. Και μη μας φέρετε κάποιο λογύδριο ότι είμαστε εναντίον της Αστυνομίας. Είμαστε ενάντια στη συνταγματική εκτροπή της Αστυνομίας, που γίνεται με πολιτικές εντολές, προκειμένου να εργαλειοποιηθεί η αστυνομική βία, για να φοβάται ο κόσμος να κατέβει στις διαδηλώσεις.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Αρσένη.

Κύριε Υπουργέ, έχετε τον λόγο για τη δευτερολογία σας.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Κύριε Πρόεδρε, κυρίες και κύριοι Βουλευτές, κλείνοντας ουσιαστικά μία τετραετία κοινοβουλευτικού ελέγχου, με την ημερομηνία των εκλογών να έχει ήδη οριστεί, αξιοποιώντας την ερώτηση του κ. Αρσένη επιθυμώ να εκπέμψω κάποια γενικότερα μηνύματα προς το Κοινοβούλιο, τόσο ως μέρος της πολιτικής ηγεσίας του Υπουργείου Προστασίας του Πολίτη όσο και εκ μέρους της φυσικής ηγεσίας ως επίτιμος Αρχηγός της Ελληνικής Αστυνομίας.

Κανένας Υπουργός ή Υφυπουργός ή Αρχηγός της Ελληνικής Αστυνομίας, που βρίσκεται στην ηγεσία τής Κατεχάκη, δεν επιθυμεί την αυθαιρεσία, την παρεκτροπή από το πλαίσιο των νόμων, την εκτροπή από τη δημοκρατική θεσμική τάξη. Απλώς οι προκλήσεις στο Υπουργείο, στο Υπουργείο αρμόδιο για την εσωτερική ασφάλεια της χώρας, είναι συνεχείς, ποικίλες, πιεστικές. Τα δεδομένα κάθε φορά σε οποιαδήποτε κρίση είναι μη προβλεπτά υπό την έννοια της προεξοφλημένης αντιμετώπισής τους. Σας μιλώ εξ εμπειρίας. Όλοι οι πολιτικοί και υπηρεσιακοί παράγοντες επιθυμούν να αποχωρήσουν από τα αξιώματά τους με το κεφάλι ψηλά, όπως συνηθίζουμε να λέμε στη γλώσσα της καθημερινότητας, χωρίς μαύρες κηλίδες αυταρχισμού και αστοχιών στο βιογραφικό τους.

Σε σχέση με τη δομή, το πλαίσιο λειτουργίας και τη δράση της Αστυνομίας θα πρέπει να τονιστεί και να γίνει βίωμα σε όλες τις πτέρυγες του Κοινοβουλίου ότι η Ελληνική Αστυνομία είναι από την πλευρά των πολιτών. Η καθημερινότητα των χιλιάδων αστυνομικών, που δρουν μέρα και νύχτα όλες τις ημέρες του χρόνου, έχει μόνο ένα επίκεντρο, την ασφάλεια των πολιτών, της ζωής και της περιουσίας τους, τη διασφάλιση της τάξης και των ανθρωπίνων δικαιωμάτων, σύμφωνα με το Σύνταγμα, τους θεσμούς και τις διεθνείς συνθήκες που έχει υπογράψει η χώρα μας.

Ο Έλλην και η Ελληνίδα αστυνομικός δεν αποτελούν ξένο στρατό κατοχής. Είναι οι γιοι και οι κόρες μας, οι πατεράδες και οι μανάδες μας, είναι οι δικές μας οικογένειες που φορούν στολή και φέρουν όπλο για τη συλλογική προστασία και τάξη. Φυσικά υπάρχουν δεκάδες χιλιάδες άνθρωποι στην αστυνομία με άλλη ψυχολογία, χαρακτηριστικά, αντανακλαστικά, προσωπικά βιώματα.

Ο στόχος του σώματος και της πολιτικής ηγεσίας είναι πάγιος. Με την εκπαίδευση, την εμπειρία, την πειθαρχία ακόμη και τις προβλεπόμενες κυρώσεις για έκνομες ή παράτυπες συμπεριφορές ο στόχος είναι τα όποια ειδικά χαρακτηριστικά να μη δημιουργούν προβλήματα στη σχέση, τη συμπεριφορά και την αντιμετώπιση του πολίτη, να μην υπάρχει απώλεια ελέγχου και ψυχραιμίας σε οριακές καταστάσεις έντασης ακόμη και ακραίας βίας, που είναι συχνά περιστατικά στη δουλειά του Έλληνα αστυνομικού. Ο στόχος αυτός πλειστάκις των περιπτώσεων επιτυγχάνεται. Υπάρχουν όμως και εξαιρέσεις που ελέγχονται τόσο διοικητικά με τον εσωτερικό έλεγχο όσο και από την τακτική δικαιοσύνη.

Σας μιλώ ως ένας άνθρωπος που πέρασε τη ζωή του στην Ελληνική Αστυνομία άλλοτε φορώντας στολή και άλλοτε κοστούμι. Εμπιστευτείτε την Ελληνική Αστυνομία και την πολιτική τάξη του Υπουργείου. Είναι μέρος του δημοκρατικού και ευρωπαϊκού κεκτημένου μας, είναι η εγγύηση του νόμου και της τάξης, που αποτελούν τη συλλογική εθνική και κοινωνική μας δέσμευση έναντι του βαρβαρισμού και της αυτοδικίας.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων. Στο σημείο αυτό διακόπτουμε τη συνεδρίαση και θα επανέλθουμε με την ημερήσια διάταξη νομοθετικής εργασίας.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, συνεχίζεται η συνεδρίαση.

Γίνεται γνωστό στο Σώμα ότι οι Υπουργοί Οικονομικών, Ανάπτυξης και Επενδύσεων, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Κλιματικής Κρίσης και Πολιτικής Προστασίας, Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων, Εξωτερικών και Εσωτερικών, καθώς και ο Υφυπουργός Υποδομών και Μεταφορών κατέθεσαν την 29-3-2023, σχέδιο νόμου: «Διαχείριση των δεσμευμένων, συμπεριλαμβανομένων και των κατασχεμένων, και των δημευμένων περιουσιακών στοιχείων τα οποία προέρχονται από εγκληματικές δραστηριότητες, λήψη μέτρων προς εφαρμογή του Κανονισμού (ΕΕ) 2021/23 του Ευρωπαϊκού Κοινοβουλίου και του Συμβουλίου της 16ης Δεκεμβρίου 2020 σχετικά με το πλαίσιο για την ανάκαμψη και την εξυγίανση κεντρικών αντισυμβαλλομένων και για την τροποποίηση των κανονισμών (ΕΕ) 1095/2010, 648/2012, 600/2014, 806/2014 και 2015/2365 και των οδηγιών 2002/47/ΕΚ, 2004/25/ΕΚ, 2007/36/ΕΚ, 2014/59/33 και (ΕΕ) 2017/1132, λήψη μέτρων προς εφαρμογή του Κανονισμού (ΕΕ) 2019/1238 του Ευρωπαϊκού Κοινοβουλίου και του Συμβουλίου της 20ης Ιουνίου 2019 σχετικά με τη θέσπιση πανευρωπαϊκού ατομικού συνταξιοδοτικού προϊόντος (PEPP) και λοιπές διατάξεις».

Παραπέμπεται στην αρμόδια Διαρκή Επιτροπή.

Επίσης, γίνεται γνωστό στο Σώμα ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτού.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι έξι μαθήτριες και μαθητές και μία συνοδός εκπαιδευτικός από τη Σχολή Παναγιωτόπουλου.

Επίσης, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και δύο συνοδοί εκπαιδευτικοί από το Γενικό Λύκειο Βουλιαγμένης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Για όσο χρόνο είστε εδώ θα παρακολουθήσετε τη συζήτηση νομοσχεδίου του Υπουργείου Μετανάστευσης και Ασύλου.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Μετανάστευσης και Ασύλου: «Κώδικας Μετανάστευσης».

Η Διάσκεψη των Προέδρων αποφάσισε στη συνεδρίασή της στις 23 Μαρτίου 2023 τη συζήτηση του νομοσχεδίου σε μία συνεδρίαση εν συνόλω επί της αρχής και επί των άρθρων. Η εγγραφή των ομιλητών θα γίνει ηλεκτρονικά μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συμφώνησε.

Τον λόγο έχει ο εισηγητής της Νέας Δημοκρατίας κ. Λάζαρος Τσαβδαρίδης για δεκαπέντε λεπτά. Παρακαλώ να ανοίξει το σύστημα της ηλεκτρονικής εγγραφής των ομιλητών.

Ορίστε, κύριε Τσαβδαρίδη.

**ΛΑΖΑΡΟΣ ΤΣΑΒΔΑΡΙΔΗΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, με το βλέμμα της κοινής γνώμης στις εκλογές της 21ης Μαΐου, σήμερα η Ολομέλεια της Βουλής θα συζητήσει μια εξαιρετικά σημαντική νομοθετική πρωτοβουλία, προκειμένου η Ελλάδα να μπορεί να αντιμετωπίσει τις νέες προκλήσεις για το μεταναστευτικό μέσα σε έναν κόσμο που αλλάζει διαρκώς, γιατί με τον νέο Κώδικα Μετανάστευσης που φέρνουμε προς ψήφιση είμαστε αποφασισμένοι να αντιμετωπίσουμε αποτελεσματικά τις παθογένειες που ενθαρρύνουν την παράνομη μετανάστευση και να βάλουμε τάξη στο θολό τοπίο που χαρακτηρίζει τη διαδικασία χορήγησης αδειών διαμονής στους οικονομικούς μετανάστες στη χώρα μας. Είναι απαραίτητο να γίνει αυτό αφ’ ενός για να αλλάξουμε την «γκρίζα» εικόνα που αλλοιώνει άδικα την εικόνα της Ελλάδας αναφορικά με την αντιμετώπιση των μεταναστών, αποτέλεσμα της εργαλειοποίησης του μεταναστευτικού από επαγγελματίες αυτόκλητους ψυχοπονιάρηδες και της αθρόας παραγωγής fake news από κάθε λαϊκιστή με στόχο να αποκομίσει μικροκομματικά οφέλη, αφ’ ετέρου για να ανοίξουμε τον δρόμο σε ένα νέο πλαίσιο που θα ενθαρρύνει την προσέλκυση και θα απογειώνει την αξιοποίηση του πολύτιμου αυτού ανθρώπινου δυναμικού επ’ ωφελεία της κοινωνίας αλλά και της οικονομίας μας, ένα ελκυστικό, φιλικό και λειτουργικό πλαίσιο που θα αντανακλά τον πολιτισμό και τις παραδόσεις μας, αλλά και ταυτόχρονα θα θωρακίζει τη νόμιμη μετανάστευση μέσω της απαρέγκλιτης τήρησης ορθολογικών κανόνων που θα διευκολύνουν όσους μετανάστες το δικαιούνται να παραμείνουν στη χώρα μας, ζώντας και απασχολούμενοι μέσα σε συνθήκες ανθρωπιάς αλλά και αξιοπρέπειας.

Για να μπορέσει να υλοποιηθεί ο στόχος αυτός, όμως, πρέπει να επικαιροποιήσουμε, να αναθεωρήσουμε και να εκσυγχρονίσουμε το ισχύον νομοθετικό πλαίσιο του ν.4251/2014 για θέματα νόμιμης εισόδου και διαμονής πολιτών τρίτων χωρών, ένα πλαίσιο οι υφιστάμενες διατάξεις του οποίου είναι πλέον δύσχρηστες, έχοντας υποστεί μέσα στον χρόνο επιμέρους τροποποιήσεις, έχοντας επιβαρυνθεί από την έκδοση σημαντικού αριθμού κανονιστικών πράξεων και έχοντας επικαλυφθεί από αυτοτελείς ρυθμίσεις ή και από θεσμοθετημένες νέες κατηγορίες αδειών διαμονής, οι οποίες δεν μνημονεύονται καν στον ισχύοντα κώδικα.

Είναι ένα δαιδαλώδες σύστημα παράγωγο της πολυνομίας και έρμαιο της γραφειοκρατίας το οποίο όχι μόνο δεν είναι φιλικό προς τον πολίτη και τη διοίκηση αλλά και σε πολλές περιπτώσεις αποδεικνύεται και άδικα ανταγωνιστικό με τους προβλεπόμενους από το Ενωσιακό Δίκαιο τύπους αδειών διαμονής. Δεν υπάρχει, λοιπόν, καμμία αμφιβολία ότι αυτές οι αρρυθμίες πρέπει να θεραπευτούν. Και αυτό ακριβώς κάνουμε με τον νέο κώδικα θέτοντας ως προτεραιότητα την αυτοματοποίηση αλλά και την ψηφιοποίηση των απαραίτητων διαδικασιών μέσω του ολοκληρωμένου πληροφοριακού συστήματος μετανάστευσης που θα διασφαλίσει ταχύτητα και αποτελεσματικότητα αλλά και εισάγοντας μια σειρά καινοτομιών που θα τερματίσουν την παράτυπη κατάχρηση του ασύλου, θα μειώσουν τα δικαιολογητικά για τις άδειες παραμονής περιορίζοντας τη γραφειοκρατία, θα ενσωματώσουν πλήρως το Ευρωπαϊκό Δίκαιο για τις άδειες παραμονής, θα επιβάλλουν πλήρη έλεγχο στο ποιος περνάει τα σύνορά μας, θα επιβάλλουν διοικητικές ποινές σε πλαστές αιτήσεις και θα απλοποιούν τις διαδικασίες για άδειες εξειδικευμένων και μη εργαζομένων καθώς και τη διαδικασία αίτησης για άδειες διαμονής σε πολίτες τρίτων χωρών που έχουν εισέλθει ή διαμένουν νόμιμα στη χώρα μας με οποιουδήποτε τύπου θεώρηση εισόδου.

Γιατί η Ελλάδα της νέας εποχής έχει ανάγκη από ένα πλαίσιο χορήγησης αδειών διαμονής που θα καθησυχάζει τους προβληματισμούς των καιρών και θα ανταποκρίνεται στις σύγχρονες ανάγκες της. Είναι ένα πλαίσιο το οποίο μέσω της απλούστευσης και της διαφάνειας θα ανοίγει ευκαιρίες απασχόλησης σε πάνω από εκατόν σαράντα πέντε χιλιάδες αλλοδαπούς εποχικούς εργάτες γης για να καλύψουν τις ανάγκες της αγροτικής παραγωγής και όχι μόνο, βοηθώντας ουσιαστικά στην οικονομική άνθηση των τοπικών κοινωνιών χωρίς να υποδαυλίζει αρνητικά συναισθήματα και στερεότυπα ενάντια σε όποιους μετανάστες αγαπούν, σέβονται και θέλουν να προκόψουν στη χώρα μας αλλά και χωρίς να τορπιλίζει το αίσθημα ασφάλειας των πολιτών με ιδεοληπτικά αφηγήματα για ανοιχτά σύνορα και τη λογική τού "μπάτε σκύλοι αλέστε".

Η εθνικά υπεύθυνη Νέα Δημοκρατία δεν είναι δυνατόν να ανεχθεί να καθορίζουν την ατζέντα του μεταναστευτικού οι λαθροδιακινητές και μερικές αμφιβόλου δράσης ΜΚΟ. Είναι όμως απαραίτητο να ανοίξει νόμιμες διόδους για τους μετανάστες, γιατί ως χώρα έχουμε αντικειμενικές ανάγκες τόσο στις επενδύσεις αλλά κυρίως στην απασχόληση κάτι που με αγωνία προσδοκούν πολλοί παραγωγικοί τομείς, οχηματαγωγά της οικονομίας της χώρας όπως ο αγροτικός τομέας, ο τομέας του τουρισμού καθώς και αυτός των κατασκευών.

Μεγάλος στόχος είναι να προσελκύσουμε ανθρώπους με εξειδικευμένες δεξιότητες που χρειάζεται η ελληνική οικονομία αλλά και ανθρώπους υψηλού εκπαιδευτικού και οικονομικού επιπέδου και προς αυτή την κατεύθυνση να θυμίσω ότι ως Κυβέρνηση η Νέα Δημοκρατία ήδη από το 2013 είχε θεσμοθετήσει την Golden Visa χάρη στην οποία τρία δισεκατομμύρια ευρώ επενδύθηκαν τα τελευταία δέκα χρόνια στην ελληνική οικονομία. Αλλά και ήδη από το 2021 θεσμοθετήσαμε την Digital Visa δίνοντας εθνική θεώρηση για δώδεκα μήνες η οποία μετά μπορεί να μετατραπεί σε άδεια εργασίας σε εξειδικευμένα στελέχη που θέλουν να ζήσουν στην Ελλάδα και να δουλέψουν ψηφιακά στη χώρα μας. Γιατί το στοίχημα της Ελλάδας είναι να προσελκύσει έστω ένα μικρό κλάσμα από τον εκτιμώμενο αριθμό των 35 εκατομμυρίων εργαζομένων βάσει διαφορετικών ερευνών σε όλο τον κόσμο οι οποίοι δεν έχουν μόνιμη διεύθυνση εργασίας και που σύμφωνα με παλαιότερη μελέτη του φορέα MIT Enterprise Forum η Ελλάδα θα είχε όφελος της τάξης του 1,6 δισεκατομμυρίου ευρώ εάν προσήλκυε μόλις για έξι μήνες εκατό χιλιάδες από αυτούς τους ψηφιακούς νομάδες.

Αναμορφώνουμε ουσιαστικά και τη διαδικασία μετακλήσεων και για εργάτες γης τρίτων χωρών νομοθετώντας την πενταετή άδεια εποχικής απασχόλησης με την οποία θα έρχονται να δουλέψουν για εννέα μήνες και θα επιστρέφουν για τρεις μήνες στη χώρα τους χωρίς να απαιτείται κάθε χρόνο η έκδοση νέας εθνικής θεώρησης και χωρίς κάποιοι να τους ταΐζουν υποβολιμαία με αυταπάτες για δήθεν δικαιώματα στην οικογενειακή επανένωση και στη λήψη άδειας διαμονής επί μακρόν αλλά και ελληνικής ιθαγένειας. Έτσι με τις νέες ρυθμίσεις θα επιταχύνεται ο όγκος εισδοχής μέσω της έκδοσης ετήσιας πια πράξης υπουργικού συμβουλίου αντί της έκδοσης κοινής υπουργικής απόφασης ανά διετία. Θα ξεπερνιέται το πρόβλημα της αδυναμίας μετακίνησης εργαζομένων σε διπλανούς νομούς εάν και εφόσον υπάρχει έκτακτη ανάγκη με τον καθορισμό πια των αναγκών της χώρας σε εργατικό δυναμικό σε επίπεδο επικράτειας και όχι ανά περιφερειακή ενότητα, ενώ θα δίνεται επίσης έμφαση στον καθορισμό του αριθμού θέσεων εργασίας ανά κλάδο και όχι ανά συγκεκριμένη ειδικότητα με τις μετακλήσεις από εδώ και στο εξής να ισχύουν για όλη την επικράτεια και ανά τομέα της οικονομίας περιλαμβάνοντας και την εποχική αλλά και τη μόνιμη εργασία.

Τι σημαίνουν όλα αυτά στην πράξη; Άρση των γραφειοκρατικών αδιεξόδων που ορθώνονταν κάθε χρονιά και συντελούσαν στην έλλειψη εργατικών χεριών στην καλλιεργητική περίοδο, ανάσχεση της εκτόξευσης των μισθών των εναπομεινάντων αλλοδαπών εργατών γης και της γιγάντωσης του κόστους παραγωγής λόγω ακριβώς αυτής της έλλειψης των χεριών, μεγέθυνση οικονομικών οφελών στους εργοδότες καθώς θα μειώνεται το διοικητικό βάρος που επωμίζονται από τη συμμετοχή τους στις διαδικασίες μετακλήσεων των εργαζομένων, μείωση του διοικητικού φόρτου για τις αρμόδιες κρατικές υπηρεσίες και διευκόλυνση των πολιτών τρίτων χωρών σε σχέση με την απόκτηση τίτλων διαμονής και την πρόσβαση σε συναφή δικαιώματα που απορρέουν από αυτούς χωρίς παρεξηγήσεις, χωρίς αστερίσκους αλλά και ψεύτικες ελπίδες.

Δεν είναι όμως προτεραιότητα μόνο η προσέλκυση εξειδικευμένου ή μη εργατικού δυναμικού και το νοικοκύρεμα του σχετικού πλαισίου. Ύψιστο καθήκον μας είναι να σκύψουμε με ενδιαφέρον και στα προβλήματα των μεταναστών δεύτερης γενιάς και των ασυνόδευτων ανηλίκων πιστοί στη δέσμευσή του ίδιου του Πρωθυπουργού μας Κυριάκου Μητσοτάκη να βγάλει στο φως τα αόρατα παιδιά των μεταναστών. Τα παιδιά, δηλαδή, που έχουν γεννηθεί ή έχουν έρθει στην Ελλάδα σε πολύ μικρή ηλικία και παρ’ ότι κουβαλάνε την Ελλάδα μέσα τους και παρ’ ότι μετέχουν της ελληνικής παιδείας συχνά βιώνουν τον κοινωνικό αποκλεισμό και τον κίνδυνο της απόρριψης ακόμη και όταν ενηλικιωθούν. Να γιατί στις διατάξεις του νέου κώδικα αυξάνεται η διάρκεια ισχύος της σχετικής άδειας διαμονής σε δέκα έτη για νεαρούς ενήλικους που είχαν έρθει στη χώρα ως ασυνόδευτοι ανήλικοι και έχουν ολοκληρώσει επιτυχώς τουλάχιστον τρεις τάξεις δευτεροβάθμιας εκπαίδευσης του ελληνικού σχολείου στην Ελλάδα πριν από τη συμπλήρωση του εικοστού τρίτου έτους της ηλικίας τους. Και να γιατί παρέχεται άδεια διαμονής διάρκειας τριών χρόνων για ανθρωπιστικούς λόγους για τα παιδιά πολίτες τρίτων χωρών ή ανιθαγενείς που μπαίνουν σε ανάδοχη.

Κυρίες και κύριοι συνάδελφοι, η χώρα μας πρέπει επιτέλους να αποτινάξει δύο ακραίες λογικές, η κάθε μία εκ των οποίων εμποδίζει εδώ και χρόνια τη χάραξη μιας ωφέλιμης για τα εθνικά συμφέροντα μεταναστευτικής πολιτικής. Τόσο η συλλήβδην άρνηση των μεταναστών λόγω της ξενοφοβίας που επιδεικνύει η άκρα Δεξιά, όσο και το δόγμα της αναιμικής αποθάρρυνσης των παράνομων μεταναστών που πρεσβεύει η Αριστερά που δεν νοιάζεται ακόμη και αν μετατρέψει την Ελλάδα μας σε κέντρο διερχομένων είναι πολιτικές που τορπιλίζουν την κοινή λογική. Ανάμεσα σε αυτά τα αδιέξοδα ορθώνεται η ψύχραιμη φωνή της Κυβέρνησης της Νέας Δημοκρατίας που εκφράζει τη μέγιστη πλειοψηφία των συνειδητοποιημένων πολιτών που αφ’ ενός απορρίπτουν την γκετοποίηση των μεταναστών, αφ’ ετέρου στηρίζουν κάθε προσπάθεια ουσιαστικής ένταξής τους στην ελληνική κοινωνία μέσα σε ένα πλέγμα αυστηρών αλλά δίκαιων κανόνων.

Γιατί το σύγχρονο πρόσωπο της χώρας μας δεν μπορεί να συνδέεται με το άγος της Μόριας και της Ειδομένης, ούτε μπορεί να συνδέεται με τα νομοθετικά κενά που παραλίγο θα έστελναν στην απέλαση μετά την ενηλικίωσή του έναν αριστούχο μαθητή από τη Γουινέα, τον Σεϊντού Καμαρά, που χαρακτηρίζεται ως υπόδειγμα ενσωμάτωσης, αλλά και ούτε μπορεί να συνδέεται με την αβελτηρία των αρμοδίων υπηρεσιών στην έκδοση αποφάσεων για εργάτες γης από τρίτες χώρες, έτσι ώστε όταν τελικά διεκπεραιώνονται, να έχουμε φτάσει στο αμήν.

Η Ελλάδα του μέλλοντος με τη Νέα Δημοκρατία στο τιμόνι της χώρας, έχει συμφέρον να σχεδιάσει και να εφαρμόσει μια μεταναστευτική πολιτική, που θα διασφαλίζει αμοιβαία ανάπτυξη και ευημερία, αφήνοντας στο περιθώριο φανατισμούς και ιδεοληψίες, που μόνο τοξικότητα και τυφλό μίσος προσφέρουν στην κοινωνία μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Τσαβδαρίδη.

Κυρίες και κύριοι συνάδελφοι, πριν δώσω το λόγο στον κύριο Υπουργό για τις νομοτεχνικές βελτιώσεις, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα μαθήτριες και μαθητές και πέντε συνοδοί εκπαιδευτικοί από το 10ο Δημοτικό Σχολείο Αιγίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ορίστε, κύριε Υπουργέ, έχετε το λόγο.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κύριε Πρόεδρε, θα ήθελα να καταθέσω πέντε νομοτεχνικές βελτιώσεις. Η σημαντικότερη εκ των οποίων -και για να προλάβω τους εισηγητές και τους ειδικούς αγορητές- είναι ότι η εθνική στρατηγική για την ένταξη που έχει ήδη παρουσιάσει η κυρία Υφυπουργός, εντάσσεται ως αναφορά στο άρθρο 175 του Κώδικα Μετανάστευσης για λόγους πληρότητας.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ να φωτοτυπηθούν και να διανεμηθούν στους εισηγητές.

(Στο σημείο αυτό ο Υπουργός Μετανάστευσης και Ασύλου κ. Νότης Μηταράκης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 97-98)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει τώρα ο εισηγητής του ΣΥΡΙΖΑ κ. Γεώργιος Ψυχογιός.

Ελάτε, κύριε Ψυχογιέ.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κυρία και κύριοι Υπουργοί, κυρίες και κύριοι συνάδελφοι, έχουμε μπροστά μας τον Κώδικα Μετανάστευσης, ένα σχέδιο νόμου το οποίο έρχεται σε ένα σημείο προεκλογικό, ένα βήμα πριν τις εκλογές και αυτό σημαίνει πολλά και για την επεξεργασία και για τη σημασία που δίνει η Κυβέρνηση σε ένα τέτοιο κρίσιμο κείμενο, αλλά έρχεται και με ελάχιστη διαβούλευση σε σχέση με αυτή την οποία απαιτούσε μια τέτοια νομοθετική πρωτοβουλία, όπως φάνηκε από τα εκατοντάδες σχόλια.

Πριν μπω, όμως, στα ζητήματα που αφορούν το σχέδιο νόμου, θέλω να αναφερθώ λίγο σε δύο αφηγήματα, τα οποία χρησιμοποιεί η Νέα Δημοκρατία και στις επιτροπές αλλά και συνολικά στο προσφυγικό-μεταναστευτικό.

Το πρώτο αφήγημα έχει να κάνει με μια αυστηρή αλλά δίκαιη πολιτική που υποτίθεται ότι εφαρμόζει σε αυτό το κομμάτι. Αυστηρή πολιτική στον τομέα του μεταναστευτικού θα ήταν, για παράδειγμα, να δίνονται οι άδειες διαμονής στην ώρα τους στις υπηρεσίες. Δηλαδή, η διοίκηση να εφαρμόζει ακριβώς αυτά που προβλέπει ο νόμος. Ή θα ήταν, για παράδειγμα, να ελέγχονται αυτοί οι οποίοι παραβιάζουν την εργασιακή νομοθεσία σε σχέση με την απασχόλησή τους. Ή η πλήρης συμμόρφωση στις ευρωπαϊκές και διεθνείς οδηγίες. Και δίκαιη, θα ήταν σίγουρα να μην υπάρχουν καταχρηστικές ασκήσεις δικαιωμάτων, αλλά να μπορούν να μην αποκλείονται άνθρωποι που είναι δεκαετίες στη χώρα και έχουν αναπτύξει δεσμούς, από άδειες διαμονής όπως αυτές των εξαιρετικών λόγων.

Άρα, ούτε αυστηρή ούτε δίκαιη είναι η πολιτική που ασκεί η Νέα Δημοκρατία. Και σίγουρα το αφήγημα περί ανοιχτών συνόρων ή για ξέφραγο αμπέλι, που σαν επωδό επαναλαμβάνετε, έρχεται να προσκρούσει σε αυτό που λέμε εμείς: Το ότι η φύλαξη των συνόρων είναι δικαίωμα και υποχρέωση της χώρας, προφανώς και γινόταν πάντα, όμως, φτάνει απαρέγκλιτα μέχρι την αυστηρή τήρηση του Διεθνούς Δικαίου και του Δικαίου της Θάλασσας, γεγονός που προστατεύει και την ανθρώπινη ζωή και αξιοπρέπεια, αλλά αποτελεί και όπλο στη φαρέτρα της χώρας απέναντι σε αυτούς που εργαλειοποιούν ή απειλούν.

Και σίγουρα οι εκθέσεις του Στέιτ Ντιπάρτμεντ -η πρόσφατη- περί απάνθρωπων πρακτικών στα σύνορα ή στα κέντρα κράτησης που έχουν πολλαπλασιαστεί οι διοικητικά κρατούμενοι, όπως και στην περιφέρειά μου την Κόρινθο, η διεθνής αμνηστία, αλλά και οι συστάσεις της κ. Γιόχανσον, της κ. Μιγιάτοβιτς από το Συμβούλιο της Ευρώπης, δείχνουν ότι υπάρχουν ζητήματα και ότι πρέπει απαρέγκλιτα να τηρήσουμε Διεθνές Δίκαιο που είναι και όπλο, επαναλαμβάνω, στη φαρέτρα μας πέρα από δεσμεύσεις και υποχρεώσεις που πρέπει να εφαρμόσει η χώρα μας.

Όσον αφορά το νομοσχέδιο, επισημαίνουμε και τονίζουμε, όπως έκαναν και οι φορείς, ότι η διαβούλευση που δόθηκε ήταν ελάχιστη και αυτό έρχεται και απέναντι στην LIBE την Επιτροπή Ελευθεριών και Εσωτερικών Υποθέσεων, που είπε στην πρόσφατη επίσκεψή της -που δεν την είδατε, απαξιώσατε να τη συναντήσετε- ότι η διαβούλευση πρέπει να είναι ουσιαστική και παραγωγική πάντα στα νομοσχέδια που έρχονται και είναι όροι του κράτους δικαίου.

Όπως, επίσης, αποδεικνύεται -όπως είπα- και από τα πολλά σχόλια που έγιναν, από τις νομοτεχνικές που χρειάστηκε να φέρετε, αλλά και με αυτά που είπαν οι φορείς.

Δεν επιτελεί, λοιπόν, σε καμμία περίπτωση τον ρόλο για τον οποίον έρχεται. Προφανώς το κάνετε για επικοινωνιακούς λόγους, όπως και σχεδόν το σύνολο της πολιτικής σας. Και ενώ είναι ένα πολύ σημαντικό κείμενο που αφορά περίπου μισό εκατομμύριο ανθρώπους στην Ελλάδα, αλλά και την ίδια την ελληνική κοινωνία, η οποία αλληλοεπιδρά καθημερινά στην εργασία, στα σχολεία, στους συλλόγους, στις εκδηλώσεις και συναντιέται με αυτούς τους ανθρώπους, μετά ξαφνικά κάποιοι από αυτούς γίνονται αόρατοι.

Άρα δεν λύνει το ζήτημα. Είναι μία αναθεώρηση, στην ουσία, του ν.4251/2014 με μια διαφορετική τακτοποίηση άρθρων, κάποιες λίγες αλλαγές σε θετική κατεύθυνση, αρκετές σε χειρότερη κατεύθυνση και κάποιες ενσωματώσεις οδηγιών αρκετά πίσω από τις πιο σύγχρονες πρακτικές που εφαρμόζονται σε άλλες χώρες.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Έχει αρκετά προβλήματα και ζητήματα το συγκεκριμένο σχέδιο νόμου, πέρα από τα κάποια θετικά, όπως είπα, για την ψηφιοποίηση -που πράγματι είναι θετικό, αλλά χρειάζεται και προσωπικό- τα ασυνόδευτα ανήλικα που γίνονται κάποιες ρυθμίσεις, αλλά δεν είναι μόνο τα ασυνόδευτα ανήλικα και ούτε λύνονται όλα τα προβλήματα που υπάρχουν στις δομές αυτή τη στιγμή, όπως και το επιστημονικό δυναμικό που προσελκύει στη χώρα -αλλά εδώ υπάρχουν πολύ μεγάλες αποστάσεις μεταξύ του εργατικού και επιστημονικού δυναμικού, δύο ταχύτητες στην ουσία, καθ’ ότι οι υπόλοιποι μπορούν εύκολα να γίνουν αντικείμενο εκμετάλλευσης- υπάρχουν και ελλείμματα στην κοινωνική ένταξη. Άκουσα που είπατε ότι θα βάλετε την εθνική στρατηγική μέσα στο νομοσχέδιο.

Δεν αρκεί αυτό. Πρέπει να δούμε τον ενεργό ρόλο των δήμων. Πρέπει να μας πείτε, κυρία Υφυπουργέ, κάποια πράγματα: Πώς κυλάει αυτή η εθνική στρατηγική, αν κάποιες δράσεις έχουν υλοποιηθεί και σε ποιον βαθμό. Οι εξαιρετικοί λόγοι στους οποίους, όπως αναφέρθηκα, δεν είναι δυνατόν κάποιος ο οποίος, χωρίς υπαιτιότητά του, έχει κάνει αίτημα ασύλου και συμπληρώνει τις απαιτούμενες ώρες, να αποκλείεται -γιατί είναι θέμα της διοίκησης αυτό, όχι δικό του. Οι άνθρωποι οι οποίοι μπορεί να έχουν δέκα χρόνια εργασία και εκπίπτουν, να μην μπορούν να κάνουν δεύτερη φορά αίτημα για άδεια εξαιρετικών λόγων και να υπάρχει άπαξ. Οι ανθρωπιστικοί λόγοι, όπου εκεί ζητάμε, πέρα από τις διαδικασίες για τα θύματα ενδοοικογενειακής ρατσιστικής βίας, να υπάρχει η δυνατότητα στους δικαστές των επιτροπών της Αρχής Προσφυγών να μπορούν να παραπέμπουν τις υποθέσεις αυτές, όποιες κρίνουν και όποιες πληρούν τους συγκεκριμένους λόγους που απαιτούνται, στο Υπουργείο και στις υπηρεσίες του για να δίνουν άδειες διαμονής όπως η περίπτωση του Σεϊντού Καμαρά. Ειδάλλως, είναι λειψό και γραφειοκρατικό και δεν θα αποδώσει για περιπτώσεις αρκετές που υπάρχουν πανελλαδικά.

Οι αγροτικοί συνεταιρισμοί σάς είπαν για τους εποχικούς εργάτες, για τους οποίους πραγματικά υπάρχουν τεράστια προβλήματα και στην περιφέρειά μου την Κορινθία, για τους παραγωγούς, αλλά και για τους ίδιους τους εργάτες γης και άλλων ειδικοτήτων ούτε υπάρχουν αλλά και αν υπάρχουν δεν μπορούν να ασφαλιστούν. Το Υπουργικό Συμβούλιο θα είναι μία ακόμη καθυστέρηση και μία ακόμα γραφειοκρατία, όπως λένε και οι συνεταιρισμοί, που δεν θα έχει και πλήρη εικόνα για το τι συμβαίνει ανά περιφέρεια. Εντόπισαν αγκυλώσεις, έλλειψη προσωπικού στις υπηρεσίες, τις διακρατικές συμφωνίες με το Μπαγκλαντές και την Αίγυπτο να μη λειτουργούν -διότι σας τα είχαμε τονίσει από τότε αυτά- το τρίμηνο, το οποίο αποτελεί κενό στην πενταετία απασχόλησης, που θα μπορούσε να αποφευχθεί για να παραμείνει ο εργαζόμενος στην καλλιέργεια ή στην άλλη ειδικότητα και να μπορεί και ο παραγωγός να τον ασφαλίζει και το γεγονός ότι μετά το 13Α και το εργόσημο, για τους ανθρώπους που βρίσκονται στη χώρα χωρίς χαρτιά, δεν αντικαταστάθηκε από μία οριστική και ολιστική προσέγγιση και διάταξη η οποία γι’ αυτούς τους ανθρώπους οι οποίοι απασχολούνται σε συγκεκριμένες εργασίες επί χρόνια, οι οποίοι βρίσκονται μέσα στην κοινωνία, οι οποίοι έχουν τα στοιχεία τους τα φορολογικά και τα ασφαλιστικά εδώ να μπορούν και αυτοί που βρίσκονται ήδη στη χώρα να πάρουν διαμονή και εργασία, με βάση μία προσέγγιση την οποία ζητούν και οι ίδιοι οι παραγωγοί και οι τοπικές κοινωνίες θα πω εγώ.

Στην οικογενειακή επανένωση πρέπει να μην αποκλείονται οι δικαιούχοι επικουρικής προστασίας, διότι η επικουρική προστασία είναι ένα σχήμα το οποίο είναι αντίστοιχο με αυτό της διεθνούς προστασίας, δηλαδή με το άσυλο.

Έχουν, λοιπόν, δικαίωμα και σύμφωνα με τις διεθνείς διατάξεις να προχωρήσουν σε οικογενειακή επανένωση, λελογισμένα, σοβαρά και προστατευμένα, όπως προβλέπει ο νόμος.

Όσον αφορά την άδεια για παιδιά δεύτερης γενιάς και ασυνόδευτα, εκεί αποκαταστήσατε μια αδικία η οποία υπήρχε εξαρχής μετά τις αντιδράσεις. Στην ουσία στο 161 που ήταν το παλιό 162 ρυθμίσατε το ζήτημα που είχε να κάνει με τη νόμιμη διαμονή και τις άδειες δεύτερης γενιάς και τα ασυνόδευτα, όμως αυτό που μένει είναι το παράβολο, το οποίο σας το τονίζουμε και πάλι. Καταργήθηκε για τα ασυνόδευτα, αλλά υπάρχει ως 300 ευρώ για τη δεύτερη γενιά, το οποίο νομίζω ότι είναι άδικο και θα πρέπει και αυτό να πάει στην κατηγορία των ασυνόδευτων, δηλαδή να μηδενιστεί. Αλλά και τα 900 ευρώ που είναι για τις υπόλοιπες άδειες μακράς διάρκειας, θα πρέπει να έρθει στο επίπεδο της κτήσης της ελληνικής ιθαγένειας σε αυτά τα ποσά.

Όσον αφορά τη στελέχωση των υπηρεσιών και τη διασύνδεση, ακούσατε από τους εργαζόμενους ότι υπάρχουν τεράστια ζητήματα τόσο στην έλλειψη προσωπικού και τη στελέχωση που πρέπει να έχουν για να διεκπεραιώσουν χιλιάδες ή και εκατομμύρια υποθέσεις, σε ό,τι αφορά την υλικοτεχνική υποδομή και τη στήριξη που πρέπει να έχουν στις εγκαταστάσεις, στο υλικό, στις σύγχρονες πρακτικές και νομίζω ότι αυτό θα έπρεπε να το δείτε ήδη, θα έπρεπε να το έχετε κάνει ήδη, θα έπρεπε να έχετε ανταποκριθεί ήδη στις φωνές των ανθρώπων οι οποίοι θα εφαρμόσουν τον νόμο αυτό. Αλλά πώς να το δείτε, όταν στην ουσία οι ίδιοι κατέθεσαν σχόλια στη διαβούλευση, γεγονός το οποίο σημαίνει ότι δεν ρωτήθηκαν πριν για το τι θα γίνει και το τι θα νομοθετηθεί;

Άρα η στήριξη είναι αναγκαία, έπρεπε να έχει γίνει ήδη και σε προσωπικό και σε μέσα και σε υποδομές. Επιλέγετε να στέλνετε αλλού προσωπικό και όχι στις υπηρεσίες αυτές. Επιλέγετε να κάνετε απευθείας αναθέσεις εκατομμυρίων ή συμφωνίες πλαίσιο εκατομμυρίων που πολλές φορές δεν εφαρμόζονται, αντί να πάρετε προσωπικό, όπως πρέπει και όπως προβλέπεται και που είναι κρίσιμο για την εφαρμογή επαναλαμβάνω όλων αυτών των διατάξεων εδώ και χρόνια.

Το πρόβλημα, όμως, είναι ότι ένας κώδικας ο οποίος έρχεται σε αυτές τις συνθήκες και με μια εμπειρία η οποία υπάρχει από το 2004 και μετά -μεγάλη εμπειρία- σε σχέση με το προσφυγικό μεταναστευτικό, τη διαχείρισή του, τις διαφορετικές άδειες διαμονής, την ένταξη που έπρεπε να υπάρχει, αν έχει προχωρήσει και όλα αυτά, δεν απαντάει σε πολύ κρίσιμα και βασικά ζητήματα που θα κληθούμε εμείς, όταν σύντομα με τη στήριξη του ελληνικού λαού, θα είμαστε κυβέρνηση.

Για τις άδειες διαμονής αναφέρθηκα. Επιτάχυνση, να μην υπάρχουν βεβαιώσεις κατάθεσης μέχρι να πάρει μετά από δύο χρόνια ο μετανάστης στα χέρια του το χαρτί, ο όποιος είναι είκοσι και τριάντα χρόνια στη χώρα με την οικογένειά του και μπορεί να συλληφθεί ή μπορεί να χάσει το ασφαλιστικό δικαίωμα και να μην μπορεί να αξιοποιήσει το νοσοκομείο για παράδειγμα, ή όταν από δεκαετή άδεια πέφτει στα τρία χρόνια, διότι λόγω της πανδημίας και χωρίς υπαιτιότητά τους χάσανε τα εισοδηματικά κριτήρια που προβλέπονταν. Ή για παράδειγμα η εθνική στρατηγική για την ένταξη, που είχε ξεκινήσει το 2019, είχε συγκεκριμένους άξονες και πυλώνες και πρέπει να προχωρήσει σε συνεργασία με τους δήμους και τα συμβούλια ένταξης μεταναστών που είναι βασικό κομμάτι, γιατί είναι στην πρώτη γραμμή, στον πρώτο βαθμό. Ή τα θέματα της ιθαγένειας, που θα φέρουμε ένα σχέδιο νόμου που θα είναι δίκαιο, θα είναι διαφανές, θα καταργεί το εισοδηματικό κριτήριο και αποκλείει χιλιάδες ανθρώπους που τα παιδιά τους -η δεύτερη γενιά- έχει ιθαγένεια, αλλά αυτοί δεν έχουν και δεν μπορούν να πάρουν και που θα κάνει ένα σύστημα ερωτήσεων πολύ πιο απλό σε σχέση με αυτό το δύσκολο ακόμα και για εμάς τους ίδιους, ακόμα και για καλύτερους από εμάς να απαντήσουν και να ανταποκριθούν.

Θα επανέλθει αυτό που καταργήσατε όταν αναλάβατε, εκτός από το Υπουργείο που καταργήσατε και μετά το επαναφέρατε βέβαια. Καταργήσατε και τον ΑΜΚΑ, ο οποίος ίσχυε για τους αιτούντες άσυλο τους πρόσφυγες μετανάστες, που ήταν σημαντικό και για τους ίδιους προφανώς, αλλά και για τη δημόσια υγεία συνολικά. Αυτό, όμως, τι έγινε; Μετά από την έκπτωση και την περικοπή αυτή εμείς λέγαμε ότι αυτό θα επεκταθεί και στην κοινωνική πλειοψηφία και αυτό πρέπει να έχει στο μυαλό του ο κόσμος, ότι οτιδήποτε ξηλώνεται για τους πιο ευάλωτους, στην πορεία αυτό έρχεται οριζόντια και για την κοινωνική πλειοψηφία και τους εργαζόμενους, τους μικρομεσαίους, τους ελεύθερους επαγγελματίες που χάσανε στην ουσία την πρόσβαση σε ένα αξιοπρεπές δημόσιο νοσοκομείο, όχι με ευθύνη των εργαζομένων που κάνουν υπέρβαση, αλλά με ευθύνη της Κυβέρνησης που δεν στήριξε ούτε στην περιφέρειά μου ούτε το νοσοκομείο, ούτε τα κέντρα υγείας ούτε τους υγειονομικούς ούτε σε καμμία περίπτωση το αυτονόητο δικαίωμα στην υγεία.

Άρα ξεκινώντας από αυτούς, φτάσατε και σε όλους με τη σημερινή κατάσταση των νοσοκομείων που καταρρέουν και σίγουρα η στελέχωση των υπηρεσιών θα είναι προτεραιότητά μας, διότι δεν μπορεί να εφαρμοστεί -επαναλαμβάνω- οποιοσδήποτε νόμος, αν δεν ακούσεις και τις υπηρεσίες σου και τους επαγγελματίες πρώτης γραμμής που χρόνια τα χειρίζονται. Με αυτόν τον τρόπο θα καταπολεμηθούν και τα κυκλώματα, όταν υπάρχει προσωπικό, όταν υπάρχει στελέχωση, όταν υπάρχουν διαφανείς διαδικασίες δίκαιες που δεν θα κάνουν τόσο δύσκολα τα πάντα για να μπορεί ο άλλος να χρησιμοποιεί τα κυκλώματα, γιατί ακούστηκαν κι αυτά από τους φορείς. Άρα αυτός είναι ο τρόπος της διαφάνειας, η ενίσχυση, αλλά θα ακούσουμε και τις κοινότητες των μεταναστών, θα ακούσουμε και τους δήμους, θα ακούσουμε και τους τοπικούς φορείς και κοινωνίες που ξέρουν πολύ καλά πώς πρέπει να ενταχθούν και πώς πρέπει να λειτουργήσουμε σε αυτόν τον τομέα.

Θα καταργήσουμε, λοιπόν, διατάξεις άδικες, μερικές από αυτές είναι στον Κώδικα Μετανάστευσης, αλλά και σε ένα συνολικό πλαίσιο πολιτικής που εφαρμόσατε μέχρι τώρα. Υπάρχουν αδικίες που χρειάζονται αποκατάσταση και θα το κάνουμε, τις έχουμε εντοπίσει, είτε στο προσφυγικό και τις υπηρεσίες ασύλου είτε στο μεταναστευτικό είτε συνολικά στα συναρμόδια Υπουργεία, γιατί είναι ένα δύσκολο, σύνθετο θέμα που έχει και συναρμόδια Υπουργεία, γιατί είναι εκτός πεδίου και εκτός πραγματικότητας οι περισσότερες από αυτές, αυτό είναι το πρόβλημα και σε άλλη κατεύθυνση βέβαια πολιτικά, για να χαϊδέψετε και αυτιά ενός άλλου ακροατηρίου.

Θα γίνουν, λοιπόν, ορισμένες, στοχευμένες κινήσεις και ρυθμίσεις διοικητικές που θα βάζουν κανόνες για όλους, που θα προβλέπουν δικαιώματα και υποχρεώσεις για όλους, γιατί έτσι πρέπει να είναι, να υπάρχει ισορροπία δικαιωμάτων και βέβαια παρεμβάσεις οι οποίες θα μας φέρουν στις πιο σύγχρονες πρακτικές που είναι προς όφελος όλων σε κοινωνίες συμπερίληψης, συνοχής, σε έναν κόσμο που χωράει πολλούς κόσμους και που ο ελληνικός λαός έχει αποδείξει ότι αυτό το εφαρμόζει, αλληλοεπιδρά, στηρίζει και λειτουργεί με ανθρωπιά, με αλληλεγγύη, αλλά και με κανόνες για όλους.

Ευχαριστώ, κύριε Πρόεδρε. Καταψηφίζουμε τον κώδικα, τουλάχιστον σαν δήλωση βούλησης, από τη στιγμή που δεν συμμετέχουμε σε ψηφοφορίες και υπήρχαν κάποιες διατάξεις -όπως είπα- τις οποίες ενδεχομένως θα μπορούσαμε να στηρίξουμε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει ο κ. Καμίνης εκ μέρους του Κινήματος Αλλαγής και παρακαλώ να κλείσει το σύστημα των εγγράφων.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, το νομοθέτημα αυτό έρχεται με φιλόδοξο τρόπο -φέρει ούτως η άλλως την ονομασία «κώδικας»- να ρυθμίσει το μεγάλο ζήτημα της μετανάστευσης. Θυμίζω ότι νομοθετήματα με ανάλογη φιλοδοξία είχαν υπάρξει το 2001, το 2005 και το 2014. Το 2001 και το 2005 τότε το πρόβλημα ήταν κυρίως η παράτυπη μετανάστευση. Ο νομοθέτης προσπάθησε με ατυχή τρόπο να δει πώς θα ρυθμίσει το θέμα της παράνομης μετανάστευσης, επιτρέποντας τη νομιμοποίηση μεταναστών οι οποίοι είχαν μπει παράνομα στη χώρα, επιτρέποντας τη νομιμοποίηση υπό πάρα πολύ αυστηρές προϋποθέσεις, εξοντωτικές προϋποθέσεις. Γι’ αυτό ακριβώς ουδέποτε ουσιαστικά λύθηκε το πρόβλημα της ύπαρξης μεγάλου αριθμού παράτυπων μεταναστών στη χώρα. Ήταν υπερβολική αυστηρότητα τόσο στις τυπικές όσο και στις ουσιαστικές προϋποθέσεις και πολύ μικρά χρονικά διαστήματα διάρκειας των αδειών. Έληγαν οι άδειες παραμονής χωρίς να έχει προλάβει ο ενδιαφερόμενος να καταθέσει αίτηση για την ανανέωση της άδειας του.

Το 2004 η πρόκληση ήταν άλλη, ήταν η διαχείριση του μεταναστευτικού μέσα σε συνθήκες βαθιάς οικονομικής κρίσης. Δεν μπορέσαμε να δούμε σε πλήρη εφαρμογή αυτό το νομοθέτημα, γιατί μεσολάβησε η προσφυγική κρίση του 2015 - 2016, είδαμε εννιακόσιους χιλιάδες ανθρώπους ουσιαστικά να κατευθύνονται προς τα βόρεια σύνορα και να τα διασχίζουν. Μεταξύ αυτών των ανθρώπων ήταν και πάρα πολλοί μετανάστες οι οποίοι βρισκόντουσαν ήδη παράνομα στη χώρα. Αυτό φυσικά χαροποίησε πολλούς, αλλά συνολικά έχει και κάποιες επιπτώσεις τις οποίες θα δούμε τώρα στη συνέχεια.

Το νομοσχέδιο που καλούμαστε να ψηφίσουμε σήμερα έρχεται σε μια ολωσδιόλου διαφορετική συγκυρία, διότι πλέον έχει να αντιμετωπίσει το φαινόμενο της διπλής μετανάστευσης. Δεν είναι μόνο πλέον οι μετανάστες οι οποίοι έρχονται στη χώρα από άλλες χώρες, αλλά βρισκόμαστε εδώ και πάνω από δέκα χρόνια μπροστά σε ένα μαζικό φαινόμενο εκροής νέων κυρίως Ελλήνων και Ελληνίδων οι οποίοι φεύγουν από τη χώρα κατευθυνόμενοι σε άλλες χώρες, γιατί ουσιαστικά η χώρα τους δεν μπορεί να τους προσφέρει ευκαιρίες μιας κανονικής ζωής.

Υπάρχει, λοιπόν, αυτό το φαινόμενο της διπλής μετανάστευσης, το οποίο συμπίπτει και με το μεγάλο πια δημογραφικό πρόβλημα της χώρας που και αυτό το όξυνε η οικονομική κρίση. Ο γηγενής πληθυσμός μειώνεται -όπως είδαμε στην πρόσφατη απογραφή- και γερνάει.

Όταν, λοιπόν, έχουμε ένα νομοσχέδιο το οποίο φιλοδοξεί να αποτελέσει Κώδικα Μετανάστευσης, θα θέλαμε και αυτό στο μερίδιο που αναλογεί στη μετανάστευση, να δίνει κι αυτό μια απάντηση στο δημογραφικό πρόβλημα. Δεν θα λύσουμε φυσικά το δημογραφικό με τη μετανάστευση, αλλά στις συνθήκες όπου είναι φανερό ότι λόγω της οικονομικής δυσπραγίας της χώρας, λόγω του τεράστιου χρέους που έχει, θα είναι δύσκολο να διαμορφώσει μια κοινωνική πολιτική με κίνητρα προς τα νέα ζευγάρια να αποκτήσουν παιδιά, θα περιμέναμε το μεταναστευτικό νομοσχέδιο να συμβάλει προς την κατεύθυνση επίλυσης του προβλήματος. Και εσείς τι μας φέρνετε; Μας φέρνετε πρώτα από όλα ένα νομοσχέδιο, έχοντας αποστερήσει τη Βουλή και την κοινή γνώμη εδώ και πάνω από δύο χρόνια από τους απαραίτητους αριθμούς που θα έπρεπε να έχουμε για να μπορούμε να κρίνουμε μέσα σε ποιο κοινωνικό πλαίσιο, με ποια κοινωνικά δεδομένα θα εφαρμοστεί αυτό το νομοσχέδιο. Έχετε, κύριε Υπουργέ, να δημοσιεύσετε στοιχεία για τη νόμιμη μετανάστευση από το 2020. Από το 2020!

Και τι μας λέει η τελευταία απογραφή; Η τελευταία απογραφή μάς λέει ότι ο πληθυσμός των αλλοδαπών έχει μειωθεί κι αυτός. Σε σχέση με την απογραφή του 2011 έχει μειωθεί κατά διακόσιες χιλιάδες. Και αν λάβουμε υπόψη ότι εκατόν πενήντα χιλιάδες από αυτούς είναι άνω των πενήντα ετών, σύμφωνα με τα στοιχεία της απογραφής, το συμπέρασμα που βγαίνει είναι ότι θα συνεχίσει για μεγάλο χρονικό διάστημα η μείωση, εφόσον συνεχίζουν αυτά τα δεδομένα του νόμιμου πληθυσμού μεταναστών.

Συμπέρασμα; Μαζί με τη γήρανση και τη μείωση του γηγενούς πληθυσμού, έχουμε το ίδιο φαινόμενο και στον νόμιμο αλλοδαπό πληθυσμό των μεταναστών. Και αυτό συμβαίνει σε συνθήκες πια όπου η κατάσταση έχει αντιστραφεί. Γιατί; Διότι βλέπουμε ότι υπάρχει μια τεράστια έλλειψη εργατικών χεριών για τις αγροτικές εργασίες και τον τουρισμό. Ειδικά σε αυτούς τους δύο τομείς της οικονομίας, δηλαδή στον πρωτογενή τομέα και στον κρισιμότερο τομέα του τριτογενούς τομέα του τουρισμού, βλέπουμε ότι έχουμε μια τεράστια έλλειψη εργατικών χεριών.

Και ενώ θα έπρεπε να έχουμε ένα νομοθέτημα, το οποίο ουσιαστικά να έρχεται πειστικά να απαντήσει σε βάθος χρόνου σε αυτά τα προβλήματα, ουσιαστικά έχουμε έναν κώδικα κολοβό, έναν κώδικα ο οποίος μας εμφανίστηκε στη Βουλή χωρίς διατάξεις για την κοινωνική ένταξη των μεταναστών. Και ο κύριος Υπουργός μόλις πριν από λίγο μας πληροφόρησε ότι στο άρθρο 175 προστίθενται διατάξεις σχετικά με τη στρατηγική ένταξης των μεταναστών. Και πιστεύουμε ότι ουσιαστικά ρυθμίζουμε το θέμα της κοινωνικής ένταξης με ένα άρθρο το οποίο περιέχει τέσσερις γενικόλογες αρχές για την ένταξη των μεταναστών. Και αυτό οφείλεται φυσικά στο γεγονός ότι δεν έχετε ενταξιακή πολιτική. Ουσιαστικά ακόμα δεν έχετε συνηθίσει στην ιδέα ότι η Ελλάδα είναι μια χώρα, η οποία θα φιλοξενεί και έναν σεβαστό αριθμό μεταναστών, οι οποίοι κάποια στιγμή θα πρέπει να ενταχθούν και να αποκτήσουν και κανονικά και την ελληνική ιθαγένεια.

Τώρα για να είμαστε ειλικρινείς η χώρα ουδέποτε είχε ενταξιακή πολιτική για τους μετανάστες. Το πρώτο κύμα των μεταναστών, κυρίως Αλβανοί, ενσωματώθηκε τότε μόνο του και σε συνθήκες οικονομικής ευμάρειας. Το δεύτερο όμως, κύμα το οποίο αποτελείται από πληθυσμούς που μας έρχονται από άλλα μέρη του κόσμου με διαφορετικά φυλετικά και θρησκευτικά χαρακτηριστικά, οι άνθρωποι αυτοί ενσωματώνονται πολύ πιο δύσκολα. Και εδώ θα έπρεπε να υπάρχει πολύ μεγαλύτερη προσπάθεια και αντιθέτως βλέπουμε ουσιαστικά να μη γίνεται τίποτα.

Αλλά το νομοσχέδιο έχει και ένα ρηχό κανονιστικό λάθος. Περιέχει, ούτε λίγο ούτε πολύ, εξήντα εννέα εξουσιοδοτικές διατάξεις, με έναρξη ισχύος μάλιστα το 2024. Μετά από εννέα μήνες. Και αυτό φυσικά που μπορούμε να εικάσουμε, δεδομένου του μεγάλου αριθμού εξουσιοδοτικών διατάξεων, είναι ότι ουσιαστικά για ένα τεράστιο χρονικό διάστημα το νομοθέτημα αυτό θα παραμείνει σε πολλά σημεία του ανεφάρμοστο. Σπαταλήθηκε χρόνος. Η Κυβέρνηση κοντεύει να κλείσει τέσσερα χρόνια στην εξουσία. Σπαταλήθηκε πρώτα απ’ όλα ένα μεγάλο χρονικό διάστημα λόγω της ιδεοληψίας ότι δεν χρειαζόταν Υπουργείο Μεταναστευτικής Πολιτικής, αλλά σπαταλήθηκε μετά και μεγάλο χρονικό διάστημα γιατί ασχολήθηκε η Κυβέρνηση και το Υπουργείο μονοθεματικά, με τα θέματα του ασύλου, παραμελώντας το ζήτημα της νόμιμης μετανάστευσης.

Και αυτό το βλέπουμε στις υποδομές, γιατί ουσιαστικά οι υπηρεσίες οι οποίες καλούνται να διαχειριστούν το ζήτημα της μόνιμης μετανάστευσης, πρώτα από όλα πάσχουν από υποστελέχωση. Ξέρουμε πολύ καλά τι συμβαίνει στις αποκεντρωμένες διοικήσεις, το ακούσαμε από τον εκπρόσωπο του προσωπικού τους αλλά και στα προξενεία, τα οποία θα μας στείλουν τους νόμιμους μετανάστες. Και αφήνω φυσικά ασχολίαστο το γεγονός ότι σε μια χώρα, στην οποία μας έρχονται πάρα πολλοί μετανάστες από Μπαγκλαντές, δεν υπάρχει ελληνικό προξενείο και είναι αναγκασμένοι οι μετανάστες, όσοι τυχόν δεήσουν, να μεταβούν στη γειτονική Ινδία, στο Νέο Δελχί.

Υπάρχει όμως το πρόβλημα και με το πληροφορικό σύστημα το οποίο έχετε υιοθετήσει, το οποίο φαίνεται πως είναι εντελώς αυτοσχέδιο. Αποφασίσατε να δέχεστε αθρόα αιτήσεις και άδειες διαμονής. Τις δέχεστε χωρίς να υπάρχει μια στοιχειώδης εξέταση του φακέλου, ο οποίος κατατίθεται ηλεκτρονικά, διότι ανεβαίνει από τον αιτούμενο ηλεκτρονικά η αίτησή του, το παράβολο του, τα δικαιολογητικά του. Και μάθαμε βεβαίως από τον εκπρόσωπο των εργαζομένων της περιφέρειας ότι ουσιαστικά ανεβαίνουν ακόμα και φωτοτυπίες από κόμικς και έχουν συσσωρευτεί διακόσιες χιλιάδες αιτήσεις, τις οποίες θα πρέπει να εξετάσετε εξ υπαρχής.

Έχουμε σωρεία, λοιπόν, αποδεικτικών αποφάσεων, θα έχουμε πιθανόν άλλη μια γενιά παράνομων μεταναστών, οι οποίοι θα στερούνται νομιμοποιητικών εγγράφων.

Και φυσικά η πολιτική είναι μια πολιτική γκασταρμπάιτερ. Φέρνουμε εποχικούς εργάτες, παραμένουν εδώ για εννέα μήνες, δεν έχουν δικαίωμα να φέρουν την οικογένειά τους, δεν συνάπτουν ουσιαστικά κανέναν δεσμό με τη χώρα, τα λεφτά τα οποία αποκομίζουν από την εργασία τους φυσικά φεύγουν από τη χώρα και πηγαίνουν στο εξωτερικό. Αλλά και σε σχέση με τους μετανάστες υψηλής εξειδίκευσης, ουσιαστικά οι προϋποθέσεις υπό τις οποίες θα έρθουν οι οικονομικές, θα οδηγήσουν σε συμπίεση των αμοιβών των γηγενών μηχανικών, μηχανικών της πληροφορικής, δικηγόρων, γιατρών, γιατί ουσιαστικά προβλέπεται ένα 80% του ακαθάριστου μέσου ετήσιου μισθού. Γνωρίζουμε ότι οι μισθοί στη χώρα μας είναι πάρα πολύ χαμηλοί. Και επομένως είτε θα έχουμε συμπίεση των μισθών και των γηγενών μέσα από αυτόν τον ανταγωνισμό είτε ουσιαστικά δεν θα προσελκύσουμε τους πιο ικανούς, οι οποίοι θα προτιμήσουν να πάνε σε άλλες χώρες της Ευρωπαϊκής Ένωσης.

Επανέρχομαι στο θέμα των τροπολογιών τώρα. Ακούσαμε τον Πρωθυπουργό προχθές να λέει στο Υπουργικό Συμβούλιο ότι εν όψει εκλογών δεν θα επαναληφθεί το αίσχος άλλων εποχών, να κατατίθενται σωρηδόν τροπολογίες σε νομοσχέδια της Κυβέρνησης του. Αυτό είναι σωστό. Αλλά βλέπουμε ήδη ότι σε αυτό το νομοσχέδιο μας φέρνετε μασκαρεμένες σε νομοτεχνικές βελτιώσεις τροπολογίες. Εκτός από την τροπολογία την οποία ανέφερα για την κοινωνική ένταξη που ο θεός να την κάνει τροπολογία άξια συζήτησης, όπως είπα, μας φέρνετε εδώ μια τροπολογία η οποία παρατείνει την απασχόληση των παράτυπων μεταναστών στον αγροτικό τομέα έως το 2023. Αυτό δεν είναι νομοτεχνική βελτίωση. Είναι κανονική ρύθμιση. Και μάλιστα αποτελεί και μία έμμεση ομολογία της αποτυχίας σας στο θέμα της μετακλήσεις εποχικών εργατών.

Τροπολογία επίσης μασκαρεμένη σε νομοτεχνική βελτίωση είναι και η τροπολογία για την Golden Visa. Γνωρίζουμε ότι με νέα νομοθεσία που υιοθετήθηκε στις αρχές του χρόνου, η απόκτηση Golden Visa ανέβηκε από τις διακόσιες πενήντα χιλιάδες για αγορά ακινήτου στις πενήντα χιλιάδες. Μέτρο σωστό κατά βάση γιατί ούτως ή άλλως η Golden Visa έχει οδηγήσει σε μία παραμόρφωση της εγχώριας αγοράς ακινήτων. Αλλά ουσιαστικά με την παράταση την οποία προβλέπετε για την καταβολή προκαταβολής, ουσιαστικά παρατείνετε και τη στρέβλωση αυτή, η οποία οφείλεται κυρίως στην έλευση κινέζων επενδυτών.

Για όλους αυτούς τους λόγους λοιπόν, κυρίως όμως γιατί το νομοσχέδιο αυτό φέρει τον τίτλο κώδικα χωρίς να το αξίζει, για τους λόγους που προαναφέραμε, θα καταψηφίσουμε το νομοσχέδιο, υπερψηφίζοντας τις διατάξεις εκείνες οι οποίες ουσιαστικά ενσωματώνουν διατάξεις του κοινοτικού δικαίου, οδηγιών ή και κάποιες ελάχιστες διατάξεις, οι οποίες απλουστεύουν τη διαδικασία των αδειών διαμονής.

Ευχαριστώ, κυρία Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Θα δώσω τον λόγο στον κύριο Υπουργό για ένα λεπτό.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ευχαριστώ, κυρία Πρόεδρε.

Θα ήθελα να καταθέσω αναλυτικά μηνιαία στοιχεία για τη νόμιμη και την παράνομη μετανάστευση Φεβρουαρίου 2023. Κάθε μήνα ανελλιπώς δημοσιεύουμε στην ιστοσελίδα του Υπουργείου πλήρη στοιχεία για την εξέλιξη αυτών των δύο θεμάτων.

Δεύτερον, να διευκρινίσω ότι δεν υπάρχει καμμία τροπολογία στο νομοσχέδιο. Επί του κώδικα και επί των θεμάτων του κώδικα και μόνο, θέματα που συζητήθηκαν είτε στις επιτροπές είτε από τους φορείς και έπρεπε να κάνουμε βελτιώσεις σε υφιστάμενες διατάξεις, έρχονται με τη μορφή νομοτεχνικών βελτιώσεων. Και αυτό είναι το νόημα, η Κυβέρνηση να ακούει τους Βουλευτές και οι διορθώσεις που προτείνονται να γίνονται.

Όμως, δεν ζήτησα τον λόγο γι’ αυτό. Ζήτησα τον λόγο για να ευχαριστήσω τον Γιώργο Καμίνη για τη σκληρή και εποικοδομητική κριτική που έχει ασκήσει τα τελευταία τριάμισι χρόνια στο Υπουργείο Μετανάστευσης και Ασύλου. Αντιλαμβάνομαι ότι δεν θα είστε υποψήφιος στις επικείμενες εκλογές. Θέλω λοιπόν να ευχηθώ στον συμπατριώτη μου κάθε χαρά και καλή συνέχεια.

Ευχαριστώ πολύ.

(Στο σημείο αυτό ο Υπουργός Μετανάστευσης και Ασύλου κ. Νότης Μηταράκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Κι εμείς ευχαριστούμε.

Τον λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ:** Θέλω να ευχαριστήσω κι εγώ με τη σειρά μου τον κύριο Υπουργό και συμπατριώτη μου. Εύχομαι καλή επιτυχία στις εκλογές. Μπορεί εδώ να είχαμε μια αντιπαράθεση η οποία ήταν σκληρή, αλλά ουδέποτε ξέφυγε από τα όρια της ευπρέπειας. Ελπίζω, όπως είπε και ο κύριος Υπουργός, ότι οι παρατηρήσεις μας ήταν αρκούντως εποικοδομητικές.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και δύο συνοδοί καθηγητές από το Γενικό Λύκειο Βουλιαγμένης (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει η ειδική αγορήτρια του Κομμουνιστικού Κόμματος Ελλάδας κ. Κομνηνάκα.

**ΜΑΡΙΑ ΚΟΜΝΗΝΑΚΑ:** Ευχαριστώ, κυρία Πρόεδρε.

Η σπουδή της Κυβέρνησης να ανταποκριθεί στη δέσμευσή της για την προώθηση του νέου Κώδικα Μετανάστευσης λίγο πριν κλείσει η Βουλή για τις εκλογές, φανερώνει το αυξημένο ενδιαφέρον του κεφαλαίου για την προσαρμογή των σχετικών ρυθμίσεων στις σύγχρονες ανάγκες του.

Εξάλλου, η εσπευσμένη διαδικασία εισαγωγής και ψήφισής του, χωρίς επαρκή χρόνο ουσιαστικής μελέτης και διαβούλευσης, είναι απαράδεκτη αλλά και χαρακτηριστική του εκφυλισμού των κατ’ επίφαση έτσι κι αλλιώς δημοκρατικών κοινοβουλευτικών διαδικασιών που τείνει να γίνει καθεστώς. Είναι ενδεικτικός ο όγκος των εξουσιοδοτικών διατάξεων. Σε εξήντα εννέα υπουργικές αποφάσεις παραπέμπετε τη λύση μια σειράς ζητημάτων για τις οποίες κανείς δεν ξέρει τι θα λένε.

Ήταν αποκαλυπτική η κριτική που ασκήθηκε από όλους τους φορείς και ιδιαίτερα από τους εργαζόμενους στις αρμόδιες υπηρεσίες οι οποίοι γνωρίζουν βέβαια από πρώτο χέρι τα προβλήματα και θα κληθούν να εφαρμόσουν το νέο πλαίσιο, αλλά η γνώμη τους ούτε καν ζητήθηκε.

Φυσικά η επιμονή της Κυβέρνησης για την προώθηση του νέου κώδικα δεν είναι τυχαία, συνδέεται με τις ευρύτερες εξελίξεις, με το αυξημένο ενδιαφέρον αστικών επιτελείων για τον έλεγχο των μεταναστευτικών και προσφυγικών ροών σε όλη την Ευρωπαϊκή Ένωση.

Ο νέος κώδικας αποτελεί εργαλείο για το ανοιγοκλείσιμο της στρόφιγγας των ροών, ανάλογα με τα συμφέροντα του κεφαλαίου, εναρμονίζεται πλήρως με τις ευρωενωσιακές επιταγές και τις κατευθύνσεις του νέου συμφώνου της Ευρωπαϊκής Ένωσης για τη μετανάστευση και το άσυλο.

Στον πυρήνα των επιδιώξεών του βρίσκονται δύο φαινομενικά αντίθετες, αλλά στην πραγματικότητα αλληλοσυμπληρούμενες πλευρές, που υπηρετούν τον έλεγχο των ροών. Από τη μια πλευρά είναι η ένταση της καταστολής στα σύνορα απέναντι στα κύματα των κατατρεγμένων θυμάτων από τον ιμπεριαλιστικό πόλεμο και την εξαθλίωση με τους φράχτες, τις απελάσεις, με τον εγκλωβισμό στις νέες υπερδομές-φυλακές στα νησιά. Η πλευρά αυτή επενδύεται με τη ρητορική περί καταπολέμησης της παράτυπης μετανάστευσης. Από την άλλη έχουμε την προσέλκυση και αξιοποίηση των μεταναστευτικών και προσφυγικών πληθυσμών ως το κατάλληλο εργατικό δυναμικό για τις ανάγκες των επιχειρηματικών ομίλων, άλλοτε υψηλά ειδικευόμενων και άλλοτε κατ’ εξοχήν φθηνό, ευέλικτο, αναλώσιμο, χωρίς δικαιώματα. Η πλευρά αυτή επενδύεται με τη ρητορική για τις νόμιμες οδούς μετανάστευσης.

Σε όλα αυτά και στην ουσία για το προσφυγικό-μεταναστευτικό συμφωνείτε στην πράξη όλα τα κόμματα, ανεξάρτητα αν «ντύνετε» τις θέσεις σας με λιγότερες ή περισσότερες ευαισθησίες. Αυτή η ουσία παραμένει και παρέμεινε αναλλοίωτη στην πολιτική όλων των μέχρι σήμερα αστικών κυβερνήσεων Νέας Δημοκρατίας, ΣΥΡΙΖΑ και ΠΑΣΟΚ.

Προκύπτει, άλλωστε, από τη συμβολή όλων σας στις σχετικές συζητήσεις, οδηγίες, ψηφίσματα και συμφωνίες της Ευρωπαϊκής Ένωσης. Προκύπτει από τη σύμπτωση των δηλώσεών σας για την ανάγκη ασφάλειας και προστασίας των συνόρων από τους παράνομους μετανάστες, όπως βαφτίζετε όλα τα θύματα του ιμπεριαλιστικού πολέμου και της εξαθλίωσης, εκτός από τα θύματα του ΝΑΤΟ-ρώσικου πολέμου στην Ουκρανία, για προφανείς βέβαια γεωπολιτικούς λόγους. Προκύπτει από τη σύμπτωση των δηλώσεών σας για τους φυσικούς και αόρατους φράχτες από την επιλογή μεταξύ της αθλιότητας της Μόριας ή των κλειστών φυλακών της Βάστριας και άλλων, προκύπτει πολύ περισσότερο από την κοινή σας στήριξη των διακρατικών συμφωνιών για την εισαγωγή φθηνού εργατικού δυναμικού στη χώρα όπως με το Μπανγκλαντές και την Αίγυπτο.

Γνωρίζετε εξάλλου πολύ καλά ότι η όξυνση των ιμπεριαλιστικών ανταγωνισμών και σχεδιασμών, οι κλυδωνισμοί της παγκόσμιας καπιταλιστικής οικονομίας στην αυγή, όπως όλα δείχνουν, μιας νέας, ακόμα πιο βαθιάς συγχρονισμένης καπιταλιστικής κρίσης, προμηνύουν πολύ αρνητικές εξελίξεις για τους λαούς. Τα κύματα των ξεριζωμένων ολοένα θα μεγαλώνουν, όπως υπολογίζουν και τα σχετικά στοιχεία.

Η κριτική που διατυπώθηκε στη μέχρι τώρα συζήτηση του νομοσχεδίου, ότι με τον νέο κώδικα δεν λύνονται ουσιαστικά προβλήματα, είναι βάσιμη. Άλλωστε ο δήθεν στόχος της αντιμετώπισης της πολυκατηγοριοποίησης των αδειών διαμονής δεν πείθει κανέναν. Είναι χαρακτηριστικό ότι οι άδειες διαμονής που περιγράφονται στο νέο κώδικα ξεπερνούν τις εξήντα, όπως αποδεικνύεται με μια απλή ανάγνωση του άρθρου 9.

Επομένως, τι επιδιώκει πραγματικά να λύσει το προτεινόμενο νομοσχέδιο; Για εμάς είναι καθαρό. Στο επίκεντρο του ενδιαφέροντος βρίσκεται η αναζήτηση του κατάλληλου εργατικού δυναμικού για την αύξηση της ανταγωνιστικότητας του κεφαλαίου.

Η όλη συζήτηση που διεξάγεται σε όλη την Ευρώπη, αλλά και στη χώρα μας για τη λεγόμενη έλλειψη εργατικών χεριών είναι πολύ χαρακτηριστική. Αυτή η συζήτηση εκφράστηκε πολύ εύγλωττα τόσο από τον Πρωθυπουργό όσο και από τον Πρόεδρο του ΣΥΡΙΖΑ στις τοποθετήσεις τους για το λεγόμενο δημογραφικό πρόβλημα, το περασμένο καλοκαίρι.

Θυμίζουμε ότι ο μεν Πρωθυπουργός μίλησε για συνειδητή ένταξη αλλοδαπών στην ελληνική κοινωνία, που θα ανακουφίσει και την πληθυσμιακή μας υποχώρηση, ενώ ο Πρόεδρος του ΣΥΡΙΖΑ μίλησε για ένταξη, με τους όρους που το ελληνικό κράτος προβλέπει, σε μια παραγωγική διαδικασία που σημαίνει η ερειπωμένη ύπαιθρος να αποκτήσει εργάτες γης, που σημαίνει «δεν θα κάθεστε για να σας δίνουμε επιδόματα μέχρι να βρείτε τον τρόπο να φτάσετε στην Ευρώπη». Αυτός είναι ο κυνισμός σας.

Όμως η συζήτηση αυτή είναι υποκριτική και προκλητική. Τα αυξημένα ποσοστά της ανεργίας, επίσημα και πραγματικά, δείχνουν ότι δεν λείπουν γενικά εργατικά χέρια. Στην πραγματικότητα κεντρικός στόχος του κεφαλαίου είναι η μείωση της τιμής της εργατικής δύναμης, η εξασφάλιση φθηνού αναλώσιμου εργατικού δυναμικού που έχει ανάγκη, χωρίς δικαιώματα ή συλλογικές συμβάσεις εργασίας.

Ήταν εξαιρετικά αποκαλυπτική η τοποθέτηση του εισηγητή της Πλειοψηφίας στο θέμα. Σήμερα μίλησε για ικανοποίηση του στόχου ανάσχεσης, όπως λέτε, της εκτόξευσης των μισθών λόγω της έλλειψης εργατικών χεριών. Ακόμα είπε ότι η Κυβέρνηση, μέσω της αλλαγής του Κώδικα Μετανάστευσης, ανοίγει τον δρόμο για τη βέλτιστη και ταχύτερη δυνατή προσέλκυση μεγάλης ή καμμίας εξειδίκευσης εργατικού δυναμικού, που θα δώσει ανάσες στον πρωτογενή τομέα, στον τουρισμό, στις κατασκευές, στις τηλεπικοινωνίες, στην πληροφορική, στον τομέα των επενδύσεων.

Αυτή, λοιπόν, η βασική επιδίωξη υπηρετείται μέσα από τις διατάξεις για τον καθορισμό του όγκου εισδοχής εργαζομένων στη χώρα, τη μετάκληση και την εποχική εργασία, που ψηφίσατε την προηγούμενη περίοδο, όπως βέβαια προέβλεπε και η σχετική ευρωπαϊκή οδηγία. Και τώρα, λίγο πριν τις εκλογές, θέλετε να προλάβετε να ενσωματώσετε αυτές τις αλλαγές, έναν κωδικοποιημένο νόμο ετοιμοπαράδοτο για τους επόμενους.

Φυσικά η όλη προσπάθεια συνδέεται και με την έναρξη της τουριστικής σεζόν που πλησιάζει. Γι’ αυτό πριν από λίγες μέρες σπεύσατε να ψηφίσετε την επέκταση του καθεστώτος της εποχικής εργασίας στον κλάδο του τουρισμού, ικανοποιώντας ένα πάγιο αίτημα των μεγαλοξενοδόχων.

Το κόμμα μας καταγγέλλει την άγρια εκμετάλλευση των μεταναστών εργατών στη χώρα μας, τις άθλιες συνθήκες διαβίωσής τους, την έλλειψη κάθε στοιχειώδους ελέγχου της απύθμενης εργοδοτικής αυθαιρεσίας. Οι κομμουνιστές δεν θα πάψουν να είναι στην πρώτη γραμμή του αγώνα ενάντια σε αυτή την αθλιότητα, για τη διεκδίκηση των δικαιωμάτων όλων των εργατών, Ελλήνων και μεταναστών.

Και βέβαια αυτή η κριτική μας είναι πέρα για πέρα αληθινή. Άλλωστε γι’ αυτή την αδυσώπητη πραγματικότητα, που δεν κρύβεται, δεν μιλάει μόνο το ΚΚΕ. Είναι αποκαλυπτικές οι παρατηρήσεις για το νομοσχέδιο της Εθνικής Επιτροπής για τα Δικαιώματα του Ανθρώπου.

Μιλάει για μια σειρά διαδικαστικά και ουσιαστικά προσκόμματα στην πρόσβαση στην εργασία των πολιτών τρίτων χωρών που διαμένουν στην Ελλάδα. Επισημαίνει τη διακινδύνευση της υγείας και της ασφάλειας, αλλά και της ίδιας της ζωής από την έλλειψη κατάλληλης διαμονής, τις καταχρηστικές συνθήκες εποχικής εργασίας, ιδιαίτερα των παράτυπα διαμενόντων. Μιλά για ένα ειδικό ή εξαιρετικό εργατικό δίκαιο που έχει διαμορφωθεί σε βάρος των μεταναστών εργατών, σε αρκετές περιπτώσεις κατά παραβίαση του Διεθνούς Δικαίου που προβλέπει τυπικά ισότιμη μεταχείριση των αλλοδαπών με τους ημεδαπούς στα θέματα εργασίας και κοινωνικής ασφάλισης.

Υπογραμμίζει με έμφαση η Εθνική Επιτροπή για τα Δικαιώματα του Ανθρώπου ότι αυτό το επισφαλές πλαίσιο απασχόλησης στον αγροτικό τομέα, εν τέλει, λειτουργεί αποθαρρυντικά για τους υποψήφιους γεωργικούς εργαζόμενους, μόνιμα διαμένοντες στη χώρα, αλλοδαπούς ή γηγενείς, με αποτέλεσμα οι ανάγκες σε εργαζόμενους να χρειάζεται να καλυφθούν μέσα από την πρόσκληση αλλοδαπών από το εξωτερικό, ενώ σύμφωνα με τα στοιχεία των μετακλήσεων, οι εργοδότες επιλέγουν τη μετάκληση -εντός εισαγωγικών- «εσωτερικού», δηλαδή την αξιοποίηση της δεξαμενής των παράτυπα διαμενόντων πολιτών τρίτων χωρών, που εξίσου εξασφαλίζουν πολύ φθηνό μεροκάματο.

Αποκαλύπτει ακόμα την πλήρη απαξίωση των επιθεωρήσεων εργασίας, την απουσία των προβλεπόμενων κατά τα άλλα υγειονομικών διατάξεων για τα καταλύματα των εργατών γης, τη μη κατάρτιση του προβλεπόμενου από το 2012 ήδη Μητρώου Εργοδοτών, κατά των οποίων έχει επιβληθεί διοικητική κύρωση για παράβαση της απαγόρευσης της απασχόλησης παράνομα διαμενόντων πολιτών τρίτων χωρών. Βέβαια καμμία κυβέρνηση δεν το έφτιαξε αυτό όλα τα προηγούμενα χρόνια. Δεν τα γνωρίζετε όλα αυτά; Φυσικά και τα γνωρίζετε, αλλά ούτε θέλετε ούτε μπορείτε να συγκρουστείτε με αυτή τη βασική για το κεφάλαιο στόχευση. Γι’ αυτό και κλείνετε τα μάτια.

Σε αυτό το πλαίσιο επομένως γίνεται κατανοητό γιατί ο προωθούμενος νέος Κώδικας Μετανάστευσης όχι μόνο δεν δίνει λύση στα μεγάλα προβλήματα, αλλά διαιωνίζει την άδικη και ταξική πολιτική σε βάρος των μεταναστών και προσφύγων. Οι χιλιάδες μετανάστες και πρόσφυγες που ζουν και εργάζονται στη χώρα μας -πολλοί για ολόκληρα χρόνια- παραμένουν απροστάτευτοι. Δεν προβλέπεται καμμία ουσιαστική διαδικασία για τη νομιμοποίησή τους. Έτσι όμως όχι μόνο διατηρείται η ανασφάλεια και η ομηρία, αλλά επιτείνεται και το καθεστώς της άγριας εκμετάλλευσής τους.

Οι Υπηρεσίες Μετανάστευσης παραμένουν εξαιρετικά υποστελεχωμένες, χωρίς επαρκή υλικοτεχνική υποστήριξη, ακόμα και χωρίς internet πολλές φορές στην ψηφιακή εποχή. Ειδικά τμήματα συστήνονται μόνο για τις χρυσές βίζες και τις άδειες διαμονής των επενδυτών. Γι’ αυτούς μάλιστα, κόπτεστε, αλλά η μεγάλη πλειοψηφία των μεταναστών παραμένει στην ταλαιπωρία, στις τεράστιες ουρές και τις καθυστερήσεις.

Οι νέες ηλεκτρονικές διαδικασίες τελικά όχι μόνο δεν διευκολύνουν, αλλά ελλοχεύουν και κινδύνους, όπως το απαράδεκτο καθεστώς της πλασματικής επίδοσης αποφάσεων και τελικά επιτείνουν την κατάσταση και τη γραφειοκρατία. Η πλειοψηφία των μεταναστών αναγκάζεται να πληρώνει όχι μόνο τα διάφορα υπέρογκα παράβολα, αλλά και διάφορα γραφεία, δικηγόρους και πολλούς άλλους που τους εκμεταλλεύονται.

Ανυπέρβλητα παραμένουν τα εμπόδια για τη θεμελίωση δικαιωμάτων υπέρ των μεταναστών που ζουν και εργάζονται στη χώρα μας, ακόμα και για πολλά χρόνια, όπως για παράδειγμα τα εξωπραγματικά εισοδηματικά κριτήρια, η πιστοποίηση ελληνομάθειας μέσα από απαράδεκτες διαδικασίες και την τράπεζα θεμάτων με απίστευτες ερωτήσεις. Χαρακτηριστικό είναι το παράδειγμα της άδειας για εξαιρετικούς λόγους σε όσους αποδεδειγμένα ζουν στη χώρα για επτά συνεχόμενα έτη, που δίνεται μόνο για μία φορά.

Οι χιλιάδες κατατρεγμένοι που έφτασαν στα σύνορα, προσπαθώντας να ξεφύγουν από τον πόλεμο και την εξαθλίωση και έχουν εγκλωβιστεί στη χώρα μας, μέσα από τον απαράδεκτο κανονισμό του Δουβλίνου και την κοινή δήλωση Ευρωπαϊκής Ένωσης - Τουρκίας, παραμένουν εντελώς απροστάτευτοι. Η μεγάλη συχνά διάρκεια της αίτησης ασύλου δεν προσμετράται για τη θεμελίωση κανενός δικαιώματος. Στερούνται τα δικαιώματα της οικογενειακής επανένωσης που έτσι κι αλλιώς παραμένει μια εξαιρετικά δυσπρόσιτη διαδικασία.

Για τα παιδιά που έφτασαν ασυνόδευτα στην Ελλάδα οι όποιες ρυθμίσεις κάνετε σήμερα δεν δίνουν ουσιαστική οριζόντια λύση για την εξασφάλιση της παραμονής τους και μετά την ενηλικίωση, χωρίς όρους και προϋποθέσεις.

Πέρα από τις διακηρύξεις δεν υπάρχει κανένα ολοκληρωμένο πλαίσιο προστασίας των θυμάτων εμπορίας των ανθρώπων και παράνομης διακίνησης συνολικότερα των ευάλωτων ανθρώπων. Η πρόβλεψη για δυνητική πλέον και όχι υποχρεωτική απόδοση της άδειας διανομής για ανθρωπιστικούς λόγους είναι αποκαλυπτική.

Όπως σωστά επισημάνθηκε λείπει κάθε σχεδιασμός για την ουσιαστική ένταξη των μεταναστών που ζουν και εργάζονται στη χώρα μας μέσα από την εκπαιδευτική διαδικασία, την εκμάθηση της γλώσσας, την εξασφάλιση της πρόσβασης στην εργασία με ίσα δικαιώματα, τη στέγαση, κ.λπ.. Όλα αυτά, βέβαια, δεν θεραπεύονται με την αναφορά σε τίτλους σε ένα άρθρο του νομοσχεδίου. Η άδικη και βαθιά ταξική πολιτική του αστικού κράτους απέναντι στους ξεριζωμένους μετανάστες και πρόσφυγες είναι η πιο αποκαλυπτική εκδήλωση της σύγχρονης καπιταλιστικής βαρβαρότητας.

Το ΚΚΕ διεκδικεί την κατάργηση του άδικου πλαισίου της Ευρωπαϊκής Ένωσης και των αστικών κυβερνήσεων σε βάρος των κατατρεγμένων. Ταυτόχρονα, μιλάει για την ανάγκη ενταξιακών προγραμμάτων με ευθύνη του κράτους για όλους τους ξεριζωμένους, μετανάστες και πρόσφυγες, που θα παραμείνουν στη χώρα, ώστε να εξασφαλιστεί η πρόσβασή τους στην εργασία, την υγεία, την κοινωνική ασφάλιση, την εκπαίδευση των παιδιών τους, την ασφαλή διαβίωση.

Το ΚΚΕ διεκδικεί τη νομιμοποίηση όλων όσων βαφτίζετε παράτυπους μετανάστες, που ζουν και εργάζονται στην Ελλάδα για χρόνια, χωρίς επιβαρυντικές προϋποθέσεις και άλλα προσκόμματα. Αντιπαλεύει τις συμφωνίες σκλαβοπάζαρου, όπως είναι οι διμερείς διακρατικές συμφωνίες για τη λεγόμενη νόμιμη μετανάστευση, αντιτάσσεται στα σχέδια του κεφαλαίου για την πτώση της τιμής της εργατικής δύναμης, που στρέφονται τελικά ενάντια σε ολόκληρη την εργατική τάξη, σε Έλληνες και ξένους εργαζόμενους.

Οι κομμουνιστές είναι πρωτοπόροι σε όλους τους εργατικούς και λαϊκούς αγώνες και αναλαμβάνουν, χωρίς κανέναν δισταγμό, καθήκοντα στην προσπάθεια οργάνωσης της κοινής πάλης από Έλληνες και ξένους εργαζόμενους, εξουδετερώνοντας στην πράξη τον ρατσισμό, την ξενοφοβία και τον φασισμό στην προσπάθεια των σωματείων για την οργάνωση των μεταναστών-εργατών, στα στέκια μεταναστών, στην έκφραση της ταξικής αλληλεγγύης με τα δωρεάν μαθήματα σε πρόσφυγες και μετανάστες, στα σχολεία με τους κομμουνιστές και προοδευτικούς εκπαιδευτικούς να μπαίνουν μπροστά για τα δικαιώματα των προσφυγόπουλων και μεταναστόπουλων, στο κίνημα των γυναικών ενάντια στην πολλαπλή εκμετάλλευση και τη βία που αντιμετωπίζουν οι ξεριζωμένες γυναίκες απέναντι σε αναχρονιστικές αντιλήψεις για τη θέση της γυναίκας και επικίνδυνες θρησκευτικές προκαταλήψεις.

Οι κομμουνιστές συμμετέχουν ενεργά στους αγώνες των εργαζομένων στις κρατικές υπηρεσίες για το προσφυγικό μεταναστευτικό, για προσλήψεις, μονιμοποιήσεις, μόνιμη και σταθερή δουλειά, στους αγώνες των εργαζομένων στις ΜΚΟ για τα εργασιακά και ασφαλιστικά τους δικαιώματα.

Το ΚΚΕ παλεύει για την προστασία των μεταναστών και προσφύγων με ευθύνη του κράτους και την απορρόφηση των εργαζομένων των ΜΚΟ με την πολύτιμη πείρα που έχουν αποκτήσει στις κρατικές υπηρεσίες.

Γι’ αυτό, βέβαια, και καταψηφίζουμε τον Κώδικα Μετανάστευσης, που βρίσκεται σε εντελώς αντίθετη κατεύθυνση.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εμείς ευχαριστούμε, κυρία συνάδελφε.

Τον λόγο έχει τώρα εκ μέρους της Ελληνικής Λύσης ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κυρία Πρόεδρε.

Κύριε Μηταράκη, ελπίζω να ευχαριστήσετε και εμάς αφού είναι και το τελευταίο νομοσχέδιο για την εποικοδομητική κριτική που σας ασκήσαμε τέσσερα χρόνια τώρα και όχι μόνο τον κ. Καμίνη. Εμείς προσπαθήσαμε να σας αλλάξουμε μυαλά και πολιτική στο θέμα της μετανάστευσης, αλλά εσείς έχετε γίνει πιο ΣΥΡΙΖΑ και από τον ΣΥΡΙΖΑ και θα τα πούμε στη συνέχεια αυτά, αλλά ελπίζω να μας ευχαριστήσετε κάποια στιγμή και εμάς. Τέσσερα χρόνια προσπαθήσαμε να σας αλλάξουμε τα μυαλά, αλλά είναι η πολιτική σας τέτοια, δεν αλλάζετε.

Φέρνετε τώρα 179 άρθρα για τη μετανάστευση λίγο πριν τις εκλογές, την ημέρα που ανακοινώνει ο Πρωθυπουργός την ημερομηνία των εκλογών. Τι πρεμούρα είναι αυτή τώρα για τη μετανάστευση, κύριε Μηταράκη; Εδώ «καράβια χάνονται, βαρκούλες αρμενίζουν»! Η χώρα «βουλιάζει» και εσείς φέρνετε για τη μετανάστευση. Θα περίμενε κανείς, τουλάχιστον πριν κλείσει η Βουλή, να νομοθετείτε μέτρα άμεσα, μέτρα σημαντικά σαν Κυβέρνηση, για να δώσετε λύσεις και μέτρα ανακούφισης -εάν θέλετε- για τα μεγάλα προβλήματα που αντιμετωπίζουν οι Ελληνίδες και οι Έλληνες.

Και εσείς τι φέρνετε εδώ; Ακούστε τώρα τίτλο: «Την αναμόρφωση του Κώδικα Μετανάστευσης για την πληρέστερη ανταπόκριση της μεταναστευτικής πολιτικής στις σύγχρονες ανάγκες της ελληνικής κοινωνίας». Κύριε Μηταράκη, να είχαμε να λέγαμε! Λέτε: «…για την απλούστευση, τη διαφάνεια, την αποτελεσματικότητα, για να εξυπηρετούνται οι πολίτες τρίτων χωρών». Μα, τι πρεμούρα είναι αυτή για τους πολίτες τρίτων χωρών;

Επίσης, σε ποιες ανάγκες ακριβώς της ελληνικής κοινωνίας αναφέρεστε σε ό,τι αφορά το νομοσχέδιο αυτό; Δεν καταλαβαίνω να υπάρχει καμμία ανάγκη. Εάν, παραδείγματος χάριν, ρωτήσετε τον κ. Θόδωρο, έξω από εδώ, που πήγε να πάρει τη σύνταξή του και πήρε 9 ευρώ αύξηση -αυτή την περίφημη αύξηση- και πείτε: «κοίτα εδώ όμως η Κυβέρνηση νομοθετεί, γιατί είναι εύτακτη μετανάστευση», θα σου απαντήσει: «και τι με νοιάζει εμένα παιδί μου;».

Ποιες ανάγκες, λοιπόν, των Ελλήνων εξυπηρετεί το νομοσχέδιο; Αυτές της φτωχοποίησης; Της ανεργίας; Της ανέχειας; Της εξαθλίωσης; Τι όφελος θα δουν οι Έλληνες; Να πείτε μετά ότι το όφελος των Ελλήνων θα είναι αυτό. Τι όφελος θα δουν οι Έλληνες όταν γεμίσει η χώρα μας με νομιμοποιημένους, όπως εσείς τους κάνετε τώρα, μετανάστες.

Και μη μας πείτε ότι δεν πρόκειται για παράνομη μετανάστευση, αλλά για νόμιμη. Γιατί όταν κατακλύζουν τη χώρα μας, κύριε Υπουργέ, παράνομοι μετανάστες από τη γείτονα χώρα, όταν πετούν τα χαρτιά τους δασκαλεμένοι από τις ΜΚΟ και δηλώνουν ανήλικοι, δεν είναι παράνομοι; Το ότι βαφτίζετε τους ανήλικους, όσους δεν μπορείτε να εξακριβώσετε την ηλικία τους, ώστε να απολαμβάνουν τα προνόμια και τις παροχές για τους ανήλικους, αυτό ξαφνικά είναι νόμιμο, επειδή τους νομιμοποιείτε εσείς; Δηλαδή το παράνομο το μονιμοποιεί η Κυβέρνηση, άρα είναι νόμιμο; Όχι, παραμένει παράνομο. Το ότι κατακλύζουν τη χώρα μας παράνομοι μετανάστες, χωρίς χαρτιά, δηλώνοντας πρόσφυγες, αυτό τους κάνει νόμιμους; Για να καταλάβω. Απαντήστε μας σε αυτό. Ναι, είναι παράνομος κάποιος, δεν έχει χαρτιά, αλλά τον «βαφτίζω» πρόσφυγα, άρα είναι νόμιμος. Μάλιστα.

Πώς ανακουφίζονται ακριβώς οι Έλληνες με το να μειώνετε -όπως κάνετε εδώ στο νομοσχέδιο- ή να καταργείτε τα παράβολα για την νομιμοποίηση της μετανάστευσης; Αυτή είναι η πρεμούρα σας; Πώς θα καταργήσετε τα παράβολα που πληρώνουν τα παιδιά αυτά που έρχονται τα κατατρεγμένα για να μπορούν να μένουν στη χώρα μας;

Να πούμε επίσης στη συνέχεια ότι θέλει να έχεις και λίγη τύχη, εκσυγχρονισμό. Αναφέρομαι στο ότι συζητάμε για τη μετανάστευση, το νομοσχέδιο που φέρατε σήμερα και δυστυχώς χθες «φάγατε γκολ στο 90΄» με τις δύο «ψυχούλες» τους Πακιστανούς που συνέλαβαν χθες. Τι να λέμε, κύριε Μηταράκη; Τους δύο τρομοκράτες. Αυτοί, λοιπόν, οι Πακιστανοί που συνελήφθησαν, κύριε Υπουργέ, βρίσκονται, λέει, πέντε χρόνια στην Ελλάδα. Και φυσικά παράνομα.

Υπάρχει κράτος που νοιάζεται για τους Έλληνες πολίτες; Που αυτοί οι δύο μπήκαν κατατρεγμένοι, «ψυχούλες» και δούλευαν ως εργάτες γης. Οι τρομοκράτες, που τους συνέλαβε χθες η Μοσάντ με τη συνεργασία της ΕΥΠ. Ξέφραγο αμπέλι είμαστε! Μπήκαν παράνομα, κύριε Υπουργέ, στην Ελλάδα από την Ορεστιάδα και πέντε χρόνια σουλατσάρουν μέσα στη χώρα μας χωρίς να τους ενοχλεί κανείς. Αφού τους συλλάβαμε, γιατί ετοίμαζαν τρομοκρατικό χτύπημα, αξιοποιώντας, όπως είπα, τις πληροφορίες της Μοσάντ. Και πού ζούσαν αυτοί; Πάμε να δούμε πού ζούσαν αυτά τα "καημένα" τα παιδιά, οι εργάτες γης, που κάνατε και συμβάσεις τώρα με το Μπαγκλαντές και άλλες χώρες να φέρετε και άλλους. Πού ζούσαν αυτοί οι άνθρωποι; Στη Σπάρτη και στη Ζάκυνθο, όπου απασχολούνταν σε αγροτικές εργασίες και εμφανίζονταν ως δύσμοιροι μεροκαματιάρηδες. Τι κρίμα! Εσείς οι φιλεύσπλαχνοι και εμείς οι άπονοι. Τι λέτε; Σοβαρά; Αυτό τώρα τι είναι προνόμιο των αριστερών; Γιατί αριστεροί είστε όλοι, ένα πράγμα είστε όλοι. ΠΑΣΟΚ, Νέα Δημοκρατία, ΣΥΡΙΖΑ είστε το ίδιο. Δεν ξεχωρίζετε πουθενά. Μην κουνάτε το κεφάλι, κυρία Βούλτεψη, εσείς είστε από τις λίγες παρουσίες που έχετε μείνει στην παραδοσιακή δεξιά. Εδώ το κόμμα σας πάντως δεν θυμίζει Νέα Δημοκρατία. Σε λάθος κόμμα είστε, κυρία Βούλτεψη. Δεν είναι αυτό εδώ Δεξιά. Κάτι άλλο είναι. Δεν ξέρω, ψαχτείτε. Έχετε θέμα ταυτότητας. Πέντε χρόνια δεν τους πήραμε χαμπάρι, κύριε Υπουργέ, αυτούς τους ανθρώπους, αυτά τα παιδιά, τους εργάτες γης, τους τρομοκράτες, που θα ανατίναζαν κτήρια στην Αθήνα; Τι έγινε τώρα εδώ; Πόσοι άλλοι σαν κι αυτούς έχουν εισβάλει, κύριε Υπουργέ, παράνομα στη χώρα;

Και μην έρθετε εδώ να μας πείτε ότι εμείς μειώσαμε τη ροή και κάτι χαρτιά που μας παρουσιάζετε. Τα χαρτιά που μας παρουσιάζετε καθημερινά, διαψεύδονται από τη ζωή εκεί έξω. Και ξέρετε που σουλατσάραν αυτοί; Στην Ομόνοια -πού αλλού;- στην αυλή του παραδείσου γι’ αυτούς! Δεν μπορείς να περάσεις από την Ομόνοια. Εκεί σουλατσάραν τα παιδιά αυτά.

Και όταν σας τα λέει η Ελληνική Λύση από το 2019 που μπήκαμε εδώ, μας λέτε «είστε υπερβολικοί, είστε συνωμοσιολόγοι, είστε εριστικοί, είστε, είστε!». Τώρα τα λέτε εσείς αυτά, η Κυβέρνησή σας και περηφανεύεστε κιόλας! Συλλάβαμε -λέει- δύο τρομοκράτες. Μπα, αλήθεια; Τρομοκράτες είναι; Δεν είναι εργάτες γης; Δεν είναι κατατρεγμένοι; Δεν είναι χτυπημένοι από τη ζωή; Τι είναι αυτοί τελικά; Πείτε μας.

Ήρθαν στην Αθήνα -λέει- και ζούσαν κάπου στην Ομόνοια και πήγαν να υλοποιήσουν αυτό το σχέδιο! Και πόσοι σαν κι αυτούς εν δυνάμει τρομοκράτες Πακιστανοί σουλατσάρουν ανενόχλητοι στην Ελλάδα αυτή τη στιγμή που μιλάμε; Βγείτε και πείτε μας.

Έχετε εξελίξει την παράνομη μετανάστευση σε εύτακτη μετανάστευση και θέλετε να σας χειροκροτήσουμε γι’ αυτό. Καλά, είναι δυνατόν; Αναπτύσσετε και προωθείτε βιώσιμα -ακούστε- και ολοκληρωμένα συστήματα εύτακτης μετανάστευσης. Αυτό φέρνετε να ψηφίσουμε σήμερα. Βιώσιμα για ποιον είναι, κύριε Υπουργέ; Όχι πάντως για τους Έλληνες και για τον Ελληνισμό. Δεν αφορά αυτό το πράγμα τους Έλληνες. Βιώσιμα συστήματα μετανάστευσης για ποιον; Με τα ψίχουλα που δίνετε στους Έλληνες πολίτες; Με προεκλογικά και ψηφοθηρικά κριτήρια, με διάφορα ψευτοδιλήμματα που θέτετε στον ελληνικό λαό και θα πρέπει κιόλας να αισθάνονται και ευγνωμοσύνη οι Έλληνες πολίτες, όπως η απατηλή αύξηση του κατώτατου μισθού που είναι εξευτελιστικό; Γιατί καθαρά είναι 666,5 ευρώ. Ζήστε εσείς! Ούτε δύο εικοσιτετράωρα δεν ζείτε με 665 ευρώ.

Για τους Έλληνες, λοιπόν, νομοθετείτε και εφαρμόζετε στερήσεις, αδυσώπητη φορολογική πολιτική. Για τους παράνομους μετανάστες προωθείτε προνόμια, παροχές, συμφωνίες μαμούθ εκατομμυρίων για σίτιση, για στέγαση, για δημιουργική απασχόληση, για επιδόματα. Ανάπτυξη μεταναστευτικής πολιτικής σημαίνει για εσάς «ανοίξαμε και σας περιμένουμε, ελάτε».

Και αυτή τη φορά τους λέτε ότι σας περιμένουμε ωραία, οργανωμένα, όχι ατίθασα και ατάκτως. Σας δίνουμε σπίτι, επίδομα, άδειας διαμονής, εργασία. Και όλα αυτά φίλε μετανάστη χωρίς γραφειοκρατία, με λιγότερα δικαιολογητικά, με απλούστευση και ταχύτατα διαδικασιών. «Ελάτε, ελάτε», αυτό είναι το σποτ που πρέπει να βγάλετε. Το σποτάκι αυτό πρέπει να είναι, «ελάτε σας περιμένουμε. Δεν θα πληρώσεις παράβολα, δεν θα ταλαιπωρηθείς καθόλου. Δεν χρειάζεται να περιμένεις τρία, τέσσερα ή πέντε χρόνια. Εδώ είμαστε, έλα να σου δώσω και δουλειά».

Και επειδή μιλάτε για απλούστευση διαδικασιών, εννοείτε διαδικασίες χωρίς δικαιολογητικά, με λευκά χαρτιά; Αλήθεια; Αυτά προβλέπει το νομοσχέδιο. Να σας θυμίσω τι είπε ο εκπρόσωπος των εργαζομένων στη συζήτηση στην αρμόδια επιτροπή που είχαμε προχθές για τις υπηρεσίες που παραλαμβάνουν τις αιτήσεις; Τι ισχύει; Υπάρχουν οι υπηρεσίες. Τι κάνουν οι υπηρεσίες; Λαμβάνουν τις αιτήσεις αυτών των παράνομων μεταναστών. Ακούστε ότι αντί για δικαιολογητικά καταθέτουν φωτογραφίες κόμικς. Πού να το πεις αυτό; Τι χώρα είναι αυτή; Καταθέτουν δικαιολογητικά κόμικς! Τον Batman καταθέτουν, για να μπουν στη χώρα! Κατεβασμένα από το internet, τα θεωρεί αυτή η υπηρεσία ως δικαιολογητικά; Αλήθεια το λέτε τώρα; Και τολμάτε να ζητήσετε την ψήφο μας σε αυτό το πράγμα που φέρνετε σήμερα εδώ;

Είναι αδιανόητο το σύστημα να μην έχει κανένα φίλτρο, κύριε Υπουργέ. Και δίνουμε βεβαίωση κατάθεσης σε εγκληματίες και σε χίλιες δυο κατηγορίες ανθρώπων. Μπορεί να μην είναι όλοι. Αλλά κάποιοι είναι σίγουρα και αποδεικνύεται. Από τις συλλήψεις αποδεικνύεται, από το έργο της ΕΥΠ, της Ελληνικής Αστυνομίας και της Μοσάντ. Το είδατε και εσείς. Έχουμε γεμίσει πλαστά χωρίς να υπάρχει ένας πρώτος έλεγχος, ένα φίλτρο. Κατεβάζει κόμικ και καταθέτει ο άλλος κόμικ;

Υπάρχει πρόβλημα με τους ελέγχους. Αυτά πρέπει να δείτε. Δεν μπορούν να ελέγξουν ούτε πού μένουν μετά τη χορήγηση, ούτε αν δουλεύουν. Και μιλάμε τώρα για τους εργάτες γης. Και πολλές φορές επικοινωνούν τηλεφωνικά με τους εργοδότες, πολλοί από τους οποίους δεν ξέρουν καν ότι έχουν πάρει αυτούς για να δουλέψουν. Αυτή είναι η κατάσταση. Είναι ντροπή.

Και εσείς αντί να πάρετε μέτρα ως Υπουργείο, ως Κυβέρνηση για να αλλάξει αυτή η κατάσταση, την κάνετε και πιο ευέλικτη να μην τους ταλαιπωρήσουμε. Κρίμα είναι! Να μην ταλαιπωρούμε τους μοιροχτυπημένους! Τώρα αυξάνετε από δύο σε τρία χρόνια την αρχική άδεια ισχύος αδειών διαμονής. Όχι, δεν θα μείνετε δύο χρόνια, θα μείνετε τρία. Έναν χρόνο από εμένα -λέτε- δώρο. Γιατί να μείνετε μόνο δύο; Πάρτε ακόμη έναν χρόνο, απλοποιώντας διάφορα δικαιολογητικά και προϋποθέσεις. Είναι απαράδεκτα πράγματα αυτά.

Τώρα νομοθετείτε τη δυνατότητα μεταβολής κατηγορίας άδειας διαμονής χωρίς να απαιτείται η αναχώρηση και η επανείσοδος των ενδιαφερόμενων πολιτών τρίτων χωρών. Δεν χρειάζεται, ας διευκολύνω και άλλο εγώ! Τώρα νομοθετείτε την άδεια διαμονής δεκαετούς διάρκειας καταργώντας προϋποθέσεις και δικαιολογητικά. Για τον θεό, γιατί; Γιατί καταργείτε τα δικαιολογητικά;

Επίσης, άλλα είχατε ανεβάσει στη διαβούλευση, κύριε Μηταράκη, και άλλα συζητάμε σήμερα για τον ενήλικα που μπήκε στη χώρα ως ασυνόδευτος ανήλικος. Άλλη ψυχούλα αυτή! Διαγράψετε την προϋπόθεση να είναι εισακτέος σε ΙΕΚ, σε επαγγελματικές σχολές κατάρτισης, σε ιδρύματα τριτοβάθμιας εκπαίδευσης. Γιατί; Πείτε μας. Γιατί; Πώς θα προκύπτει η εκπαίδευσή του, η σχέση του με την ελληνική παιδεία που να δικαιολογεί δεκαετή άδεια διαμονής. Γιατί αυτά είναι δικαιολογεί.

Και δεν φτάνουν όλα αυτά, εδώ προβλέπεται η λήψη δακτυλικών αποτυπωμάτων των σχετικών ελέγχων και θα γίνεται από ιδιώτες, ΜΚΟ δηλαδή. Ό,τι θέλουν κάνουν και ό,τι θέλουν θα παρουσιάζουν. Ο ιδιώτης θα παίρνει τα δακτυλικά αποτυπώματα! Τι να πω, πραγματικά;

Να ρωτήσω κάτι; Μέσα σε όλα αυτά που ζούμε εκεί έξω και λίγο πριν το τέλος -ευτυχώς, ευτυχώς!- της διακυβέρνηση της χώρας από εσάς, πού είναι το σχέδιό σας για την αντιμετώπιση της ανεργίας που μαστίζει τους νέους μας, τα παιδιά μας, τα νιάτα μας; Πείτε μας, το σχέδιο της Κυβέρνησης ποιο είναι; Πουθενά!

Ακούσαμε τον εισηγητή σας -να ακούσουν οι Ελληνίδες και οι Έλληνες- στις επιτροπές να λέει ότι ενδιαφερόμαστε ως χώρα, η Ελλάδα, να προσελκύσουμε όχι μόνο καθόλου ή μεσαίας τάξης εξειδίκευσης εργατικό δυναμικό, όχι μόνο τους εργάτες κ.λπ., αλλά ενδιαφερόμαστε να φέρουμε και Α΄ Εθνικής εργαζόμενους, υψηλής εξειδίκευσης στους κλάδους επικοινωνιών, της πληροφορικής, ζωτικό για τις επενδύσεις όπως λέτε. Και όλο αυτό το εργατικό δυναμικό -λέτε- θα γιγαντώσει την αναπτυξιακή προοπτική της χώρας.

Αυτοί, οι Πακιστανοί και όλοι οι υπόλοιποι θα έρθουν εδώ ενώ η χώρα μαστίζεται από ανεργία, ενώ επτακόσιες χιλιάδες Ελληνόπουλα έχουν εγκαταλείψει τη χώρα, ενώ δεν κάνετε τίποτα -τον έχετε διαλύσει τον τομέα αυτόν- για την πρωτογενή παραγωγή; Και θα έρθουν αυτοί να μας σώσουν; Αυτή είναι η προοπτική ανάπτυξης που οραματίζεται η Νέα Δημοκρατία για την ανάπτυξη της πατρίδας μας, της Ελλάδας μας; Αυτή είναι;

Τι απέγινε, λοιπόν, το πολυδιαφημισμένο σχέδιο για το brain gain, για την επιστροφή των επτακοσίων χιλιάδων παιδιών, των παιδιών μας, που έφυγαν στο εξωτερικό; Πού είναι το σχέδιο αυτό που πανηγυρίζατε; Επέστρεψαν -λέει- πεντακόσιοι, επέστρεψαν χίλιοι και μετά βάλτος! Πού είναι το σχέδιο; Βγείτε εδώ και πείτε το σήμερα. Πείτε πόσα παιδιά μας επέστρεψαν από το εξωτερικό στην Ελλάδα. Πείτε τι κάνατε ως Κυβέρνηση, αν δώσατε κίνητρα, δουλειά, αξιοκρατία, αξιοπρέπεια να νιώσουν τα παιδιά αυτά. Πείτε μας για την επιστροφή των επιστημόνων μας, των τεχνολόγων και όλων αυτών που αναγκάστηκαν να ξενιτευτούν για να μπορέσουν να βρουν δουλειά.

Αντί, λοιπόν, να δώσετε κίνητρα να ασχοληθούν οι νέοι μας με την αγροτική παραγωγή, ακόμη και οι επιστήμονές μας, τα παιδιά μας, επενδύοντας στην έξυπνη γεωργία, εσείς βρήκατε λύση στο έλλειμμα του εργατικού δυναμικού. «Τι να κάνω, που φωνάζει η Ελληνική Λύση; Να πάτε να τα πείτε στους αγρότες αυτά, που θέλουν χέρια να δουλέψουν και εγώ πρέπει να φέρω μετανάστες». Αλήθεια αυτή είναι η λύση; Το να ανατάξουμε τον αγροτικό τομέα, να τον κάνουμε σοβαρό, το να δώσουμε δουλειές; Μπα!

Φαίνεται ξεκάθαρα ότι η ανάπτυξη που οραματίζεστε και καταστρώνετε δεν έχει συμπεριλάβει μέσα τους Έλληνες. Είναι ξεκάθαρο. Και επειδή δίνετε δικές σας διαστάσεις και λύσεις στα προβλήματα της χώρας, παρουσιάζετε τη μεταναστευτική σας πολιτική ως λύση -ως και αυτό που κάνετε- στο δημογραφικό της χώρας. Θα μας δώσει λύση και για το δημογραφικό! Αντί να νομοθετούμε εδώ μέσα, στη Βουλή των Ελλήνων, στην καρδιά της δημοκρατίας, να δώσουμε κίνητρα, να ενισχύσουμε την απασχόληση, να στηρίξουμε τα νέα ζευγάρια να δημιουργήσουν οικογένεια, αντί να στηρίξετε την ελληνική οικογένεια, τις πολυμελείς οικογένειες, εσείς βρήκατε τη λύση στο μπόλιασμα αυτών των ανθρώπων που φέρνετε εδώ.

Και το υποστηρίζετε σθεναρά όλοι σας και ο Πρωθυπουργός. Το έχει πει άλλωστε ο κ. Μητσοτάκης. Εκεί στοχεύετε, εκεί αποσκοπείτε, θα είναι πολύ χαρούμενος αν μπολιάσει αυτούς τους ανθρώπους μέσα στην ελληνική κοινωνία. Γι’ αυτό και δεν δίνετε σημασία ότι πάνω από επτακόσιες χιλιάδες Ελληνόπουλα είναι στο εξωτερικό. Γι’ αυτό και δεν δίνετε σημασία στους άνεργους νέους μας, το αύριο της Ελλάδος, που αναγκάζονται να ξενιτευτούν. Γι’ αυτό και δεν επιδιώκετε να αντιμετωπίσετε πραγματικά την παράνομη μετανάστευση με αποφασιστικότητα και με άμεση επαναπροώθηση των παράνομων μεταναστών.

Κλείνοντας, διαβάζοντας το παρόν νομοσχέδιο που έχετε φέρει, ξέρετε τι αντιλαμβάνεται ο καθένας; Ότι το δικό σας συμφέρον, της Κυβέρνησής σας, δεν ταυτίζεται με το εθνικό συμφέρον. Διότι, αν συνέβαινε το αντίθετο, θα μπορούσατε με μια απλή κίνηση να κρατήσετε τα Ελληνόπουλα στην πατρίδα τους και να μην προχωράτε στην αντικατάσταση πληθυσμού, αλλοιώνοντας την πληθυσμιακή σύνθεση της Ελλάδας.

Πώς; Είναι απλό. Μα, κάνοντας για τα Ελληνόπουλα, κύριε Μηταράκη, έστω και τα μισά από αυτά που κάνετε για τους μετανάστες για να τους φέρετε στην Ελλάδα. Τα μισά από αυτά που κάνετε για τους μετανάστες, αν τα κάνατε για τα Ελληνόπουλα, αν ξοδεύατε για τα Ελληνόπουλα τον μισό χρόνο που ξοδεύετε ψάχνοντας λύσεις για τους μετανάστες, θα έφταναν, θα αρκούσαν για να κρατήσουν στα σπίτια τους τα παιδιά μας. Εσείς δυστυχώς, όμως, τους δείχνετε τον δρόμο της ξενιτιάς. Δυστυχώς για εσάς ο ελληνικός λαός έχει καταλάβει.

Ήρθατε, κύριε Υπουργέ, ως Κυβέρνηση παριστάνοντας τους διαφορετικούς από τους προηγούμενους, αλλά και στο θέμα της παράνομης μετανάστευσης, όπως και σε όλα τα υπόλοιπα, εξωτερική πολιτική, οικονομία, πόροι, εθνικά θέματα, τα πάντα, σε όλα είστε ίδιοι, αέριο, ρεύμα, τα χρηματιστήρια, άνεργοι, παντού είστε ίδιοι. Ο κόσμος σάς έχει πάρει χαμπάρι όλους σας. Θα το συνειδητοποιήσετε, κύριε Υπουργέ, την 21η του Μάη, όταν θα σας δείξει τον δρόμο για το χρονοντούλαπο της ιστορίας.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Το λόγο τώρα έχει η κ. Απατζίδη εκ μέρους του ΜέΡΑ25.

**ΜΑΡΙΑ ΑΠΑΤΖΙΔΗ:** Σας ευχαριστώ πολύ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, συζητάμε σήμερα για ένα νομοσχέδιο, το μεταναστευτικό, και έχουν οριστεί από χθες επισήμως και οι εκλογές. Είδαμε βεβαίως μία σειρά πράξεων εξευτελισμού των θεσμών. Ο κ. Μητσοτάκης διάλεξε για να ανακοινώσει την προκήρυξη των εκλογών μια εκπομπή-πλυντήριο φιλικού του δημοσιογράφου, δείχνοντας την περιφρόνηση που έχει για κάθε δημοκρατικό θεσμό. Έχοντας μάθει βεβαίως καθ’ όλη τη διάρκεια της θητείας του να υποτιμά τους κοινοβουλευτικούς θεσμούς και να απευθύνεται στον λαό σαν κληρονομικός μονάρχης μέσα από διαγγέλματα και επιλεγμένους δημοσιογράφους ξεπλύματος έκανε το ίδιο και με την προκήρυξη των εκλογών, καμμία έκπληξη. Αργότερα, βεβαίως, ενημέρωσε και τους Υπουργούς του. Τα θεσμικά ατοπήματα δεν σταματάνε εδώ. Προανήγγειλε και τις δεύτερες εκλογές, προεξοφλώντας το αποτέλεσμα των πρώτων σε μια αποτρόπαιη πατερναλιστική έξαρση. Εκφράστηκε στις πρώτες εκλογές ως απλή εξουδετέρωση της περιπέτειας της απλής αναλογικής σαν να μην έχουν αυτές οι εκλογές καμμία μα, καμμία αξία.

Κύριε Μητσοτάκη, η βούληση του λαού δεν είναι μια περιπέτεια την οποία πρέπει να εξουδετερώσετε. Η λαϊκή θέληση είναι, ήταν και θα είναι πάντοτε ιερή.

Προβλέπεται μια φάση διερευνητικών εντολών η οποία, επίσης, είναι αναγκαία για να αποτυπωθεί η βούληση του λαού για τον σχηματισμό της κυβέρνησης, αλλά βέβαια για εσάς και για τους επικοινωνιολόγους σας το τι θέλει ο λαός είναι κίνδυνος, είναι περιπέτεια, γιατί ανατρέπει τις στημένες εκπομπές σας, τις επικοινωνιακές θριαμβολογίες, τα σκηνοθετημένα υποκριτικά πένθη την ώρα που εξακολουθείτε να ιδιωτικοποιείτε ό,τι απέμεινε, και μιλάω για το νερό και την υγεία.

Βεβαίως δεν μας εκπλήσσει ότι σπεύσατε να προαναγγείλετε και τον χρόνο των δεύτερων εκλογών. Η φιλοδοξία σας είναι αφού τελειώσετε την, όπως είπατε, περιπέτεια της λαϊκής βούλησης, να στερήσετε και από τις νέες και τους νέους την ψήφο τους. Οι νέες και νέοι που εργάζονται σεζόν, για παράδειγμα, δεν θα μπορέσουν να ψηφίσουν στις αρχές Ιουλίου. Αυτό το ξέρετε και γι’ αυτό βιάζεστε.

Γι’ αυτό εμείς ως ΜέΡΑ25 είχαμε έγκαιρα προβλέψει την τακτική σας, γιατί είστε μία Κυβέρνηση που πραγματικά μισεί τα νιάτα. Δέρνετε τους νέους στις πλατείες, τους διώχνετε από την Ελλάδα, όσους δεν τους διώχνετε τους σκοτώνετε σε δυστυχήματα με πολλαπλή κρατική ευθύνη, όσους διαμαρτύρονται ή απλώς πενθούν τους δέρνετε ξανά και τους πνίγετε με βία και χημικά. Κυρίως δεν τους επιτρέπετε να ψηφίσουν γιατί τους φοβάστε και έχετε δίκιο, καλά κάνετε, γιατί είναι εναντίον σας και στους δρόμους και στις πλατείες σε λίγο και στην κάλπη και αυτό προσπαθείτε να αποτρέψετε.

Είχατε πάντοτε ως στόχο στις πεντακόσιες-εξακόσιες χιλιάδες νέους και νέες να τους στερήσετε το δικαίωμα αυτό. Γιατί ένας νέος ή μια νέα από ένα μέρος της ηπειρωτικής Ελλάδας, που δουλεύει λόγου χάριν ξενοδοχοϋπάλληλος σε ένα νησί, δεν θα μπορεί να πάρει ρεπό εκείνη την ημέρα και προφανώς δεν θα έχει και τα χρήματα για να γυρίσει και να πάει να ψηφίσει στον τόπο καταγωγής του.

Εμείς, όμως, ως ΜέΡΑ25 έχουμε καταθέσει στη Βουλή μία τροπολογία πάρα πολύ απλή, κατανοητή και δίκαιη, που δίνει το δικαίωμα στους εργαζόμενους, στους νέους και τις νέες, όπως οι αστυνομικοί, οι δικαστικοί, οι αντιπρόσωποι, όπως οι φαντάροι, να ψηφίζουν στην περιοχή που δουλεύουν. Μπορείτε να το κάνετε, αν θέλετε, αλλά δεν θα το κάνετε, δεν έχουμε αυταπάτες. Γιατί ο στόχος των διπλών αυτών εκλογών είναι τον Ιούλιο να μην ψηφίσουν οι νέοι. Γιατί μισείτε τους νέους, όπως έχετε δείξει στα τέσσερα χρόνια καταστολής, με τέσσερα χρόνια που τους στερείτε το δικαίωμα να σπουδάσουν σε δημόσιο πανεπιστήμιο, που βάζετε αστυνομία στα πανεπιστήμια, που πνίγετε τις διαμαρτυρίες με βία και χημικά.

Εμείς σε αυτές τις εκλογές θα είμαστε εδώ για να τιμήσουμε τους νέους, αλλά και όλους και όλες ανεξάρτητα από ηλικιακή ή κοινωνική ομάδα, για να χαλάσουμε κάποια στιγμή τη μετεκλογική αριθμητική σας με την οποία σκοπεύετε να φέρετε μια συγκυβέρνηση μνημονιακού τόξου με ΚΙΝΑΛ και με ΣΥΡΙΖΑ με στόχο βεβαίως πάντοτε το πέμπτο μνημόνιο. Πληθαίνουν οι δηλώσεις της κυοφορούμενης συμμαχίας των μνημονιακών που έρχεται να σταθεί εμπόδιο στη δίκαιη απαίτηση του λαού για δικαιοσύνη και αλλαγή.

Καθώς, λοιπόν, στήνονται οι συνεννοήσεις της Νέας Δημοκρατίας, ΣΥΡΙΖΑ και ΠΑΣΟΚ το ΜέΡΑ25 είναι εδώ για να τους χαλάει την αριθμητική και να γίνει ο χειρότερος εφιάλτης όλων όσοι λένε «ναι» σε όλα, μας οδήγησαν στα Τέμπη και στη γενικότερη αποδόμηση της χώρας μας. Μόνο με τη ρήξη μπορεί να είναι όλα αλλιώς και ρήξη σημαίνει τις εξής απλές πολιτικές: Την άμεση κατάργηση των πλειστηριασμών. Την άμεση κατάργηση του χρηματιστηρίου ενέργειας. Την επανασύσταση ενιαίου δημόσιου ΟΣΕ. Ο ΦΠΑ να πάει από 24% στο 15%. Αυτά, ναι, είναι προοδευτική πολιτική. Προοδευτική μνημονιακή πολιτική δεν υπάρχει, μνημονιακή πρόοδος δεν υπάρχει. Αυτό ας το καταλάβουν επιτέλους και αυτοί οι κύριοι και κυρίες του ΣΥΡΙΖΑ.

Έρχομαι τώρα στο νομοσχέδιο. Με το νομοσχέδιο που έχει κατατεθεί η Κυβέρνηση στερεί από τη δεύτερη γενιά μεταναστών και όχι μόνο κάποια βασικά δικαιώματα. Ο κώδικας αυτός έρχεται να αντικαταστήσει τον πρώτο Κώδικα Μετανάστευσης και Ένταξης που θεσμοθετήθηκε το 2014, το γνωστό ν.4251, όπως ισχύει τώρα. Είναι ένας κώδικας εχθρικός στη δεύτερη γενιά, στα ασυνόδευτα ανήλικα και σε όσους είναι αιτούντες άσυλο. Κατ’ αρχάς αυτός ο κώδικας θέλει να καταργήσει την άδεια διαμονής για τη δεύτερη γενιά, όπως τη γνωρίζαμε μέχρι σήμερα. Μόνο εφόσον έχουν ήδη άλλη άδεια διαμονής τα άτομα που γεννήθηκαν ή και ολοκλήρωσαν έξι τάξεις του ελληνικού σχολείου θα μπορούν να λάβουν άδεια δεκαετούς διάρκειας. Αυτομάτως δηλαδή αποκλείεται μια μεγάλη μερίδα παιδιών δεύτερης γενιάς οι γονείς των οποίων έχουν ζητήματα με τα χαρτιά τους, όλα όσα είναι ανήλικα.

Με το ισχύον νομικό πλαίσιο τα παιδιά αυτά έχουν δικαίωμα να ενταχθούν σε καθεστώς νόμιμης διαμονής κατά την ενηλικίωσή τους ανεξάρτητα από το καθεστώς της οικογένειάς τους. Παράλληλα, όμως, το Υπουργείο για μήνες έλεγε ότι θα φέρει ρύθμιση για να λύσει το θέμα των ασυνόδευτων που φοιτούν σε ελληνικά σχολεία, ενηλικιώνονται και μένουν χωρίς άδεια διαμονής.

Μάλιστα ο Πρωθυπουργός, ο κ. Μητσοτάκης, είχε συναντηθεί στο Μέγαρο Μαξίμου με τον αριστούχο μαθητή που κινδύνευσε να μείνει χωρίς νομικό καθεστώς. Οι δεσμεύσεις αυτές, όμως, όπως αποδεικνύεται τελικά, δεν είχαν ως βάση τη διαπίστωση της αδικίας που προκαλούσε ένα νομικό κενό που υπήρχε, αλλά την επικοινωνιακή αξιοποίησή του από πλευράς της Κυβέρνησης. Η ρύθμιση δηλαδή που προτείνετε στον κώδικα για τα ασυνόδευτα ανήλικα που έχουν ολοκληρώσει τρεις τάξεις του ελληνικού σχολείου και έχουν γραφτεί σε μεταλυκειακή ή τριτοβάθμια εκπαίδευση προβλέπει ακριβώς το ίδιο, όπως και για τη δεύτερη γενιά. Δηλαδή χορήγηση άδειας διαμονής δεκαετούς διάρκειας μόνο εφόσον έχουν ήδη άλλη άδεια.

Αυτός ο όρος είναι απόλυτα αντιφατικός, αν αναλογιστεί κάποιος ότι τα ασυνόδευτα που ενηλικιώνονται έχουν πρόβλημα με τη διαμονή τους στη χώρα ακριβώς επειδή είτε, ήδη, έχετε απορρίψει την αίτηση ασύλου ή κινδυνεύει να απορριφθεί, οπότε ρωτάμε πώς ακριβώς τα άτομα αυτά θα κατέχουν ήδη οποιαδήποτε οριστική άδεια διαμονής για να αιτηθούν και την άδεια δεκαετίας. Είτε πρόκειται πραγματικά για κάποιο λάθος είτε γίνεται σκόπιμα.

Το κερασάκι στην τούρτα είναι το παράβολο γι’ αυτές τις κατηγορίες που κοστίζει 900 ολόκληρα ευρώ. Επομένως, ο νομοθέτης ναρκοθετεί τη ζωή της δεύτερης γενιάς και των ασυνόδευτων, αφού τους βάζει τη μία τρικλοποδιά πίσω από την άλλη. Οι ελάχιστες και ελάχιστοι δεκαοκτάχρονοι που θα έχουν ήδη, άδεια πώς θα μπορέσουν να αιτηθούν, όταν θα χρειαστούν αυτά τα χρήματα;

Να σημειωθεί, όμως, εδώ ότι ακόμη και τα 300 ευρώ που υπήρχαν σαν παράβολο που ισχύει μέχρι σήμερα για την άδεια της δεύτερης γενιάς είναι μεγάλο ποσό για τα περισσότερα παιδιά που μόλις έχουν τελειώσει το σχολείο και έχουν ενηλικιωθεί και αντικειμενικά δεν μπορούν να έχουν τους πόρους για να καλύψουν τέτοια υψηλά χρηματικά ποσά.

Με απλά λόγια, ο νέος κώδικας στερεί τη νόμιμη διαμονή και άρα την αξιοπρέπεια των παιδιών που γεννήθηκαν, μεγάλωσαν σε αυτή τη χώρα, φοιτούν στα ελληνικά σχολεία και πανεπιστήμια. Αυτό νομίζω ότι μας γυρίζει μια δεκαετία πίσω, πριν το 2014, που η νόμιμη διαμονή της δεύτερης γενιάς δεν ήταν ούτε δεδομένη ούτε θεσμοθετημένη.

Ακόμη, όμως, και το νομοσχέδιο αυτό μπορεί να παρομοιαστεί ως ένα ναρκοπέδιο για όσες και όσους έχουν αιτηθεί άσυλο και διεθνή προστασία, αφού καταργεί την πρόσβαση σε ορισμένες κατηγορίες αδειών. Οι πιο κρίσιμες τροποποιήσεις είναι αυτές που επιχειρούνται στην άδεια διαμονής για εξαιρετικούς λόγους, η οποία αποτελεί και την κύρια οδό νομιμοποίησης για ανθρώπους που μένουν ήδη επτά χρόνια στη χώρα μας. Πρώτον, δεν θα έχουν πλέον το δικαίωμα να καταθέσουν γι’ αυτή την άδεια όσα άτομα έχουν λάβει τελεσίδικη απορριπτική απόφαση ασύλου. Δεύτερον, το χρονικό διάστημα εξέτασης του ασύλου δεν θα προσμετράται στην απόδειξη της επταετίας, όπως ισχύει τώρα. Με δεδομένο ότι η συντριπτική πλειονότητα όσων αιτούνται αυτή την άδεια έχουν περάσει στο παρελθόν αυτή τη διαδικασία, είναι προφανές ότι η άδεια διαμονής για εξαιρετικούς λόγους θα ανατραπεί σε μια εξαιρετικά δύσκολη διαδικασία και θα αφορά πολύ λίγα άτομα.

Τέλος, δεν υπάρχει καμμία απολύτως πρόβλεψη ρύθμισης του καθεστώτος διαμονής των μεταναστών εργατών γης που ήδη διαμένουν και εργάζονται χρόνια σε ελληνικές καλλιέργειες.

Παρά, όμως, τη σημαντική έλλειψη του εργατικού δυναμικού που ξέρουμε ότι υπάρχει, καθώς και τις συνεχείς διεκδικήσεις των τοπικών αρχών και παραγωγών προς το Υπουργείο Μετανάστευσης και Ασύλου, όχι απλά δεν δίνεται τελικά καμμία λύση, αλλά παραβλέπεται εντελώς το ζήτημα, αφού οι ανάγκες της εποχικής εργασίας προβλέπεται να αντιμετωπίζονται μόνο μέσω της μετάκλησης από τρίτες χώρες. Οι εργάτες γης που είναι ήδη εδώ και εργάζονται πώς άραγε θα γίνουν ορατοί και πώς τελικά θα ασφαλίζονται;

Τα παραπάνω αποτελούν μόνο ένα δείγμα των προβλημάτων του νέου κώδικα μετανάστευσης που επιχειρεί την κατάργηση ή τη συρρίκνωση κάποιων βασικών δικαιωμάτων. Για ακόμη μια φορά η προπαρασκευαστική διαδικασία έγινε χωρίς τους άμεσα ενδιαφερόμενους, δηλαδή τις μεταναστευτικές κοινότητες και χωρίς καμμία προηγούμενη διαβούλευση με τους φορείς της Κοινωνίας των Πολιτών.

Ο Κώδικας Μετανάστευσης που τέθηκε σε ισχύ το 2014 είναι ένα πλήρες νομοθετικό κείμενο και έχει ρυθμίσει την πλειονότητα των ζητημάτων που αφορούν τη νόμιμη διαμονή πολιτών τρίτων χωρών. Αυτό που χρειαζόταν ήταν ορισμένες στοχευμένες βελτιώσεις.

Όμως, με τον νέο κώδικα επιτυγχάνεται ακριβώς το αντίθετο, μια τρομακτική οπισθοδρόμηση. Γενικότερα με το υπό ψήφιση νομοσχέδιο επαναλαμβάνεται ένα στρατηγικό σφάλμα. Η υπογραφή των συνθηκών του Δουβλίνου ήταν από αυτά που το εθνικό στρατηγικό σφάλμα οδήγησε στον κίνδυνο της μετατροπής της χώρας μας σε αποθήκη ψυχών.

Πιο πρόσφατα, όμως, το 2015, η συναίνεση της ελληνικής κυβέρνησης του κ. Τσίπρα με την Άνγκελα Μέρκελ και τον Ερντογάν εμβάθυνε το αρχικό στρατηγικό σφάλμα που υπήρχε, δηλαδή επέτρεψε στην Ευρωπαϊκή Ένωση να αποποιηθεί οποιαδήποτε συλλογική ευθύνη που υπάρχει, ουσιαστικά να μη λειτουργεί ως Ένωση. Η κρίση, δηλαδή, που δημιουργήθηκε στις αρχές του 2020 στα σύνορα του Έβρου πριν το ξέσπασμα της πανδημίας θα μπορούσε να ήταν μια δυνατότητα για να επαναδιαπραγματευθεί η ελληνική Κυβέρνηση με την Ευρώπη το τι θα μπορούσε να γίνει με τη συνθήκη αυτή.

Με αφορμή, όμως, τα νέα δεδομένα που δημιούργησε η Τουρκία και την παραβίαση της συμφωνίας, η ελληνική Κυβέρνηση είχε την ευκαιρία να απαιτήσει τότε Σύνοδο Κορυφής, να ζητήσει η συζήτηση για το προσφυγικό να ξεκινήσει από μηδενική εντελώς βάση. Αντ’ αυτού, όμως, η Κυβέρνηση Μητσοτάκη επέλεξε τη στρατηγική των ερμητικά κλειστών συνόρων. Αυτό εν τέλει έδωσε στην υπόλοιπη Ευρωπαϊκή Ένωση το άλλοθι να συνεχίσει να αποποιείται την ευθύνη.

Εμείς ως ΜέΡΑ25 θεωρούμε ότι η διάκριση μεταξύ προσφύγων και μεταναστών δεν ισχύει. Αρνούμαστε να διαχωρίσουμε τους κατατρεγμένους ανθρώπους μεταξύ προσφύγων που είναι εξ ορισμού καλοδεχούμενοι και μεταναστών που δεν είναι. Είμαστε ενάντια στην επικράτηση του ακροδεξιού αφηγήματος.

Δεν πέρασε πάρα πολύς καιρός που η ηγεσία της Κυβέρνησης Μητσοτάκη ένιωθε αμήχανα όταν στελέχη της «φλέρταραν» με τις ακροδεξιές κραυγές που ζητούσαν αίμα προσφύγων στα σύνορα για να αποτραπούν κάποιοι επόμενοι.

Σήμερα οι ακροδεξιές εκείνες κραυγές μετατράπηκαν στο επίσημο αφήγημα της Κυβέρνησης της φιλελεύθερης Νέας Δημοκρατίας, αλλά και εν γένει του διακομματικού μνημονιακού εθνικισμού, έναν εθνικισμό που δεν έχασαν δευτερόλεπτο να εκφράζουν με τη γνωστή τους βαναυσότητα τα συστημικά μέσα μαζικής προπαγάνδας.

Απαιτείται ο απεγκλωβισμός των πολιτών από τον διακομματικό μνημονιακό εθνικισμό, κάτι που απαιτεί –πρώτον- την ανάδειξη της συνάφειας και των συνεργειών μεταξύ της εξυπηρέτησης του πατριωτικού και του ανθρωπιστικού και διεθνιστικού καθήκοντος που έχουμε και –δεύτερον- προτάσεις ρεαλιστικής πολιτικής για το προσφυγικό που εμπνέουν εμπιστοσύνη στους φοβισμένους πολίτες εκεί έξω.

Το ΜέΡΑ25 θα εργαστεί για να ανατρέψουμε τον διττό αυταρχισμό, τον αυταρχισμό της τρόικας και του ολιγαρχικού κατεστημένου, αλλά και τον αυταρχισμό της ρατσιστικής ακροδεξιάς που τρέφεται από τις πολιτικές του εν λόγω κατεστημένου.

Στο πλαίσιο αυτό βεβαίως και θα καταψηφίσουμε το νομοσχέδιο.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Eυχαριστώ κι εγώ, κυρία συνάδελφε.

Τον λόγο έχει ο Πρόεδρος της Κοινοβουλευτικής Ομάδας της Ελληνικής Λύσης και αμέσως μετά τον λόγο θα πάρει ο Κοινοβουλευτικός Εκπρόσωπος του Κινήματος Αλλαγής κ. Σκανδαλίδης.

Ορίστε, κύριε Βελόπουλε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πάρα πολύ, κυρία Πρόεδρε.

Θα ήθελα να ξεκινήσω με το ψέμα του Πρωθυπουργού. Πραγματικά ο Πρωθυπουργός συνεχίζει στην ίδια ακριβώς γραμμή του ψέματος, του ψεύδους και κυρίως της μισής αλήθειας. Την ώρα που προανήγγειλε τις εκλογές για την 21η Μαΐου από τηλεοράσεως -είναι τηλεοπτικός ο Πρωθυπουργός μας, του αρέσει η τηλεόραση- μας είπε ότι δεν θα φέρετε καμμία τροπολογία της τελευταίας στιγμής.

Μαθαίνω, λοιπόν, ότι αύριο φέρνουν ένα πολυνομοσχέδιο δέκα Υπουργείων για να μη φέρουν τροπολογίες και τα περνάνε όλα μέσα «τρέιλερ». Είναι ένα «μπλέντερ» άρθρων, διατάξεων, σχεδίων και περνούν μέσα και τα Τέμπη, δηλαδή θα βάλουν μέσα πενήντα ρουσφέτια δικά τους, πενήντα τομές υπέρ των ολιγαρχών, των καναλαρχών, της πλουτοκρατίας και θα περάσουν και τα Τέμπη για να δημιουργήσουν πρόβλημα στα υπόλοιπα κόμματα, για να μην μπορούν να ψηφίσουν συνειδητά, δημοκρατικά αυτό που θέλουν να ψηφίσουν.

Τους καταγγέλλουμε για ακόμη μια φορά για νόθευση της διαδικασίας της Βουλής.

(Χειροκροτήματα από την πτέρυγα της Ελληνικής Λύσης)

Έχουν κάνει τη Βουλή πραγματικά ό,τι χειρότερο υπάρχει σε επίπεδο διαδικασιών. Ξεκινάω έτσι γιατί έχουν μια βιομηχανία ψεύδους –θα έλεγα- και έχουν και τα μέσα μαζικής ενημέρωσης μαζί τους έτσι κι αλλιώς.

Θα ήθελα, όμως, να πάω στον κ. Μηταράκη. τον οποίο συμπαθώ ως φυσιογνωμία. Είναι ένας συμπαθής άνθρωπος ο Υπουργός, αλλά είναι και «αχθοφόρος» όλου του βάρους των κακών επιλογών για το «μπόλιασμα» του κ. Μητσοτάκη και της παρέας του.

Κύριε Μηταράκη, δεν χρειάζεται πολύ μυαλό για να καταλάβει κανείς ότι έχετε κάνει «βιομηχανία» -όχι εσείς προσωπικά μόνο αλλά όλοι οριζόντια στα κόμματα αυτά- τις μη κυβερνητικές οργανώσεις. Έχετε κάνει «βιομηχανία» αυτή τη λαίλαπα των μη κυβερνητικών οργανώσεων που ένα αόρατο χέρι παγκοσμίως τις καθοδηγεί, τις δρομολογεί, τις υλοποιεί και αυτές αποκαλύπτουν ότι οι κυβερνήσεις ακολουθούν τις επιταγές τους.

Θα πω, λοιπόν, τούτο, κύριε Μηταράκη: Αν μπείτε στο Google και πατήσετε ΜΚΟ, θα δείτε πολιτικούς, ιερείς, δήθεν ακτιβιστές να έχουν ανακαλύψει τον πλέον προσοδοφόρο κλάδο πλουτισμού, το δουλεμπόριο ανθρώπων, γιατί αυτό κάνουν οι μη κυβερνητικές οργανώσεις.

(Χειροκροτήματα από την πτέρυγα της Ελληνικής Λύσης)

Πρέπει, δε, να σας πω, κύριε Μηταράκη, ότι το 10% του εργατικού δυναμικού στις Ηνωμένες Πολιτείες εργάζεται σε μη κυβερνητικές οργανώσεις. Εργάζεται. Όπερ σημαίνει, κύριε Μηταράκη, αμείβεται. Όπερ σημαίνει, δεν είναι εθελοντισμός, δεν είναι ανθρωπισμός. Είναι βιοπορισμός από το δουλεμπόριο. Είναι ένα ποσοστό ισοδύναμο της απασχόλησης στο λιανεμπόριο: 10% των Αμερικανών πολιτών δουλεύουν σε ΜΚΟ και 10% στο λιανεμπόριο στις Ηνωμένες Πολιτείες. Το ίδιο συμβαίνει και στην Ευρώπη. Και ας το μάθουν οι φίλοι που είναι πάνω στα θεωρεία ότι δυστυχώς ή ευτυχώς η αλήθεια είναι ωμή: δεν αποτελεί εθελοντική προσφορά η εργασία επ’ αμοιβή σε οποιαδήποτε μη κυβερνητική οργάνωση. Είναι προσοδοφόρο επάγγελμα. Άρα δεν αντιμετωπίζεται από έλλογα όντα ως φιλανθρωπία αλλά ως προσπορισμό χρήματος. Είναι, δηλαδή, η βιτρίνα μιας κερδοσκοπικής δραστηριότητας. Και το χειρότερο είναι ότι δεν είναι υποχρεωμένοι να δημοσιοποιούν ισολογισμούς. Δηλαδή, έχω μία ΜΚΟ που παίρνει κρατική επιχορήγηση 10 εκατομμύρια ευρώ, δεν ανακοινώνω ισολογισμούς. Εργάζονται άνθρωποι εκεί. δεν ξέρω πόσα λεφτά παίρνει ο καθένας από αυτούς, μπορεί να πάρει και 2 χιλιάρικα και 3 χιλιάρικα και 5 χιλιάρικα και 10 χιλιάρικα. Μπορεί να τα βάζουν και από την τσέπη τους κάποιοι από εκεί μέσα τα λεφτά αυτά. Δεν μπορεί να την ελέγξει η πολιτεία.

Σύμφωνα με τις αρχές οικονομίας, όμως, υπάρχει κάτι χειρότερο. Γιατί αυτά είναι και φορολογικά θέματα. Και εδώ έχουμε και μαύρο χρήμα πολύ. Μαύρο χρήμα μέσα στις ΜΚΟ. Και μαύρο χρήμα είναι το χρήμα που δεν φορολογείται. Για να ξέρουμε και τι λέμε. Δεν είναι το χρήμα απλά που κινείται από μια παράνομη δραστηριότητα. Δώστε μου και μένα τη δυνατότητα στις επιχειρήσεις μου να μην πληρώνω κάθε χρόνο 300.000 ευρώ εφορία. Να κάνω κι εγώ ΜΚΟ τις επιχειρήσεις μου. Είναι δυνατόν να υπάρχει σοβαρός άνθρωπος που πιστεύει όλα αυτά;

Σύμφωνα, όμως, με τις αρχές οικονομίας, κύριε Μηταράκη, όταν θέλεις και δεν έχεις προσφορά ενός προϊόντος τι κάνεις για ανεβάσεις την τιμή του; Ζητάς και άλλους και άλλους να έρχονται εδώ. Άρα, λοιπόν, για να βγάλει περισσότερα χρήματα η ΜΚΟ χρειάζεται περισσότερους μετανάστες, περισσότερα προϊόντα, γιατί γι’ αυτούς είναι προϊόντα. Δυστυχώς δεν είναι φιλάνθρωπη η συμπεριφορά τους. Χρειάζονται κι άλλα προϊόντα κι άλλους ανθρώπους και άλλους να έρθουν για να πάρουν παραπάνω χρήματα, για να μπορούν να παίρνουν κατά κεφάλι κάποια ποσά. Είναι όπως έκαναν παλαιότερα στα σκλαβοπάζαρα από την Αφρική. Μετέφεραν κατά κεφάλι και έπαιρναν λεφτά. Το ίδιο γίνεται με τις ΜΚΟ. Έτσι, λοιπόν, επωφελούμενοι καταφεύγουν στη δημιουργία τεχνητής ζήτησης. Αυτή είναι η πραγματικότητα. Κερδοσκοπούν σε βάρος δυστυχισμένων ανθρώπων, της κοινωνίας, των εθνικών κρατών, των υπολοίπων πολιτών της Ευρώπης. Τι λέμε εμείς; Κλείστε τώρα το δουλεμπόριο. Κλείστε τώρα τις ΜΚΟ. Κλείστε τους κερδοσκόπους των μη κυβερνητικών οργανώσεων.

(Χειροκροτήματα από την πτέρυγα της Ελληνικής Λύσης)

Και δεν το λέω εγώ, κύριε Μηταράκη. Βγαίνει η Ελληνική Αστυνομία αλλά και η Ιντερπόλ και μιλούν για γερμανικές ΜΚΟ, οι οποίες κάνουν δουλεμπόριο και κατασκοπεία. Θέλετε τα ονόματα τους; «Aegean Boat Report» και τέσσερις γερμανικές ΜΚΟ με έδρα το Βερολίνο. Ακούστε τώρα. Οι Γερμανοί οι φιλάνθρωποι κάνουν έδρα στο Βερολίνο, αλλά στην Ελλάδα και τη Μεσόγειο δρουν και λειτουργούν για να μεταφέρουν κεφάλια ανθρώπων. Ντροπή και που το συζητάμε. Η «Sea Watch», FFM, η «International Solidarity», λειτουργούν κατ’ επίφαση ανθρωπιστικά. Τις ελέγξατε, κύριε Υπουργέ; Έχετε ελέγξει τις τριακόσιες ΜΚΟ, κύριε Υπουργέ, Πότε; Έχει μπει η εφορία να ελέγξει τα παραστατικά τους, ναι ή όχι; Πείτε μας. Αφήστε τα υπόλοιπα τα φιλάνθρωπα. Πείτε μας.

Πολιτικοί έχουν δικές τους ΜΚΟ. Δεν θα πω για συγγενείς Πρωθυπουργού. Δεν θέλω να μπω στη διαδικασία αυτή, αλλά δείτε πόσοι πολιτικοί έχουν ΜΚΟ ή συνεργάζονται με ΜΚΟ. Ονόματα επιφανών πολιτικών που έχουν μη κυβερνητικές οργανώσεις. Και η Αρχιεπισκοπή έχει ΜΚΟ. Θα μου πείτε, είναι κακό; Κακό δεν είναι. Αλλά σε μια συντεταγμένη πολιτεία όποιος έχει ΜΚΟ πρέπει να ελέγχεται κατά την άποψή μας για το αν λειτουργεί με βάση τον νόμο, για το αν είναι σύννομα τα όσα κάνει και όχι να κάνει ο καθένας ό,τι θέλει, κύριε Υπουργέ. Πραγματικά.

Σε μένα δεσμευτήκατε στα τέλη του 2019 ότι θα ελέγξετε τετρακόσιες ΜΚΟ. Πείτε μας πόσες από τις τετρακόσιες ελέγχθηκαν από την εφορία. Εγώ αυτό θέλω να ακούσω. Κι εσείς τι κάνατε; Με επτά χρόνια, λέει, παράνομης διαμονής στην Ελλάδα μπορείτε να νομιμοποιείτε τους λαθρομετανάστες ή τους παράνομους μετανάστες ή τους μετανάστες. Έχω μπροστά μου τα δικαιολογητικά χορήγησης άδειας. Θα τα καταθέσω στα Πρακτικά. Ακόμα κι αν οι αποφάσεις διοικητικής απέλασης ή επιστροφής δεν έχουν εκτελεστεί. Δηλαδή, ας πούμε ότι με πιάνουν στη Γερμανία ως παράνομο μετανάστη. Βέβαια οι γονείς μου πήγαν κανονικά. Μετανάστης ήμουν κι εγώ. Ξέρω τι σημαίνει μετανάστης, κύριε Μηταράκη. Δεν ξέρω αν κανείς από εσάς εδώ μέσα γνωρίζει τι σημαίνει μετανάστης. Εγώ πήγα σε γερμανικό σχολείο. «Μαυροκέφαλο» κανονικά με έλεγαν. Και δεν ήμουν παιδί πρώην Πρωθυπουργού, όπως ο αξιότιμος κ. Γεώργιος Ανδρέα Παπανδρέου. Όχι. Εγώ ήμουνα παιδί ανθρακωρύχου. Άρα, λοιπόν, γνωρίζω τι σημαίνει μετανάστης. Οι γονείς μου πήγαν με συγκεκριμένες διαδικασίες. Δεν μπήκαμε ούτε από τα παράθυρα ούτε παραβίασα πόρτες ούτε σύνορα. Έλεγχος ιατρικός, προληπτικός και όλα αυτά που πρέπει να κάνει ένα συντεταγμένο κράτος. Να πω και το εξής.

Θέλω να μου πείτε πόσοι από αυτούς που νομιμοποιήθηκαν θα έχουν εκλογικό βιβλιάριο στις επόμενες εκλογές. Πόσοι; Κανένας; Οι είκοσι πέντε χιλιάδες στον Δήμο Αθηναίων που ανακοινώθηκαν προχθές είναι κανένας; Για ψάξτε το λίγο. Ανακοινώθηκαν προχθές είκοσι πέντε χιλιάδες ελληνοποιήσεις. Πείτε μου πόσοι από αυτούς θα ψηφίσουν. Διότι στον Δήμο Αθηναίων είναι είκοσι πέντε χιλιάδες. Μεταξύ αυτών και κάποιοι Αλβανοί οι οποίοι μένουν εδώ. Το καταλαβαίνω. Αλλά αν είναι και Πακιστανοί που μένουν δύο, τρία, τέσσερα, ή πέντε χρόνια ξέρετε τι έχουμε, κύριε Μηταράκη; Αλλοίωση της βούλησης των Ελλήνων πολιτών, της δημοκρατικής διαδικασίας, για να μην πω νοθεία.

(Χειροκροτήματα από την πτέρυγα της Ελληνικής Λύσης)

Άλλο ο άνθρωπος που μένει εδώ δεκαετίες κατά τον νόμο και άλλο αυτόν που τον βάλαμε από το παράθυρο και τον νομιμοποιήσαμε. Δεν είναι το ίδιο πράγμα, κύριε Μηταράκη.

Θα υπενθυμίσω σε όσους είναι επιλήσμονες ή έχουν κοντή μνήμη τι έλεγε η Νέα Δημοκρατία, τι υποσχέθηκε στο προεκλογικό φυλλάδιό της. Υποσχέσεις: άμεσες απελάσεις. Προεκλογικό φυλλάδιο. Κλειστά κέντρα φιλοξενίας. Εντατικοί έλεγχοι νομιμοποιητικών εγγράφων. Αυτά υποσχέθηκε. Τι έκανε; Αθρόα χορήγηση ασύλου δίχως έλεγχο. Αθρόες μετεγκαταστάσεις στην ενδοχώρα. Τις έκανε ο Μηταράκης. Είναι γνωστό, ο άνθρωπος στη Χίο εκλέγεται. Ήθελε να αποσυμφορήσει το νησί του και τους μετέφερε στην Ελλάδα αντί να τους στείλει πίσω. Ανοικτά κέντρα φιλοξενίας και συμφωνίες νόμου. Ακριβώς τα αντίθετα απ’ ό,τι είπατε, κύριε Μηταράκη, προεκλογικά και υφαρπάξατε την ψήφο του πολίτου κάνετε μετεκλογικά. Αυτοί είστε. Έχετε φοβικά σύνδρομα για να μην πω και συμφέρον οικονομικό πολλοί από εσάς, όχι εσείς προσωπικά -ίσως πολιτικό συμφέρον- να αναπαράγεται αυτή την ιστορία.

Κύριε Μηταράκη, σε ένα κράτος εχθροπαθές, όπως η Ελλάδα απέναντι στους Έλληνες θα σας απαντήσω με τη δήλωση της Προέδρου των Μονογονέων Ελλάδος, Νατάσας Θανακλή. Ελληνίδα μάνα. Μάνα που μεγαλώνει το παιδί της μόνη, κύριε Μηταράκη. Πρόεδρος είναι η γυναίκα. «Κάθε μετανάστης προηγείται στους καταλόγους του ΟΑΕΔ για εύρεση εργασίας. Θα έχει δικαίωμα σύνταξης συμπληρώνοντας χίλια ένσημα», τρία χρόνια εργασίας, «θα έχει φορολογική ασυλία, θα έχει δωρεάν οικία, ρεύμα, νερό, ίντερνετ. Προωθούν έτσι», λέει η κυρία αυτή, όχι εγώ, «τον ρατσισμό έναντι των Ελλήνων άπορων οικογενειών». Αυτό δεν είναι κράτος. Είναι κράτος που μισεί τον Έλληνα τον γηγενή, τον αυτόχθονα, τον ιθαγενή.

Αυτά, λοιπόν, σας τα λέμε γιατί η μόνη λύση για να απεγκλωβιστούμε από στερεότυπα και λογικές που είναι οριζόντια σε όλα τα κόμματα από τη δήθεν Αριστερά, το κέντρο, το κεντροδεξιό σχήμα, το δεξιό είναι μία και μοναδική: να επιστρέψουμε στους Έλληνες αυτά που πρέπει να έχουν και αυτά που αξίζουν. Να τους τα επιστρέψουμε. Δώστε μας μια τετραετία Έλληνες και θα σας τα επιστρέψουμε όλα αυτά γιατί τα αξίζετε.

(Χειροκροτήματα από την πτέρυγα της Ελληνικής Λύσης)

Τους λέμε, λοιπόν, τι θα κάνουμε. Είναι πολύ απλό. Κύριε Μηταράκη, στην Αγγλία ήσασταν φαντάζομαι. Ξέρετε το μεταναστευτικό θέμα φαντάζομαι. Αλλά κι εκεί τα πράγματα έχουν σφίξει με τόσα ανάκτορα γιατί κατάλαβαν τι σημαίνει πολυπολιτισμός. Εσείς θέλετε να επιβάλλετε ετεροχρονισμένα αυτό που η Μεγάλη Βρετανία έκανε τριάντα χρόνια πριν και το οποίο μετάνιωσε. Θέλετε να το κάνετε ετεροχρονισμένα εσείς στην Ελλάδα, κύριε Μηταράκη. Εσείς και η παρέα σας. Δεν θα το επιτρέψουμε, κύριε Μηταράκη. Δεν θα κάνετε την Ελλάδα νέο «Ελληνιστάν». Αυτή είναι η άποψή μας.

Τι έκανε, λοιπόν, η γερμανική Βουλή πριν από δύο μήνες; Απόφαση της γερμανικής Βουλής για απελάσεις σε όλους τους παράνομους μετανάστες που έχουν αποτύχει στις εξετάσεις γερμανικής γλώσσας μετά από δύο έτη. Εδώ ρωτάνε ποια είναι η πρωτεύουσα της Ελλάδας και λέει το Πακιστάν, η Καμπούλ. Και τον περνάτε από εξετάσεις.

Και μάλιστα ο δεύτερος όρος είναι που αρνήθηκαν εργασία ανάλογη των προσόντων τους δύο φορές. Δηλαδή: «Έλα εδώ αδερφέ, ήρθες στην Ελλάδα για να βρεις δουλειά. Θα πας να δουλέψεις στο χωράφι», αφού λέτε εσείς ότι δεν έχουμε εργατικά χέρια. Ωραία; «Εγώ δεν πάω, μένω στην Αθήνα». Τι λες, μεγάλε; Τι λες, αδερφέ από το Πακιστάν; Τι λες, αδερφέ από το Αφγανιστάν; Τι λες, Ινδέ, Ευρωπαίε ξάδερφε ότι δεν θα πας; Θα πας και αν δεν πας -όπως γίνεται στη Γερμανία- θα πας σπίτι σου αύριο το πρωί. Αυτό σημαίνει κράτος.

Επίσης, όλοι αυτοί απελαύνονται στη Γερμανία αν αρνούνται να διαμείνουν στην πόλη ή την περιοχή που τους υπέδειξαν οι αρχές. Στην Ελλάδα, ο κ. Μηταράκης τους παίρνει από τη Χίο, από τη Σάμο, τους φέρνει κάτω στον Πειραιά και άντε αμοληθείτε παιδιά. Αυτό είναι κράτος;

Κύριε Μηταράκη, μη χαμογελάτε. Καταλαβαίνω την αδυναμία σας στη Χίο, καταλαβαίνω την αδυναμία από την συμφόρηση των νησιών μας στο ανατολικό Αιγαίο.

Γιατί έγινε η συμφόρηση, κύριε Μηταράκη; Γιατί φοβάστε αυτούς, αυτούς. Γιατί; Γιατί δεν κάνατε ποτέ push back που επιτρέπεται από τη Σύμβαση της Γενεύης.

(Χειροκροτήματα από την πτέρυγα της Ελληνικής Λύσης)

Γι’ αυτό γέμισαν τα νησιά με αυτούς τους ανθρώπους, οι οποίοι είναι κατατρεγμένοι, είναι δυστυχισμένοι. Ναι, να συμφωνήσουμε, όμως, στην κοινή λογική. Όταν στο σπίτι το δικό μου, κύριε Μηταράκη, σε ένα ενενήντα τετραγωνικών σπίτι χωράνε –το δικό μου είναι μεγαλύτερο, δεν έχει καμμία σημασία- τέσσερα άτομα, δεν θα μου φορτώσεις άλλα τέσσερα μέσα, δεν μπορώ, αδυνατώ. Θα σε σπρώξω. Θα σε βγάλω έξω από το σπίτι. Δεν θα σου επιτρέψω να μπεις στο σπίτι μου. Απλά πράγματα είναι.

Η Δανία νοικιάζει φυλακές στο Κόσοβο, κύριε Μηταράκη. Θα στείλει εκεί υπεράριθμους κρατούμενους. Η συμφωνία συνάδει και με το Διεθνές Δίκαιο. Παρόμοια συμφωνία το ’15 υπάρχει μεταξύ Νορβηγίας και Ολλανδίας. Η Βρετανία, που έλεγα προηγουμένως, θα στέλνει τους αιτούντες άσυλο - παράνομους μετανάστες στην ανατολική Αφρική, στη Ρουάντα.

Τι θα κάνει η Ελληνική Λύση; Θα κάνουμε συμφωνία με την Λιβύη, με τη Ρουάντα, θα τους δίνουμε και χρήματα, που θα είναι πολύ λιγότερα από ό,τι σπαταλάτε τα δισεκατομμύρια εσείς, για να τρώνε οι κολλητοί σας στις μη κυβερνητικές οργανώσεις. Θα είναι στο 1/10 της τιμής και θα τους πηγαίνουμε εκεί σε ειδικά στρατόπεδα, όπως κάνουν οι υπόλοιπες ευρωπαϊκές χώρες. Εκτός αν ο στόχος σας, κύριε Μηταράκη, είναι την Ελλάδα να την κάνετε «Ελλαδιστάν» και τους Έλληνες, «Ελληνέζους». Όχι! Οι Έλληνες θα παραμείνουν Έλληνες, η Ελλάδα θα παραμείνει Ελλάδα και θα τη διατηρήσουμε ελληνική. Γιατί η Ελλάδα ανήκει στους Έλληνες. Αυτό είναι το σύνθημά μας και αυτή είναι η άποψή μας.

(Χειροκροτήματα από την πτέρυγα της Ελληνικής Λύσης)

Και επειδή μιλάμε για λεφτά τώρα, θέλω να ακούσουν οι Έλληνες, αλλά και οι άνθρωποι που είναι εκεί πάνω, δεν ξέρω τι δουλειά κάνουν οι περισσότεροι από αυτούς, να μιλήσουμε λίγο για τους μισθούς των κολλητών της Νέας Δημοκρατίας και των υπολοίπων κομμάτων που διόρισαν αυτούς στο Υπερταμείο. Το γνωστό Υπερταμείο. Το Υπερταμείο που ξεπουλά ό,τι είναι ελληνικό. Ό,τι υπάρχει ελληνικό έχει ξεπουληθεί.

Δεν έχει δημοσιευθεί ετήσια έκθεση του εποπτικού συμβουλίου από το 2020 για το Υπερταμείο. Αποφασίζουν οι ίδιοι για τους μισθούς τους. Κωνσταντίνος Δερδεμέζης, Πρόεδρος: 75.000 ευρώ συν 2.000 ευρώ ανά συνεδρίαση. Είναι τα πριμ. Συνεδριάζουν, μία ώρα, μισή ώρα, δέκα λεπτά; Νά ’τα τα 2.000 ευρώ. Γρηγόρης Δημητριάδης -δεν είναι ο ξάδερφος του Πρωθυπουργού, μην μπερδευτείτε- Διευθύνων Σύμβουλος: 270.000 ευρώ, επίδομα αποδοτικότητας, ιδιωτική περίθαλψη, συνταξιοδοτική και ασφάλεια ζωής 20.000 ευρώ ανά έτος. Στέφανος Γιουρέλης, Αναπληρωτής Διευθύνων Σύμβουλος 230.000 ευρώ, επίδομα αποδοτικότητας, ιδιωτική περίθαλψη, ασφάλεια, ασφάλεια ζωής 15.000 ανά έτος. Σπύρος Λοϊζιάδης, Εκτελεστικό μέλος, Πρόεδρος Επιτροπής Ελέγχου Υπερταμείου 30.000 ευρώ, αλλά 1.000 ευρώ ανά συνεδρίαση. Δημήτριος Μακαβός, Αδαμαντίνη Λάζαρη, Αλεξάνδρα Κονιδά, Θύμιος Κυριακόπουλος μη εκτελεστικά μέλη, αμοιβή: 30.000 ευρώ συν 1.000 ευρώ ανά συνεδρίαση. Μπορεί να έχουν και εκατό συνεδριάσεις τον χρόνο. Άλλα 100.000 ευρώ. Αφορολόγητα αυτά.

Σας λέω, λοιπόν, κύριε Μηταράκη, σαν κι αυτούς έχετε δύο χιλιάδες τριακόσιους υπαλλήλους στις ανεξάρτητες αρχές. Είναι τριάντα έξι ανεξάρτητες αρχές με διοικητικά συμβούλια, διευθύνοντες συμβούλους, προέδρους, γραμματείς, τους οποίους πληρώνετε ακριβά. Είναι οι ακρίδες του δημοσίου. Είναι αυτοί όλοι που θα διώξει η Ελληνική Λύση γιατί δεν χρειάζονται, γιατί πίνουν το αίμα του ελληνικού λαού.

(Χειροκροτήματα από την πτέρυγα της Ελληνικής Λύσης)

Αλλά αυτά δεν τα λένε τα κανάλια. Πού να πουν ότι στο ΕΣΡ ο πρόεδρος παίρνει 7.000 ευρώ και ανά συνεδρίαση άλλα 100, 200, 300 ευρώ μπόνους, για να κυνηγάει εμάς μόνο. Βέβαια, μόνο εμάς. Ή στα ΡΑΕ ή στη ΡΑΣ ή οπουδήποτε αλλού στις ανεξάρτητες αρχές. Αυτά είναι τα νούμερα.

Και πάμε τώρα και στον ΣΥΡΙΖΑ.

Κύριε Ζαχαριάδη, απορώ με την κοντή μνήμη, βρε παιδί μου. Ένα Αλτσχάιμερ, μια πολιτική άνοια την έχετε στο ΣΥΡΙΖΑ, με όλο το συμπάθειο.

Νόμος 4389/2016, άρθρο 184 του νόμου, τι λέει; «Σύσταση ελληνικής εταιρείας συμμετοχών και περιουσίας, γνωστής ως Υπερταμείο, για ενενήντα εννέα χρόνια θα είναι στην πλήρη ιδιοκτησία του το σύνολο της δημόσιας περιουσίας». Δηλαδή έρχεται ο ΣΥΡΙΖΑ τώρα και διαμαρτύρεται σε αυτούς εδώ, στη Νέα Δημοκρατία, ότι ξεπουλάνε τα πάντα, νερό, ρεύμα, αλλά τον νόμο τον έκανε ο ΣΥΡΙΖΑ και τον εφαρμόζει η Νέα Δημοκρατία.

Αυτά να ακούει ο ελληνικός λαός. Είτε ΣΥΡΙΖΑ είτε Νέα Δημοκρατία, ένα νόμισμα, δύο όψεις, μηδενική αξία. Σας λένε ψέματα συνεχώς.

(Χειροκροτήματα από την πτέρυγα της Ελληνικής Λύσης)

Θυγατρικές του Υπερταμείου: Δηλαδή αυτές που πέρασαν στο Υπερταμείο για να ξεπουληθούν: ΤΧΣ, ΤΑΙΠΕΔ, ΕΤΑΔ, Εταιρεία Δημοσίων Συμμετοχών, 2016 πώληση 24% του ΑΔΜΗΕ σε κινεζική εταιρεία. Δικαίωμα πρώτης προτίμησης σε επόμενη πώληση μετοχών. Ο ΣΥΡΙΖΑ το έκανε αυτό.

Νόμος 4533/2018 πώληση 40% των λιγνιτικών μονάδων της ΔΕΗ σε Φλώρινα και Μεγαλόπολη. Ο ΣΥΡΙΖΑ το ψήφισε.

2017: διαγωνισμός σύμβαση παραχώρησης και εκμετάλλευσης της Εγνατίας Οδού για σαράντα χρόνια. Ο ΣΥΡΙΖΑ τον ψήφισε.

28 Ιουνίου 2019: διαγωνισμός για πώληση του 30% του αεροδρομίου «Ελευθέριος Βενιζέλος». Ο ΣΥΡΙΖΑ το έκανε.

Πέμπτον, περνά στο Υπερταμείο το 51% της ΕΥΔΑΠ -ακούστε τώρα- και τώρα διαμαρτύρονται για το νερό να μην ιδιωτικοποιηθεί. Δηλαδή, αυτοί έκαναν τον νόμο για να τον δώσουν σε αυτούς, να τον εφαρμόσουν αυτοί για να γίνει διάχυση ευθύνης και τώρα διαμαρτύρονται, οι μωρές παρθένες, που δεν ξέρουν από άντρες! Σοβαρά μιλάμε τώρα; Το 74% της ΕΥΑΘ και το 51% της ΔΕΗ, από το ΣΥΡΙΖΑ ψηφίστηκε.

2018: πώληση 51% της Εταιρείας Προμήθειας Αερίου Θεσσαλονίκης – Θεσσαλίας. Πού; Από το ΣΥΡΙΖΑ.

2018: Πώληση 66% της ΔΕΣΦΑ σε άλλη εταιρεία από τον ΣΥΡΙΖΑ. Πώληση 67% του ΟΛΠ σε «COSCO», από τον ΣΥΡΙΖΑ.

2018: Πώληση 68% του ΟΛΘ από τον ΣΥΡΙΖΑ.

Ιούνιος του 2019: Πώληση του γκολφ Αφάντου σε μια άλλη εταιρεία, από τον ΣΥΡΙΖΑ.

2016: πώληση Κασσιόπης Κέρκυρας από τον ΣΥΡΙΖΑ.

2018: πώληση 50% των ΕΛΠΕ από τον ΣΥΡΙΖΑ. Πώληση δεκατεσσάρων περιφερειακών αεροδρομίων σε «FRAPORT» από τον ΣΥΡΙΖΑ.

2016: πώληση «ΤΡΑΙΝΟΣΕ» από τον ΣΥΡΙΖΑ.

Κι έχω μια σειρά από τριάντα, σαράντα πωλήσεις.

Ακούστε, λίγο, αν απωλέσατε τη λογική και τον νου και τη μνήμη, εάν θέλετε να διαγράψετε πραγματικά τα άσχημα που κάνατε εις βάρος των Ελλήνων πολιτών εκεί στον ΣΥΡΙΖΑ, ζητήστε συγγνώμη και πείτε: «θα επανορθώσουμε για τα εγκληματικά οικονομικά λάθη που κάναμε».

(Χειροκροτήματα από την πτέρυγα της Ελληνικής Λύσης)

Πάμε, λοιπόν και στο ΠΑΣΟΚ, το οποίο το συμπαθώ για άλλους λόγους.

Ο Ανδρουλάκης ισχυρίστηκε ότι φέρνει, λέει, το νέο υπόδειγμα στην πολιτική. Δεν θα ασχοληθώ με τα όσα είπε για μένα και το επάγγελμά μου ούτε θα του πω ότι δεν δούλεψε ποτέ στη ζωή του. Άνθρωπος που δεν δούλεψε ποτέ στη ζωή του, άνθρωπο που εργάζεται του κάνει κριτική. Και ο οποίος εργαζόμενος, εγώ δηλαδή, δίνω και προσφέρω σε εκατοντάδες Έλληνες δουλειά και στην εφορία χρήματα. Δεν πληρώνομαι από το κράτος, όμως. Ποτέ δεν ήμουν κρατικοδίαιτος.

Επειδή, λοιπόν, φέρνει το νέο πολιτικό υπόδειγμα, να του πω ότι σε όσα εφάρμοζε ο Βενιζέλος, ο ίδιος ήταν Γραμματέας του ΠΑΣΟΚ μαζί με τη Νέα Δημοκρατία στη διακυβέρνηση Νέας Δημοκρατίας και ΠΑΣΟΚ. Πρέπει, όμως, να πω το εξής και επιμένω σε αυτό:

Αν θεωρεί ότι είναι υπόδειγμα πολιτικού, θα του ζητήσω κάτι: Να παραιτηθεί από Ευρωβουλευτής τώρα, όπως παραιτήθηκα εγώ από την πρώτη μέρα. Γιατί δεν παραιτείται;

(Χειροκροτήματα από την πτέρυγα της Ελληνικής Λύσης)

Κι εγώ κάνω ερωτήσεις πολιτικές, όχι προσωπικές αναφορές για το τι δουλειά κάνει, αν έχει εργαστεί και ότι μια ζωή είναι κρατικοδίαιτος. Μόνο πολιτικές αντιπαραθέσεις μπορώ να κάνω, ποτέ χτυπήματα προσωπικά. Τον ανέχτηκα στο συνέδριό του, συνεχίζει η ίδια τακτική.

Αν θέλει να γίνει Πρωθυπουργός, όπως έλεγε ο ίδιος χθες, γιατί μέχρι προχθές έψαχνε τον άγνωστο «χ», παίζαμε τρίλιζα «χοχο» ποιον θα κάναμε Πρωθυπουργό, έτσι έλεγε το ΠΑΣΟΚ, πρέπει να αλλάξει τακτική. «Δεν θέλω –λέει- εγώ τον κ. Τσίπρα ή τον κ. Μητσοτάκη». Πού το είδατε ο τρίτος να επιλεγεί; Για να επιλέξεις, πρέπει να θες να κυβερνήσεις. Αν, λοιπόν, θες να κυβερνήσεις, το λες ευθέως.

Γιατί εμείς δεν θέλουμε συνεργασία με κανέναν σας; Είναι η λογική του Αριστοτέλη, με την οποία ταυτιζόμαστε απόλυτα. Το όλον είναι μεγαλύτερο από το άθροισμα των μερών του. Είμαστε το όλον και είστε μέρος του προβλήματος, τα μέρη των προβλημάτων. Αυτοί είστε.

Είστε το άθροισμα των μερών σας και των ίδιων πολιτικών σας. Και δεν συμφωνούμε με την αριθμητική τους. Είναι μια αριθμητική εξόφθαλμη. Δεν αθροίζονται τα τρία κόμματα ως κυβέρνηση –διότι έτσι ακυρώνουν τη βούληση του ελληνικού λαού-, πριν τις εκλογές να συνομιλούν και να συζητούν για συγκυβερνήσεις.

Εξάλλου το άθροισμα πολλών μηδενικών δίνει ένα αποτέλεσμα. Μηδέν! Είστε μηδέν, προσφέρετε μηδέν, πτωχεύσατε τη χώρα και δεν κάνετε το παραμικρό γι’ αυτή τη χώρα, για να ανανήψει αυτή η χώρα!

(Χειροκροτήματα από την πτέρυγα της Ελληνικής Λύσης)

Το χειρότερο, δε, που κάνουν είναι ότι απειλούν τον ελληνικό λαό. Απειλούν τον Έλληνα με ακυβερνησία. «Τι θέλετε δηλαδή, ακυβερνησία;», λένε στη Νέα Δημοκρατία.

Όμως, θα τους πω το εξής: Μία λεκτική απειλή είναι το πιστοποιητικό, το γνήσιο πιστοποιητικό της ανικανότητας. Και αυτό δεν το λέω εγώ, το λέει ο Νίκολας Ταλέμπ. Και εδώ αποδεικνύεται ότι επειδή είστε ανίκανοι να κυβερνήσετε, δεν μπορείτε να κυβερνήσετε, πιάνετε σωσίβια, ψάχνετε ξύλο να πιαστείτε, για να μη ναυαγήσετε. Όλοι κρύβεστε πίσω από τη συγκυβέρνηση.

Για εμάς το πιο ενοχλητικό με τους ανίκανους δεν είναι ότι μιλάνε. Είναι ότι μιλάτε πάρα πολύ χωρίς προτάσεις. Προσπαθήσατε, λοιπόν, να εξαπατήσετε πολλές φορές στον ελληνικό λαό. Εμείς κρούουμε κώδωνα κινδύνου ακόμη και για τις τράπεζες. Προσέξτε γιατί η ιστορία παγκοσμίως με τις τράπεζες θα συμπαρασύρει και αφήστε αυτά που λέει ο Στουρνάρας. Έτσι έλεγαν και πριν το PSI, ότι οι τράπεζες είναι ασφαλείς, ότι τα ομόλογα είναι ασφαλή και ο Έλληνας ομολογιούχους που εμπιστεύτηκε το ελληνικό κράτος έχασε τα λεφτά του!

Σας λέμε, λοιπόν, και επιμένουμε σε αυτό: Ό,τι κάνατε στους κολλητούς και φίλους σας, δηλαδή διαγραφές αξίας πάνω από 12 δισεκατομμύρια ευρώ –διεγράφησαν χρέη και δάνεια φυσικών προσώπων και εταιρειών-, κάντε το για τον Έλληνα πολίτη. Διαγράψτε ΕΦΚΑ, δάνεια, όπως κάνατε στους κολλητούς σας!

(Χειροκροτήματα από την πτέρυγα της Ελληνικής Λύσης)

Και είμαστε το μόνο κόμμα που τολμάει να λέει ονόματα. Σας λέμε, λοιπόν, μερικούς από τους κολλητούς της Νέας Δημοκρατίας, του ΣΥΡΙΖΑ και του ΠΑΣΟΚ: Πηλαδάκης, Λεντούδης εφοπλιστής, Λασκαρίδης, Βωβός, Κούμπας, Βενιάμης εφοπλιστής, Ζολώτας, Φράγκου, Μαριάς, Τσάκος, Λαιμός, Βαλέντης, Κούστας, Μαΐλλης, κανάλια, εφημερίδες. Διέγραψαν εκατοντάδες εκατομμύρια ευρώ κατά 90%, όλα τους τα χρέη! Αυτοί ποιοι είναι; Είναι περισσότερο ίσοι από τον πολίτη; Όχι, είναι κολλητοί της Νέας Δημοκρατίας κι όλων αυτών που κουρεύουν τα δάνεια των ολιγαρχών, της πλουτοκρατίας και όχι των Ελλήνων πολιτών.

(Χειροκροτήματα από την πτέρυγα της Ελληνικής Λύσης)

Και τολμάμε να λέμε ονόματα, γιατί εμείς έχουμε να κάνουμε μία ρητορική ερώτηση: Μπορεί ο Υπουργός που έχει δάνεια ο ίδιος ή ο Πρωθυπουργός που έχει δάνεια ο ίδιος ή το κόμμα που έχει δάνεια το ίδιο να νομοθετήσει εις βάρος των τραπεζών; Ρωτάμε. Η απάντηση βγαίνει αβίαστα: Όχι. Είναι ηθικό να είσαι Υπουργός και να έχεις δάνεια και να εποπτεύεις; Όχι.

Αυτή είναι η απάντηση της Ελληνικής Λύσης. Γι’ αυτό και λέμε: Θα ψηφίσουν Νέα Δημοκρατία οι πολίτες; Θα τους βγει ΣΥΡΙΖΑ. Θα ψηφίσουν ΣΥΡΙΖΑ; Θα τους βγει Νέα Δημοκρατία. Θα ψηφίσουν Ανδρουλάκη; Θα τους βγει ο άγνωστος «χ» και των τριών!

Αποφασίστε, ψηφίστε ελληνικά. «Ψηφίστε τρικομματικά», λένε αυτοί. Εμείς λέμε: Ψηφίστε ελληνικά, όχι τρικομματικά. Ψηφίστε ελληνικά, πατριωτικά, εθνικά, οικονομικά, πολιτιστικά, πολιτισμικά, Ελληνική Λύση!

(Χειροκροτήματα από την πτέρυγα της Ελληνικής Λύσης)

Ρωτάμε, λοιπόν, τον κάθε Έλληνα ξεχωριστά: Έλληνα, αν είχες μία ευκαιρία μόνο στη ζωή σου –μία, όχι παραπάνω, μία ευκαιρία- για να αλλάξεις τη ζωή σου, τι θα έκανες; Κι αυτή η ευκαιρία είναι στις 21 Μαΐου, η ευκαιρία να αλλάξεις τη ζωή σου. Επέλεξε την ορθή λογική, την ορθή τομή, την ορθή επιλογή!

(Χειροκροτήματα από την πτέρυγα της Ελληνικής Λύσης)

Και πάμε και στο έγκλημα των Τεμπών.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Κύριε Πρόεδρε, είπατε είκοσι λεπτά.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα μου βάλεις και χρονόμετρο; Αν μου βάλεις χρονόμετρο, πες το μου. Θέλεις να μου βάλεις φίμωτρο; Θέλεις; Θες να με φιμώσεις; Το δεχόμαστε. Έτσι κι αλλιώς στα μέσα όλη μέρα εσείς είστε. Αφήστε στο Κοινοβούλιο, στον ναό της δημοκρατίας, να ακούγεται και η φωνή μας.

(Χειροκροτήματα από την πτέρυγα της Ελληνικής Λύσης)

Μας φιμώσατε στα μέσα ενημερώσεως, δεν θα μας φιμώσετε και εδώ. Δεν γίνεται! Εξάλλου, τον κύριο Πρωθυπουργό τον βαρεθήκαμε. Κάνει σκι, το δείχνουν. Πάει στην τουαλέτα, το δείχνουν. Πάει το σκύλο, το δείχνουν. Πάει στον άλλον, το δείχνουν. Αφήστε να μιλήσουμε και εμείς. Ένας «ΑΝΤ1» και μία ΕΡΤ πότε πότε μας φιλοξενεί. Μην περισσεύει το θράσος –και το λέω με καλή διάθεση.

Όλα τα κόμματα, Νέα Δημοκρατία, ΣΥΡΙΖΑ και ΠΑΣΟΚ επιχειρούν μια περίεργη συγκάλυψη του εγκλήματος των Τεμπών. Κανείς δεν φταίει για τίποτα! «Ο σταθμάρχης φταίει». Κανείς δεν ρωτάει, όμως, γιατί καλύπτουν την ιδιωτική εταιρεία, κανείς δεν μιλάει για τους Ιταλούς. Γιατί δεν μιλάτε για τους Ιταλούς; Κανείς, κανείς! Η Πρόεδρος της ΡΑΣ, η κ. Τσιαπαρίκου, είχε ενημερώσει από το 2018 τον ΣΥΡΙΖΑ, είχε ενημερώσει τη Νέα Δημοκρατία, είχε ενημερώσει τους πάντες και σας το είχαμε πει εδώ. Τον Σεπτέμβριο του 2020 ο Βελόπουλος –υπάρχει το βίντεο, γι’ αυτό λέω αφήστε μας να μιλάμε- είχα πει ότι θα έχουμε δυστύχημα στον σιδηρόδρομο. Από τον Σεπτέμβριο του 2020 σας είχα προειδοποιήσει, όπως λέω και για τα περιφερειακά αεροδρόμια.

Τι λέει ο κόσμος; Θα σας διαβάσω τι είπε ένα καλό παιδί, νεαρό παιδί, που έχασε τον αδερφό του. «Όποιος ψηφίσει τα τρία κόμματα που έφαγαν τα λεφτά και δεν έκαναν τίποτα, είναι συνένοχος στο έγκλημα των Τεμπών». Εμείς λέμε κάτι άλλο: Όποιος καλύψει τους εγκληματίες, όποιοι κι αν είναι αυτοί και δεν τους πάει φυλακή και δεν τους βάλει φυλακή, είναι συνένοχος στο έγκλημα των Τεμπών, γιατί μιλάμε πολιτικά πλέον και εδώ μυρίζει κουκούλωμα, αγαπητέ συνάδελφε.

(Χειροκροτήματα από την πτέρυγα της Ελληνικής Λύσης)

Πήρατε την κυρία ιατροδικαστή από τη Λάρισα -ακούστε τώρα, δεν λέει κανείς τίποτα, ούτε το ΠΑΣΟΚ ούτε ο ΣΥΡΙΖΑ, κανείς δεν μιλάει-, επέλεξαν την κ. Λεοντάρη που ήταν ιατροδικαστής στη Λάρισα που έκανε την ιατροδικαστική έρευνα και τη βάλατε και την πηγαίνετε και την επιλέγετε να τη βάλετε στο Υπουργείο Δικαιοσύνης προϊσταμένη, παραβιάζοντας την επετηρίδα. Κι εγώ ρωτάω: Ποια ήταν τα κίνητρα της επιλογής; Τι σκοπιμότητα υπάρχει; Και επιμένω στο απυρόβλητο της εταιρείας. Δεν θα δείξω τα διαγράμματα, όχι.

Θα ρωτήσω, όμως, κάτι που ρώτησε ο κ. Ευαγγελάτος αν ισχύει. Στο «MEGA» το ρώτησε. «Ζητήσατε από την πρώτη στιγμή τον Στρατό να φυλάει τα βαγόνια από το ατύχημα στα Τέμπη, ναι ή όχι; Γιατί υπήρχαν στρατιώτες απ’ έξω. Γιατί δεν απαντάει κανείς; Γιατί δεν μιλάει κανένας; Γιατί δεν μιλάει κανείς για την εταιρεία; Εδώ άκουσα τον κ. Μηταράκη. Κύριε Μηταράκη εσείς είπατε αυτό το πράγμα; Κατηγορήσατε -λέει- εσείς τον δημόσιο ΟΣΕ προσωπικά. Τον κατηγορήσατε; Η ιδιωτική εταιρεία τι είναι; Έχει ασυλία ιδιότυπη; Δηλαδή τι μου λέει ο κ. Μηταράκης; «Κατηγορώ τον δημόσιο ΟΣΕ, αλλά η ιδιωτική εταιρεία που γνώριζε με βάση τα τηλεγραφήματα, τα τηλεομοιότυπα, τα e-mail ότι είναι επικίνδυνος ο σιδηρόδρομος και έβαζε πάνω τα τρένα για να πηγαίνουν σε έναν δολοφονικό σιδηρόδρομο, δεν φταίει σε τίποτα». Είμαστε με τα καλά μας; Τι άλλο θα ακούσουμε, κύριε Μηταράκη; Τι λογική είναι αυτή; Στη δική μας λογική δεν χωρούν αυτά.

Αλλά ακούστε τώρα, γιατί φτιάξατε μια χώρα παλιάτσο. Αυτό εδώ είναι στο τρένο της Δεκέλειας. Ας το βλέπουν τα παιδιά. Για να πας να βγάλεις στον σταθμό της Δεκέλειας στο τρένο εισιτήριο λέει: «Εισιτήρια απέναντι στο ψητοπωλείο “Σμηνίτης”». Στη Δεκέλεια, κύριε Υπουργέ, παιδιά και εσείς κύριοι οι μεγαλύτεροι, αν πάτε στη Δεκέλεια για να πάρετε το τρένο στον σταθμό έχει μια πινακίδα που λέει να πάτε στο εστιατόριο, στην ψησταριά «Σμηνίτης» να πάρετε και ένα σουβλάκι μαζί με ένα εισιτήριο. Αυτή είναι η Ελλάδα της Νέας Δημοκρατίας των μεταρρυθμίσεων. Αυτοί είστε! Δηλαδή είναι κατάντια και να το συζητάμε. Τι να συζητάμε; Δεν προλάβατε; Δεν το προκάματε; Πόσα χρόνια κυβερνάτε, τριάντα, σαράντα; Πόσα χρόνια θέλετε, τετρακόσια χρόνια, όπως οι Τούρκοι; Πόσα θέλετε επιτέλους; Πείτε μας!

Τι λέμε, λοιπόν, στους Έλληνες, γιατί πραγματικά απορούμε με τους ψηφοφόρους της Νέας Δημοκρατίας. Δεν άκουσαν τίποτα οι Έλληνες γι’ αυτό που είπε ο Αναστασιάδης, ο πρώην Πρόεδρος της Κύπρου; Και κανένα κόμμα δεν μιλάει πάλι! Τι είπε ο Πρόεδρος της Κύπρου; Ότι τον πίεζε ο Έλληνας Πρωθυπουργός να μην κάνει εξόρυξη η Κύπρος!

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Το έχει διαψεύσει αυτό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αφήστε το αυτό, αφήστε το. Επίσημη διάψευση δεν υπάρχει.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Επίσημη είναι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν υπάρχει, κυρία Βούλτεψη.

Τότε να το πω αλλιώς, διαφορετικά, αφού το θέλει η κ. Βούλτεψη, η πρώην λαϊκή Δεξιά που έγινε φιλελεύθερη με ΛΟΑΤΚΙ και λαθρομετανάστες. Γιατί ξεχνάει τι έλεγε.

**ΙΩΑΝΝΗΣ ΠΑΠΠΑΣ:** Έλεος πια! Μόλις σας πουν το σωστό!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κυρία Πρόεδρε, θα με αφήσει να μιλήσω!

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ πολύ, αφήστε τον να τελειώσει.

**ΙΩΑΝΝΗΣ ΠΑΠΠΑΣ:** Να σέβεστε!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Να σέβεστε εσείς.

**ΙΩΑΝΝΗΣ ΠΑΠΠΑΣ:** Να μιλάτε με σεβασμό!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Έλα, σπίτι σου, σπίτι σου. Η διακοπή απαγορεύεται.

**ΙΩΑΝΝΗΣ ΠΑΠΠΑΣ:** Σπίτι μου είναι εδώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν είναι εδώ. Όποτε θέλεις έρχεσαι και πληρώνεσαι.

**ΙΩΑΝΝΗΣ ΠΑΠΠΑΣ:** Στο δικό σου σπίτι!

**ΠΡΟΕΔΡΕΥΟΥΣΑ (Σοφία Σακοράφα):** Κύριε Πρόεδρε, κύριε συνάδελφε, σας παρακαλώ πολύ!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μπορείτε να σταματήσετε;

**ΙΩΑΝΝΗΣ ΠΑΠΠΑΣ:** Ακούτε τι λέει; Να μιλάει με σεβασμό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα μιλώ, όπως ομιλώ.

**ΙΩΑΝΝΗΣ ΠΑΠΠΑΣ:** Με σεβασμό!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αν με διακόπτετε, θα μιλήσω και χειρότερα.

**ΙΩΑΝΝΗΣ ΠΑΠΠΑΣ:** Δεν το κατάλαβα. Μιλήστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ακούς τι σου λέω εγώ; Σε παρακαλώ!

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Κυρία Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΟΥΣΑ (Σοφία Σακοράφα):** Κυρία Υπουργέ, σας παρακαλώ πολύ!

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Κυρία Πρόεδρε, θα ήθελα μετά τον λόγο επί προσωπικού.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Πρόεδρε, μισό λεπτό, σας παρακαλώ.

Κυρία Υπουργέ, μιλάει από το Βήμα. Εσείς απαντάτε! Με συγχωρείτε πάρα πολύ! Πρέπει και εσείς να κρατάτε τους τύπους. Σας παρακαλώ, κυρία Υφυπουργέ.

Κύριε Πρόεδρε, συνεχίστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Με βάσητον Κανονισμό δεν είναι προσωπικό. Επαναλαμβάνω, για να μάθετε τον Κανονισμό όλοι σας, με βάση τον Κανονισμό της Βουλής, αν είναι κάτι προσωπικό, παίρνετε τον λόγο και απαντάτε κυρία μου. Μάθετε τον Κανονισμό της Βουλής! Πετάγεται και ο διακοψίας από κάτω! Ο Κανονισμός της Βουλής είναι ξεκάθαρος. Αν δεν θα σας αρέσουν αυτά που λέω, πάρτε τον λόγο και απαντήστε.

Θα μου απαντήσετε, λοιπόν, και στο εξής: Η Νέα Δημοκρατία άδειασε την Κύπρο, βάζοντας την Τουρκία διευθυντή στον Διεθνή Ναυτιλιακό Οργανισμό, ναι ή όχι; Απαντήστε μου και σε αυτό! Όταν η Κύπρος ψηφίζει «Κένυα», η Κυβέρνηση ψηφίζει «Τουρκία»; Αφού το θέλετε έτσι, απαντήστε μου και σε αυτό. Γιατί η Κύπρος διαχώρισε για πρώτη φορά την ενιαία εθνική γραμμή με απόφαση της Νέας Δημοκρατίας και του Κυριάκου Μητσοτάκη. Αυτή είναι η αλήθεια.

Πάμε και στο τελευταίο. Αφού τα βρήκατε με τον ΣΥΡΙΖΑ, τι μας μπερδεύετε εμάς; Φίλης, θέλει «Πρέσπες του Αιγαίου». Η κ. Μπακογιάννη θέλει «Πρέσπες του Αιγαίου». Το θέλουν και οι δύο. Φίλης, δεν θέλει εξορύξεις στην Ελλάδα. Σήμερα το πρωί το είπε. Ο κ. Δένδιας, ο κ. Μητσοτάκης δεν θέλουν εξορύξεις στην Ελλάδα. Δηλαδή τι θέλετε άλλο για να καταλάβετε ότι έρχεται η τρικομματική κυβέρνηση Νέας Δημοκρατίας, ΣΥΡΙΖΑ και ΠΑΣΟΚ;

Κλείνοντας, για να καταλάβουν κάποιοι τι σημαίνει Κανονισμός της Βουλής, γιατί για εμάς δεν υπάρχει άγνωστος «χ» στις επόμενες εκλογές. Τι είπε η κ. Μπακογιάννη; «Εμείς αποκλείουμε τον κ. Βελόπουλο, διότι είναι αδύνατον να συνεργαστούμε με ένα κόμμα το οποίο έχει εκ διαμέτρου αντίθετες απόψεις στα εθνικά θέματα από εμάς».

Αυτό είναι η απάντησή μου σε αυτούς οι οποίοι νομίζουν ότι μπορεί να κοροϊδεύουν για πάντα τον ελληνικό λαό: Δεν μπορείτε, κύριοι.

Τι λέμε για τα εθνικά θέματα; Όχι όνομα «Μακεδονία» στα Σκόπια, όχι συνεκμετάλλευση στο Αιγαίο. Αυτό λέμε. Άρα εσείς λέτε το αντίθετο με βάση αυτά που λέει η κ. Μπακογιάννη.

Και σας απαντάμε με τον Μακρυγιάννη και κλείνω: «Και ελευθερωθήκαμε από τους Τούρκους και σκλαβωθήκαμε εις ανθρώπους κακορίζικους όπου ήταν η ακαθαρσία της Ευρώπης». Μακρυγιάννης, όχι εμείς, για να ξέρουμε τι λέμε. Και επειδή έχετε αποτύχει παντού, η μόνη μεταρρύθμιση που κάνατε για να μη σας αδικήσω, η μοναδική, είναι αυτή η μεταρρύθμιση με το πλαφόν στις κότες. Βάλατε πλαφόν στις κότες στην ύπαιθρο. Είναι μια μεταρρύθμιση. Ήταν σημαντικό θέμα στα Μέγαρα να έχουν πέντε κότες αντί για έξι. Είναι σημαντικό στη Σίνδο Θεσσαλονίκης να μην έχουν κότες. Είναι μια μεταρρύθμιση.

Και εδώ έρχεται η γερμανική παρέμβαση, η σημερινή, κύριε Σκανδαλίδη, που είναι πολύ σοβαρή. Ας αφήσουμε τα υπόλοιπα που μπορεί να διαφωνούμε με οποιονδήποτε εδώ μέσα. Η Υπουργός Εξωτερικών της Γερμανίας σήμερα το πρωί ζήτησε την αλλαγή του συντάγματος των Σκοπίων -ακούστε τώρα- για να συμπεριληφθεί σε αυτό η ύπαρξη βουλγαρικής μειονότητας. Είναι συγκλονιστική η παρέμβαση της Υπουργού Εξωτερικών της Γερμανίας και κανείς δεν μιλάει. Δεν καταλαβαίνετε τι γίνεται. Όταν η Γερμανία ζητάει αλλαγή συντάγματος των Σκοπίων για να δημιουργηθεί η ύπαρξη βουλγαρικής μειονότητας στα Σκόπια μπορεί και αποδεικνύει ότι οι Γερμανοί δεν ήθελαν πραγματικά να βοηθήσουν την Ελλάδα στο θέμα των Σκοπίων και σημαίνει εξελίξεις που δεν φανταζόμαστε τα επόμενα χρόνια. Και βγαίνει ο Κοβατσέφσκι, ο οποίος είναι ο Πρωθυπουργός των Σκοπίων και λέει: «Οι Μακεδόνες της Ελλάδος έχουν δικαίωμα αυτοπροσδιορισμού». Και τότε διακόσιες χιλιάδες Έλληνες των Σκοπίων που εξαφανίστηκαν με μια υπογραφή τι είναι; Πείτε μου εσείς, πώς τους αποκαλείτε;

Όλα αυτά, μαζί με τη Δημοτική Αστυνομία και τις προσλήψεις αποδεικνύουν κάτι: Αποτύχατε παντού. Τη Δημοτική Αστυνομία, που κατήργησε ως Υπουργός ο κύριος Πρωθυπουργός σήμερα όταν ήταν Υπουργός, την επαναφέρουν. Χίλιοι διακόσιοι δεκατρείς θα προσληφθούν, δικά τους παιδιά, όπως και οι άλλοι, η Πανεπιστημιακή Αστυνομία, η οποία έγινε μεν, διορίστηκαν δε, δεν κάνουν τη δουλειά τους όμως.

Τι λέμε; Τι θέλουμε εμείς; Έχουμε μια απλή αντίληψη και αυτή η αντίληψη είναι η πραγματικότητα της Ελληνικής Λύσης. Τι έλεγε ο Αδαμάντιος Κοραής, που είναι η πυξίδα των Ελλήνων. «Λατρεύω την ελευθερία, αλλά θα ήθελα να τη βρίσκω πάντοτε θρονιασμένη ανάμεσα στη δικαιοσύνη και τον ανθρωπισμό. Ελευθερία χωρίς δικαιοσύνη είναι καθαρή ληστεία».

Δώστε μας μια τετραετία και θα κάνουμε καλύτερη την Ελλάδα.

(Χειροκροτήματα από την πτέρυγα της Ελληνικής Λύσης)

Δεν λέμε ψέματα. Ερωτήσεις θέτουμε και το κυριότερο, αγαπάμε την Ελλάδα, αγαπάμε τον Έλληνα, αγαπάμε την πατρίδα. Στις 21 Μαΐου ψηφίζουμε, αν αγαπάμε την Ελλάδα, Ελληνική Λύση!

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Πρόεδρε.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ, κύριε Υπουργέ.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κυρία Πρόεδρε, αγαπητοί συνάδελφοι, άκουσα τον προεκλογικό οίστρο του κ. Βελόπουλου για τριάντα επτά λεπτά να μιλάει για κάθε θέμα. Ξέρω ότι ένα από τα αγαπημένα του ζητήματα είναι το μεταναστευτικό, αλλά κύριε Πρόεδρε έχετε ένα πρόβλημα εδώ. Δεν υπάρχει αφήγημα πλέον, δεν έχετε «δράκο».

Οι παράνομες ροές στην Ελλάδα μειώθηκαν κατά 90%. Από ενενήντα δύο χιλιάδες διαμένοντες έχουν μείνει δεκατρείς. Από εκατόν είκοσι μία δομές έχουν μείνει τριάντα τέσσερις. Από διακόσιες χιλιάδες αιτήσεις ασύλου έχουν μείνει είκοσι χιλιάδες. Έχουν φύγει από τη χώρα μας πολύ περισσότεροι από όσους έχουν έρθει την τελευταία τετραετία. Η χώρα μας πλέον δεν βιώνει την πίεση του μεταναστευτικού. Στα νησιά μας είχαμε σαράντα πέντε χιλιάδες, έχουν μείνει τέσσερις. Στα μεγάλα αστικά κέντρα έχει κλείσει το πρόγραμμα «ΕΣΤΙΑ». Έχουν κλείσει οι δομές στην Αθήνα. Έχει αποσυμφορηθεί η πόλη μας. Ο νόμος για τις απελάσεις έχει επιτρέψει αύξηση των απελάσεων το 2022 σε σχέση με το 2021 και η νέα συμφωνία με τη FRONTEX θα έχει ακόμα μεγαλύτερη αύξηση των απελάσεων το 2023. Ο Κώδικας Μετανάστευσης σήμερα κλείνει παράθυρα καταχρηστικής χρήσης δικαιώματος.

Αναφερθήκατε στους εξαιρετικούς λόγους, κύριε Πρόεδρε, στην επταετία. Με το σημερινό νομοσχέδιο αυστηροποιείται η υφιστάμενη διάταξη και έχουμε δεχτεί έντονη κριτική γι’ αυτό. Με τον Κώδικα Ιθαγένειας -επειδή αναφερθήκατε- με τις εξετάσεις ελληνομάθειας που έχει εισάγει το Υπουργείο Εσωτερικών έχει γίνει ακόμα πιο αυστηρή η ιθαγένεια.

Να είμαι, όμως, ξεκάθαρος. Είμαστε υπέρ της νόμιμης μετανάστευσης. Όπως οι γονείς σας και εσείς πήγατε νόμιμα στη Γερμανία, όπως εγώ πήγα νόμιμα στη Μεγάλη Βρετανία, στην Πολωνία και στη Γαλλία και δούλεψα για αρκετά χρόνια, στη χώρα μας μπορεί να έρθει κάποιος να δουλέψει νόμιμα. Και οι άδειες εργασίας που δίνονται είναι απαραίτητες για να υπάρχει η διαμονή. Δηλαδή αν κάποιος δεν δουλεύει, επίσης στη χώρα μας -επειδή αναφέρατε τη Γερμανία- ήδη εφαρμόζεται η διαδικασία απέλασης αυτών που έχουν εκπέσει της νομιμότητας.

Κύριε Βελόπουλε, δεν έχετε «δράκο». Έχετε μείνει μόνος σας σε αυτό το θέμα, γιατί η Κυβέρνηση της Νέας Δημοκρατίας εφαρμόζοντας μια αυστηρή, αλλά δίκαιη μεταναστευτική πολιτική αντιμετώπισε την κρίση που δημιουργήθηκε επί ημερών ΣΥΡΙΖΑ.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ, κύριε Υπουργέ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ξέρετε ο κύριος Υπουργός, επειδή είναι από τη Μεγάλη Βρετανία -εκεί σπουδάσατε, αν δεν κάνω λάθος;- ζει στον κόσμο του Χάρι Πότερ, αφού μιλάει για «δράκους».

Και θα σας πω το εξής: Δεν μου απαντάτε με αριθμό, πόσοι θα ψηφίσουν το 2023. Δεν μου απαντήσετε πόσους ελέγχους κάνατε σε μη κυβερνητικές οργανώσεις και τα αποτελέσματα. Και γραπτή ερώτηση σάς έκανα και σας ρώτησα πολλές φορές. Θέλω απάντηση. Και να μου πείτε και τι βρήκατε, τα ευρήματα.

Είπατε ότι πήγατε νόμιμα στη Γερμανία ή στην Αγγλία; Πήγατε νόμιμα, κύριε Μηταράκη;

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ναι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μπουκάρατε από τα σύνορα; Από τη Μάγχη, κολυμπώντας; Με καραβάκι; Γιατί νόμιμα αυτό σημαίνει, με χαρτιά. Αυτοί μπουκάρουν. Δεν ξέρω αν το «μπουκάρω» με το αεροπλάνο είναι το ίδιο.

Τελευταίο, επειδή μιλάτε για νόμιμη μετανάστευση, χαιρετισμούς στους δύο Πακιστανούς τρομοκράτες.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, κυρία Υπουργέ.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Τα θέματα τα οποία έθεσε ο Πρόεδρος της Ελληνικής Λύσης θα απαντηθούν στις ομιλίες μας.

Εγώ αυτό που θέλω να επισημάνω είναι ότι στη διάρκεια της ομιλίας του αναφέρθηκε σε κάτι το οποίο είναι εντελώς ψευδές όσον αφορά στον Πρωθυπουργό, τον κ. Κυριάκο Μητσοτάκη και τον τέως Πρόεδρο της Κυπριακής Δημοκρατίας, τον κ. Αναστασιάδη. Του είπα, λοιπόν, ότι δεν είναι ωραίο να ακούγεται κάτι το οποίο δεν είναι αληθές και να το λέει ένας Πρόεδρος κόμματος, διότι μπορεί μετά, αυτός που ακούει μόνο εκείνον, να μην ακούσει την αλήθεια.

Του είπα, λοιπόν, ότι υπάρχει επίσημη διάψευση εκ μέρους του κ. Αναστασιάδη. Επέμεινε ότι δεν υπάρχει. Του είπα ότι υπάρχει και υπάρχει και μάλιστα δημοσιευμένη στο Αθηναϊκό Πρακτορείο Ειδήσεων. Χτες ο κ. Αναστασιάδης διέψευσε όλα αυτά που ειπώθηκαν.

Όταν, λοιπόν, φάνηκε ότι εγώ είχα τις αποδείξεις, το γύρισε στο προσωπικό και είπε «η κ. Βούλτεψη ήταν δεξιά και τώρα έγινε κάτι». Δεν είναι έτσι, κύριε. Γι’ αυτό θα χρησιμοποιούσα μία λέξη, αλλά επειδή θεωρώ ότι η ανδρεία είναι χαρακτηριστικό και των γυναικών –να μην πω πρωτίστως των γυναικών- δεν τη χρησιμοποιώ αυτή τη λέξη. Εγώ να σας λέω κάτι άλλο κι εσείς να το γυρίζετε σε κάτι άλλο.

Το τι είμαι εγώ, κύριε Πρόεδρε, το ξέρουν όλοι και για τους αγώνες της οικογένειας μου και πού τοποθετούμαι και πού τοποθετούμεθα και στα ανθρωπιστικά θέματα και στα πατριωτικά. Το ένα δεν αποκλείει το άλλο.

Όμως, εσείς κάνατε κάτι που δεν είναι ούτε ηθικό ούτε αξιοπρεπές. Δεν χρησιμοποιώ –σας λέω- τον άλλο όρο, γιατί τον κρατάω για εμάς. Την ώρα που σας διέψευδα, κάνατε προσωπική επίθεση για το τι είμαι και τι δεν είμαι.

Ευχαριστώ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να τελειώσει, κύριε Πρόεδρε, τώρα αυτό. Η κ. Βούλτεψη αναφέρθηκε στην προσωπική επίθεση που της κάνατε. Δεν μπορεί να συνεχιστεί αυτό το πράγμα, το ξέρετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μισό λεπτό!

**ΠΡΟΕΔΡΕΥΟΥΣΑ (Σοφία Σακοράφα):** Ε, τότε θα απαντήσει ξανά η κ. Βούλτεψη –αντιλαμβάνομαι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, δεν θα πω κάτι κακό, προς Θεού!

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πρώτον, μάλλον η κ. Βούλτεψη δεν διάβασε σημερινό Τύπο. Διαβάστε τη σημερινή «ΕΣΤΙΑ» γι’ αυτό που είπα στη Βουλή. Εγώ ούτε ψέματα είπα ούτε μισή αλήθεια. Αναφέρθηκα στο τι λέει η σημερινή «ΕΣΤΙΑ» με πηγές από την Κύπρο.

Δεύτερον,…

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Έχει απαντήσει ο ίδιος ο Πρόεδρος της Κύπρου.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μισό λεπτό. Επανήλθε ο δημοσιογράφος σήμερα το πρωί σας λέω.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Δεν σας απάντησα επί…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κυρία Πρόεδρε, της απαντώ. Σήμερα το πρωί στην εφημερίδα «ΕΣΤΙΑ», επανέρχεται ο δημοσιογράφος και βάζει έγγραφα.

Δεύτερον, δεν μου απαντήσατε αν ψηφίσατε υπέρ της Τουρκίας ή όχι, ενώ η Κύπρος ψήφισε την Κένυα.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Σας έχω απαντήσει…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Και, τρίτον, δεν σας έκανα κακό. Είπα ότι είστε στη λαϊκή Δεξιά. Κακό είναι να είστε λαϊκή Δεξιά;

Ε, λοιπόν, εμείς είμαστε η λαϊκή Δεξιά κι εσείς είστε κάτι άλλο!

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Ωραία, ευχαριστώ πολύ κι εγώ.

Κυρίες και κύριοι συνάδελφοι, γίνεται το γνωστό στο Σώμα ότι από τα δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δεκαοκτώ μαθήτριες και μαθητές και δύο συνοδοί εκπαιδευτικοί από το 2ο Δημοτικό Σχολείο Αφάντου Ρόδου.

(Χειροκροτήματα απ’ όλες τις πτέρυγες της Βουλής)

Επίσης, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δεκαοκτώ μαθήτριες και μαθητές και δύο συνοδοί εκπαιδευτικοί από το 1ο Δημοτικό Σχολείο Ανωγείων Ρεθύμνου.

Η Βουλή σάς καλωσορίζει, παιδιά!

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο Κοινοβουλευτικός Εκπρόσωπος του Κινήματος Αλλαγής, ο κ. Κωνσταντίνος Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ πολύ, κυρία Πρόεδρε.

Μου είναι εντελώς αδύνατον να σχολιάσω την ομιλία και τις θέσεις του κ. Βελόπουλου, γιατί μας χωρίζει μία αβυσσαλέα απόσταση που δεν επιτρέπει διάλογο επί της ουσίας.

Θα ήθελα μόνο μία διευκρίνιση για να μη δημιουργούνται εντυπώσεις. Ο Πρόεδρος του ΠΑΣΟΚ, ο κ. Νίκος Ανδρουλάκης, αφού τελείωσε το Πολυτεχνείο και τον Στρατό, επί πολλά χρόνια δούλεψε πριν γίνει Ευρωβουλευτής σε ιδιωτική εταιρεία ως μηχανικός.

Κυρίες και κύριοι συνάδελφοι, η τοποθέτησή μου σήμερα σε ένα τέτοιο ζήτημα δεν μπορεί παρά να έχει επίκεντρο το ΠΑΣΟΚ και την ιστορία του γιατί, πέρα από τη δυναμική τού φαινομένου της μετανάστευσης, υπάρχουν αξιακές σταθερές της πολιτικής παράταξης που υπηρετώ.

Εμείς έχουμε μεγαλώσει με τη δική μας μετανάστευση, των Ελλήνων. Γνωρίζουμε τι σημαίνει για τη χώρα και τους ανθρώπους της. Είμαστε μία παράταξη μεταναστών, προσφύγων επί δικτατορίας. Είμαστε μία γνήσια προοδευτική παράταξη, που θέλει να απαντά με αρχές και αξίες σε όλα τα ζητήματα που ανακύπτουν στη χώρα και κυρίως στα ζητήματα τα ανθρωπιστικά.

Η πλειονότητα των οικογενειών που έχουν μεταναστεύσει και ζουν στη χώρα μας σήμερα απέκτησε άδεια παραμονής το 1997 και το 2001. Τότε, το ΠΑΣΟΚ απάντησε σε ένα ζήτημα που ξάφνιασε μεν, αλλά δημιούργησε μια νέα πραγματικότητα, από την οποία δεν θα μπορούσε να υπάρξει επιστροφή. Ο κόσμος αλλάζει και χρέος της πολιτικής είναι να παρακολουθεί αυτές τις αλλαγές.

Χαίρομαι που σήμερα ομονοούμε οι περισσότερες και οι περισσότεροι εδώ μέσα πως τα παιδιά της δεύτερης γενιάς είναι δικά μας παιδιά. Όμως, αν δεν ήταν το ΠΑΣΟΚ, που εγγυήθηκε την πρόσβασή τους στο σχολείο, τα πράγματα θα ήταν διαφορετικά. Αν δεν ήταν το ΠΑΣΟΚ για να δρομολογήσει τη διοικητική τακτοποίηση των πρώτων μεγάλων κυμάτων μετανάστευσης προς τη χώρα μας, τα πράγματα θα ήταν πολύ διαφορετικά. Αν δεν ήταν το ΠΑΣΟΚ από το 2005 να θέσει στην κοινοβουλευτική συζήτηση την ιθαγένειά τους και να σπεύσει να θεσπίσει όσα έλεγε το 2010, σήμερα όλα θα ήταν διαφορετικά.

Χαίρομαι που νομοθετείτε πάνω στη βάση που δημιουργήσαμε. Θυμάμαι τις λυσσαλέες αντιδράσεις και το 2001 και το 2010 ακόμη. Θυμάμαι και τους ακραίους θύλακες που δρούσαν στο συντηρητικό και δεξιό χώρο. Πολλοί από τους σημερινούς Βουλευτές της Νέας Δημοκρατίας τότε εξέφραζαν άλλες απόψεις. Χαίρομαι, λοιπόν, που οι απόψεις μας επικράτησαν και πολλές από αυτές θεωρούνται κεκτημένα πια για την ελληνική πολιτική και κοινωνική ζωή.

Στη μεταναστευτική πολιτική συνυπολογίζονται πολλοί παράγοντες, όμως η ανθρώπινη διάσταση είναι αυτή που συγκινεί. Δεν θα ισχυριστώ πως η μεταναστευτική μας πολιτική ήταν τέλεια. Είναι, όμως, διακριτό διά γυμνού οφθαλμού πως το ΠΑΣΟΚ πάντα έκανε ένα και δύο βήματα μπροστά, πιο γρήγορα από οποιονδήποτε άλλο πολιτικό σχηματισμό στη χώρα, βήματα επιδραστικά, όπως οφείλει να κάνει ένα προοδευτικό κόμμα, βήματα που βάζουν τον άνθρωπο και την οικονομία στην ίδια πλευρά της ζυγαριάς.

Κυρίες και κύριοι συνάδελφοι, οι συνθήκες στην εποχή των μεγάλων κυμάτων μετανάστευσης, που αν υπολογίσεις ότι η πρόθεση εγκατάστασης και εργασίας ήταν πολύ μεγαλύτερες από αυτά που ζούμε τα τελευταία χρόνια, ήταν διαφορετικές. Υπήρχε ανάπτυξη, υπήρχαν δουλειές, γι’ αυτό το πρώτο βήμα ήταν η νομιμοποίηση της εργασίας. Η νομιμοποίηση της εργασίας σημαίνει αυτόματα καταπολέμηση της αδήλωτης εργασίας, είναι προς όφελος όλων, της κοινωνίας υποδοχής, των μεταναστών, της οικονομίας. Κανένα σύστημα, όμως, που νομιμοποιεί την εργασία, αλλά δεν δίνει ατομικά και κοινωνικά δικαιώματα δεν ταιριάζει στη σύγχρονη εποχή. Η μεταναστευτική πολιτική μπορεί να συνεισφέρει στην αντιμετώπιση του δημογραφικού ζητήματος, όμως αυτό δεν μπορεί να γίνει με την εισαγωγή gastarbeiter στη χώρα, αυτό είναι μοντέλο για τις χώρες του Περσικού Κόλπου, δεν είναι για την Ευρώπη.

Οι συνθήκες σήμερα έχουν αλλάξει. Χρειαζόμαστε εργατικά χέρια, αλλά για τελείως διαφορετικό λόγο. Χρειαζόμαστε μετανάστες, γιατί κυρίως το ντόπιο εργατικό δυναμικό ελληνικής καταγωγής ή μη, μεταναστεύει τουλάχιστον προς το παρόν. Αυτός είναι ο λόγος που χρειαζόμαστε μια διαφορετική προσέγγιση.

Καμμία μεταναστευτική πολιτική, που δεν συνυπολογίζει τα δικαιώματα του ντόπιου εργατικού δυναμικού, μαζί με τις ανάγκες των εργοδοτών δεν είναι δίκαιη πολιτική και καμμία μη δίκαιη πολιτική δεν είναι βιώσιμη. Αν η οικονομία μας δεν μπορεί να δώσει ανταγωνιστικά εισοδήματα σε σχέση με αυτά που δίνουν άλλα κράτη-μέλη της Ευρωπαϊκής Ένωσης οι μετανάστες μας θα αποχωρήσουν αργά ή γρήγορα από τη χώρα. Ούτε η κοινωνία μας ούτε η οικονομία μας αντέχουν να παραμείνει η χώρα μας ενδιάμεσος σταθμός για μετανάστες. Έτσι, αφού δεν μπορούμε να υποσχεθούμε πώς άμεσα θα ανταγωνιστούμε στο επίπεδο των αμοιβών άλλα κράτη-μέλη, θα πρέπει επιτέλους να στρέψουμε το ενδιαφέρον μας στη βασική ευθύνη που έχει σήμερα η ελληνική πολιτεία στην κοινωνική ένταξη.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής, κ. **ΑΘΑΝΑΣΙΟΣ ΜΠΟΥΡΑΣ**)

Το ΠΑΣΟΚ δεν εισηγήθηκε μόνο τη νομιμοποίηση των πρώτων μεταναστευτικών κυμάτων. Είναι το πρώτο κόμμα που περιέγραψε την πορεία του μετανάστη από την άδεια διαμονής στην κοινωνική ένταξη και στην ιδιότητα του πολίτη. Είναι το κόμμα που άλλαξε τον κώδικα ιθαγένειας σε δύσκολες πολιτικά συνθήκες με συκοφαντίες από την ελληνική Δεξιά και ακροδεξιά, αλλά και τη βολική σιωπή μιας Αριστεράς που έψαχνε τον κοινό βηματισμό με τους Ανεξάρτητους Έλληνες του Πάνου Καμμένου.

Το ΠΑΣΟΚ δεν εισηγήθηκε μόνο νέες διατάξεις για την ελληνική ιθαγένεια, δημιούργησε θεσμούς, όπως τα συμβούλια ένταξης μεταναστών στην τοπική αυτοδιοίκηση, έδωσε δικαίωμα ψήφου σε μετανάστες που διέμεναν για μεγάλα διαστήματα στη χώρα. Σήμερα πολλές από τις πολιτικές του ΠΑΣΟΚ έχουν αποδομηθεί. Με έναν τρόπο ύπουλο, χωρίς τυμπανοκρουσίες το πρόβλημα της υποστελέχωσης των υπηρεσιών της μετανάστευσης έχει κορυφωθεί κατά την περίοδο της διακυβέρνησης της Νέας Δημοκρατίας που ξεκίνησε και διογκώθηκε, όμως, από την περίοδο του ΣΥΡΙΖΑ. Κατά την περίοδο της διακυβέρνησης του ΣΥΡΙΖΑ οι αρμοδιότητες μετανάστευσης αποκόπηκαν από αυτές τις ιθαγένειες. Σήμερα για πολλούς από τους ανθρώπους που ζουν νόμιμα στη χώρα από τη δεκαετία του ’90 η πρόσβαση στην ελληνική ιθαγένεια είναι αδύνατη, γιατί πολύ απλά έτσι αποφάσισε η Κυβέρνηση Μητσοτάκη και μάλιστα με νόμο που έχει αναδρομική ισχύ.

Η συζήτηση για τη μετανάστευση στη χώρα από το 2016 έχει αποπροσανατολιστεί. Το μεταναστευτικό ζήτημα στο μέρος που αφορά τη φύλαξη των συνόρων δεν είναι καθαρά ζήτημα μεταναστευτικής πολιτικής, δεν είναι ζήτημα που αφορά κυρίως ένα Υπουργείο Μετανάστευσης και Ασύλου. Είναι αυτονόητο ποια Υπουργεία είναι αρμόδια και πόσο σημαντικό για την υπόθεση της εθνικής ακεραιότητας και την υπεράσπιση των συνόρων είναι αυτό.

Κυρίες και κύριοι συνάδελφοι, τι διαβάζουμε σήμερα στο προτεινόμενο από την Κυβέρνηση σχέδιο νόμου; Μια θετική αλλαγή σε σχέση με το κείμενο που αναρτήθηκε στη διαβούλευση για τα ασυνόδευτα ανήλικα και τη δεύτερη γενιά, μια αλλαγή για την οποία υπήρξε σφοδρή αντίδραση από την κοινωνία των πολιτών και το ΠΑΣΟΚ. Και έχει πολύ μεγάλο ενδιαφέρον πώς αυτή η αλλαγή αποκτά κομβική σημασία για το αφήγημα σας πλέον. Φαντάζομαι με τα ακριβώς αντίθετα επιχειρήματα, αλλά με την ίδια ζέση θα υπερασπιζόσασταν την αρχική ρύθμιση που φέρατε στη διαβούλευση.

Υπάρχουν και άλλες αλλαγές μικρότερης σημασίας σε σωστή ή λάθος κατεύθυνση, αλλά δεν είναι τόσες που να δικαιολογούν την κατάθεση σχεδίου νόμου. Θα μπορούσαν να έρθουν με τροπολογίες οι αλλαγές.

Για τι νομοθετείτε, λοιπόν; Η έναρξη ισχύος ολόκληρου του σχεδίου νόμου με εξαίρεση λίγες διατάξεις ορίζεται σε οκτώ μήνες από σήμερα. Έχετε προβλέψει εξήντα εννέα εξουσιοδοτικές διατάξεις. Το κυριότερο πρόβλημα, όμως, είναι πως δεν υπάρχουν υπηρεσίες για να τον εφαρμόσουν ούτε εδώ ούτε στις χώρες προέλευσης των δυνητικών μεταναστών. Δεν νομοθετείτε για κάτι που είναι επείγον. Είναι προφανές αυτό, όπως και το ότι δεν νομοθετείτε βάσει ενός συνολικού σχεδίου.

Γιατί αυτό το πυροτέχνημα λίγο πριν τις εκλογές; Μετά τη ριζική τροποποίηση του άρθρου 162 για τη δεύτερη γενιά και τα ασυνόδευτα ανήλικα ο Κώδικας Μετανάστευσης δεν απασχόλησε καθόλου τη δημόσια συζήτηση και πιθανόν θα χαθεί από τις ειδήσεις, άδικα, πιστεύουμε εμείς, γιατί και η απουσία πολιτικής είναι σημαντικό πολιτικό ζήτημα λόγω της ανακοίνωσης της ημέρας των εκλογών.

Το μόνο που είπατε, κυρίες και κύριοι συνάδελφοι, είναι αυτό το μονότονο για την καταπολέμηση της παράνομης μετανάστευσης και τη στήριξη της νόμιμης μετανάστευσης. Το λέτε αυτό με διακόσιες χιλιάδες αιτήσεις ανανέωσης αδειών νόμιμων μεταναστών να εκκρεμούν στις κρατικές υπηρεσίες. Η καταπολέμηση της παράνομης μετανάστευσης που δεν έχει καθόλου σχέση με τους πρόσφυγες που βρίσκουν καταφύγιο στη χώρα μας είναι μια πάρα πολύ σοβαρή υπόθεση. Είπατε πως η έλλειψη εργατικών χεριών οφείλεται στην καλύτερη φύλαξη των συνόρων.

Αυτό, αγαπητοί φίλοι της Κυβέρνησης, απαντά στο ερώτημα πόσοι μπήκαν στη χώρα και όχι στο πόσοι έφυγαν από τη χώρα. Μόνο το πρώτο εξάμηνο της διακυβέρνησης σας μπήκαν στη χώρα παράτυπα πενήντα έξι χιλιάδες διακόσιοι άνθρωποι, άλλοι σαράντα έξι χιλιάδες επτακόσιοι σαράντα εννέα τα επόμενα χρόνια μέχρι σήμερα. Από το 2019 μέχρι σήμερα με τα δικά σας στοιχεία έχουν πάρει άσυλο και καθεστώς επικουρικής προστασίας ενενήντα τέσσερις χιλιάδες διακόσιοι ογδόντα οκτώ, εκατόν είκοσι δύο χιλιάδες εννιακόσιοι είκοσι τέσσερις από το 2016.

Με βάση, όμως, τα δικά σας στοιχεία πάλι φαίνεται πως τον Φεβρουάριο υπήρχαν στη χώρα μόνο εξήντα ένα χιλιάδες επτακόσιοι σαράντα τρεις ενεργές, αφού έχουν τριετή διάρκεια, άδειες προσφύγων. Από το 2016 μέχρι σήμερα έχουν κατατεθεί τριακόσιες εξήντα επτά χιλιάδες αιτήσεις ασύλου, τρομερά μεγάλος αριθμός. Κρίθηκαν οι υποθέσεις, κάποιοι πήραν και κάποιοι δεν πήραν άσυλο. Στις δομές παραμένουν γύρω στις δεκαπέντε χιλιάδες που περιμένουν την απόφαση για το αίτημά τους. Στις χώρες τους επιστράφηκαν ελάχιστοι.

Πού είναι όλοι αυτοί οι άνθρωποι; Ρητορικό το ερώτημα και το απαντούν οι αγρότες της χώρας. Φεύγουν είτε νόμιμα είτε παράτυπα. Στην πραγματικότητα τώρα που μιλάμε έχουν φύγει οι περισσότεροι και μένουν οι τελευταίοι από τους οποίους θέλουν να φύγουν οι περισσότεροι. Αυτό δεν έχει σχέση με τη φύλαξη των συνόρων. Για να φύγεις δεν είναι δύσκολο απ’ ότι φαίνεται. Η διαχείριση των προσφύγων αυτών που συμφωνούμε όλοι, θέλω να πιστεύω, πρέπει να γίνεται με όρους κοινωνικής ένταξης και προστασίας.

Από τη στιγμή, όμως, που αναλάβατε το Υπουργείο αποφασίσατε πώς θα τους κάνετε τη ζωή πιο δύσκολη, να μην είναι θελκτική η χώρα για μετανάστες, είπατε. Τα καταφέρατε. Λείπουν αυτοί οι εξήντα χιλιάδες αναγνωρισμένοι πρόσφυγες που εξαφανίστηκαν οι ενήλικες από αυτούς από την αγορά εργασίας σήμερα; Προφανώς και λείπουν.

Έρχεστε τώρα να διορθώσετε το πρόβλημα εξαγγέλλοντας μετάκληση εποχικών εργατών από χώρες, στις οποίες δεν έχουμε καν προξενεία. Αυτό λέτε είναι το μοναδικό που μοιάζει σαν σχέδιο σε αυτό τον κώδικα στους Έλληνες αγρότες, στις επιχειρήσεις του τουρισμού και σε όσους μαστίζονται από την έλλειψη εργατικού δυναμικού. Και επιμένετε πως αντίθετα από ότι σας λένε οι ίδιοι οι αγρότες δεν θα προχωρήσετε σε νομιμοποίηση των αλλοδαπών που ήδη εργάζονται.

Ο ρεαλισμός δεν είναι εχθρός του ανθρωπισμού. Το αντίθετο θα έλεγα. Ο ανθρωπισμός όχι με τη λογική της ανέξοδης αλληλεγγύης είναι ο καμβάς για κάθε δημοκρατική χώρα. Το φιλότιμο από την άλλη λέμε πως είναι εθνικό μας χαρακτηριστικό.

Ολοκληρώνω, κυρίες και κύριοι συνάδελφοι, με κάτι τελευταίο. Δεν δείχνει ούτε ανθρωπισμό ούτε φιλότιμο αυτό που κάνατε τελευταία στιγμή χτες με τις νομοτεχνικές βελτιώσεις. Δίνετε παράταση για την κατά παρέκκλιση απασχόληση παράτυπων αλλοδαπών μέχρι το τέλος του έτους. Τι λέτε, δηλαδή; Πώς θα αξιοποιήσουμε την εργατική τους δύναμη για όσο τους χρειαζόμαστε και μετά θα τους πετάξουμε σαν στημένη λεμονόκουπα; Θα τους βάλουμε πάλι στην παρανομία χωρίς κανένα δικαίωμα; Κάποιους, λίγους θα τους απελάσουμε;

Αυτό που αποδεικνύεται με αυτή σας την κυνική απόφαση είναι πως δεν σας ενδιαφέρει καν το ζήτημα της παράνομης μετανάστευσης παρά μόνο ως πολιτικό επιχείρημα για το συντηρητικό ακροατήριο σας.

H συμπεριφορά σας σε αυτό το ζήτημα είναι ένας ακόμη λόγος για να αλλάξει το πολιτικό παράδειγμα μετά την 21η Μαΐου που ελπίδα για τη χώρα είναι η δημοκρατική ανατροπή να σημαίνει μέρα αλλαγής για την Ελλάδα, μέρα νίκης του ΠΑΣΟΚ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Τον λόγο έχει τώρα ο Βουλευτής της Νέας Δημοκρατίας κ. Βασίλειος-Νικόλαος Υψηλάντης.

**ΒΑΣΙΛΕΙΟΣ -ΝΙΚΟΛΑΟΣ ΥΨΗΛΑΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, είναι αλήθεια ότι εάν σε αυτό εδώ το Βήμα δεν μπορούμε να κρατήσουμε τη στοιχειώδη νομιμότητα, δηλαδή, ακολουθώντας τον κανονισμό και τον νόμο της Βουλής, να είμαστε συνεπείς με τον χρόνο, τότε καταλαβαίνετε τι μπορεί να συμβεί όταν έχουμε πραγματική εξουσία στα χέρια μας και είμαστε μπροστά από αποφάσεις τέτοιες οι οποίες επηρεάζουν και τους πολίτες. Γι’ αυτό -αν θέλετε- ήταν και η ένστασή μου στην προηγούμενη ομιλία Αρχηγού κόμματος.

Με το υπό ψήφιση νομοσχέδιο επιδιώκεται ο εξορθολογισμός και ο εκσυγχρονισμός των διατάξεων που διέπουν τη νομοθεσία για τη μετανάστευση. Αποτελεί ένα καθοριστικό και αποφασιστικό βήμα αναδιάρθρωσης και κωδικοποίησης των υφιστάμενων διατάξεων και αναμόρφωσης του ισχύοντος νόμου, του ν.4251/2014, στα θέματα νόμιμης εισόδου και διαμονής πολιτών τρίτων χωρών.

Είναι αλήθεια ότι οι συχνές τροποποιήσεις των διατάξεων αυτών προκάλεσαν επικαλύψεις και δυσλειτουργίες στο ρυθμιζόμενο πλαίσιο που οδήγησαν σε αρκετά σημεία σε ασύμβατες καταστάσεις με τα προβλεπόμενα από το Ενωσιακό Δίκαιο, κυρίως στους τύπους αδειών διαμονής.

Επί τη βάση συνεπώς των αρχών της καλής νομοθέτησης και της ασφάλειας του δικαίου, εισάγονται προς ψήφιση οι διατάξεις του νέου Κώδικα Μετανάστευσης με τον οποίο ολοκληρώνεται το πληροφοριακό σύστημα μετανάστευσης εισφέροντας ταχύτητα και αποτελεσματικότητα στις διαδικασίες, ψηφοποιώντας το αρχείο νόμιμης μετανάστευσης και εισάγοντας βιομετρικά στοιχεία για την επιτάχυνση ακριβώς της διαδικασίας. Εισάγονται διατάξεις που εμποδίζουν την παράτυπη και καταχρηστική επιδίωξη χορήγησης ασύλου. Καταπολεμάται η γραφειοκρατία στις διευθύνσεις αλλοδαπών και μετανάστευσης και ενσωματώνεται πλήρως το Ενωσιακό Δίκαιο για τις άδειες παραμονής. Αυστηροποιούνται οι έλεγχοι κατά την είσοδο με την επιβολή πλήρους ελέγχου του διερχόμενου τα σύνορα, αλλά συνάμα μειώνονται τα απαιτούμενα δικαιολογητικά για τις άδειες παραμονής. Απλοποιούμε τις διαδικασίες για άδειες εξειδικευμένων εργαζομένων και τη διαδικασία αίτησης για άδειες διαμονής για πολίτες τρίτων χωρών που έχουν εισέλθει και διαμένουν μόνιμα και νόμιμα στη χώρα μας με οποιουδήποτε τύπου θεώρηση εισόδου και που επιβάλλει διοικητική ποινή σε πλαστές αιτήσεις. Διαμορφώνεται ριζικά η διαδικασία μετακλήσεων με τη μείωση ουσιαστικά του όγκου εισδοχής μέσω της έκδοσης ετήσιας πια πράξης Υπουργικού Συμβουλίου στη θέση της ανά διετία έκδοσης κοινής υπουργικής απόφασης. Αντιμετωπίζουμε τα αδιέξοδα στον πρωτογενή τομέα λόγω της έλλειψης εργατικών χεριών κατά την καλλιεργητική περίοδο που δημιούργησε δραματική αύξηση του κόστους μισθοδοσίας των αλλοδαπών εργαζομένων. Πλέον με τις ρυθμίσεις θα καθορίζονται σε επίπεδο επικρατείας οι ανάγκες του εργατικού δυναμικού από τρίτες χώρες και όχι ανά περιφερειακή ενότητα, αντιμετωπίζοντας έτσι και το πρόβλημα της αδυναμίας μετακίνησης εργαζομένων σε διαφορετικούς νομούς, εφόσον υπάρχει έκτακτη ανάγκη, κάτι που ήταν απαγορευτικό με τη διαδικασία έκδοσης κοινών υπουργικών αποφάσεων. Προτεραιότητα αποτελεί πλέον ο καθορισμός του αριθμού θέσεων εργασίας ανά κλάδο και όχι ανά συγκεκριμένη ειδικότητα με τις μετακλήσεις από εδώ και στο εξής να ισχύουν για όλη την επικράτεια και ανά τομέα της οικονομίας, περιλαμβάνοντας και την εποχική και τη μόνιμη εργασία. Εισάγεται η εποχική άδεια για διαμονή έως εννέα μήνες και μέχρι πέντε χρόνια, αποφεύγοντας έτσι την έκδοση ετησίως νέας εθνικής θεώρησης για την κάλυψη των αναγκών για εποχική εργασία από αλλοδαπό εργατικό δυναμικό.

Με τις προβλέψεις αυτές μειώνουμε δραστικά το διοικητικό βάρος που υπήρχε μέχρι σήμερα και απαντάμε με υπευθυνότητα στις οικονομικές και κοινωνικές ανάγκες που παρουσιάζονται στη χώρα μας.

Με τον υπό ψήφιση κώδικα εισάγεται μια ανθρωπιστική και ρεαλιστική διάταξη με την οποία τα ασυνόδευτα παιδιά που ενηλικιώνονται λαμβάνουν δεκαετή άδεια διαμονής για να συνεχίσουν να ζουν, να σπουδάζουν και να εργάζονται στη χώρα που τους υποδέχθηκε και τα φιλοξένησε. Χορηγείται συνεπώς διαμονή δεκαετούς διάρκειας για ανήλικους πολίτες τρίτων χωρών ή ανιθαγενείς που εισήλθαν στη χώρα μας ως ασυνόδευτοι ανήλικοι, χωρίς να συνοδεύονται δηλαδή από πρόσωπο που ασκεί, σύμφωνα με το Ελληνικό Δίκαιο, τη γονική μέριμνα, επιμέλεια ή φροντίδα τους με την προϋπόθεση όμως –κι εδώ μπαίνει μια προϋπόθεση- να έχουν ολοκληρώσει επιτυχώς τρεις τάξεις της δευτεροβάθμιας εκπαίδευσης του ελληνικού σχολείου στην Ελλάδα πριν από τη συμπλήρωση του εικοστού τρίτου έτους της ηλικίας τους. Συνδέουμε έτσι την παραμονή τους στη χώρα μας με τη συμμετοχή τους στην εκπαιδευτική διαδικασία. Για την κατηγορία των πρώην ασυνόδευτων ανηλίκων δεν προβλέπεται παράβολο και δεν απαιτείται άδεια διαμονής, αλλά μόνο ασφαλιστική κάλυψη.

Μια ακόμα σοβαρή καινοτομία είναι η άδεια διαμονής για ανθρωπιστικούς λόγους για τα παιδιά πολίτες τρίτων χωρών ή ανιθαγενείς που μπαίνουν σε αναδοχή. Η συγκεκριμένη άδεια έχει τριετή διάρκεια και αφορά ανήλικους οι οποίοι έχουν τοποθετηθεί σε ανάδοχη οικογένεια είτε με δικαστική απόφαση είτε κατόπιν κατάρτισης έγγραφης σύμβασης με τους φυσικούς γονείς ή τους επιτρόπους του ανηλίκου. Η άδεια ανανεώνεται για τρία ακόμα χρόνια υπό προϋποθέσεις.

Θα ήθελα κλείνοντας την ομιλία μου να συγχαρώ την πολιτική ηγεσία του Υπουργείου Μεταναστευτικής Πολιτικής για την αποφασιστικότητά της στη θέσπιση από τη χώρα μας του πλέον ολοκληρωμένου προγράμματος προστασίας ασυνόδευτων ανηλίκων, αλλά και όλων των παιδιών προσφύγων και μεταναστών που έχουν βρει καταφύγιο στην πατρίδα μας.

Είναι οι λόγοι αυτοί που η σοβαρότητα και η συνέπεια οδηγεί και πάλι τους Έλληνες στην αφετηρία της 21ης Μαΐου να επιλέξουν τη σιγουριά και την αυτοδύναμη Ελλάδα που προσφέρει η Νέα Δημοκρατία και ο Κυριάκος Μητσοτάκης.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι πέντε μαθήτριες και μαθητές και μία συνοδός καθηγήτρια από το Γυμνάσιο Μπίρκεροντ Δανίας (Birkerod Gymnasium).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα η Βουλευτής του ΣΥΡΙΖΑ - Προοδευτική Συμμαχία κ. Ραλλία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε σήμερα ένα νομοσχέδιο που για πολλοστή φορά κατατέθηκε χωρίς να έχει προηγηθεί διαβούλευση με τους αρμόδιους θεσμικούς φορείς και τις κοινότητες των μεταναστών και των προσφύγων. Ακόμα και από τη ΔΑΜ, τη Διεύθυνση Αλλοδαπών και Μετανάστευσης, αναγκάστηκαν να στείλουν τις παρατηρήσεις τους μέσω της δημόσιας διαβούλευσης που έμεινε ανοικτή μόλις μία εβδομάδα.

Δεν μας προκαλεί, βέβαια, έκπληξη αυτή η διαδικασία. Επί τέσσερα χρόνια νομοθετούσατε ερήμην της κοινωνίας. Δεν θα αλλάζατε, φυσικά, τακτική στο τέλος της θητείας σας.

Το νομοσχέδιο, ωστόσο, για να είμαστε αντικειμενικοί, φέρνει κάποιες αλλαγές σε θετική κατεύθυνση και αυτό το αναγνωρίζουμε. Θετικές είναι και οι νομοτεχνικές βελτιώσεις, μετά τις αντιδράσεις. Όμως, οι περισσότερες προβληματικές διατάξεις του ισχύοντος Κώδικα Μετανάστευσης μεταφέρονται αυτούσιες, ενώ υπάρχουν και αναιτιολόγητες αρνητικές αλλαγές. Το τελικό αποτέλεσμα είναι ένα νομοθετικό πλέγμα που συντηρεί αποκλεισμούς, που δεν θα καταφέρει να απεγκλωβίσει ανθρώπους που ζουν στο περιθώριο.

Για τη Νέα Δημοκρατία και για το Υπουργείο, άνθρωποι που δουλεύουν γύρω μας τόσα χρόνια, που είναι χρόνια στη χώρα μας, που τα παιδιά τους φοιτούν στα σχολεία μας, άνθρωποι που μετέχουν στην κοινωνική ζωή, στην οικονομική ζωή, θεωρούνται αόρατοι, χωρίς δικαιώματα, χωρίς νομιμοποιητικά χαρτιά, ευάλωτοι, υπό τον συνεχή κίνδυνο απέλασης. Αντιλαμβανόμαστε ότι η Κυβέρνηση μολονότι δηλώνει νεοφιλελεύθερη -φιλελεύθερη ούτε λόγος- δίνει συνεχώς εξετάσεις στο ακροδεξιό ακροατήριο, γι’ αυτό και συμπεριφέρεται έτσι στους μετανάστες και στους πρόσφυγες, κατά παράβαση διεθνών συμβάσεων. Γι’ αυτό απουσιάζει από τον ορίζοντά σας οποιοδήποτε σχέδιο ένταξης εκείνων στον κοινωνικό ιστό. Γι’ αυτό και στο παρόν σχέδιο νόμου δεν αποκαθίσταται η αδικία με τη μη χορήγηση ΑΜΚΑ, που αφήνει τόσους ανθρώπους χωρίς τη στοιχειώδη υγειονομική κάλυψη. Γι’ αυτό και τα ελάχιστα «παράθυρα» νομιμοποίησης που υπάρχουν πνίγονται στις καθυστερήσεις των υποστελεχωμένων υπηρεσιών και στη γραφειοκρατία.

Ο κύριος Υπουργός επανέλαβε στις επιτροπές ότι εφαρμόζει μια δίκαιη πολιτική στα θέματα της μετανάστευσης. Στην πραγματικότητα, όμως, δεν υπάρχει καμμία δικαιοσύνη στις πολιτικές της Νέας Δημοκρατίας, στις πολιτικές της Κυβέρνησης Μητσοτάκη. Δεν υπάρχει καμμία δικαιοσύνη ως προς τα δικαιώματα των εργαζομένων μεταναστών, αφού το Σώμα Επιθεωρητών -το ΣΕΠΕ- αλλά και οι αποκεντρωμένες διοικήσεις δεν ασκούν επί της ουσίας καμμία εποπτεία στους εργοδότες ως προς την τήρηση της εργατικής νομοθεσίας. Δεν υπάρχει δικαιοσύνη στη στέρηση της δυνατότητας των δικαστών των επιτροπών της αρχής προσφυγών να μπορούν να παραπέμπουν σε άδεια διαμονής, για ανθρωπιστικούς λόγους. Δεν υπάρχει ίχνος δικαιοσύνης στη δίωξη ανθρώπων, απλώς και μόνο επειδή έδωσαν ένα μπουκάλι νερό ή λίγο φαγητό σε έναν άνθρωπο που βρισκόταν σε ανάγκη. Δεν υπάρχει δικαιοσύνη στην επί μήνες διοικητική κράτηση των μεταναστών στα ΠΡΟΚΕΚΑ και φυσικά, δεν υπάρχει δικαιοσύνη στις βίαιες και απάνθρωπες πρακτικές κατά τη διάρκεια των παράνομων επαναπροωθήσεων στα σύνορα. Παράνομες επαναπροωθήσεις που καταγράφει και η έκθεση κόλαφος του Στέιτ Ντιπάρτμεντ για την κατάσταση των δικαιωμάτων στη χώρα μας επί ημερών Κυβέρνησης Κυριάκου Μητσοτάκη.

Κυρίες και κύριοι συνάδελφοι, η αντιμετώπιση του ζητήματος των μεταναστών και των προσφύγων εκ μέρους της πολιτείας δεν είναι ένα θέμα που αφορά μόνο τους μετανάστες ούτε είναι μόνο ένα δικαιωματικό ζήτημα. Αφορά όλους μας, εάν θέλουμε να είμαστε ειλικρινείς και αληθινοί. Μας αφορά και επηρεάζει όλες τις πτυχές της ελληνικής κοινωνικής, αλλά και οικονομικής ζωής. Χαρακτηριστικό παράδειγμα είναι οι ρυθμίσεις αναφορικά με τη μετάκληση για εποχική εξαρτημένη εργασία και οι ρυθμίσεις για τους εργάτες γης.

Είμαστε ειλικρινείς σε αυτή την Αίθουσα; Η ελληνική ύπαιθρος -και όχι μόνο αυτή- διαμαρτύρεται ή όχι για την έλλειψη εργατικών χεριών; Στην ακρόαση φορέων οι αγροτικοί συνεταιρισμοί επεσήμαναν ή όχι το πασιφανές, αυτό που μόνο εσείς προσποιείστε ότι αγνοείτε; Ότι η γραφειοκρατία και η ανεπάρκεια προσωπικού σε προξενεία, πρεσβείες, υπηρεσίες, σε συνδυασμό με την έλλειψη πραγματικής βούλησης εκ μέρους σας έχει μπλοκάρει τις διαδικασίες, με τελικό αποτέλεσμα να μην μπορούν να γίνουν οι αγροτικές εργασίες; Να υπάρχουν ελλείψεις στον βιοτεχνικό, στον βιομηχανικό τομέα, στις οικοδομικές εργασίες και όσοι δουλεύουν να δουλεύουν παράνομα; Είναι ή δεν είναι έτσι; Είναι μια πραγματικότητα αυτό ή δεν είναι; Να δουλεύουν ανασφάλιστοι, με ό,τι αυτό συνεπάγεται και για εκείνους και για τα ασφαλιστικά μας ταμεία; Η έλλειψη εργατικού δυναμικού εξαιτίας της ανεπαρκούς και ελλαττωματικής πολιτικής σας οδηγεί μαθηματικά σε αύξηση των τιμών στα αγροτικά προϊόντα, σε μία περίοδο που τα νοικοκυριά βλέπουν τον τιμάριθμο, ειδικά στα βασικά αγαθά, να εκτοξεύεται μήνα με μήνα. Παράλληλα, αυξάνονται και οι περιπτώσεις εμπορίας ανθρώπων, καθώς όταν η νομιμότητα αποτυγχάνει να λύσει τις υπαρκτές ανάγκες, έρχονται τότε τα παράνομα κυκλώματα να προσφέρουν τις υπηρεσίες τους.

Επιγραμματικά και πολύ γρήγορα, κύριε Πρόεδρε, αναφέρομαι σε ορισμένα ακόμα ειδικά ζητήματα του νομοσχεδίου. Άδεια για εξαιρετικούς λόγους. Το να μην προσμετράται ο χρόνος που έχει διανύσει κανείς ως αιτών άσυλο για τη θεμελίωση της επταετίας είναι άδικο, ειδικά όταν η διάταξη έχει αναδρομικό χαρακτήρα. Άδεια για ανθρωπιστικούς λόγους. Εδώ υπήρξε μια σχετική βελτίωση και αυτό το αναγνωρίζουμε. Σας προτείναμε, όμως, οι δικαστές των επιτροπών της αρχής προσφύγων να έχουν τη δυνατότητα να παραπέμπουν πρόσωπα, που ενδεχομένως δικαιούνται τέτοια άδεια, στις αρμόδιες υπηρεσίες του Υπουργείου Μετανάστευσης και Ασύλου, όπως ακριβώς γινόταν παλιότερα. Να μην είναι, δηλαδή, αποκλειστικό δικαίωμα του Υπουργού και του συντονιστή της αποκεντρωμένης.

Υπάρχουν και άλλα ζητήματα, δεν προλαβαίνω να αναφερθώ σε όλα. Άδεια για τα παιδιά δεύτερης γενιάς και για τα ασυνόδευτα. Το αρχικό άρθρο 161 που στη διαβούλευση είχε αρίθμηση 162 ήταν απαράδεκτο από κάθε άποψη. Το αντιληφθήκατε, προς τιμήν σας, και υπήρξε πράγματι βελτίωση.

Δεν προλαβαίνω να πω για την οικογενειακή επανένωση, την ελλιπή στελέχωση και διασύνδεση των υπηρεσιών, για τα κίνητρα και τους πόρους που πρέπει να δοθούν στους δήμους για την ανάπτυξη κέντρων ένταξης μεταναστών. Όλα αυτά σας τα ανέφερε ο εισηγητής μας, ως προτάσεις του ΣΥΡΙΖΑ.

Θα κλείσω με ένα γενικότερο σχόλιο σχετικά με την ανακοίνωση των εκλογών της 21ης Μαΐου. Ο ΣΥΡΙΖΑ, κυρίες και κύριοι συνάδελφοι, θα πορευθεί τις επόμενες εβδομάδες με συναίσθημα ευθύνης, ενώνοντας και όχι διχάζοντας τους πολίτες. Ως κεντρικό του σύνθημα έχει τη δικαιοσύνη, που τόσο πολύ έχει ανάγκη αυτός ο τόπος. Την κοινωνική δικαιοσύνη, την οικονομική δικαιοσύνη, τη δικαιοσύνη στη λειτουργία των θεσμών. Χρειαζόμαστε περισσότερη δημοκρατία, περισσότερη λογοδοσία, λιγότερο κομματικό κράτος, έναν πρωθυπουργό που αναλαμβάνει την ευθύνη και όχι τον Πρωθυπουργό του: δεν ξέρω, δεν ήξερα. Η 21η Μαΐου θα είναι η ημερομηνία που είμαστε σίγουροι ότι θα είναι μια γιορτινή ημέρα για τη χώρα. Μια ημέρα που τη χρειάζεται η χώρα, μετά από τέσσερα χρόνια οπισθοδρόμησης θεσμικού και κοινωνικού κατήφορου.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (ΑΘΑΝΑΣΙΟΣ ΜΠΟΥΡΑΣ):** Ζήτησε και έχει τον λόγο ο πρώην Πρωθυπουργός κ. Γεώργιος Παπανδρέου.

Ορίστε, κύριε Πρόεδρε, έχετε τον λόγο.

**ΓΕΩΡΓΙΟΣ ΠΑΠΑΝΔΡΕΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ξεκινώ με μια γενικότερη διαπίστωση. Στο πρώτο Υπουργικό Συμβούλιο που συγκάλεσα μόλις ορκίστηκα Πρωθυπουργός είχα έναν βασικό καλεσμένο. Έναν λειτουργό εκτός Υπουργικού Συμβουλίου, αλλά με ιδιαίτερη βαρύτητα και λόγω θεσμικής ιδιότητας, αλλά και ικανότητας. Είχα καλέσει τον Συνήγορο του Πολίτη, έτυχε, δε, Συνήγορος του Πολίτη τότε να είναι ο σημερινός Βουλευτής και εισηγητής μας κ. Γιώργος Καμίνης και θέλω να τον ευχαριστήσω και εγώ για την εξαιρετική του παρουσία στο ελληνικό Κοινοβούλιο και βέβαια να του ευχηθώ τα καλύτερα στη νέα φάση της πολιτικής και επαγγελματικής του ζωής. Θα μας λείψει.

(Χειροκροτήματα)

Τότε, λοιπόν, ο Γιώργος Καμίνης -Συνήγορος του Πολίτη- εξέθεσε σε όλο το Υπουργικό Συμβούλιο τις δυσλειτουργίες και παθογένειες της δημόσιας διοίκησης και επαγωγικά και του πολιτικού μας συστήματος.

Ο στόχος μου ήταν σαφής. Να αναδείξω αυτές τις παθογένειες και να καταστήσω προτεραιότητα αλλαγών όλων των Υπουργών, ολόκληρης της Κυβέρνησης αυτές τις αναγκαίες αλλαγές. Σε αυτόν τον άξονα κινηθήκαμε, ξέροντας ότι ή αλλάζουμε ή βουλιάζουμε. Σήμερα, δυστυχώς, αγαπητοί συνάδελφοι, διαβάζω ότι το 2022 επί Νέας Δημοκρατίας είχαμε τον υψηλότερο αριθμό αναφορών προς τον Συνήγορο του Πολίτη στα τελευταία είκοσι πέντε χρόνια. Κρούσματα κακοδιοίκησης με εξαίρεση τα έτη πανδημίας.

Επίσης, διαβάζω σήμερα, αγαπητοί συνάδελφοι, την έκθεση της Διεθνούς Αμνηστίας για την Ελλάδα. Μιλάει για αστυνομική βία, ατιμωρησία ακόμα και σε περιστατικά θανάτου, επαναπροωθήσεις μεταναστών, γυναικοκτονίες. Διαβάζω πάλι σήμερα και από την EUROSTAT ότι οι Έλληνες είναι οι πιο ανήσυχοι στην Ευρώπη ως προς το αν θα μπορούν να αποπληρώσουν τους λογαριασμούς τους το επόμενο εξάμηνο. Είμαστε στην πρώτη τριάδα των ευρωπαϊκών χωρών που οι πολίτες σήκωσαν χρήματα από τους τραπεζικούς λογαριασμούς τους για να καλύψουν τρέχοντα έξοδά τους.

Πάμε σε εκλογές, αγαπητοί συνάδελφοι, με πολίτες δυσαρεστημένους και σε βαθιά απορία, ένα μεγάλο γιατί, γιατί η Ελλάδα να κατρακυλάει σε δείκτες και να θρηνεί ανείπωτες άδικες και αχρείαστες τραγωδίες, όπως των Τεμπών, όταν μάλιστα σήμερα λεφτά υπάρχουν. Και αφού ακούμε ότι αυτό το επιτελικό κράτος, αφού αποδείχθηκε προπαγανδιστική φούσκα, να ζητά ο σημερινός Πρωθυπουργός κ. Μητσοτάκης εντολή να αλλάξει το Σύνταγμα.

Μήπως φταίει το Σύνταγμα που καταπατάται κάθε έννοια διαφάνειας, αξιοκρατίας, λογοδοσίας, ισονομίας με τις αποφάσεις και τις επιλογές σας; Μήπως φταίει το Σύνταγμα που τεμαχίζετε έργα για να διαπραγματεύεστε με τους επιχειρηματίες και τα οποία δεν ολοκληρώνονται ποτέ, όπως και η τηλεδιοίκηση στον σιδηρόδρομο;

Μήπως φταίει, αγαπητοί συνάδελφοι της Νέας Δημοκρατίας, που δεν προστατεύετε την πρώτη κατοικία; Μήπως φταίει το Σύνταγμα που αποδιοργανώνετε το Εθνικό Σύστημα Υγείας αντί να το αναβαθμίζετε ως στυλοβάτη της δημόσιας υγείας; Μήπως φταίει το Σύνταγμα που ψηφίζετε κάθε τρίμηνο, ακόμα και σήμερα, τις έκτακτες διατάξεις που θεσπίσατε επί COVID για να κάνετε απευθείας αναθέσεις σε ημετέρους; Μήπως φταίει το Σύνταγμα ότι παραδίδετε τον ήλιο, τον άνεμο, τη γεωθερμία μας στα μεγάλα τραστ, με κόστος τεράστιο για τον Έλληνα, αντί να διαμορφώσετε πλαίσιο για ενεργειακή δημοκρατία για να είναι παραγωγή ενέργειας όλοι οι Έλληνες πολίτες, η αυτοδιοίκηση και οι μικρές επιχειρήσεις;

Μήπως φταίει το Σύνταγμα ότι χτίσατε ένα παρακράτος παρακολουθήσεων, αντιπάλων, όπως και του Προέδρου μας του Νίκου Ανδρουλάκη, αλλά και επιχειρηματιών, αλλά και δικών σας ακόμα Υπουργών; Μήπως φταίει το Σύνταγμα ότι τα δημόσια πανεπιστήμια μας δεν προσελκύουν χιλιάδες ξένους φοιτητές, όπως κάνει η Κύπρος, ενώ εμείς εξάγουμε φοιτητές; Αδήριτη είναι, αγαπητοί συνάδελφοι, η ανάγκη αλλαγής πορείας της χώρας μας, αλλά και η σημερινή συζήτηση αφορά ένα μείζον θέμα που αναδεικνύει και την αντίληψη του τρόπου νομοθέτησης και τον δείκτη πολιτισμού μιας χώρας, για την ακρίβεια τον δείκτη μιας σύγχρονης δημοκρατικής πολιτείας.

Πρώτο λοιπόν, σχόλιο, όπως σε τόσα νομοσχέδια που φέρνει η Κυβέρνηση, έτσι και σε αυτό, αποφεύγετε συστηματικά την ουσιαστική διαβούλευση. Δώσατε ελάχιστο χρόνο σε φορείς διεθνείς, εγχώριους, επιστημονικούς, κοινωνικούς αλλά και των ίδιων των μεταναστών. Είναι μια διαρκής, αντιδημοκρατική συμπεριφορά που δείχνει φόβο, προχειρότητα και έχει ως αποτέλεσμα και την κακοδιοίκηση στην πράξη με θύματα σε αυτή την περίπτωση τους ίδιους τους μετανάστες.

Επί της ουσίας ένα γενικό σχόλιο. Επενδύετε στη μιζέρια. Φέρνω ένα παράδειγμα. Όταν τα χέρια στα χωράφια δεν επαρκούν και οι ανάγκες σε κάποια επαγγέλματα δεν καλύπτονται, έρχεστε με κάποιες διακρατικές συμφωνίες να λύσετε δήθεν το πρόβλημα με φτηνό εργατικό προσωπικό, εργάτες που καταδικάζετε σε όρους γαλέρας με άδηλο μέλλον, ενώ παράλληλα δίνετε και σε κάποιους παραγωγούς και επιχειρηματίες μια προσωρινή λύση μέσω τυχαίας κατανομής εισαγόμενων εργατικών χεριών, ανεξάρτητα από το αν μπορούν ή όχι να ανταποκριθούν στις ανάγκες. Αν θέλετε αποδείξεις ελάτε στην περιοχή μου στην Αχαΐα και την Ηλεία να δείτε τις συνθήκες και τα προβλήματα που υπάρχουν και για τους αγρότες, αλλά και για αυτούς τους μετανάστες.

Όμως, ακόμα και για τον λεγόμενο μετανάστη αυξημένων προσόντων τίθενται όροι μιζέριας, εργασίας, μισθών και κοινωνικής ένταξης και προστασίας. Το αποτέλεσμα πιστεύω ότι μπορώ να το διαγράψω με σαφήνεια. Ίσως να καλυφθούν, κύριε Υπουργέ, ελλειμματικά όμως, κάποιες ανάγκες στον αγροτικό τομέα και στον τουρισμό. Λόγω των όρων εργασίας, η εμπειρία και οι γνώσεις όσων προσέλθουν θα είναι ελλιπείς και αναντίστοιχες των αναγκών των επιχειρήσεων.

Η δε προσωρινότητα, η μη κοινωνική ένταξη των μεταναστών θα οδηγήσουν στην περιθωριοποίηση τους, ενώ αυτές οι συνθήκες θα συμπιέσουν ακόμα περισσότερο τους μισθούς και τις συνθήκες εργασίας για τους Έλληνες εργαζόμενους σε τόσους τομείς. Εφεδρικός στρατός διαμορφώνεται, όπως θα έλεγε και ο Μαρξ, για την εμπέδωση ενός εργασιακού μεσαίωνα. Δηλαδή, διώχνουμε τα παιδιά μας στο εξωτερικό, λόγω έλλειψης αξιοκρατίας, συνθηκών εργασίας και επαγγελματικής προοπτικής και προσπαθούμε να τους αντικαταστήσουμε με φθηνότερο και πολλές φορές ανειδίκευτο εργατικό δυναμικό.

Σκεφτείτε, λοιπόν, τι Ελλάδα φτιάχνουμε; Νομίζω και από τη δική μου περιοχή της δυτικής Ελλάδας, ότι λόγω συνθηκών εργασίας διώχνουμε ακόμα και μετανάστες με μόνιμη διαμονή στη χώρα μας. Αυτοί που έχουν δουλέψει πολλά χρόνια στην Ελλάδα έχουν εμπειρία, φεύγουν στην Ιταλία ή σε άλλες χώρες λόγω των πολύ καλύτερων οικονομικών και κοινωνικών συνθηκών που προσφέρονται εκεί για τον μετανάστη. Υπάρχουν κάποιες, λοιπόν, ρυθμίσεις του νομοσχεδίου που όντως βελτιώνουν μερικά ζητήματα -το ομολογώ- δεν μπορούν να αντισταθμίσουν όμως τη μεγάλη έλλειψη θαρραλέας και μακρόχρονης μεταναστευτικής πολιτικής που χρειάζεται η χώρα.

Και δεν είναι μόνο ότι διατηρεί το απαράδεκτο καθεστώς αβεβαιότητας και κοινωνικού αποκλεισμού για όσους μετανάστες παραμένουν στη χώρα μετά από πολλά χρόνια δουλειάς, εκπαίδευσης, ακόμα κι αν έχουν γεννηθεί εδώ τα παιδιά τους ή ότι δυσκολεύει πολύ τους όρους για την παραμονή μεταναστών ή ακόμα ότι δεν καλύπτει βασικές ανάγκες στις υποδομές που αντιμετωπίζουν τα θέματα των μεταναστών και των προσφύγων, είναι το ότι απουσιάζει και το παραμικρό ψήγμα πνεύματος που πρέπει να χαρακτηρίζει μια μεταναστευτική πολιτική, η οποία να στηρίζεται σε γερές βάσεις και να οικοδομείται με αρχές και αξίες που συνάδουν με αυτές του ανθρωπισμού και του διαφωτισμού.

Δεν έχετε φέρει κανένα στοιχείο που να περιγράφει την κατάσταση που επικρατεί, με σαφήνεια και με συμπερίληψη όλων των εμπειριών από τη μέχρι σήμερα εφαρμογή των μεταναστευτικών νόμων. Δεν μας έχετε φέρει το παραμικρό σχέδιο για την κοινωνική ένταξη των μεταναστών. Δεν έχετε προσδιορίσει ποιες είναι οι δημογραφικές και αναπτυξιακές ανάγκες της χώρας και ποιο είναι το ανθρώπινο δυναμικό που θα τις υποστηρίξει, όπως ανέφερε χαρακτηριστικά και στην ομιλία του ο κ. Καμίνης. Δεν μας έχετε φέρει οποιοδήποτε σχέδιο στελέχωσης αρμόδιων αρχών που θα φέρουν σε πέρας τις διακόσιες χιλιάδες χρονίζουσες περιπτώσεις που επιζητούν μια αξιοπρεπή απάντηση. Δεν έχετε μεριμνήσει για τα ασυνόδευτα παιδιά, παρά τις υποσχέσεις του ίδιου του Πρωθυπουργού. Δεν έχετε προνοήσει για την αναβάθμιση στην εκπαίδευση, δηλαδή για ουσιαστική παιδεία και ένταξη νέων μεταναστών στον ελληνικό πολιτισμό. Δεν έχετε φέρει κάτι για τα ζητήματα της αξιοπρεπούς απασχόλησης των μεταναστών, όπως ακριβώς και των εργαζομένων γενικότερα, καθώς και για τα ζητήματα της αμοιβής.

Μιλάμε, λοιπόν, για απουσία ολοκληρωμένης μεταναστευτικής πολιτικής και αυτό επιβεβαιώνεται από το γεγονός -δηλαδή η απουσία σοβαρής διαβούλευσης- ότι απαιτείται η έκδοση εξήντα εννιά Υπουργικών Αποφάσεων και δύο Πράξεων Υπουργικού Συμβουλίου, προκειμένου να εφαρμοστεί ο νόμος από την αρχή του 2024.

Κλείνω με ένα ευρύτερο σχόλιο κύριε Πρόεδρε. Οι αρχαίοι Έλληνες δυόμισι χιλιάδες χρόνια πριν είχαν συνειδητοποιήσει ότι οι Έλληνες είναι όσοι μετέρχονται της ελληνικής παιδείας, αρχές, αξίες, πολιτισμός, παιδεία.

Τόσες χιλιάδες χρόνια μετά ερχόμαστε στη σημερινή εκκλησία του δήμου για να διαμορφώσουμε κώδικα συμπεριφοράς στις σχέσεις μας με ξένους χωρίς τον παραμικρό σεβασμό σε αυτές τις αξίες και σε αυτό το πνεύμα εκείνων που θέλουμε να λέμε ότι είμαστε η συνέχειά τους. Δεν τολμάμε να ακολουθήσουμε τα βήματα που τους έκαναν να αποτελούν φάρο πορείας για ολόκληρη την ανθρωπότητα. Η Ελλάδα, η μικρή αυτή χώρα, αν θα επιβιώσει σε αυτόν τον κόσμο, δεν θα το κάνει με το να μπαλώνει προβλήματα με μικροκομματικές επιδιώξεις ούτε με πελατειακές δεσμεύσεις.

Ξέρω ότι πολλοί θα σκεφτούν: «Μα, τι θέλει αυτός; Να ανοίξουμε τις πόρτες, να καταντήσουμε τη χώρα ξέφραγο αμπέλι;». Όχι, αγαπητοί συνάδελφοι, δεν αποδέχομαι τη φοβική αντίληψη δήθεν πατριωτών που μας ποτίζουν με τον φόβο των βαρβάρων, που έρχονται να αλώσουν τον κήπο του Θεού. Η προπαγάνδα του φόβου έχει βλάψει την ίδια την Ελλάδα γιατί δεν επέτρεψε στην Ευρωπαϊκή Ένωση την υιοθέτηση μιας ενιαίας πολιτικής σοβαρής, που θα έδινε πρακτικές λύσεις στα κύματα προσφύγων και μεταναστών που φθάνουν στα σύνορά μας. Αυτή η ακροδεξιά αντίληψη, η καλλιέργεια της μισαλλοδοξίας, του ρατσισμού και του φόβου είναι που γκετοποιεί εργαζόμενους και δημιουργεί εντάσεις στην κοινωνία και δεν δίνει λύσεις στα προβλήματα. Το αντίθετο, η κατάφορα άδικη αυτή πολιτική συμβάλλει ώστε οι εργαζόμενοι να στοχοποιούνται, οι μετανάστες να στοχοποιούνται, αυτοί που δουλεύουν φιλότιμα στη χώρα μας, στα σπίτια μας, στα αγροκτήματά μας, στις βιομηχανίες μας, στις εταιρείες εστίασης και αλλού.

Σας καλώ να αναρωτηθείτε αν περιποιεί τιμή στη χώρα μας και στον πολιτισμό μας υποψήφιος Βουλευτής να δέχεται ρατσιστικές επιθέσεις το 2023 λόγω της καταγωγής του πατέρα του παρά το ότι γεννήθηκε στην Ελλάδα, σπούδασε στην Ελλάδα και είναι μάχιμος δικηγόρος. Αυτοί που καλλιεργούν αυτές τις φοβικές συμπεριφορές, αυτοί που φοβούνται τους βαρβάρους είναι και οι ίδιοι που θέλουν να εκμεταλλεύονται τους μετανάστες σε συνθήκες που θα μπορούσαν να χαρακτηριστούν εύκολα βάρβαρες για τη σύγχρονη εποχή.

Εμείς δεν προτείνουμε αυτή τη φοβική και μίζερη πολιτική. Αποδεχόμαστε ότι η μετανάστευση είναι ένα δύσκολο και πολύπλοκο ζήτημα συνυφασμένη όμως και με τη δική μας ιστορία από αρχαιοτάτων χρόνων. Είναι μια σύγχρονη πραγματικότητα και δεν μπορούμε να εθελοτυφλούμε. Τη μετανάστευση και την προσφυγιά την έχω ζήσει και εγώ, όπως και τόσοι άλλοι Έλληνες. Απαιτείται όμως ουσιαστική ρύθμιση, ουσιαστική πολιτική.

Αυτό που προτείνουμε είναι οργανωμένη, ολοκληρωμένη, αποτελεσματική μεταναστευτική πολιτική, που εκπροσωπεί τις ανώτερες αξίες μας και εμπνέει τους εργαζόμενους όλους, γηγενείς και ξένους, να υπερηφανεύονται ότι ζουν στην Ελλάδα είτε είναι, είτε έγιναν, είτε θα γίνουν Έλληνες πολίτες, της ελληνικής δηλαδή παιδείας μετέχοντες. Μη μείνουμε φοβικοί και μαζί μοιραίοι.

Γι’ αυτό και θα μου επιτρέψετε να ολοκληρώσω αυτή την παρέμβασή μου μιλώντας για όσα η κυβέρνηση του ΠΑΣΟΚ, της οποίας είχα την τιμή να ηγούμαι, έκανε για το μεταναστευτικό το 2010. Τα ανέφερε και ο Κοινοβουλευτικός μας Εκπρόσωπος κ. Σκανδαλίδης προηγουμένως.

Με τον ν.3838/2010, που αφορούσε την απόδοση της ελληνικής ιθαγένειας και την πολιτική συμμετοχή αλλοδαπών και ομογενών σε επίπεδο αυτοδιοίκησης, εισαγάγαμε στο ελληνικό δίκαιο την απόδοση ιθαγένειας βάσει της αρχής του δικαίου του εδάφους, δηλαδή της μόνιμης διαμονής, ενώ μέχρι τότε ίσχυε μόνο η αρχή του δικαίου του αίματος, δηλαδή της καταγωγής, το DNA. Αναρωτιέμαι, αν όλοι μας εδώ στο Κοινοβούλιο κάναμε τεστ DNA, πόσο θα είχαμε σχέση με τους αρχαίους Έλληνες. Άρα λοιπόν η Ελλάδα είναι ιδέα, είναι αξία, είναι πολιτισμός κατ’ αρχάς. Προβλέψαμε έτσι την απόδοση της ιθαγένειας νέων ανθρώπων που ολοκλήρωσαν το ελληνικό λύκειο και γεννήθηκαν στη χώρα μας, όπως είπα της ελληνικής παιδείας μετέχοντες. Προβλέψαμε τη συμμετοχή των αλλοδαπών στις δημοτικές εκλογές. Δυστυχώς η Νέα Δημοκρατία έκανε τα πάντα για να τα υπονομεύσει αυτά.

Σας καλώ λοιπόν να νομοθετήσουμε έχοντας κατά νου κάτι που έχω ξαναπεί στο παρελθόν και διαβάζω: «Έχουμε νέα παιδιά τα οποία δεν γνωρίζουν άλλη πατρίδα -η πατρίδα τους είναι η Ελλάδα- και τους έχουμε κάνει πολίτες δεύτερης κατηγορίας, δημιουργώντας ένα κοινωνικό πρόβλημα και μια πιθανή κοινωνική έκρηξη. Αυτά τα παιδιά θέλουν θαλπωρή. Πρέπει να τους κάνουμε να αισθανθούν πραγματικά Έλληνες και είμαι σίγουρος ότι θα είναι από τους καλύτερους πολίτες αυτής της χώρας. Ας μην ξεχνάμε ότι χώρες μεγάλες είναι οι χώρες που η δύναμή τους στηρίζεται στη δυναμική της δημιουργικής συμπόρευσης των πολιτισμών και της αξιοποίησης των καλύτερων πρακτικών γνώσεων απ’ όπου κι αν αυτές προέρχονται. Έτσι είχαν πορευθεί και οι αρχαίοι Έλληνες. Από εμάς εξαρτάται αν οι μετανάστες και οι πρόσφυγες θα γίνουν οι καλύτεροι πρεσβευτές του ελληνισμού στον κόσμο ολόκληρο».

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ και εγώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής δεκατέσσερις μαθητές και μαθήτριες και τρεις εκπαιδευτικοί συνοδοί τους από το 5ο Δημοτικό Σχολείο Αργοστολίου Κεφαλλονιάς.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο κύριος Υπουργός.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κύριε Πρόεδρε, ζήτησα τον λόγο για ένα λεπτό μόνο, για να ευχαριστήσω τον πρώην Πρωθυπουργό, τον κ. Παπανδρέου, για την παρέμβασή του.

Σας ευχαριστώ πολύ, κύριε Πρόεδρε, που τοποθετείστε επί του Κώδικα Μετανάστευσης. Απλώς να πω επιγραμματικά επί των σημείων που θίξατε ότι κατ’ αρχάς υπήρξε μια ουσιαστική διαβούλευση, και δημόσια διαβούλευση και στις επιτροπές. Υπήρξαν πολλά σχόλια που έγιναν δεκτά από την Κυβέρνηση. Καταθέσαμε νομοτεχνικές βελτιώσεις και σε πολλά σχόλια που έγιναν και από τη δική σας παράταξη. Ήταν περιορισμένος ο χρόνος της δημόσιας διαβούλευσης, αλλά ήταν ουσιαστικός.

Ως προς τους εργάτες γης πράγματι υπάρχουν ανάγκες, όπως ξέρετε, στην ελληνική αγροτική παραγωγή. Δεν νομίζω ότι μπορούμε να το συνδυάσουμε με αυτό που είπατε για τους Έλληνες που φεύγουν στο εξωτερικό. Νομίζω ότι οι Έλληνες που φεύγουν στο εξωτερικό είναι σε αναζήτηση διαφορετικού τύπου εργασίας από αυτές τις ανάγκες που έχει η ελληνική αγροτική γη και γι’ αυτό χρειάζονται εποχικοί εργαζόμενοι.

Ως προς το θέμα της ένταξης η χώρα μας έχει εθνική στρατηγική ένταξης όχι για τους εποχικά εργαζόμενους, που έρχονται, δουλεύουν και φεύγουν, αλλά για αυτούς που καλύπτουν πιο μόνιμες ανάγκες και έχουν πιο μόνιμες άδειες παραμονής. Αυτοί που ζουν αρκετά χρόνια στην Ελλάδα τους δίνονται περισσότερα δικαιώματα μόνιμης παραμονής, όπως με την άδεια Μ2 που θεσμοθετείται με τον παρών κώδικα, δεκαετής άδεια παραμονής για ανθρώπους που έχουν μείνει επτά χρόνια νομίμως στη χώρα μας.

Ως προς το θέμα των ασυνόδευτων ανηλίκων η νομοθετική βελτίωση που κατατέθηκε ανταποκρίνεται ακριβώς σε αυτό που είχε πει ο κύριος Πρωθυπουργός για τη δυνατότητα να δοθεί στους ασυνόδευτους ανηλίκους που ήρθαν στη χώρα μας το δικαίωμα δεκαετούς παραμονής σε περίπτωση που έχουν ολοκληρώσει τρία χρόνια ελληνικού σχολείου.

Επίσης ως προς τα οργανωτικά θέματα στον κώδικα προβλέπονται αλλαγές στην ψηφιακή διαδικασία και η ενίσχυση των διαδικασιών, ώστε να αντιμετωπίσουμε αυτό το πρόβλημα που πράγματι υπάρχει για τις διακόσιες χιλιάδες αιτήσεις.

Τέλος να κλείσω με ένα ευαίσθητο θέμα. Μιλήσατε για ρατσιστικά μηνύματα. Πράγματι υπάρχουν δυστυχώς ρατσιστικά μηνύματα. Η Κυβέρνηση απολύτως τα καταδικάζει. Προσέξτε γιατί υπάρχουν και δικοί σας φερόμενοι υποψήφιοι Βουλευτές, κύριε Πρόεδρε, οι οποίοι ανεβάζουν ρατσιστικά μηνύματα στο Facebook. Αυτό είναι κάτι που το ΠΑΣΟΚ θα έπρεπε να προσέξει.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Κοινοβουλευτικός Εκπρόσωπος της Ελληνικής Λύσης κ. Αντώνιος Μυλωνάκης για έξι λεπτά.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, άκουσα με πολλή προσοχή και σεβασμό τον πρώην Πρωθυπουργό κ. Γιώργο Παπανδρέου.

Μιλήσατε, κύριε Πρόεδρε, για παθογένειες της δημόσιας διοίκησης. Μιλήσατε για ανθρώπους Έλληνες οι οποίοι δεν μπορούν να αποπληρώσουν τους λογαριασμούς τους και ήδη στο πρώτο δεκαήμερο σηκώνουν λεφτά από τις τράπεζες. Εγώ θέλω να ρωτήσω ευθέως τον κύριο Πρωθυπουργό, με όλο τον σεβασμό προς το πρόσωπό σας, κύριε Πρόεδρε, ποιος ευθύνεται για την κατάσταση, άραγε, στην οποία έχει περιέλθει η πατρίδα μας και οι Έλληνες σήμερα;

Ποιος κυβέρνησε τη χώρα από το ΄74 και μετά; Την κυβέρνησε η Ελληνική Λύση, την κυβερνήσαμε εμείς; ΠΑΣΟΚ, Νέα Δημοκρατία, ΣΥΡΙΖΑ.

Άρα, λοιπόν, πού ψάχνουμε, κύριε Πρόεδρε, αυτούς οι οποίοι ευθύνονται γι’ αυτήν την κατάσταση; Είναι οι παθογένειες της δημόσιας διοίκησης τεράστιες, τα προβλήματα πολλά. Από την πρώτη στιγμή που μπήκαμε στη Βουλή λέμε μία φράση: «Αλλαγή νοοτροπίας». Αν δεν αλλάξουμε νοοτροπία δεν γίνεται τίποτα. Τόσα χρόνια καταστρέψατε την πατρίδα μας με την πελατειακή σχέση την οποία αναπτύξατε με τους πολίτες και με αυτά τα οποία αφήσατε στην άκρη. Δώσατε, κύριε Πρόεδρε, βορά στα σαγόνια του Διεθνούς Νομισματικού Ταμείου τους Έλληνες. Η καταστροφή από το 2010 μέχρι σήμερα είναι δεδομένη.

Βέβαια, τι τα λέω; Εν πάση περιπτώσει, φτωχύναμε τα παιδιά μας, διώξαμε τα παιδιά μας, τα αντικαθιστούμε με αλλοδαπούς και μιλήσατε και για φοβική αντίληψη δήθεν πατριωτών κατά των προσφύγων και των μεταναστών. Ποια είναι η φοβική αντίληψη; Δεν καταλαβαίνω. Οι τρομοκράτες στην Ελλάδα πώς ήρθαν; Μιλήσατε γι’ αυτό το οποίο έκανε το 2010 η κυβέρνησή σας και ο κ. Σκανδαλίδης με τον νόμο για τη μετανάστευση -τότε ήταν διαφορετικά τα πράγματα- από το 2015 με την εισβολή εκατοντάδων χιλιάδων παράνομων μεταναστών, όπως θέλει να τους πει κανένας, πρόσφυγες πάντως ήταν ελάχιστοι.

Κυρία Βούλτεψη, κυρία Υπουργέ, επειδή σας γνωρίζω χρόνια και τα ακούσατε και από τον Πρόεδρο κ. Βελόπουλο, είδα ότι πειραχτήκατε.

Εγώ θέλω να πω το εξής: Μιλάω προς την κυρία Βούλτεψη, όχι τη νυν Υπουργό, αλλά αυτήν τη γυναίκα την οποία ήξερα χρόνια και έκανε αγώνες. Θυμόσαστε τι λέγατε το 2015, όταν δεκάδες χιλιάδες, εκατοντάδες χιλιάδες και τελικά εκατομμύρια παράνομοι μετανάστες, λαθρομετανάστες …

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Τα λύσαμε αυτά.

**ΑΝΤΩΝΙΟΣ ΜΥΛΩΝΑΚΗΣ:** Δεν λύσαμε τίποτα, διότι δεν απαντήθηκε καμμία ερώτηση του Κυριάκου Βελόπουλου από τον κύριο Υπουργό. Πόσοι είναι τελικά αυτήν τη στιγμή που πρέπει να έχουν χαρτιά για να ζουν νόμιμα στην Ελλάδα; Ξέρουμε; Πόσοι απελάθηκαν; Προς τα πού πήγαν; Πού βρίσκονται αυτοί οι άνθρωποι και έχουμε δημιουργήσει πλέον, κυρία Υπουργέ, εστίες τρομοκρατών μέσα στη χώρα; Όταν τα λέγαμε το 2015, τα φωνάζατε κι εσείς, η Νέα Δημοκρατία. Τα ίδια φωνάζετε, λέγατε ότι θα έχουμε τα επόμενα χρόνια προβλήματα με τρομοκράτες και όπως λέγαμε όλοι, ορίστε τα αποτελέσματα.

Θα μου πείτε: «Ποιοι είναι αυτοί, πόσοι είναι αυτοί;». Δεν ξέρει κανένας. Πόσοι είναι αυτοί; Βρέθηκαν δύο από την ΕΥΠ σε συνεργασία με τη Μοσάντ και καλά που ήλθαν οι Ισραηλινοί εδώ πέρα, για να μπορέσουμε να ξετρυπώσουμε αυτά τα φίδια, ένας Σπάρτη, ένας Κεφαλλονιά. Πόσοι άλλοι είναι άραγε; Πού είναι οι γιάφκες; Πόσες είναι οι γιάφκες στην Αθήνα; Κανείς δεν ξέρει. Τι θα έκαναν αυτοί οι άνθρωποι; Ξέρετε; Θα σκότωναν σαράντα-πενήντα αθώους ανθρώπους σε ένα εστιατόριο εβραϊκής συναγωγής. Δεκαπέντε χιλιάδες ευρώ το κεφάλι θα έπαιρναν, κυρία Υπουργέ.

Ποιος τα δημιούργησε όλα αυτά; Η αντίληψη του ΣΥΡΙΖΑ ότι πρέπει οι φουκαράδες, οι κατατρεγμένοι όλοι που μπούκαραν, που εισέβαλαν στη χώρα είτε είναι από τον Έβρο είτε από τη θάλασσα, να μείνουν εδώ, να τους παρασχεθεί κάθε βοήθεια, να τους δώσουμε τα πάντα. Από τους Έλληνες παίρνουμε τα πάντα, στους παράνομους, στους λαθρομετανάστες δίνουμε. Όπως θέλει μπορεί να τους πει κανείς, όμως πρόσφυγες θυμάστε ότι ήταν ελάχιστοι. Λιγότεροι από 10% ήταν οι πρόσφυγες, οι πραγματικοί πρόσφυγες, αυτοί που δικαιούντο ασύλου. Οι υπόλοιποι πού πήγαν; Έφυγαν από τα νησιά.

Βέβαια, ο κ. Μηταράκης τους πήρε από τη Χίο και καλώς έκανε. Πού πήγαν αυτοί; Ελάτε στα Κάτω Πατήσια που μένω εγώ. Ελάτε να δείτε τι γίνεται στο κέντρο της Αθήνας. Το πρόγραμμα «ΕΣΤΙΑ» καταργήθηκε, σταμάτησε. Μάλιστα. Πού μένουν αυτοί; Πώς ζουν αυτοί οι άνθρωποι; Μπορεί να μου πει κάποιος; Είναι γεμάτη η Αθήνα. Μιλήστε με τους αστυνομικούς. Οι αστυνομικοί συλλαμβάνουν καθημερινά μικροεμπόρους ναρκωτικών. Αυτή είναι η κατάντια.

Μια σωστή μεταναστευτική πολιτική θέλουμε, γιατί μιλάμε όλοι για μεταναστευτική πολιτική και στο μυαλό μας έχουμε αυτούς τους Έλληνες του ΄60 και του ΄70 και του ΄80 που έφυγαν από την πατρίδα τους νόμιμα, πήγαν εκεί, ελέγχθηκαν με χαρτιά, ήξερε η Αμερική, ήξερε η Γερμανία, ήξεραν οι άλλες χώρες που έπαιρναν μετανάστες από την Ελλάδα ποιος πήγαινε εκεί. Τώρα δεν ξέρει κανείς ποιος είναι αυτός που μπαίνει μέσα. Πετάει την ταυτότητά του, πετάει τα χαρτιά του και κρατάει ένα κινητό iPhone στο χέρι πανάκριβο. Αυτό δεν το πετάει ποτέ. Έρχονται μέσα και μπαίνουν. Ορίστε η κατάντια. Πώς δεν θρηνήσαμε θύματα;

Αυτό, όμως, που πρέπει να πούμε και να καταλάβουμε όλοι είναι ότι τόσα χρόνια, τέσσερα χρόνια στην εξουσία, κυρία Υπουργέ, κυρία Βούλτεψη, δεν κάνατε τίποτα μα τίποτα διαφορετικό απ’ αυτό το οποίο άφησε ο ΣΥΡΙΖΑ, τίποτα. Ένα περιτύλιγμα. Πήρατε τους ανθρώπους από τα νησιά –επαναλαμβάνω, καλά κάνατε- και αντί να τους ελέγξουμε να δούμε ποιοι πρέπει να απελαθούν, ποιοι ελάχιστοι πρέπει να μείνουν, αφήσαμε όλον τον κόσμο και διασπάρθηκε σε όλη την Ελλάδα.

Ο κύριος Υπουργός έφυγε. Γιατί δεν απαντά πόσοι έφυγαν από την Ελλάδα, πόσοι απελάθηκαν; Κανένας δεν ξέρει. Ελάχιστοι. Κανείς δεν ξέρει τίποτα. Πόσοι άλλοι τέτοιοι δολοφόνοι υπάρχουν στην πατρίδα μας σαν κι αυτούς τους δύο εν δυνάμει δολοφόνους; Πόσοι τζιχαντιστές οι οποίοι είχαν λάβει μέρος σε σφαγές αθώων ανθρώπων, χριστιανών; Τίποτα, κανένας. Μετά μιλάμε για εργάτες γης.

Κύριε Πρόεδρε, θα ήθελα την ανοχή σας για ένα λεπτό.

Ποιοι είναι οι εργάτες γης που φέρνετε, κυρία Υπουργέ; Τα είχαμε πει και στο νομοσχέδιο. Άνθρωποι που δεν γνωρίζουμε ποιοι είναι, τους στέλνουν από το Μπαγκλαντές, τους στέλνουν από την Αίγυπτο, από το Αφγανιστάν, από το Πακιστάν σε δικούς μας γαιοκτήμονες, αναγκάζονται οι άνθρωποι αυτοί να πληρώνουν τα μεταφορικά τους, να έρθουν και να φύγουν, δεν ξέρουν αν θα αποδώσουν στη δουλειά τους, δεν ξέρουν από πού κρατάει η σκούφια τους, αλλά λέμε: «Λύσαμε το πρόβλημα, εποχικοί εργαζόμενοι».

Έτσι είναι οι εποχικοί εργαζόμενοι, κυρία Υπουργέ; Αυτούς τους εποχικούς εργαζόμενους νομίζετε ότι θα μας φέρετε; Δείτε τι λένε οι άνθρωποι οι οποίοι έχουν κτήματα και δεν μπορούν να κάνουν τη δουλειά τους.

Η Ελλάδα έχει βάλει μια ταμπέλα: «Ανοίξαμε και σας περιμένουμε, ελάτε όποιοι θέλετε, απ’ όπου θέλετε, απ’ όπου κρατάει η σκούφια σας, εμείς σας δίνουμε σπίτι, σας δίνουμε χρήματα, σας δίνουμε δουλειά και βέβαια σας δίνουμε και ένα πασαπόρτι, ένα χαρτάκι το οποίο λέει ότι μπορείτε να παραμείνετε τρία χρόνια στην πατρίδα μας, μετά τέσσερα, πέντε, έξι, μόνιμοι στην Ελλάδα άνετα».

Ευελιξία έχει –λέει- αυτό το νομοσχέδιο. Γιατί ευελιξία; Για την άνεσή τους; Και πού είναι οι Έλληνες οι οποίοι έχουν φύγει; Το είπε και ο κ. Παπανδρέου. Αντικαθιστούμε –λέει- τα Ελληνόπουλα. Το λέμε όλοι. Από τη μια λέμε αυτό και το παραδεχόμαστε, αντικαθιστούμε τα Ελληνόπουλα που φεύγουν με αλλοδαπούς που έρχονται και δεν είναι μόνο οι εργάτες γης, είναι και αυτοί οι οποίοι είναι μέσου και υψηλού επιπέδου. Θέλουμε και αυτούς. Άρα, λοιπόν, θα πρέπει να αντικαταστήσουμε τους Έλληνες και να λέγεται η χώρα μας Ελλαδιστάν ή κάπως αλλιώς.

Το νομοσχέδιο βεβαίως δεν θα το ψηφίσουμε. Από τη στιγμή που ο ΣΥΡΙΖΑ λέει ότι είναι προς τη σωστή κατεύθυνση το νομοσχέδιό σας, καταλαβαίνετε ότι έχετε γίνει ίδιοι σε όλα, κυρία Υπουργέ, και ετοιμάζεστε σε λίγο να συγκυβερνήσετε. Το είπε και ο κ. Φίλης, συμφωνεί και η κ. Μπακογιάννη, στα εξωτερικά θέματα είστε μαζί, στην οικονομία ο ένας υπογράφει τα ξεπουλήματα, ο άλλος τα ξεπουλάει. Τώρα θέλετε να ξεπουλήσετε και το νεράκι. Το υπέγραψε ο ΣΥΡΙΖΑ. Υπέγραψαν τα πάντα και λένε μετά: «Εμείς είμαστε διαφορετικοί, δώστε μας την ευκαιρία να ξανακυβερνήσουμε».

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Μυλωνάκη.

**ΑΝΤΩΝΙΟΣ ΜΥΛΩΝΑΚΗΣ:** Κύριε Ψυχογιέ, δεν θα κυβερνήσετε ξανά ποτέ. Ή αν θα ξανακυβερνήσετε ο κόσμος θα το πει.

Φέρτε πίσω τα Ελληνόπουλα. Διώξτε τους παράνομους μετανάστες. Απελάστε τώρα όλους αυτούς οι οποίοι δεν έχουν καμμία δουλειά στην πατρίδα μας. Δεν δικαιούνται ασύλου διότι δεν είναι πρόσφυγες. Το παιχνίδι, επίσης των ΜΚΟ -και τελειώνω με αυτό κύριε Πρόεδρε- σταματήστε να το παίζετε. Σταματήστε να παίζετε το παιχνίδι των μη κυβερνητικών οργανώσεων. Αυτές οργανώνουν τα πάντα.

Η Ελληνική Λύση, τώρα που τελειώνει και η κοινοβουλευτική περίοδος και πάμε σε εκλογές, έχει να πει μόνο ένα πράγμα. Πρέπει να αλλάξουμε νοοτροπία, να σοβαρευτούμε ως Έλληνες πολιτικοί και για να μπορέσουμε να κάνουμε ό,τι είναι δυνατόν για το καλό της πατρίδας μας των παιδιών και των εγγονών μας.

Δεν ψηφίζουμε το νομοσχέδιο αυτό διότι το θεωρούμε ένα από τα τέσσερα, πέντε, έξι, επτά νομοσχέδια που έχετε φέρει για το ίδιο πράγμα και ποτέ δεν λύνετε το πρόβλημα.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η Βουλευτής του ΠΑΣΟΚ-Κινήματος Αλλαγής, κ. Αντωνία Αντωνίου.

Κυρία Αντωνίου, έχετε τον λόγο.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το νομοσχέδιο του Υπουργείου Μετανάστευσης και Ασύλου με τίτλο «Κώδικας Μετανάστευσης» συνιστά τη νομοθετική επικύρωση της μεταναστευτικής πολιτικής της Νέας Δημοκρατίας. Γι’ αυτό και φέρει όλα τα χαρακτηριστικά της. Μια πολιτική χωρίς στρατηγικό σχέδιο για τις μείζονες γεωπολιτικές προκλήσεις της πατρίδας μας που απαξιώνει την κρίσιμη διάσταση της κοινωνικής ενσωμάτωσης, με αδιαφάνεια διαδικασιών και χωρίς καμμία τεκμηρίωση ως προς τους αριθμούς των ανθρώπων που αφορά. Μια πολιτική που είναι γαλαντόμος για τους φερόμενους επενδυτές της Golden Visa αλλά αλυσιτελής για τους εργάτες γης και άλλες κρίσιμες ειδικότητες εξειδικευμένων εργαζομένων που έχει πλέον ανάγκη η οικονομία μας.

Εξηγούμαι. Χρειάζεται ανανέωση ο υφιστάμενος κώδικας του 2014; Προφανώς ναι. Οι σημειακές αλλαγές που επιφέρει ο νέος κώδικας συμβάλλουν στην αναβάθμιση της μεταναστευτικής πολιτικής της χώρας στο πλαίσιο ενός εθνικού αναπτυξιακού σχεδίου; Προφανώς όχι. Ο σοβαρός σχεδιασμός για τη μεταναστευτική πολιτική στο επίπεδο της προσέλκυσης εργατικού δυναμικού έχει αργήσει δραματικά. Εστίασε μονοθεματικά αλλά αναποτελεσματικά στα ζητήματα ασύλου αγνοώντας τις ανάγκες των νόμιμων μεταναστών αλλά και της ελληνικής οικονομίας.

Υπενθυμίζεται ότι ειδικά μετά το 2015 στη χώρα μας δαπανήθηκαν εκατοντάδες εκατομμύρια ευρώ για την υποδοχή και πολύμηνη ή πολυετή φιλοξενία των αιτούντων άσυλου. Κάποια παιδιά φοίτησαν στα ελληνικά σχολεία αλλά μετά το τέλος της διαδικασίας ασύλου οι άνθρωποι κυριολεκτικά πετάχτηκαν στο δρόμο. Οι αιτούντες άσυλο με ευθύνη των κυβερνήσεων των τελευταίων οκτώ ετών δεν εντάχθηκαν ποτέ στην αγορά εργασίας παρά μόνο περιστασιακά και συνήθως υπό συνθήκες αδήλωτης εργασίας. Ο νέος Κώδικας Μετανάστευσης δεν θεραπεύει αυτό το πρόβλημα αλλά και οι όποιες λύσεις σε επιμέρους θέματα παραπέμπονται μετά από την 1η Ιανουαρίου 2024. Είναι απορίας άξιο πως οι προωθούμενες ρυθμίσεις θα συμβάλλουν αποτελεσματικά στην κάλυψη των άμεσων και επειγουσών αναγκών της εγχώριας αγοράς εργασίας σε εργάτες γης αλλά και σε άλλους εργαζόμενους εποχικούς ή μη. Άρα δεν μπορείτε να ισχυριστείτε πως η ψήφισή του θα δώσει άμεσες λύσεις στα προβλήματα που αναντίρρητα υπάρχουν.

Επιπλέον, ο κώδικας αποποιείται σε επίπεδο διακηρυκτικό την κοινωνική ενσωμάτωση αφαιρώντας την από τον τίτλο του, παρ’ όλο που αποτελεί παγκοσμίως μια από τις κρισιμότερες πτυχές της μεταναστευτικής πολιτικής. Η ενσωμάτωση είναι ο πυρήνας της πετυχημένης μεταναστευτικής πολιτικής είτε μια χώρα αποφασίζει να πολιτογραφήσει μαζικά πολίτες, όπως έγινε στο παρελθόν σε άλλες χώρες, είτε αποφασίζει να πολιτογραφήσει με πιο ελεγχόμενο τρόπο. Η ενσωμάτωση εν τέλει καθορίζει ποιες χώρες ωφελούνται από τη μετεγκατάσταση και ποιες σχηματίζουν γκέτο υστέρησης και κοινωνικών προβλημάτων. Αλλά εν τέλει σήμερα θεσπίζετε κανόνες και νέες άδειες τη στιγμή που οι αρμόδιες υπηρεσίες των αποκεντρωμένων διοικήσεων αλλά και των προξενείων μας στο εξωτερικό αντιμετωπίζουν τεράστιο πρόβλημα υποστελέχωσης. Άρα μηδέν εις το πηλίκο. Ενδεικτικό παράδειγμα της παντελούς έλλειψης στρατηγικής ήταν η κυβερνητική απόφαση να αξιοποιήσει εργατικό δυναμικό από το Μπαγκλαντές, μια χώρα στην οποία δεν έχουμε καν προξενείο.

Αλλά για να συζητάμε γι’ αυτά τα θέματα τεκμηριωμένα χρειαζόμαστε στοιχεία. Το αρμόδιο Υπουργείο σταμάτησε να δημοσιεύει αναλυτικά στατιστικά για τη νόμιμη μετεγκατάσταση τον Απρίλιο του 2020. Κύριε Υπουργέ, ξέρετε φαντάζομαι ότι πριν από λίγες ημέρες ψηφίσαμε εδώ στη Βουλή το μνημόνιο συνεργασίας μεταξύ της Ελληνικής Δημοκρατίας και του Οργανισμού Οικονομικής Συνεργασίας και Ανάπτυξης για την ίδρυση κέντρου του οργανισμού στην Ελλάδα με κύριο σκοπό τη μελέτη του πληθυσμιακού, του μεταναστευτικού ζητήματος και των κοινωνικοοικονομικών τους επιδράσεων παγκοσμίως. Αλήθεια θα συλλέγει εδώ ο ΟΟΣΑ τα στοιχεία παγκοσμίως και η Ελλάδα δεν θα δημοσιοποιεί τα δικά της; Διορθώστε αυτό το οξύμωρο, κύριε Υπουργέ για να μην εκθέσουμε τη χώρα μας διεθνώς.

Η έλλειψη εθνικού σχεδίου από τη Νέα Δημοκρατία, όπως πάντα, συνδυάζεται με την εξυπηρέτηση συμφερόντων των εχόντων και κατεχόντων. Ακόμα και εσείς υποχρεωθήκατε υπό το βάρος των στεγαστικών προβλημάτων των πολιτών να νομοθετήσετε το αυξημένο κόστος 500.000 αντί για 250.000 ευρώ για την αγορά ακινήτων που βρίσκονται σε κάποια αστικά κέντρα και τουριστικές περιοχές. Παρ’ όλα αυτά σήμερα θεσπίζεται ακόμα μια παράταση για την προκαταβολή αγοραπωλησιών μέχρι το τέλος Ιουλίου με την περίεργη νομοθετική τροποποίηση την οποία φέρατε που προφανώς εξυπηρετεί τα συμφέροντα του real estate.

Επειδή, κύριε Υπουργέ, εκπροσωπώ τον νότιο τομέα της Αθήνας όπου μάλλον σημειώνεται και η μεγαλύτερη αύξηση του στεγαστικού κόστους για τους πολίτες λόγω της Golden Visa και των μισθώσεων τύπου Airbnb που ακολουθούν, καθιστώντας το ειδικά σε ορισμένες περιοχές πλέον αβάσταχτο, επισημαίνω ότι το πλαίσιο αυτό χρειάζεται συνολική επανεξέταση. Ενώ η Πορτογαλία φαίνεται να είναι κοντά σε αναστολή του καθεστώτος της Golden Visa, ακριβώς για την αντιμετώπιση των στεγαστικών προβλημάτων των πολιτών της, στην Ελλάδα η Κυβέρνηση συνεχίζει να εξυπηρετεί τα συμφέροντα των επενδυτών με την αμφίβολη όμως προστιθέμενη αξία για την ελληνική οικονομία αν προσμετρηθούν οι παρενέργειες στα εγχώρια νοικοκυριά. Το νομοσχέδιο που συζητάμε σήμερα είναι ένα ακόμα νομοσχέδιο κατώτερο των αναγκών της χώρας μας και των σύγχρονων διεθνών συνθηκών. Η χώρα μας όμως δεν μπορεί πλέον να μένει καθηλωμένη σε λογικές συντηρητικές και διαχειριστικού τύπου. Χρειάζεται αλλαγή σελίδας και αυτό το μήνυμα θα δώσουν οι πολίτες της χώρας την 21η Μαΐου.

Κλείνοντας θα ήθελα να πω στον κ. Μυλωνάκη που αναφέρθηκε στην τοποθέτηση του Προέδρου μας Γιώργου Παπανδρέου και παρερμήνευσε τα λόγια του κ. Παπανδρέου. Εγώ θα πω ότι έκανε λάθος. Νόμισε ότι ο κ. Παπανδρέου είπε από αυτό εδώ το Βήμα ότι φεύγουν οι Έλληνες από την Ελλάδα γιατί έχουν πάρει τις δουλειές οι πρόσφυγες και οι μετανάστες. Ακριβώς το αντίθετο είπε. Αναγκάζονται και φεύγουν οι νέοι άνθρωποι να βρουν καλύτερες συνθήκες εργασίας και γενικώς άλλη ποιότητα ζωής στο εξωτερικό. Οι δικοί μας νέοι άνθρωποι που φεύγουν είναι εξειδικευμένο προσωπικό, πολύ υψηλά καταρτισμένο και εδώ η ελληνική οικονομία και ο τόπος συνήθως θέλει ανειδίκευτους εργάτες.

Κανένα πρόβλημα δεν δημιουργούν οι πρόσφυγες και οι μετανάστες, οι οικονομικοί μετανάστες στη χώρα και θα ήθελα από αυτό εδώ το Βήμα κάποια στιγμή, ειλικρινά, να πούμε ότι τα τελευταία χρόνια η αύξηση του ΑΕΠ και η ανάπτυξη της οικονομίας, βασίστηκε σε αυτούς τους ανθρώπους που ήρθαν και δούλεψαν εδώ στον τόπο μας και μας στήριξαν οικονομικά και όχι μόνο.

Και κλείνω, κύριε Υπουργέ, λέγοντας -επειδή προέρχομαι και από μια αγροτική περιοχή και από μια αγροτική οικογένεια- το πρόβλημα της έλλειψης αυτήν τη στιγμή είναι τεράστιο και βέβαια δεν λύνεται με εξάμηνα και εννεάμηνα, αλλά οι άνθρωποι που μένουν εδώ και ζουν εδώ πολλά χρόνια και έχουν κάνει τις οικογένειές τους, μέσω του θεσμικού πλαισίου έχουν πρόβλημα να βγάλουν χαρτιά και να είναι μόνιμοι εδώ.

Πρέπει να ξαναδούμε το νομοθετικό πλαίσιο, με πολύ πιο ανοιχτό μυαλό στις ανάγκες της πραγματικής οικονομίας, του πρωτογενούς τομέα και της ανάκαμψης της ελληνικής περιφέρειας, γιατί μιλάμε για δυο Ελλάδες πλέον. Αν δεν το δούμε, θα έχουμε τεράστιο πρόβλημα σε επίπεδο οικονομικό και δημογραφικό. Πρέπει να δούμε τα πράγματα με άλλη αντίληψη.

Δεν ελπίζουμε, όμως -γιατί είστε βαθιά συντηρητικοί ή επηρεάζεστε και λόγω πολιτικής για τα ψηφαλάκια, γιατί συνήθως νομοθετείτε έτσι με αυτόν τον τρόπο- να τολμήσετε να κάνουμε αλλαγές που τις έχει ανάγκη πρώτα απ’ όλα και ο πρωτογενής τομέας και οι βιομηχανίες και οι βιοτεχνίες και όλη βασικά η οικονομία. Τα είπε πριν ο Γιώργος Παπανδρέου και ο Κώστας Σκανδαλίδης και ο Γιώργος Καμίνης από αυτό το Βήμα. Πρέπει να τολμήσουμε και όχι τα δεινά των δικών μας πολιτικών να τα φορτώνουμε στους πρόσφυγες και στους μετανάστες.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κύριε Πρόεδρε, απλώς να καταθέσω κάποιες τελευταίες νομοτεχνικές, σε απάντηση σχολίων της Επιστημονικής Επιτροπής της Βουλής, την οποία ευχαριστώ.

Και επ’ ευκαιρία που έχω τον λόγο, να πω στην κ. Αντωνίου, το είπα και σε προηγούμενο ομιλητή σας, κυρία Αντωνίου, ότι αναλυτικά κάθε μήνα δίνουμε πλήρη στοιχεία και για τη νόμιμη και για την παράνομη μετανάστευση. Έχω καταθέσει και στα σημερινά Πρακτικά το ενημερωτικό δελτίο Φεβρουαρίου 2023.

(Στο σημείο αυτό ο Υπουργός Μετανάστευσης και Ασύλου κ. Νότης Μηταράκης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.244-245)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Ανεξάρτητος Βουλευτής κ. Κωνσταντίνος Μπογδάνος.

Ορίστε, κύριε Μπογδάνο, έχετε τον λόγο.

**ΚΩΝΣΤΑΝΤΙΝΟΣ ΜΠΟΓΔΑΝΟΣ:** Ευχαριστώ.

Το 2021 είπα από εδώ μια φράση του Γεωργίου Γρίβα Διγενή και η Νέα Δημοκρατία με διέγραψε. Ελπίζω σήμερα να μην με στείλει στον εισαγγελέα, διότι θα σας θυμίσω λόγια του Θεόδωρου Κολοκοτρώνη: «Έλληνες», έλεγε ο Γέρος του Μοριά το ΄27 όταν τον έβγαλαν από τη φυλακή για να σταματήσει τον Ιμπραήμ, «ένας πρέπει να είναι τώρα ο σκοπός όλων μας. Το πώς θα διώξουμε τους αραπάδες που πλημμύρισαν τον τόπο και κοιτάνε να μας σκλαβώσουν ξανά». Και για να μην παρανοήσετε, δεν εννοεί τους μαύρους, εννοεί τους Άραβες. Ο «άραψ» του «άραβος». Τους μουσουλμάνους της Αφρικής και της Ασίας τους λέγανε στα κείμενα της εποχής, επίσης, μεμέτηδες, αγαρηνούς, κατά τον Σπηλιάδη ακόμα και μήδους. Δηλαδή, όσους φέρνετε σήμερα ξανά.

Δυστυχώς, διακόσια χρόνια μετά την επανάσταση, αυτά για τα οποία πολέμησαν οι πρόγονοί μας, «για του Χριστού την Πίστη, την Αγία και της Πατρίδος την Ελευθερία», έλεγε ο Γεώργιος Κλεάνθης, λόγιος από τη Σάμο, βρίσκονται πάλι σε κίνδυνο. Γιατί; Διότι το ελληνικό κράτος υποθάλπει την ισλαμική εισβολή και αυτή είναι η αλήθεια.

Γεμίσατε τη χώρα εκατοντάδες παράνομα τζαμιά. Είπατε ότι θα τα κλείνατε. Είπατε ψέματα. Τα ενθαρρύνετε. Τρανό παράδειγμα το νέο πακιστανικό τζαμί που ολοκληρώθηκε στα Μέγαρα με χρηματοδότηση ύποπτη από τον μεγάλο ιμάμη του Μπέρμινχαμ και με τις ευλογίες σας. Έφερα το θέμα στη Βουλή, το θάψατε.

Θέτετε την εσωτερική και την εθνική ασφάλεια σε κίνδυνο. Οι πακιστανικές συμμορίες, κυρίως από το Παντζάμπ, αλωνίζουν ως ασυνόδευτοι για να χρηματοδοτούνται -το έκανα ερώτηση και μου το απαντήσατε- μη κυβερνητικές οργανώσεις, όπως αυτή του πολιτευτή και φίλου του Πρωθυπουργού κ. Γιαννή, με 106 εκατομμύρια ευρώ από το 2019.

Με τον δε νέο Κώδικα Μετανάστευσης, δίνετε δεκαετία αναμονής σε ενήλικες που ήρθαν ως, δήθεν, ασυνόδευτοι ανήλικοι, δηλαδή τους δίνετε δικαίωμα πολιτογράφησης. Εγκληματείτε.

Η υπόθεση, δε, με το άσυλο στον Τζαβέντ Ασλάμ σε δεύτερο βαθμό από την αρχή προσφυγών, ενώ είχε ήδη απορριφθεί σε πρώτο βαθμό, είναι από μόνη της σκάνδαλο. Η αίτηση ακύρωσης του Υπουργού αποδείχθηκε κοροϊδία. Τίποτα δεν έγινε. Ανώτερος κυβερνητικός αξιωματούχος -και ας με καλέσει εισαγγελέας να του πω ποιος είναι- λέει ότι ο Ασλάμ εκβιάζει την ελληνική κυβέρνηση, δήθεν, αποτρέποντας ισλαμικά χτυπήματα.

Η αλήθεια είναι ότι οι Πακιστανοί στη χώρα εξελίσσονται σε παρακρατική σφηκοφωλιά. Μόλις χθες μάθαμε ότι εξαρθρώθηκε δίκτυο τρομοκρατών που μεθόδευε επιθέσεις στην Ελλάδα. Συνέλαβαν δύο Πακιστανούς εξτρεμιστές που σχεδίαζαν να επιτεθούν σε εβραϊκή συναγωγή και τους καθοδηγούσε Πακιστανός που ζει στην Τεχεράνη.

Και εσείς τι κάνετε; Πηγαίνετε στο Πακιστάν και κλείνετε συμφωνίες για να έρθουν και άλλοι, ενώ παράλληλα χαϊδεύετε την οργανωμένη εισβολή Παλαιστινίων ισλαμιστών σε νησιά, όπως είναι η Κως ή όπως είναι η Σάμος. Οι περισσότεροι, δε, αν όχι πρώην μαχητές οι ίδιοι, εγκωμιάζουν τη δράση οργανώσεων όπως η Χαμάς ή η ισλαμική Τζιχάντ. Σχεδόν όλοι λαμβάνουν άσυλο και πολλοί βεβαίως μένουν στην Ελλάδα μετά. Και φυσικά υπάρχει λόγος που προτιμούν την Κω, όχι μόνο το τουρκικό ενδιαφέρον, αλλά είναι νησί που δέχεται και τουρισμό από το Ισραήλ. Ήδη ελέγχονται από τις Αρχές -το ξέρετε- περιπτώσεις Παλαιστινίων με συμμετοχή σε πυρήνες του ISIS. Τον Ιανουάριο σε καταυλισμό της Κω -θα τα καταθέσω όλα αργότερα στα Πρακτικά- πανηγύριζαν τζιχαντιστική επίθεση με επτά νεκρούς σε συναγωγή. Τα κανάλια σας το θάψανε. Ιδού η είδηση!

Και τι κάνετε; Δίνετε άσυλο σε ποσοστό 99% στους Παλαιστινίους. Ιδού, τα στοιχεία του Υπουργείου.

Θέλετε και άλλα στοιχεία; Ορίστε, ο Παλαιστίνιος που επαινούσε τον Τσετσένο τζιχαντιστή που αποκεφάλισε τον καθηγητή στο Παρίσι το 2020. Να ΄τος, εδώ. Δείτε τον καλά. Βρίσκεται ανενόχλητος στη Σάμο. Το ξαναλέω: Εγκληματείτε.

Προεκλογικά υποσχόμασταν -βάζω και τον εαυτό μου μέσα- απελάσεις και κλειστά κέντρα. Κι όμως, έχετε λιγότερες απελάσεις την τελευταία εξαετία και από τον ΣΥΡΙΖΑ! Είναι στοιχεία του Συνηγόρου του Πολίτη. Μόνο Αλβανούς -που ξαναγυρίζουν- και Γεωργιανούς διώχνετε, επί της ουσίας. Και παράλληλα, κάνατε νόμο να μην επιτρέπεται η κράτηση των αιτουμένων διεθνούς προστασίας με μη υποχρεωτικές οδηγίες της Ευρωπαϊκής Ένωσης του 2011 και του 2013, μη υποχρεωτικές! Οπότε και το ότι «δεν το επιτρέπει η Ευρωπαϊκή Ένωση» είναι απλά παραμύθι.

Εγκληματείτε! Υποσχόσασταν προεκλογικά επιστροφές, καταδικάζαμε τις μετακινήσεις προς την ενδοχώρα επί ΣΥΡΙΖΑ και κάνατε ακριβώς τα αντίθετα. Με τη δε κάρτα αιτούντα ασύλου, μπαινοβγαίνουν στις κλειστές δομές όποτε θέλουν. Μας εμπαίζετε κανονικά!

Και διαρκώς μπουκάρουν εισβολείς. Πόσοι; Μιλούν οι νέες αιτήσεις ασύλου. Υπάρχει, δε, τεράστια διαφορά από τις επίσημες αφίξεις, διότι δεκάδες χιλιάδες κυκλοφορούν χωρίς χαρτιά, με κλεμμένα ή με πλαστά και με δυνατότητα να κάνουν μεταγενέστερη αίτηση για άσυλο.

Στοιχεία, λοιπόν: Από τον Αύγουστο του 2019 έως τον Φεβρουάριο του 2023 έχουμε εκατόν πενήντα τέσσερις χιλιάδες τριακόσια είκοσι τέσσερα νέα αιτήματα για άσυλο. Με λίγα λόγια, μία Πάτρα μπούκαρε επισήμως επί Νέας Δημοκρατίας, παρά την πανδημία που έριξε τις ροές και την υβριδική επίθεση στον Έβρο, και δεν γνωρίζουμε πόσες χιλιάδες, δεκάδες χιλιάδες, ακόμα κυκλοφορούν ακατάγραφοι ως φαντομάδες.

Ακόμα χειρότερα; Από όσους μπαίνουν, παίρνει άσυλο σε πρώτο βαθμό –εδώ έχω τα στοιχεία του Υπουργείου- το 49,8%. Δίνετε άσυλο σε έναν στους δύο! Η Δανία σε έναν χρόνο, πέρυσι, έδωσε όσα άσυλα δίνουμε εμείς σε μία μέρα.

Οι μισοί, δε, αιτούντες παίρνουν άσυλο και οι άλλοι μισοί κυκλοφορούν, επίσης, ελεύθεροι. Και με το άσυλο μπορεί κάποιος μετά, βεβαίως, να πολιτογραφηθεί. Και ενώ οι Έλληνες πεινούν, τους δίνετε Food Pass, με τα λεφτά μας, τους δίνετε επίδομα τέκνου, επίδομα στέγασης, προνοιακά επιδόματα, ΚΕΑ, ΟΑΕΔ, ΟΓΑ, ΑΜΚΑ και λοιπά και λοιπά και λοιπά.

Και μην λέτε ότι παίρνουν διαβατήριο και φεύγουν, διότι βάσει νομοθεσίας Ευρωπαϊκής Ένωσης δεν έχουν δικαίωμα μόνιμης διαμονής ούτε εργασίας σε άλλη χώρα. Έξι μήνες μπορεί να κάτσουν και θα μας τους στείλουν πίσω. Ξέρετε ότι θα μας τους γυρίσουν πίσω και μας ταΐζετε σανό. Τους θέλετε όμως, τους ποθείτε, θέλετε να λύσετε με αυτούς το δημογραφικό, όπως είπε και ο ίδιος ο Πρωθυπουργός, κύριε εισηγητά, «στο Νταβός».

Γι’ αυτό και από το 2019 έως το 2022 πήραν προσφυγικό καθεστώς, εδώ, εξήντα πέντε χιλιάδες οκτακόσιοι εβδομήντα εννιά και επικουρική προστασία άλλοι σχεδόν δεκαεξίμισι χιλιάδες. Γι’ αυτό και όσοι απορρίπτονται -και κλείνω σε λίγο- προσφεύγουν σε δεύτερο βαθμό και αν απορριφθούν πάλι, κάνουν αίτηση ακύρωσης σε διοικητικό πρωτοδικείο κι αν πάλι απορριφθούν -φοβερό- νομοθετήσατε αντισυνταγματικά τη λεγόμενη μεταγενέστερη αίτηση που ακυρώνει τελεσίδικες αποφάσεις της ελληνικής δικαιοσύνης. Λαθρομπανανία!

Εγκληματείτε και λέτε και ψέματα, όπως για τις εισροές στον Έβρο, σουρωτήρι ο Έβρος, εισβάλλουν, περνούν, δεν τους δακτυλοσκοπείτε για να μην υπαχθούν στο Δουβλίνο ΙΙΙ, άλλοι μέσω Σκοπίων φεύγουν για την κεντρική Ευρώπη και άλλοι βεβαίως -πάρα πολλοί- κατεβαίνουν στη λαθρο-Ντίσνεϊλαντ της Αθήνας. Και επειδή δεν τους καταγράφετε, λέτε ό,τι θέλετε. Παράδειγμα, οι δήθεν διακόσιες χιλιάδες απωθήσεις που λέει ο κ. Θεοδωρικάκος. Μας λέει, όμως, πόσοι μπήκαν με τη δεύτερη ή πόσοι μπήκαν με την τρίτη; Όχι. Τα στοιχεία της FRONTEX, όμως, δεν λένε ψέματα.

Επίλογος. Αύξηση από το ΄21 στο ΄22 των παρανόμων διελεύσεων στα δυτικά Βαλκάνια 136% και το 80% έχει περάσει από τον Έβρο. Διότι οι Βούλγαροι δεν είναι λαθρολάγνοι, ε; Αυτή είναι η αλήθεια, την παραδέχθηκε και ο κ. Μηταράκης σε πρόσφατο δημοσίευμα στη γερμανική «BILD». Είπε ότι τους πρώτους μήνες του ΄23 οι αφίξεις αυξήθηκαν κατά 177%, ενώ από τον Ιανουάριο του ΄22 ως τον Ιανουάριο του ΄23 278%, χονδρικά 300%.

Υπάρχουν, όμως, καλά νέα και κλείνω με αυτά. Φεύγετε. Το λαθρομεταναστευτικό θα κοστίσει όχι μόνο την αυτοδυναμία, αλλά πιθανότατα στον Πρωθυπουργό και το αξίωμά του. Η επόμενη προοδευτική συγκυβέρνηση με ΠΑΣΟΚ, με ΣΥΡΙΖΑ -δεν ξέρω με ποιους- θα είναι θνησιγενής και βραχύβια και επιτέλους οι εθνικές και συντηρητικές δυνάμεις έρχονται, με πρώτη την Πατριωτική Ένωση, που όπως είπε χθες ο κ. Μαύρος στα «ΠΑΡΑΠΟΛΙΤΙΚΑ» είναι πολύ κοντά στο να μπει στη Βουλή. Και τότε -όχι εσείς προσωπικά, ως σύστημα- θα λογοδοτήσετε.

Σας θυμίζω ξανά τον Κολοκοτρώνη: «Φωτιά και τσεκούρι στους προσκυνημένους. Να φοβάστε το έθνος που προδώσατε».

Ευχαριστώ για την προσοχή.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κύριε Πρόεδρε, θα ήθελα για ένα λεπτό τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο και αμέσως μετά τον λόγο θα πάρει ο Κοινοβουλευτικός Εκπρόσωπος της Νέας Δημοκρατίας κ. Θεοχάρης.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Αντιλαμβάνομαι την ένταση του κ. Μπογδάνου, αλλά νομίζω ότι η τελευταία φράση μπορεί να παρερμηνευθεί και παρακαλώ να διαγραφεί από τα Πρακτικά.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ελάτε, κύριε Θεοχάρη, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Σας ευχαριστώ πολύ, κύριε Πρόεδρε.

Κατανοώ ότι είμαστε πια κοντά στις εκλογές, ανακοινώθηκαν χθες, αλλά δεν νομίζω ότι δικαιολογείται όλος αυτός ο οίστρος του κ. Μπογδάνου. Δεν θα χαρακτηρίσω αυτήν την ομιλία. Είναι νομίζω χαρακτηριστική της μισαλλοδοξίας την οποία προσπαθεί να εκπέμψει. Ελπίζω να μην βρεθεί αντίστοιχη στο εκλογικό Σώμα για να την εκπροσωπήσει. Ελπίζω να μην εκπροσωπεί κανέναν παρά μόνο τον εαυτό του. Αρκετή τοξικότητα έχουμε ζήσει και αυτές τις μέρες από διάφορες πτέρυγες. Θα αναφερθώ λίγο και σε αυτό.

Κυρίες και κύριοι συνάδελφοι, το σημερινό νομοσχέδιο που συζητάμε αποτελεί συγχρόνως μια τομή με το παρελθόν, αλλά συνάμα και μια συνέχεια στην επιτυχημένη πολιτική του Υπουργείου Μετανάστευσης. Είναι τομή γιατί κωδικοποιεί τη νομοθεσία, δίνει λύσεις, καλύπτοντας κενά, απλουστεύοντας και βελτιώνοντας τις διαδικασίες και γενικότερα βάζοντας τάξη στα ζητήματα της μετανάστευσης προς όφελος και των υπηρεσιών, αλλά και των δικαιούμενων είτε ασύλου, είτε άδειας διαμονής, είτε άδειας εργασίας κ.ο.κ..

Πληροφοριακό σύστημα το οποίο θα βελτιώσει αυτονοήτως τις διαδικασίες, ενοποίηση των εγχώριων αδειών, ενσωμάτωσή τους μέσα στις ευρωπαϊκές, ώστε το πλαίσιο της χώρας μας να συντονίζεται καλύτερα, να συνάδει περισσότερο με το ευρωπαϊκό, νέο σύστημα για τις μετακλήσεις και ευελιξία ώστε να μπορούν να υπάρχουν και μετακινήσεις μεταξύ των νομών και αλλαγές του σκοπού της άδειας, ώστε να εξυπηρετούνται καλύτερα οι ανάγκες της οικονομίας. Σταχυολόγησα λίγες από μια σειρά καινοτομίες αυτού του νομοσχεδίου.

Αποτελεί το νομοσχέδιο συνέχεια, γιατί στηρίζεται και χτίζει πάνω στην πρόοδο που έχει συντελεστεί στον έλεγχο της παράνομης μετανάστευσης. Αυτό λέγαμε από την αρχή, όσο πιο αποτελεσματικοί είμαστε στη φύλαξη των συνόρων μας τόσο λιγότερα θύματα έχουμε, τόσο πιο ανθρώπινα αντιμετωπίζουμε όσους φτάνουν στη χώρα. Δεν έχουν καμμία σχέση οι εικόνες των νησιών μας σήμερα με αυτό που συνέβαινε το 2009, για να αφήσω φυσικά το ΄15. Τόσο πιο ευχαριστημένη είναι και η τοπική κοινωνία, η οποία μπορεί να δει και αυτούς τους μετανάστες με διαφορετικό μάτι. Γιατί προφανώς όταν βρίσκεται απέναντι σε ένα πολύ οξυμένο πρόβλημα, δεν μπορεί και η τοπική κοινωνία να αντιμετωπίσει με ορθολογισμό αυτού του είδους το φαινόμενο. Αυτά -αν θέλετε- τα ξέραμε γιατί τα πετύχαμε, τα είδαμε και τα ζήσαμε τα προηγούμενα χρόνια.

Τώρα, με αυτό το νομοσχέδιο βλέπουμε πως μέσω των επιτυχιών αυτών τόσο πιο ελαστικοί, αντιγραφειοκρατικοί μπορούμε να είμαστε με τους νόμιμους μετανάστες, τόσο πιο αξιοπρεπώς θα τους αντιμετωπίζουμε, τόσο πιο ουσιαστικά θα τους ενσωματώσουμε, επιτρέποντας τον εμπλουτισμό της κοινωνίας και της οικονομίας μας. Γιατί πρέπει να είναι ο στόχος μας η ενσωμάτωση. Δεν μπορούμε να δούμε ως κοινωνία φοβικά αυτούς τους ανθρώπους και γιατί κάποιους από αυτούς και οργανωμένα τους έχουμε ανάγκη και γιατί τα φαινόμενα της μετακίνησης των πληθυσμών θα εντείνονται καθώς περνάνε τα χρόνια και καθώς ιδιαίτερα η κλιματική κρίση -για να μην πω η κλιματική καταστροφή- θα εντείνεται. Πρέπει να καταλάβουμε ότι για αυτά πρέπει να είμαστε θωρακισμένοι και να μπορούμε να τα αντιμετωπίσουμε με επαγγελματισμό και με ανθρωπισμό.

Κυρίες και κύριοι συνάδελφοι, πολλοί τομείς της οικονομίας μας έχουν ανάγκη από εργατικά χέρια. Και ο τουρισμός και η πρωτογενής παραγωγή, η αγροτική παραγωγή, πρωτοστατούν στις ανάγκες αυτές. Οι καινοτομίες του νομοσχεδίου θα βελτιώσουν τις διαδικασίες και θα επιτρέψουν στους κλάδους αυτούς να λειτουργήσουν με επιτυχία. Το έχουμε ανάγκη ώστε να κεφαλαιοποιήσουμε τις επιτυχίες του τουρισμού, επιτυχίες που ήρθαν μέσα στην κρίση, επιτυχίες που ήρθαν παρά την κρίση και δεν πρέπει να πάνε χαμένες. Το ίδιο ισχύει και για την πρωτογενή παραγωγή, έναν τομέα που κρατάει την ύπαιθρο ζωντανή και που είναι κρίσιμος για την ασφάλεια, για τη στρατηγική αυτονομία της χώρας μας. Συνεπώς η στάση όλων μας σε αυτό το νομοσχέδιο έπρεπε, υπό κανονικές συνθήκες, να ήταν αυτονόητη. Αντί γι’ αυτό βλέπουμε ένα αμφίπλευρο σφυροκόπημα, δείγμα ότι η πολιτική της Κυβέρνησης και απόδειξη ότι η πολιτική της Κυβέρνησης είναι ισορροπημένη.

Όταν ακούμε τις δεξιές, ακροδεξιές πτέρυγες της Βουλής να μας εγκαλούν ότι γίναμε Ευρωπαίοι, ότι κάνουμε τα ανάποδα από αυτά που υποσχόμαστε, πάει να πει πως η πολιτική μας είναι ισορροπημένη. Και βέβαια από την άλλη μεριά έχουμε την κριτική του άκρατου και υπέρτατου δικαιωματισμού, ο οποίος δεν αναγνωρίζει ούτε σύνορα ούτε αποτελεσματικότητα.

Ξέρετε αυτό εδώ είναι και ένα δείγμα, ένα στοίχημα αποτελεσματικότητας του δημοσίου. Διότι στη μετανάστευση, δημόσιες υπηρεσίες είναι που λειτουργούν. Άρα έχουμε το χρέος και την υποχρέωση να φέρουμε και σε αυτόν τον τομέα την αποτελεσματικότητα στο δημόσιο. Γι’ αυτό, κυρίες και κύριοι συνάδελφοι, η χώρα ζητά σήμερα καθαρούς ορίζοντες στην πορεία. Γι’ αυτό ζητά καθαρές λύσεις στην ηγεσία της.

Το μεγάλο στοίχημα των επόμενων εκλογών είναι αν θα πάμε μπροστά ή αν θα γυρίσουμε πίσω, αν θα συγκρουστούμε ακόμα πιο γενναία, ακόμη πιο τολμηρά με το κακό παρελθόν ή θα συμβιβαστούμε με αυτό. Και στον τομέα της μετανάστευσης όλοι ξέρουμε τις εικόνες του ΄15. Θα νικήσουμε λάθη και εμπόδια ή θα νικηθούμε κάνοντας λάθος επιλογές; Γιατί στις ερχόμενες εκλογές συγκρούονται δύο κόσμοι, δύο διαφορετικοί κόσμοι στην οικονομία, στην κοινωνία, στην άμυνα, στην εξωτερική πολιτική, στη δυνατότητα της χώρας μας να διαχειριστεί κρίσεις.

Αρκεί να ανατρέξουμε σε κάποια στοιχεία για να συγκρίνουμε αυτούς τους δύο κόσμους. Η Ελλάδα του 2023, την οποία δίνουμε στην κρίση του ελληνικού λαού, δεν έχει καμμία σχέση με την Ελλάδα του 2019. Από ουραγός στην ανάπτυξη και πρωταθλητής στις περικοπές μισθών και συντάξεων, έχει σήμερα μία από τις πιο δυναμικές οικονομίες στην Ευρώπη. Υποδεχόμαστε τεράστιες επενδύσεις έχοντας ενισχύσει τη θέση μας σε παγκόσμιο επίπεδο.

Μειώσαμε δεκάδες φορολογικά βάρη, μειώσαμε τον ΕΝΦΙΑ κατά 35%. Καταργήσαμε την εισφορά αλληλεγγύης. Μειώσαμε τις ασφαλιστικές εισφορές για εργαζόμενους και επιχειρήσεις. Μειώσαμε την ανεργία κατά επτά ποσοστιαίες μονάδες. Παραλάβαμε τον κατώτατο μισθό 650 ευρώ και τον φέραμε σήμερα στα 780, δηλαδή 20% αύξηση του κατώτατου μισθού. Υποσχεθήκαμε διπλάσια αύξηση από το ΑΕΠ και υλοποιήσαμε τριπλάσια.

Αυξήσαμε για πρώτη φορά τις συντάξεις μετά από δώδεκα χρόνια κατά σχεδόν 8%. Κάναμε τολμηρές παρεμβάσεις στον ΕΦΚΑ και πετύχαμε να εκδίδονται οι συντάξεις σε δύο μήνες και όχι σε δύο χρόνια. Ήδη η επιτάχυνση στις επικουρικές φέρνει αποτέλεσμα.

Στην ενεργειακή κρίση βρεθήκαμε δίπλα στον πολίτη. Το βλέπει ο καταναλωτής στους λογαριασμούς του κάθε μήνα. Υψώσαμε ανάχωμα στην εισαγόμενη ακρίβεια. Έχουμε τον τέταρτο μικρότερο πληθωρισμό στην Ευρώπη, με το καλάθι του νοικοκυριού και με το Market Pass, την ίδια στιγμή που οι επιλογές που μας προτείνονται ως πανάκεια από το ΠΑΣΟΚ, από την Αξιωματική Αντιπολίτευση -το μοντέλο της Αντιπολίτευσης- αποτυγχάνουν στην Ισπανία.

Κάναμε άλματα στον ψηφιακό μετασχηματισμό της δημόσιας διοίκησης. Δεν είναι αρκετά αυτά τα άλματα. Πρέπει να μπούμε πια, στη δεύτερη τετραετία, στην καρδιά της λειτουργίας της δημόσιας διοίκησης.

Ξεμπλοκάραμε μεγάλα έργα υποδομών. Ενισχύσαμε τις Ένοπλες Δυνάμεις με σύγχρονα οπλικά συστήματα. Αναρίθμητες οι δράσεις και οι πρωτοβουλίες που πήραμε αυτά τα τέσσερα χρόνια και ακόμη περισσότερα όσα σχεδιάζουμε για την επόμενη τετραετία. Η αναβάθμιση της διοίκησης -το είπα και πριν- αποτελεί προτεραιότητα.

Παράλληλα θα προχωρήσουμε δυναμικά σε τέσσερα μέτωπα αιχμής. Καλύτεροι μισθοί, αξιοπρεπής υγεία, ψηφιακή μετάβαση παντού, προσιτή στέγη για όλους και ειδικά για τους νέους.

Κλείνω, κυρίες και κύριοι συνάδελφοι, με το εξής. Η Ελλάδα χρειάζεται μια κυβέρνηση που θα την οδηγήσει στο μέλλον που της αξίζει. Δεν χρειάζεται το βούρκο, την τοξικότητα, το όχι σε όλα, την παντελή έλλειψη ιδεολογικού τέρματος που βλέπουμε και ακούμε από τα έδρανα της Αξιωματικής Αντιπολίτευσης. Άδειος ο λόγος σας, άδεια τα έδρανα στην ψηφοφορία.

Στο μέλλον λοιπόν που μας αξίζει δεν μπορεί να μας οδηγήσει παρά η Κυβέρνηση της Νέας Δημοκρατίας και του Κυριάκου Μητσοτάκη. Αυτή θα είναι και η ετυμηγορία του ελληνικού λαού την 21η Μαΐου.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται το γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και τρεις εκπαιδευτικοί συνοδοί τους από το 6ο Δημοτικό Σχολείο Κέρκυρας.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο Βουλευτής του ΣΥΡΙΖΑ- Προοδευτική Συμμαχία κ. Μπουρνούς.

**ΙΩΑΝΝΗΣ ΜΠΟΥΡΝΟΥΣ:** Ευχαριστώ, κύριε Πρόεδρε.

Εδώ και πολλά χρόνια, ιδίως όμως την τελευταία δεκαετία, η μετανάστευση στη χώρα μας και το προσφυγικό είναι κορυφαίας σημασίας ζητήματα, όχι απλώς για τον δημόσιο βίο, αλλά για την καθημερινότητα των συμπολιτών μας και των τοπικών κοινωνιών, πολύ δε περισσότερο για εμάς, τους νησιώτες του ανατολικού Αιγαίου.

Η διαμόρφωση ενός σύγχρονου Κώδικα Μετανάστευσης θα έπρεπε να μας απασχολεί επί μακρόν και με σοβαρή και συνεπή ανταλλαγή απόψεων με τους εμπλεκόμενους φορείς και τις κοινότητες των μεταναστών. Δεν προσφέρονται τέτοια θέματα για εργαλειοποίηση, για επίδειξη πυγμής από ακροδεξιούς Υπουργούς και για επικοινωνιακά φούμαρα, δηλαδή ότι η Κυβέρνηση εκσυγχρονίζει ή δείχνει αυστηρότητα, όταν τελικά τι κάνει; Διαιωνίζει παθογένειες, προβλήματα και αναχρονισμούς που ταλαιπωρούν ανθρώπους.

Αυστηρότητα είναι να φροντίζεις για την τήρηση της εργασιακής νομοθεσίας στην απασχόληση των μεταναστών, όπως και των υπόλοιπων εργαζομένων ή για τη διοικητική επάρκεια στις αποδόσεις των αδειών διαμονής και όχι να συντηρείται ένας γραφειοκρατικός σαδισμός σε βάρος τελικά σκληρά εργαζόμενων ανθρώπων, όπως και αφαίμαξή τους με τα πάσης φύσεως παράβολα.

Είναι ζητήματα εξάλλου εντελώς πρακτικά και κρίσιμα και για τις τοπικές οικονομίες, ιδίως τις αγροτικές. Γνωστό σε όλους το πρόβλημα των εποχικών εργαζομένων και της έλλειψης χεριών και των χιλιάδων ανθρώπων που με υπαιτιότητα του κράτους ή με κρατικούς παραλογισμούς χάνουν τη νομιμότητα και τα δικαιώματά τους. Και εδώ θα ήθελα να λάβετε σοβαρά υπ’ όψιν το αίτημα της κοινότητας Αλβανών μεταναστών Λέσβου για μια άδεια αορίστου χρόνου για τους υπερήλικες μετανάστες, κοινωνική ομάδα που ξέρουμε ότι έχει ταλαιπωρηθεί όσο λίγες.

Αυστηρότητα και δικαιοσύνη είναι να είσαι προσηλωμένος στις ευρωπαϊκές και διεθνείς υποχρεώσεις της χώρας, ώστε να προστατεύεις το διεθνές κύρος της χώρας και την υπόληψή της και όχι να διαβάζουμε ντροπιαστικές εκθέσεις για την πολιτική της Κυβέρνησης στο μεταναστευτικό και το προσφυγικό, για χρήση βίας σε επαναπροωθήσεις και στη διοικητική κράτηση στα ΠΡΟΚΕΚΑ. Δεν γίνεται μια δημοκρατική ευρωπαϊκή χώρα να ακολουθεί το δόγμα της αποτροπής δια της τρομοκράτησης. Λέω για την έκθεση του Στέιτ Ντιπάρτμεντ, που δεν βλέπω να στεναχώρησε εκείνους που εκθείαζαν την παρουσία του κ. Μητσοτάκη στο Αμερικανικό Κογκρέσο. Νομίζετε ότι δεν πλήττουν την εικόνα της χώρας μας και τα διεθνή της ερείσματα τέτοιες εκθέσεις, σαν αυτή του Στέιτ Ντιπάρτμεντ; Ας μην κοροϊδευόμαστε.

Ξέρουμε την πολιτική της Κυβέρνησης Μητσοτάκη και των ακροδεξιών της εξαπτέρυγων. Για όσους έρχονται, η χώρα και ιδίως η ελληνική μεθόριος και τα νησιά μας στο Ανατολικό Αιγαίο γίνονται ασπίδα για λογαριασμό των ξενοφοβικών κυβερνήσεων της βόρειας Ευρώπης, που αρνούνται να αναλάβουν τις ευθύνες τους και τις φορτώνουν μονομερώς στην Ελλάδα και στις άλλες χώρες εισόδου, με μεθόδους απόκρουσης που αρμόζουν σε αυταρχικά καθεστώτα και με μεθόδους περιορισμού που δεν μπορούν να γίνουν αποδεκτές από τις τοπικές κοινωνίες, που δεν ζήτησαν ποτέ να τιμωρούνται επειδή βρίσκονται και ζουν στα σύνορα της χώρας μας.

Και αν τέτοια είναι η πολιτική σας για εκείνους που έρχονται, ανάλογη είναι και για εκείνους που είναι ήδη εδώ πολλά χρόνια. Επιδιώκετε να τους εγκλωβίζουμε σε ένα φαύλο κύκλο, λες και θέλουμε να τους εκδικηθούμε που μένουν μόνιμα στη χώρα, που έχουν ενταχθεί στην ελληνική κοινωνία και στην ελληνική οικονομία, που πληρώνουν φόρους και ασφαλιστικές εισφορές, που πολλοί από αυτούς μεγάλωσαν και σπούδασαν εδώ. Αναπαράγετε ένα καθεστώς ανθρώπων χωρίς δικαιώματα, αόρατων ή που μπαινοβγαίνουν σε κέντρα κράτησης ή κρατάμε για δεκαετίες αποκλεισμένους από την ιθαγένεια ανθρώπους που δεν αναγνωρίζουν άλλη πατρίδα από τη δικιά μας. Προτιμάτε κοινωνικούς παρίες αντί για ενταγμένους. Αυτό είναι το βαθύ μοτίβο των κυβερνητικών παρεμβάσεων για να ντοπάρει συγκεκριμένα ακροατήρια και είναι μυωπικό, γιατί δεν βλάπτει μόνο τους μετανάστες, αλλά συνολικά την κοινωνία μας που έχει πολλά να κερδίσει από τα ταλέντα, την ευφυΐα και τη δίψα για προκοπή πολλών μεταναστών και προσφύγων.

Από τα πιο χαρακτηριστικά δείγματα των μεθόδων και της πολιτικής σας για τη μετανάστευση είναι όσα κάνετε στη Βάστρια της Λέσβου, όπου επιλέξατε να φτιάξετε μία υπερδομή πέντε χιλιάδων ανθρώπων, μία μόνιμη αποθήκη ψυχών δίπλα στον δασικό πνεύμονα της Λέσβου και δίπλα σε περιοχή «NATURA». Και ήταν τέτοια η αδημονία σας να απορροφηθούν τα 87,5 εκατομμύρια της Ευρωπαϊκής Ένωσης από τον εθνικό εργολάβο σας, ώστε παραβιάστηκαν και αγνοήθηκαν οι νόμοι του κράτους, μεταξύ άλλων και η απαίτηση μελέτης περιβαλλοντικών επιπτώσεων που σας οδήγησε σε ταχυδακτυλουργίες σχετικά με τη χωρητικότητα της δομής.

Δυστυχώς, για εσάς το Συμβούλιο της Επικρατείας έκανε δεκτή την αίτηση αναστολής των Κοινοτήτων Κώμης και Νέων Κυδωνιών και της Περιφέρειας βορείου Αιγαίου στο σκέλος που αφορούσε την οδική πρόσβαση στη Βάστρια, απαγορεύοντας την κατασκευή του δρόμου μέχρι την έκδοση οριστικής απόφασης, γιατί απειλούνταν οι προστατευόμενες περιοχές της Λέσβου. Επιμένετε να ολοκληρώσετε αυτό το απαράδεκτο φαραωνικό έργο, παραβιάζοντας νόμους και κανόνες και αγνοώντας τις φωνές των εργαζομένων στην πυροσβεστική και την αστυνομία που προειδοποιούν για σοβαρότατες διακινδυνεύσεις ασφαλείας ανθρώπων και περιβάλλοντος, εφόσον λειτουργήσει το νέο ΚΥΤ στη Βάστρια.

Παραμερίζετε ακόμη και τη δική σας πικρή εμπειρία της Μόριας, αλλά και του Καρά Τεπέ που μας έμαθε ότι σε τέτοιους χώρους υπερσυγκέντρωσης χιλιάδων ανθρώπων ξεσπούν πυρκαγιές. Μόνο που εδώ η πυρκαγιά θα είναι μέσα στο μεγαλύτερο πευκοδάσος του Αιγαίου και δεν ξέρουμε αν θα φτάσει να σβήσει στη θάλασσα και σε παραλιακούς οικισμούς του νησιού μας. Υπάρχει, λοιπόν, ένα τεράστιο ζήτημα πυρασφάλειας για τους μελλοντικούς διαμένοντες στη δομή της Βάστριας, αλλά και για το νησί της Λέσβου. Αν είναι να φοβόμαστε μην έχουμε την τύχη της βόρειας Εύβοιας, μην περιμένετε ότι δεν θα αντιδράσουμε.

Κλείνοντας, ας επαναλάβουμε τα βασικά. Η συμπεριληπτική και δίκαιη κοινωνία είναι και μία κοινωνία που ευημερεί, όπως και η κοινωνία που λειτουργεί σε κράτος δικαίου και σε καθεστώς νομιμότητας. Ξέρουμε, βέβαια, ότι όλα αυτά είναι ψιλά γράμματα για μία κυβέρνηση που δεν σεβάστηκε τίποτα επί τέσσερα χρόνια και διέσυρε την πατρίδα μας διεθνώς. Έρχεται, όμως, επιτέλους η ώρα του λογαριασμού. Απέμειναν πενήντα τρεις ημέρες. Χαρείτε τις!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει η Υφυπουργός Μετανάστευσης και Ασύλου κ. Σοφία Βούλτεψη.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Ευχαριστώ, κύριε Πρόεδρε.

Αν περιμένατε, κύριε συνάδελφε, να σας ψηφίσουν για το μεταναστευτικό νομίζω ότι κάνετε πάρα πολύ μεγάλο λάθος. Αν υπάρχει ένας λόγος να μην σας ψηφίσει ο ελληνικός λαός ποτέ είναι αυτός. Τρέμουν όλοι στη σκέψη αν ήσασταν εσείς στην εξουσία όταν δεχθήκαμε την απόπειρα παραβίασης των συνόρων μας στον Έβρο.

Και επίσης, κύριοι συνάδελφοι, σας ακούω όχι μόνο εσάς, πολλούς συναδέλφους από τον ΣΥΡΙΖΑ τελευταία να επικαλείστε συνεχώς την έκθεση του Στέιτ Ντιπάρτμεντ. Τι έγινε, το αγαπήσατε το Στέιτ Ντιπάρτμεντ;

Εσείς διαδηλώνετε κατά των Αμερικάνων, των επεμβάσεων και των πολέμων που κάνουν στις άλλες χώρες στο Ιράκ, στην Αφρική. Να σας θυμίσω και το βασικό σύνθημά σας καθώς οδεύετε προς την Αμερικάνικη Πρεσβεία. Τώρα ασχοληθήκατε με την έκθεση του Στέιτ Ντιπάρτμεντ; Προφανώς σκέφτεστε μήπως τελικά ασχοληθούν και με την Κούβα, η οποία είναι η αγαπημένη σας και όπου γίνονται εκεί εκλογές με ένα κόμμα και με προεπιλεγμένους υποψήφιους. Όμως έχει το Γκουαντάναμο στην ενδοχώρα της. Μια χαρά. Αυτά να τα λέτε εκεί που περνάνε, όχι εδώ.

Έχω εντυπωσιαστεί και από κάτι άλλο. Αυτή τη στιγμή, παρακολουθώντας αυτή τη συζήτηση όλοι μας βλέπουμε ότι οι μισοί λένε ότι χαϊδεύουμε τους πρόσφυγες και τους μετανάστες και οι άλλοι μισοί λένε ότι είμαστε οι διώκτες τους. Δηλαδή σχεδόν οι μισοί. Είναι μια πτέρυγα από εδώ και μια πτέρυγα από εκεί. Είναι η πτέρυγα της άκρας. Δεν ξέρω τι είναι ο κ. Βελόπουλος ο οποίος είπε και ότι η Βρετανία -τάχα μου- τους πηγαίνει στη Ρουάντα. Όταν θα τους πάει στη Ρουάντα, να έρθει να μας το πει. Δεν μπορείτε όλοι σας να μας παρουσιάζετε ευσεβείς πόθους ή προθέσεις ως γεγονότα. Ποντάρετε προφανώς στο ότι όλοι οι άνθρωποι δεν μπορούν να ξέρουν τι ακριβώς συμβαίνει. Λοιπόν, δεν έχει πάει η Βρετανία κανέναν στη Ρουάντα, ούτε έχει πάει η Δανία κανέναν στο Κόσοβο, διότι δεν μπορούν γιατί υπάρχουν αποφάσεις, υπάρχουν διεθνή δικαστήρια, οργανώσεις, υπάρχει η Διεθνής Αμνηστία κ.λπ..

Το έργο δεν κόβει εισιτήρια είτε για τη μια πλευρά, είτε για την άλλη. Η πραγματικότητα είναι ότι ο ελληνικός λαός έχει δει στην πράξη ποιος μπορεί να λύσει αυτά τα θέματα.

Εντύπωση μου προκάλεσε και ο πρώην πρωθυπουργός Γιώργος Παπανδρέου. Λες και κατέβηκε από άλλο πλανήτη ξαφνικά ο κ. Παπανδρέου. Ό,τι είπε δεν έχει καμμία σχέση με την πραγματικότητα. Μας λέτε ότι δεν υπάρχει κοινωνική ένταξη, ότι δεν έχουμε μεριμνήσει για τα ασυνόδευτα παιδιά. Αν θέλει ο κ. Παπανδρέου ειδικώς, επειδή ήταν και Πρόεδρος της Σοσιαλιστικής Διεθνούς και εξακολουθεί να είναι μέλος της και καλό είναι να βοηθάμε όλοι τη χώρα στα φόρα και στις οργανώσεις που παίρνουμε μέρος, να έρθει να τον ενημερώσουμε τουλάχιστον για να μην μας δυσφημεί και στο εξωτερικό. Ελπίζω να μην τα λέει αυτά στο εξωτερικό. Δεν είναι δυνατόν να ακούγονται όλα αυτά στο πλαίσιο μιας ψηφοθηρικής αντιπαράθεσης των δύο άκρων.

Εδώ όλοι, εντός και εκτός συνόρων, αναγνωρίζουν την προσπάθεια που κατέβαλε και καταβάλλει η Κυβέρνησή μας τόσο όσον αφορά στην προστασία των συνόρων, όσο και στην προστασία των πιο ευάλωτων από τους ευάλωτους που είναι τα παιδιά. Δεχόμαστε συνεχώς επισκέψεις από το εξωτερικό. Ξένες κυβερνήσεις έρχονται να μας συνδράμουν και λαμβάνουν μέρος στις πρωτοβουλίες μας. Για παράδειγμα τη σκυτάλη για την πρωτοποριακή πρωτοβουλία μας για δομές επείγουσας φιλοξενίας από την κυβέρνηση της Δανίας την έχει πάρει τώρα η Ελβετία. Είναι ξένες χώρες οι οποίες έρχονται και μας δίνουν τα χρήματά τους, που σημαίνει ότι δεν τα δίνουν με κλειστά μάτια, κάτι έχουν δει, κάτι έχουν εγκρίνει και λαμβάνουν μέρος σε αυτή την προσπάθεια. Και αυτό το κάνουμε γιατί δεν θέλουμε να επιβαρύνουμε τον κρατικό προϋπολογισμό. Έρχονται όμως εκείνοι και μας δίνουν τα χρήματα που χρειαζόμαστε. Και λέτε εσείς: «Δεν έγινε ποτέ κοινωνική ένταξη». Μπορείτε να μου πείτε πότε έγινε ένταξη; Επί ποιας εποχής; Αν όχι τώρα, πότε; Ποτέ.

Εμείς δεν βρήκαμε ούτε ένα χαρτί. Ένα πρόγραμμα -το «ΗΛΙΟΣ»- είχε υπογραφεί λίγο πριν από τις εκλογές του 2019 και ξεκίνησε επί της δικής μας Κυβέρνησης τον Αύγουστο του 2019. Δεν μπορώ να καταλάβω πώς κάνετε κριτική, ενώ δεν έχετε κάνει τίποτα. Ξέρετε πάρα πολύ καλά ότι βρίσκουμε πάντοτε τη δυνατότητα, παρά το γεγονός ότι τα ευρωπαϊκά χρήματα του νέου χρηματοδοτικού πακέτου δεν έχουν φτάσει ακόμη, να συνεχίζονται όλα τα έργα μας. Δεν έχει διακοπεί τίποτα.

Η Ειδική Γραμματεία Προστασίας Ασυνόδευτων Ανηλίκων, η οποία έχω την τιμή να περιλαμβάνεται στο χαρτοφυλάκιό μου και δημιουργήθηκε πριν από τρία χρόνια με πρωτοβουλία του ίδιου του Πρωθυπουργού, διασφαλίζει ότι κάθε ασυνόδευτο παιδί δεν θα μείνει μόνο του και χωρίς προστασία. Έχουμε αναπτύξει μια εθνική στρατηγική για την προστασία των ασυνόδευτων ανηλίκων. Είχαμε μια σειρά σημαντικές επιτυχίες. Έχουμε θεσμοθετήσει την επιτροπεία των ασυνόδευτων που δεν είχε γίνει ποτέ. Έχουμε θεσμοθετήσει το Εθνικό Μητρώο Προστασίας Ασυνόδευτων Ανηλίκων με πλήρη στοιχεία, που δεν είχε γίνει ποτέ.

Έχουμε θεσμοθετήσει το πλαίσιο για τις οργανωμένες μετακινήσεις. Έχει ξεκινήσει η σταδιακή ένταξή τους στο σύστημα αναδοχής. Υπάρχει ενιαία πρόσβαση στην ιατροφαρμακευτική περίθαλψη, σε συνεργασία με διεθνείς οργανισμούς, που θα ακούσατε ότι είναι όλοι ευχαριστημένοι.

Ήρθε εδώ ο Διεθνής Οργανισμός Μετανάστευσης, η Ύπατη Αρμοστεία του ΟΗΕ. Με τη UNICEF έχουμε πρόγραμμα για την άτυπη εκπαίδευση. Συνεργαζόμαστε με όλους, με την Κομισιόν, με τον Οργανισμό Ευρωπαϊκής Ένωσης για το Άσυλο όσον αφορά την προένταξη. Έχουμε πετύχει την ενίσχυση της εθνικής δυναμικότητας των θέσεων μακροχρόνιας φιλοξενίας. Υπάρχουν σήμερα δύο χιλιάδες τριακόσιες εννιά θέσεις στα κέντρα φιλοξενίας και διακόσιες σαράντα σε δομές επείγουσας φιλοξενίας.

Δημιουργήσαμε τον Εθνικό Μηχανισμό Επείγουσας Ανταπόκρισης. Έχουμε εξασφαλίσει έτσι στέγη σε περίπου δύο χιλιάδες οκτακόσια παιδιά. Ενεργοποιήσαμε τον ίδιο μηχανισμό και για τους πρόσφυγες από την Ουκρανία, καθιερώνοντας μια ενιαία διαδικασία. Με μεγάλη επιτυχία έγινε το Πρόγραμμα Εθελοντικής Μετεγκατάστασης. Ξέρετε ότι χθες έφυγαν τα τελευταία από τα δεκαπέντε παιδιά του προγράμματος και ήδη έχουν μεταφερθεί σε δεκατρείς ευρωπαϊκές χώρες χίλια τριακόσια εξήντα οκτώ παιδιά;

Έχουμε ενισχύσει την πρόσβαση των ασυνόδευτων ανηλίκων στα σχολεία, σε συνεργασία με το Τμήμα Εκπαίδευσης Προσφύγων του Υπουργείου Παιδείας. Έχουμε φτιάξει το Πρόγραμμα της Άτυπης Εκπαίδευσης, όπως σας είπα, με τη UNICEF, με απτά αποτελέσματα. Τα βλέπουμε μέσα στα σχολεία και στις δομές. Λειτουργεί το δίκτυο εφήβων.

Υπάρχουν μια σειρά πρωτοβουλίες. Έχει εκδοθεί ο Οδηγός Εργασιακής Ένταξης για τους ασυνόδευτους ανηλίκους. Έχουν εκπαιδευτεί πάνω από οκτακόσιοι επαγγελματίες, που εργάζονται σε δομές φιλοξενίας ασυνόδευτων ανηλίκων. Υπάρχει συνεργασία με το Πανεπιστήμιο Δυτικής Αττικής, για να αποτυπωθούν αυτές οι καινοτόμες πρακτικές, οι οποίες ουσιαστικά είναι πρωτοποριακές και μας τις ζητούν στις υπόλοιπες ευρωπαϊκές χώρες, η μία χώρα μετά την άλλη. Τώρα έλαβα επιστολή από την Πολωνία, για παράδειγμα, όπου ζητούν την πρακτική μας.

Δεν υπάρχει, λοιπόν, κανείς που να μη λέει ότι καταβάλλουμε τεράστιες προσπάθειες, με πολύ συχνές επιτυχίες σε αυτό το κομμάτι. Είναι δράσεις που έχουν οδηγήσει την Ελλάδα στην πρωτοπορία και μέχρι το τέλος του περασμένου Φεβρουαρίου είχαμε δύο χιλιάδες τριακόσια εβδομήντα τέσσερα ασυνόδευτα παιδιά.

Γι’ αυτό μου κάνει εντύπωση, όταν έρχεται εδώ ένας πρώην Πρωθυπουργός και λέει: «Δεν κάνατε τίποτα για τα ασυνόδευτα», ενώ είναι γνωστό ότι εμείς πραγματοποιήσαμε τη μεγαλύτερη επιχείρηση εντοπισμού ανήλικων ασυνόδευτων και βρήκαμε πεντέμισι χιλιάδες παιδιά και τα στεγάσαμε. Από αυτά σχεδόν χίλια τετρακόσια βρίσκονται ήδη ασφαλή σε άλλες χώρες, γιατί και η Ελλάδα έχει μια συγκεκριμένη δυνατότητα. Δεν μπορεί να είναι απεριόριστος ο αριθμός των ανθρώπων που φιλοξενούμε.

Και ερχόμαστε σήμερα και κάνουμε το πιο αποφασιστικό βήμα: Προσφέρουμε στα ασυνόδευτα που ενηλικιώνονται δεκαετή άδεια διαμονής, για να μπορούν απρόσκοπτα να συνεχίσουν τη ζωή τους στη χώρα που τα υποδέχτηκε και τα φιλοξένησε και να μπορούν απερίσπαστα να συνεχίσουν είτε τις σπουδές τους είτε να μπουν στην αγορά εργασίας.

Μόλις στις 17 του περασμένου Ιανουαρίου, στην εκδήλωσή μας στο Ζάππειο, ο Πρωθυπουργός Κυριάκος Μητσοτάκης, είχε πει συγκεκριμένα ότι όσα παιδιά παραμένουν εδώ είναι όλα σε ασφαλείς δομές, εκπαιδεύονται με την ευθύνη της πολιτείας και κατά την άποψή μου, αυτοδικαίως, όταν συμπληρώνουν το δέκατο όγδοο έτος, θα πρέπει να τους δίνεται η δυνατότητα, εφόσον έχουν συμπληρώσει τουλάχιστον τρία χρόνια εκπαίδευσης, να μπορούν να παραμείνουν στη χώρα μας και εφόσον το επιθυμούν, να ενταχθούν στην ελληνική κοινωνία.

Αυτό ακριβώς κάνουμε σήμερα με αυτό το νομοσχέδιο. Και λέω ξανά: Πώς είναι δυνατόν να μιλάει κάποιος χωρίς να έχει διαβάσει το νομοσχέδιο; Πώς μιλάει επί του νομοσχεδίου; Ερχόμαστε σήμερα και κάνουμε ό,τι πιο πρωτοποριακό και δεν καταλαβαίνω: Δεν θα το ψηφίσει ο ΣΥΡΙΖΑ;

Καταλαβαίνω ότι δεν ψηφίζετε τώρα εσείς. Είστε επισκέπτες!

**ΓΕΩΡΓΙΟΣ ΨΥΧΟΓΙΟΣ:** Τοποθετήθηκα.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Ναι, σας άκουσα. Θα ψηφίσετε τη δεκαετή άδεια διαμονής; Θέλω να το ξέρω. Αυτό δεν μπορεί να μη μας το πείτε.

**ΓΕΩΡΓΙΟΣ ΨΥΧΟΓΙΟΣ:** Είπα, μερικές διατάξεις.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Δεν μπορεί να μη μας το πείτε. Θα μας το πείτε και θα το δούμε, βέβαια.

**ΓΕΩΡΓΙΟΣ ΨΥΧΟΓΙΟΣ:** Είναι κεντρική απόφαση.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Περιμένουμε, κύριε συνάδελφε. Διότι δεν είναι δυνατόν συνέχεια να κατηγορείτε για το ένα, για το άλλο, για το άλλο και όταν έρχεται η ώρα, να μην ψηφίζετε. Κάπου τελειώνει και αυτή η πλάκα σε αυτή τη ζωή!

**ΓΕΩΡΓΙΟΣ ΨΥΧΟΓΙΟΣ:** Είναι κεντρική απόφαση.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Εντάξει, έχετε εδώ και έναν μήνα που δεν ψηφίζετε μέσα στη Βουλή. Γιατί σας ψήφισε ο λαός; Για να κάνετε τι; Φιλολογικός Σύλλογος «Παρνασσός» είναι εδώ;

**ΓΕΩΡΓΙΟΣ ΨΥΧΟΓΙΟΣ:** Έχουμε θέση, κυρία Βούλτεψη.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Εντάξει. Περιμένω να δω τι θα κάνετε, βέβαια. Διότι εμείς τι κάνουμε για πρώτη φορά; Συνδέουμε την παραμονή στη χώρα με την εκπαιδευτική διαδικασία, που σημαίνει ότι, ναι, θα μετέρχονται της ελληνικής παιδείας. Ναι, θέλουν να το κάνουν και εμείς τους το ανταποδίδουμε με αυτό. Υπάρχει, δηλαδή, μια σχέση εμπιστοσύνης. Θέλουν να μάθουν ελληνικά, να μείνουν στην Ελλάδα, να σπουδάσουν ή να εργαστούν στην Ελλάδα όχι με άρνηση, αλλά με θετική σχέση, που πρέπει να υπάρχει.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Λοιπόν, αυτή η προϋπόθεση για φοίτηση στο ελληνικό σχολείο είναι σημαντική. Είναι η έμπρακτη απόδειξη ότι κάποιος θέλει να ενταχθεί και αυτό είναι πολύ σημαντικό. Όχι τραγουδάω, χορεύω, μιλάω αγγλικά, αλλά δεν κάνω τίποτα και περιμένω το επίδομα. Εξάλλου, αυτό δεν είναι καθόλου σωστό για έναν νέο άνθρωπο.

Λοιπόν, διευθετούμε επίσης και άλλα ζητήματα ανηλίκων. Επίσης, δίνουμε την παροχή άδειας διαμονής για ανθρωπιστικούς λόγους για τα παιδιά σε αναδοχή. Υπήρχε ένα κενό εδώ. Το έχω εξηγήσει και στην επιτροπή. Υπήρχε ένα κενό του συστήματος, που άφηνε αυτή τη σχέση εντελώς αρρύθμιστη. Διευθετούμε όλα τα θέματα των ανήλικων αυτών, που γεννήθηκαν εδώ ή αυτών που πολύ μικροί ήρθαν εδώ, άρα έχουν τον χρόνο να συμπληρώσουν έξι τάξεις του ελληνικού σχολείου και μπορούμε πλέον να πούμε με τη σημερινή ψηφοφορία μας ότι η Ελλάδα θα προσφέρει το πιο ολοκληρωμένο πρόγραμμα προστασίας όχι μόνο των ασυνόδευτων ανηλίκων, αλλά όλων των παιδιών προσφύγων και μεταναστών που έχουν βρει καταφύγιο στην πατρίδα μας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Μισό λεπτό, κύριε Πρόεδρε.

Γι’ αυτό -και όπως σας ρώτησα πριν- περιμένω να δω πώς θα είναι αυτή η ψηφοφορία σήμερα, ειδικά όσον αφορά στην προστασία των ασυνόδευτων ανηλίκων και τη συμμετοχή τους στην εκπαιδευτική και κοινωνική ζωή της χώρας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Βούλτεψη.

Καλησπέρα σας και από εμένα!

Έρχομαι σε δύο Κοινοβουλευτικούς. Έτσι έπεσε, διότι ήταν οι Αρχηγοί. Πρώτα θα μιλήσει ο κ. Κλέων Γρηγοριάδης από το ΜέΡΑ25 και μετά η κ. Μανωλάκου από το Κομμουνιστικό Κόμμα Ελλάδας.

Κύριε Γρηγοριάδη, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κύριε Πρόεδρε, που μόλις μου δώσατε τον λόγο.

Ευχαριστώ τον κύριο που καθάρισε υγειονομικά το Βήμα εδώ, ενώ δεν όφειλε.

Κυρία Υπουργέ, κυρίες και κύριοι Βουλευτές, χθες το απόγευμα μόλις, κάποια πολιτική ψυχή εκφώνησε στο TikTok τα παρακάτω λόγια. Ακούστε τα, παρουσιάζουν ενδιαφέρον, κυρίως εσείς, πολίτες της Ελλάδας, που μας ακούτε από κάπου εκεί μακριά. Είπε αυτή η πολιτική ψυχή ότι: «Θα πρέπει να μιλήσουμε για όλα αυτά που μας κρατάνε πίσω, για τις μεγάλες, τις τεράστιες παθογένειες του κράτους, τις εστίες του αναχρονισμού και της αναξιοκρατίας».

Κύριε Υπουργέ, είπε η πολιτική αυτή ψυχή στο TikTok χτες το απόγευμα, ότι: «Όλα αυτά θα πρέπει, ελληνικέ λαέ, να τα σαρώσουμε με ακόμα μεγαλύτερη ταχύτητα. Και αυτή είναι η εντολή που θα ζητήσω προσωπικά από τον ελληνικό λαό», δηλαδή εσάς τους ίδιους, «πιο γρήγορα» -κατέληξε- «πιο τολμηρά, να πάμε την Ελλάδα πιο μπροστά και πιο ψηλά και αυτό θα ψηφίσουμε στις 21 Μαΐου».

Και εδώ ελληνικέ λαέ, δύσμοιροι πολίτες, που ακόμα είστε ζωντανοί και αντέχετε την πείνα και το κρύο και όλα τα δεινά των μνημονίων και μας ακούτε από εκεί έξω και δεν κλείνετε την τηλεόραση ή δεν τη σπάτε -δόξα τω Θεώ, δεν έχετε φτάσει σε αυτό το επίπεδο- πολίτες, λοιπόν, που μας ακούτε από εκεί έξω, ελληνικέ λαέ, αρχίζουν οι απορίες. Ποια να είναι, άραγε, η πολιτική ψυχή που τα εκστόμισε χθες όλα αυτά; Να είναι μήπως το πνεύμα του αειμνήστου Ερνέστο τσε Γκεβάρα; Να είναι ίσως ο Φιντέλ Κάστρο; Να είναι ο αλησμόνητος και κατά την ταπεινή μου γνώμη, σημαντικότερος και από τους δύο προαναφερθέντες για τους αγώνες των λαών, Σαλβαδόρ Αλιέντε, ο Πρωθυπουργός της Χιλής, που δεν είπε «γονατίζω, ψηφίζω μνημόνιο», ένας Πρωθυπουργός που εκτελείται στο Προεδρικό Μέγαρο από τους φασίστες δικτάτορες που πήγαν να τον ανατρέψουν και έπιασε πολυβόλο για πρώτη φορά στη ζωή του, πέντε λεπτά πριν τον σκοτώσουν τα καθάρματα, οι φασίστες; Να το είπε αυτός; Όχι.

Κυρίες και κύριοι Βουλευτές, το είπε ο Κυριάκος Μητσοτάκης. Ναι, δεν ακούσατε λάθος. Όλα αυτά τα είπε χθες ο Κυριάκος Μητσοτάκης. Αλήθεια, κύριε Μητσοτάκη; Αλήθεια; Θα πρέπει να μιλήσουμε μαζί σας για αυτά που μας κρατάνε τόσα χρόνια πίσω; Διότι όλοι εμείς οι υπόλοιποι, εκτός από εσάς, κύριε Μητσοτάκη, πιστεύαμε ότι εσείς και η οικογένειά σας είστε που μας κρατάτε εν πολλοίς πίσω, συνεπικουρούμενοι από το ΠΑΣΟΚ τον τελευταίο αιώνα και από ένα φιλετάκι του ΣΥΡΙΖΑ τα τεσσεράμισι-πέντε χρόνια. Αλήθεια;

Να μιλήσουμε για τις παθογένειες του κράτους και τις εστίες του αναχρονισμού και της αναξιοκρατίας, κύριε Μητσοτάκη; Διότι εμείς πιστεύαμε ότι είναι ταυτόσημες με τις μνημονιακές, και ιδίως με τη δική σας μνημονιακή διακυβέρνηση. Νομίζαμε ότι ο Πάτσης και οι «Πάτσηδες» αυτού του κόσμου ήταν στη δική σας Κοινοβουλευτική Ομάδα. Νομίζαμε ότι τη λίστα Πέτσα, που «πέτσωσε» τα μέσα για να γράφουν ψέματα στον κορωνοϊό, ήταν δικός σας Υπουργός που την έγραψε. Νομίζαμε… Νομίζαμε.... Νομίζαμε…

Εν πάση περιπτώσει, ας πω και το τελευταίο. Λέτε ότι την εντολή θα τη ζητήσει προσωπικά ο Πρωθυπουργός σας, ο οποίος είναι και «Ανώνυμη Εταιρεία», από τον ελληνικό λαό. Κύριε Μητσοτάκη, δεν τη ζητάτε από τον εαυτό σας την εντολή; Κάνετε κουμάντο σε αυτή τη χώρα τέσσερα χρόνια παρά δύο μήνες. Αν θέλετε να τα βρείτε για την αναξιοκρατία, τις παθογένειες και τα λοιπά, αφήστε τον ελληνικό λαό, είναι μια χαρά εκεί που είναι. Βέβαια, δεν είναι καθόλου μια χαρά, τον έχετε «εκτελέσει», αλλά λέμε τώρα! Πολιτικά τον έχετε εκτελέσει, το διευκρινίζω για να μην έχουμε άλλες σκέψεις. Μάλιστα, λέτε ότι θα πάτε την Ελλάδα πιο ψηλά και πιο μπροστά. Αφήστε την Ελλάδα εκεί που είναι -είναι αρκετά χαμηλά- μην την πάτε πιο κάτω. Διότι πραγματικά αυτός είναι και ένας ύποπτος τρόπος να αναλύει κανείς την πολιτική κατάσταση στην Ελλάδα, γι’ αυτό κιόλας το κάνει ο κ. Μητσοτάκης, γιατί ξέρει ότι θα γελάσει ο ελληνικός λαός, ξέρει ότι θα πετάξει πάλι τη μπάλα στην εξέδρα.

Ωστόσο, ελληνικέ λαέ, το ζήτημα δεν είναι και δεν ήταν ποτέ ο εκάστοτε ένοικος του Μεγάρου Μαξίμου. Το ζήτημα είναι οι πολιτικές που αυτός κάθε φορά εφαρμόζει. Αυτό το ξέρουν και οι πέτρες! Σύμφωνα με το προσωποκεντρικό και βαθιά αποπροσανατολιστικό αφήγημα και των τριών μνημονιακών κομμάτων –ΠΑΣΟΚ, Νέα Δημοκρατία, ΣΥΡΙΖΑ- για τη διαχείριση των εξαθλιωμένων συρμών υπεύθυνος είναι -ποιος άλλος;- ο σταθμάρχης και ο συνδικαλισμός. Άρα για τη διακυβέρνηση της πτωχευμένης Ελλάδας ποιος θα είναι; Θα είναι ο εκάστοτε Πρωθυπουργός. Με αυτή τη ρητορική και την πολιτική ακροβασία, επιτρέψτε μου να πω, κυρίες και κύριοι Βουλευτές, ότι αποφεύγετε, όπως ο διάβολος το λιβάνι, κάθε συζήτηση επί της ουσίας. Όπως εσείς αποφεύγετε τον διάβολο και όπως ο διάβολος αποφεύγει το λιβάνι, έτσι και όλοι εσείς οι μνημονιακοί αποφεύγετε με τον ίδιο τρόπο κάθε συζήτηση για την ουσία για τις καταστροφικές τρικομματικές μνημονιακές σας πολιτικές που μας έχουν οδηγήσει, ελληνικέ λαέ, όπως το ξέρεις πολύ καλά και το έχεις ζήσει στο πετσί σου και στην τσέπη σου, στον γκρεμό.

Το ζήτημα φυσικά δεν είναι ποιος θα είναι ο ένοικος του Μαξίμου στις 22 Μαΐου, αλλά ποιες θα είναι οι πολιτικές που θα εφαρμόσει. Με λίγα λόγια, ελληνικέ λαέ, το ζήτημα είναι το εξής. Θα καταργηθεί το Χρηματιστήριο Ενέργειας; Θα καταργηθεί το σχέδιο «ΗΡΑΚΛΗΣ»; Θα καταργηθεί ο ΦΠΑ; Θα μειωθούν, επιτέλους, οι φόροι; Θα αυξηθούν οι μισθοί; Θα υπάρξει αυτόματη τιμαριθμική αναπροσαρμογή στον κατώτατο μισθό και στην κατώτατη σύνταξη; Θα επανακρατικοποιηθεί, επιτέλους, ο ΟΣΕ, για να μην κάνετε πολιτικά εγκλήματα με πενήντα επτά νεκρούς και η ΔΕΗ για να μην κάνετε άλλα πολιτικά εγκλήματα με πεινασμένους και με ανθρώπους που κρυώνουν; Ήταν εύκολος αυτός ο χειμώνας -ο Θεός απεδείχθη φιλέλλην- αλλά δεν θα είναι πάντα. Θα ξαναγίνει με λίγα λόγια, κυρίες και κύριοι Βουλευτές και άνθρωποι που μας ακούτε από εκεί έξω, πολίτες της Ελλάδας, η χώρα μας κάποια στιγμή βιώσιμη; Θα φύγει το «μαύρο» και το «γκρι»;

Προφανώς και δεν τίθεται κανένα τέτοιο θέμα και κανένα από όλα αυτά τα θέματα, από τη στιγμή που για να εκλεγούν η Νέα Δημοκρατία, ο ΣΥΡΙΖΑ και το ΠΑΣΟΚ θα πρέπει να δώσουν πριν τα διαπιστευτήρια τους στα μεγάλα συμφέροντα εντός και εκτός της πατρίδας μας. Γνωρίζουν όλοι τους, και οι τρεις μνημονιακοί, πολύ καλά ότι όποιος και αν αναλάβει, ελληνικέ λαέ, την πρωθυπουργία της χώρας σε μια μνημονιακή κυβέρνηση, το επόμενο μνημόνιο θα είναι μονόδρομος. Το είπε και το γράφει καθαρά το σκεπτικό του Eurogroup -μην κάνετε πως δεν το ακούτε- της προπερασμένης Τρίτης, το οποίο μιλάει για μειώσεις μισθών, μιλάει για 2,1% πρωτογενές πλεόνασμα, που σημαίνει, και για μένα που είμαι ηθοποιός και όχι οικονομολόγος, μειώσεις μισθών και συντάξεων και αυξήσεις φόρων. Απλώς, ελληνικέ λαέ, διαγκωνίζονται οι τρεις μνημονιακοί για το ποιος, τάχα μου δήθεν, θα εφαρμόσει με το ένα ή το άλλο, δήθεν, πρόσημο το μνημονιάκι του.

Αν δεν υπάρξει ρήξη, ελληνικέ λαέ, με όλα αυτά τα συμφέροντα και τους πολιτικούς που καταδυναστεύουν τη χώρα μας, δεν πρόκειται να αλλάξει τίποτα ουσιαστικά στη ζωή σου. Γι’ αυτό το ΜέΡα25-Συμμαχία για τη Ρήξη δεν θα πάρει μέρος σε καμμία κυνική και ανώφελη μετεκλογική -το τονίζουμε, μετεκλογική- συζήτηση μοιρασιάς Υπουργείων, που δεν είναι σε καμμία περίπτωση το ζητούμενο για την εξαθλιωμένη κοινωνία μας. Εμείς, το ΜέΡΑ25, έχουμε υποβάλει επτά τομές. Αυτά όλα που είπα έχουν μέσα, που είναι άμεση η ανάγκη για τον ελληνικό λαό να γίνουν χθες. Τα έχουμε υποβάλει προς όλους και βεβαίως πρώτα από όλα στην ηγέτιδα κεντροαριστερά δύναμη, στον νέο σοσιαλδημοκρατικό πόλο που λέγεται ΣΥΡΙΖΑ. Η απάντηση του Αλέξη Τσίπρα, ελληνικέ λαέ, εδώ και τέσσερις μήνες είναι: «Είστε πολύ μικροί. Καθίστε να δούμε αν θα μπείτε στη Βουλή και μετά το συζητάμε».

Κύριε Τσίπρα, όταν θα διαπιστώσετε στις 22 Μαΐου ότι μπήκαμε ξανά στη Βουλή, και μάλιστα ότι μπήκαμε εδώ μέσα με τα τσαρούχια, θα έχετε στη διάθεσή σας δυόμισι εικοσιτετράωρα. Ξέρετε γιατί φτάνουν μόνο, κύριε Τσίπρα; Φτάνουν για μοιρασιά Υπουργείων και λιμουζινών. Για αυτό φτάνουν! Εμείς, όμως, ελάτε που δεν ενδιαφερόμαστε διόλου για όλα αυτά. Εκλεγήκαμε πριν τέσσερα χρόνια και μπήκαμε εδώ για τους ανθρώπους και μόνο, και όχι για τα βρωμερά αξιώματα και έχουμε το κεφάλι μας πολύ ψηλά. Και σε κοιτάμε στα μάτια, ελληνικέ λαέ, γιατί τέσσερα χρόνια μετά είμαστε εδώ και κυρίως είμαστε έξω στους δρόμους πλάι σου για τους ανθρώπους και όχι για τα βδελυρά αξιώματα. Τα αξιώματα αυτά, βέβαια, δεν ήταν πάντα βδελυρά -να μην υιοθετούμε ορολογίες άλλων- τα κάνατε βδελυρά με τα βρωμερά μνημόνιά σας.

Πάμε παρακάτω: Ηλεκτρική ενέργεια, ολιγαρχία, ο κ. Σκρέκας και ο καταφεσωμένος μας ελληνικός λαός! Κύριε Πρόεδρε, κυρίες και κύριοι Βουλευτές και κυρίως άνθρωποι που μας ακούτε ακόμα από εκεί έξω, ακούστε να φρίξετε. Στις 24 Μαρτίου, πριν από πέντε ημέρες, κύριε Υπουργέ και κυρία Υπουργέ που εκπροσωπείτε την Κυβέρνηση, ο Υπουργός σας, ο υπέροχος Υπουργός Περιβάλλοντος και Ενέργειας, δήλωσε επί λέξει -πριν πέντε ημέρες, ελληνικέ λαέ- το διαβάζω από μέσα: «Τους τελευταίους είκοσι μήνες…» δηλαδή από τον Ιούλιο, ελληνικέ λαέ, του 2021 μέχρι σήμερα «…έχουμε διαθέσει περισσότερα από 9 δισεκατομμύρια ευρώ…» -για τι λέτε;- «…για να στηρίξουμε εσάς, για να στηρίξουμε την ελληνική κοινωνία απέναντι στην πρωτόγνωρη φοβερή ενεργειακή κρίση».

Τι είπε ο κ. Σκρέκας; Το ξεστόμισε αυτό πριν από πέντε ημέρες. Είπε ότι το 70% αυτού του ποσού προέρχεται, ελληνικέ λαέ, από τη φορολόγηση των υπερκερδών των εταιρειών ηλεκτρικής ενέργειας και των εσόδων από τις δημοπρασίες αερίων του θερμοκηπίου, επιβαρύνοντας όσο το δυνατόν λιγότερο τον κρατικό προϋπολογισμό. Μάλιστα! Αυτά τόλμησε να δηλώσει δημόσια ο κ. Σκρέκας. Δήλωσε δηλαδή ότι περισσότερα από 9 δισεκατομμύρια ευρώ είναι οι επιδοτήσεις της Κυβέρνησής σας, δήθεν, σε εμάς, αλλά στην πραγματικότητα στους ολιγάρχες ενέργειας, διότι εμείς δεν είχαμε να τους πληρώσουμε πια αυτούς τους παρασιτικούς, τα καμάρια σας αυτά, τους δύο εφοπλιστές και τους επιχειρηματίες. Άρα επιδότηση 9 δισεκατομμυρίων ευρώ στους ολιγάρχες της ενέργειας.

Τώρα αρχίζουν τα ενδιαφέροντα, ελληνικέ λαέ. Σύμφωνα με τον Υπουργό, η φορολόγηση των υπερκερδών των ολιγαρχών της ενέργειας έχει ήδη αποδώσει το 70% αυτών των 9 δισεκατομμυρίων ευρώ. Μαθηματικά ξέρουμε όλοι. Το 70% των 9 δισεκατομμυρίων ευρώ είναι 6,3 ολόκληρα δισεκατομμύρια ευρώ. Ας σημειωθεί αυτό! Και ερχόμαστε στο εύλογο ερώτημα, για όσους μας ακούν και δεν έχουν ακόμα τρελαθεί ή αυτοκτονήσει, και για όσους ισχυρίζονται ότι εκπροσωπούν την Κυβέρνηση. Ποιο είναι το ερώτημα; Έχουν πραγματικά, ελληνικέ λαέ και κυρία Υπουργέ και κύριε Υπουργέ, καταβάλει μέσα στο τελευταίο οκτάμηνο 6,3 δισεκατομμύρια ευρώ σε φορολογία οι γνωστοί ολιγάρχες της ενέργειας; Η απάντηση είναι: Όχι βέβαια! Ο υπάλληλος των ολιγαρχών της ενέργειας, που παριστάνει ανεπιτυχώς μάλιστα τον Υπουργό της Ελληνικής Δημοκρατίας, κ. Σκρέκας, ψεύδεται ασύστολα, ξεδιάντροπα και παραπλανά συνειδητά τους πολίτες, υπηρετώντας τους μόνους πραγματικούς του εντολείς, την ολιγαρχία.

Τρεις αλήθειες, λοιπόν, απέναντι στον κ. Σκρέκα που δεν θα ακούσετε ποτέ από τα μέσα μαζικής παραπληροφόρησης των ολιγαρχών, των εφοπλιστών, των προέδρων ομάδων και ούτω καθεξής:

Πρώτη αλήθεια: Στα 730 εκατομμύρια ευρώ έκλεισε το ύψος των υπερκερδών των ολιγαρχών της ενέργειας, σύμφωνα με τη, δήθεν, Ανεξάρτητη Ρυθμιστική Αρχή σας, τη ΡΑΕ. Διαλέξτε πιο ψέμα θα λέτε στον ελληνικό λαό. Η ΡΑΕ σας, λέει ότι τα υπερκέρδη ήταν 730 εκατομμύρια ευρώ και ο κ. Σκρέκας λέει ότι ήταν 3,6 δισεκατομμύρια ευρώ.

Και το ποσό, λοιπόν, που θα φορολογηθεί με βάση το 90% είναι αυτό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, δεν θα ξαναμιλήσω. Θα ήθελα τέσσερα λεπτά ακόμα, εάν είναι εφικτό.

Το κράτος, δηλαδή, θα εισπράξει 657 εκατομμύρια ευρώ, δέκα φορές λιγότερα από το αισχρό ψέμα για το ποσό που υπονόησε ο απίθανος κύριος Υπουργός.

Δεύτερον: Τα 8,2 δισεκατομμύρια ευρώ που δανείστηκε το 2022 το ελληνικό δημόσιο από τις αγορές με έκδοση νέου χρέους κατευθύνθηκαν εξ ολοκλήρου στις τσέπες αυτής της ολιγαρχίας εν είδει επιδότησης των λογαριασμών σας/μας.

Τρίτον: Όλες ανεξαιρέτως οι εταιρείες ενέργειας σημείωσαν φέτος ρεκόρ κερδών με τριπλάσια και τετραπλάσια κερδοφορία από πέρυσι που είχαν πενταπλάσια από πρόπερσι -να τα ξέρετε. Ελληνικέ λαέ, το ακούς; Μην μένεις σπίτι άλλο! Είναι ντροπή να μένεις σπίτι. Για λόγους εθνικής αξιοπρέπειας οφείλουμε να εξεγερθούμε όλοι!

Ο λόγος; Ο λόγος είναι αυτός που φωνάζει το ΜέΡΑ25 από την αρχή. Το χρηματιστήριο ενέργειας σας κλέβει ως εξής: Τιμολογεί όχι επί τη βάσει του μέσου κόστους, αλλά του οριακού, δηλαδή, της ακριβότερης εισροής στο μείγμα παραγωγής, δηλαδή, του φυσικού αερίου που κάνει 600% πιο πάνω από όλα τα άλλα. Μερικά είναι και δωρεάν, όπως τα υδροηλεκτρικά και οι ανανεώσιμες πηγές ενέργειας. Επιβαρυνθήκαμε, δηλαδή, ως λαός πάνω από 8 δισσεκατομμύρια ευρώ, για να επιδοτήσουμε την κερδοσκοπία μιας δράκας οικογενειών που σφετερίζονται τη χώρα, τα εθνικά καμάρια σας, και τη «CVC» -μην τη ξεχάσω. Δύο εφοπλιστές, δύο δήθεν επιχειρηματίες με τα λεφτά μας και η αγγλοαμερικανική πολυεθνική «CVC».

Και θα κλείσω, κύριε Πρόεδρε, για την αποκατάσταση της αλήθειας. Θα απευθυνθώ σε όλη τη Βουλή προς αποκατάσταση της αλήθειας αναφορικά, ελληνικέ λαέ, με τη δήθεν επιστολή του Γιάνη Βαρουφάκη προς την Πρόεδρο της Βουλής κατά τη συνεδρίαση ΟΓ΄ της 10ης Ιουλίου 2015 της ΙΣΤ΄ Περιόδου Προεδρευομένης Κοινοβουλευτικής Δημοκρατίας, Α΄ Σύνοδος. Θα καταθέσουμε στα Πρακτικά της Ολομέλειας την αυθεντική επιστολή του Γιάνη Βαρουφάκη, για να αποκατασταθεί επιτέλους η αλήθεια και για να αντικατασταθεί επιτέλους η πλαστή επιστολή με την αυθεντική στα Πρακτικά μας.

Για να τελειώνουμε μια και καλή με τη χυδαία σπέκουλα που γίνεται σε βάρος του Γιάνη Βαρουφάκη, στις 10 Ιουλίου του 2015, τέσσερις μέρες, δηλαδή, ελληνικέ λαέ, αφού παραιτήθηκε ο Γιάνης Βαρουφάκης ώστε να μην υπογράψει το τρίτο μνημόνιο, ο Γιάνης Βαρουφάκης έστειλε πράγματι μια επιστολή στην τότε Πρόεδρο της Βουλής στην οποία αναγράφεται επί λέξει –τη διαβάζω: «Με την παρούσα θέλω να σας ενημερώσω ότι ψηφίζω θετικά στο νομοσχέδιο» –ελληνικέ λαέ- «για την εξουσιοδότηση του Υπουργού Οικονομικών κ. Ευκλείδη Τσακαλώτου να διαπραγματευτεί στο πλαίσιο του Eurogroup ιδίως όσον αφορά την αναδιάρθρωση του δημόσιου χρέους».

Η εν λόγω επιστολή, κύριε Πρόεδρε, κυρίες και κύριοι Βουλευτές, δεν ήταν και δεν μέτρησε ποτέ ως επιστολική ψήφος, ενώ σε καμμία περίπτωση δεν δέσμευε τον αποστολέα της να επικροτήσει τη συμφωνία που θα έφερνε αργότερα ο κάθε κ. Τσακαλώτος. Πράγματι, την 14η Αυγούστου, όταν η κυβέρνηση του ΣΥΡΙΖΑ συνθηκολόγησε και έφερε στην Ολομέλειά μας το τρίτο μνημόνιο, ο Γιάνης Βαρουφάκης -το ξέρουν και οι πέτρες- ήταν ο ένας από τους εξήντα τέσσερις Βουλευτές του κόμματος αυτού που το καταψήφισαν με τα δύο χέρια.

Τον Ιούνιο του 2019 -και λυπάμαι που το λέω- προεκλογικά τότε, όπως το ξανάκανε και τώρα πριν λίγες μέρες ο «ΡΙΖΟΣΠΑΣΤΗΣ» δημοσίευσε την πλαστή έκδοση της ανωτέρω επιστολής. Η πλαστότητα της επιστολής που δημοσίευσε το κομματικό όργανο του Κομμουνιστικού Κόμματος της Ελλάδας αποδεικνύεται από δύο στοιχεία: Πρώτον, το επιστολόχαρτο της κίβδηλης επιστολής φέρει το λογότυπο του ΣΥΡΙΖΑ, το οποίο ουδέποτε είχε στη διάθεσή του ο Γιάνης Βαρουφάκης και δηλώνει με παρρησία ότι δεν το έχει χρησιμοποιήσει ποτέ, καθώς δεν το είχε στα χέρια του. Και δεύτερον και σημαντικότερο: Η υπογραφή προφανέστατα δεν είναι η υπογραφή του Γιάνη Βαρουφάκη, κάτι που και η πιο στοιχειώδης γραφολογική μελέτη το αποδεικνύει. Έχει ήδη γίνει και έχει ήδη αποδειχθεί.

Άμεσα, τόσο ως ΜέΡΑ25, όσο φυσικά και ο Γραμματέας μας, ο Γιάνης Βαρουφάκης, καταγγείλαμε από παντού την πλαστότητα της εν λόγω επιστολής, την οποία δυστυχώς δημοσίευσε ο «ΡΙΖΟΣΠΑΣΤΗΣ». Η πλαστή επιστολή βρίσκεται πράγματι ενσωματωμένη στα Πρακτικά της ΙΣΤ΄ Περιόδου -να μην τα ξαναλέω.

Καταθέτω, κύριε Πρόεδρε, αυτή τη στιγμή ως Κοινοβουλευτικός Εκπρόσωπος του ΜέΡΑ25 την αυθεντική επιστολή στα Πρακτικά της Βουλής μας προς αποκατάσταση της αλήθειας και αντικατάσταση επιτέλους της πλαστής και ανήθικης επιστολής με την αυθεντική.

(Στο σημείο αυτό ο Βουλευτής κ. Κλέων Γρηγοριάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η προέλευση της κίβδηλης, υποθέτουμε ότι είναι η γραμματεία της Κοινοβουλευτικής Ομάδας του ΣΥΡΙΖΑ κατά το διάστημα εκείνο, όχι σήμερα. Το πώς, ελληνικέ λαέ, η αυθεντική επιστολή του Γιάνη Βαρουφάκη προς την Πρόεδρο της Βουλής παραποιήθηκε έως ότου φτάσει τελικά στα Πρακτικά της Βουλής υπό τη μορφή που δημοσίευσε δυστυχώς -επαναλαμβάνω, συντρόφισσες- και ο «ΡΙΖΟΣΠΑΣΤΗΣ» είναι θέμα που ούτε αφορά το ΜέΡΑ25 ούτε πολύ περισσότερο αφορά τον Γιάνη Βαρουφάκη. Δεν παρανόμησε. Να βρεθούν ή να απολογηθούν οι πλαστογράφοι. Δεν θα απολογηθούμε εμείς γι’ αυτούς που μας πλαστογράφησαν.

Κλείνοντας, σύντροφοι και συντρόφισσες, η Αριστερά δεν επενδύει σε ψεύδη, δεν καταδέχεται να το κάνει. Επειδή ο ταξικός πόλεμος και οι μάχες με την ολιγαρχία δεν χωρούν μικροκομματικούς τακτικισμούς, επειδή το χυδαίο ψεύδος του μνημονιακού δήθεν Βαρουφάκη έχει ήδη δημιουργήσει κλίμα βίας απέναντι σε ανθρώπους που στήριξαν με την καρδιά τους το «όχι» στην ντόπια και στην ξένη ολιγαρχία -ένα κλίμα που τελικά μόνο την ντόπια και την ξένη ολιγαρχία ωφελεί- και επειδή η αλήθεια είναι και προοδευτική και πάντα επαναστατική, καλούμε όλες και όλους που πιστεύουν στην αλήθεια να αποποιηθούν τακτικισμούς που, στηριζόμενοι στο ψεύδος, βαθαίνουν τη διχόνοια μεταξύ εκείνων που έχουμε ιστορικό καθήκον, ιδίως εν όψει των εκλογών, να τα βάζουμε κάθε ώρα και κάθε στιγμή μόνο με την ολιγαρχία.

Ευχαριστώ πολύ για την ανοχή, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Γρηγοριάδη.

Καλείται στο Βήμα η Κοινοβουλευτική Εκπρόσωπος του Κομμουνιστικού Κόμματος Ελλάδας κ. Διαμάντω Μανωλάκου και να ετοιμάζεται ο κ. Παπαηλιού.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

Απέναντι σε αυτά που υποστήριξε ο Κοινοβουλευτικός Εκπρόσωπος του ΜέΡΑ25, εμείς ένα έχουμε να πούμε: Ο «ΡΙΖΟΣΠΑΣΤΗΣ» δημοσιεύει ό,τι έχει και είναι φερέγγυο. Το εάν πλαστογραφήθηκε εδώ μέσα στη Βουλή είναι θέμα για να το ερευνήσει το ΜέΡΑ25 και να το αναδείξει. Εξάλλου, στην πολιτική και ιδεολογική αντιπαράθεση το Κομμουνιστικό Κόμμα Ελλάδας δεν χρειάζεται να πλαστογραφήσει τίποτε. Βασίζεται πάντα σε πραγματικά στοιχεία και όπλο του είναι η ιδεολογία του για την ευημερία του ελληνικού λαού.

Και τώρα ερχόμαστε στο νομοσχέδιο, αλλά και συνολικά στην κατάσταση που υπάρχει. Είμαστε επίσημα σε προεκλογική περίοδο και ο καθένας ψάχνει, βέβαια, να βρει ένα επιχείρημα, για να αναδειχθεί και να είναι στο κέντρο της συζήτησης. Βέβαια, τις τελευταίες ημέρες κυριαρχούν και σενάρια για κυβέρνηση μετά από τις εκλογές. που ειπώθηκαν και εδώ, μέσα στην Αίθουσα. Όμως, το κύριο είναι ότι δεν έχουν σχέση με τις ανάγκες του λαού και ούτε τις έχουν στο κέντρο της προσοχής τους.

Εξάλλου, τα τελευταία χρόνια δοκιμάστηκαν αυτοδύναμες κυβερνήσεις, αλλά και κυβερνήσεις συνεργασίας με τη συμμετοχή της Νέας Δημοκρατίας, του ΣΥΡΙΖΑ και του ΠΑΣΟΚ και όλες όχι μόνο δεν αποδείχτηκαν παράγοντες σταθερότητας, αλλά έγιναν παράγοντες αστάθειας για τον λαό και τα δικαιώματά του που τα τσάκισαν και συνεχίζουν, αφού τα κέρδη των καπιταλιστών τα έχετε πάνω από την προστασία της ανθρώπινης ζωής.

Τα αποτελέσματα φαίνονται στις αφύλακτες ράγες, στα ρημαγμένα νοσοκομεία, στα απροστάτευτα από σεισμούς και ασυντήρητα σχολεία, στην ανυπαρξία της αντιπυρικής και αντισεισμικής πρόληψης. Τα προσμετράμε σε ανθρώπινες ζωές στα Τέμπη, στην πανδημία, στο Μάτι, στη Μάνδρα, στην Εύβοια και στην καταστροφή των λαϊκών περιουσιών.

Συνεπώς, το κρίσιμο για τον λαό δεν είναι να επιλεγεί ένα ακόμα κυβερνητικό σενάριο με τους γνωστούς πρωταγωνιστές και κυρίως, με τη γνωστή κατάληξη. Το κρίσιμο είναι τα αστικά κόμματα που θα σχηματίσουν την επόμενη αντιλαϊκή κυβέρνηση να είναι όσο γίνεται πιο αδύναμα να περάσουν τις αντιλαϊκές πολιτικές τους και ταυτόχρονα, να είναι δυνατός ο λαός και πρωταγωνιστής των εξελίξεων, με ένα Κομμουνιστικό Κόμμα πολύ πιο δυνατό.

Το αναφέρω γιατί σήμερα το νομοσχέδιο αναφέρεται στον Κώδικα Μετανάστευσης και δεν θα μπορούσαν ρυθμίσεις που περιέχει να στέκονται με σεβασμό στα δικαιώματα των μεταναστών και των προσφύγων.

Ο προωθούμενος κώδικας, όπως ανέπτυξε και η εισηγήτρια του ΚΚΕ, η συντρόφισσα Κομνηνάκα, επιβεβαιώνει τον αντιλαϊκό και άδικο χαρακτήρα του σε βάρος των δικαιωμάτων των χιλιάδων μεταναστών και προσφύγων που ζουν και εργάζονται στη χώρα μας. Οι νέες ρυθμίσεις γίνονται για την προσαρμογή και εναρμόνιση στις σύγχρονες ανάγκες του κεφαλαίου, για πάμφθηνό εργατικό δυναμικό και όχι, βέβαια, στις ανάγκες των ιδίων των μεταναστών και των προσφύγων.

Αυτό επιδιώκετε: Είναι ο έλεγχος των μεταναστευτικών και προσφυγικών ροών, το «ανοιγοκλείσιμο της κάνουλας» ανάλογα με τις ανάγκες των επιχειρηματικών ομίλων, γιατί η στρατηγική σας υπέρ των επιχειρηματικών προνομίων και κερδών είναι κοινή. Την υλοποιείτε με δύο τρόπους που αποτελούν τις δύο όψεις του ίδιου νομίσματος της αντιμεταναστευτικής πολιτικής: με την ένταση της καταστολής στα σύνορα, τις απελάσεις και τον εγκλωβισμό των ξεριζωμένων σε υπερδομές-φυλακές, όπως έγινε και με την πρόσφατη υπογραφή των συμφωνιών και την ενίσχυση της FRONTEX στον τομέα των λεγόμενων «επιστροφών» -δηλαδή απελάσεις- και με τη δημιουργία των λεγόμενων «νόμιμων οδών μετανάστευσης», για να εισάγετε το αναγκαίο για το κεφάλαιο εργατικό δυναμικό, όπως προέκυψε και από τις διακρατικές συμφωνίες του σύγχρονου δουλεμπορίου με σύγχρονους σκλάβους, αυτή με το Μπαγκλαντές και με την Αίγυπτο και έπονται και άλλες, σύμφωνα με τις εξαγγελίες σας. Και βέβαια, όλοι τις στηρίζετε.

Το πρόσταγμα το παίρνετε από την Ευρωπαϊκή Ένωση που το τελευταίο διάστημα τοποθετεί ξανά στο επίκεντρο το μεταναστευτικό-προσφυγικό ζήτημα, όχι φυσικά από τη σκοπιά της προστασίας των κατατρεγμένων ανθρώπων που οι ιμπεριαλιστικές επεμβάσεις και οι πόλεμοι, οι ανταγωνισμοί και η εκμετάλλευση έδιωξαν από τις πατρίδες τους, αλλά αντίθετα –πώς;- αξιοποιώντας όλα τα μέσα και τα εργαλεία που έχει στη διάθεσή της η Ευρωπαϊκή Ένωση του κεφαλαίου και του πολέμου, για να εντείνει την καταστολή και να περιστείλει ακόμα περισσότερο το δικαίωμα στο άσυλο και τη διεθνή προστασία.

Μάλιστα, παρά το γεγονός ότι -σύμφωνα με επίσημα στοιχεία- η Συρία και το Αφγανιστάν παραμένουν με μεγάλη διαφορά οι πρώτες χώρες προέλευσης των αιτούντων άσυλο, τα θεσμικά όργανα της Ευρωπαϊκής Ένωσης κλιμακώνουν τη ρητορική τους για την ανάγκη καταπολέμησης των παράτυπων μεταναστευτικών ροών. Επί της ουσίας, αποτελεί απόπειρα αποψίλωσης της Συνθήκης της Γενεύης για τους πρόσφυγες και σε αυτό στοχεύουν.

Μάλιστα, η τελευταία Σύνοδος Κορυφής του Ευρωπαϊκού Συμβουλίου για το μεταναστευτικό το επιβεβαιώνει, αφού εκφράζει την κλιμάκωση μίας βάρβαρης πολιτικής απέναντι στους ξεριζωμένους των ιμπεριαλιστικών επεμβάσεων και πολέμων.

Τα συμπεράσματα αποκαλυπτικά: Την ώρα που οι τραγωδίες στον «υγρό τάφο» του Αιγαίου συνεχίζονται αδιάκοπα, αποτελεί πρόκληση το κείμενο των συμπερασμάτων για την ενίσχυση της καταστολής στα σύνορα και την ισχυροποίηση των ευρωενωσιακών κατασταλτικών μηχανισμών, EUROPOL, EUROJUST, FRONTEX, όπως και των συστημάτων ευρωφακελώματος.

Ακόμα πιο προκλητική ήταν η ατζέντα της ελληνικής Κυβέρνησης στη Σύνοδο, που ουσιαστικά περιορίστηκε στο θέμα της χρηματοδότησης για τον φράχτη στον Έβρο.

Η εναρμόνιση της μεταναστευτικής πολιτικής της Ευρωπαϊκής Ένωσης ή αλλιώς του «ανοιγοκλεισίματος της στρόφιγγας» με βάση τις ανάγκες του κεφαλαίου δεν είναι τωρινή. Το απαιτούν οι επιχειρηματικοί όμιλοι μέσω των θεσμικών οργάνων της Ευρωπαϊκής Ένωσης, δηλαδή την εξασφάλιση του απαραίτητου εργατικού δυναμικού και το πλαίσιο που θέτουν οι ίδιοι. Παραδείγματος χάριν, η Γερμανία -που υποστηρίζει ενεργά τη μείωση των μεταναστευτικών ροών, πάση θυσία- ανακοίνωσε τον περασμένο Οκτώβριο ότι έχει απώλειες 86 δισεκατομμυρίων ευρώ ετησίως για τις βιομηχανίες της λόγω ελλείψεων σε εργατικά χέρια. Έτσι προχώρησε σε διευκολύνσεις για την απόκτηση γερμανικής υπηκοότητας με στόχο, όπως ανέφεραν οι ενώσεις βιομηχάνων, να γίνει η Γερμανία ελκυστική σε ξένους ειδικευόμενους εργαζόμενους.

Και σε αυτούς τους στόχους υπάρχει απόλυτη σύμπνοια από φιλελεύθερους, σοσιαλδημοκράτες μέχρι ακροδεξιές δυνάμεις. Γι’ αυτό έχει φύγει πολύ μεγάλο ποσοστό Πακιστανών εργατών που ζούσαν στην Ελλάδα για τη Γερμανία.

Και στην Ελλάδα το τουριστικό κεφάλαιο και οι μεγαλοαγρότες πιέζουν για εισαγόμενο φτηνό εργατικό δυναμικό, με άλλοθι ότι δεν βρίσκουν Έλληνες εργάτες, όταν η ανεργία είναι περίπου 12%, αλλά δεν είναι διατεθειμένοι να δώσουν μισθούς για να μπορεί να ζήσει κάποιος, να πληρώσει το ενοίκιο, τους λογαριασμούς ΔΕΗ, νερό, τηλέφωνο και τη διατροφή του για να μην πεινάει.

Βέβαια, στην Ελλάδα τη συγκεκριμένη στρατηγική της Ευρωπαϊκής Ένωσης για το μεταναστευτικό-προσφυγικό εφάρμοσαν και εφαρμόζουν με συνέπεια όλες οι διαδοχικές κυβερνήσεις μέχρι σήμερα παρά τις διαφοροποιήσεις τους σε επιμέρους ζητήματα. Το βλέπουμε με τα γκέτο και τις άθλιες συνθήκες από τους μεγαλοκτηματίες φραουλάδες σε Ηλεία και Αχαΐα, στα θερμοκήπια ανά την Ελλάδα, στον Μαραθώνα και αλλού, την άγρια εκμετάλλευση και γι’ αυτούς που εργάζονται χρόνια στη χώρα και συνεχίζεται. Το είδαμε στις δύο πρόσφατες συμφωνίες της Κυβέρνησης της Νέας Δημοκρατίας με το Μπαγκλαντές και την Αίγυπτο που έγιναν με όρους σύγχρονου σκλαβοπάζαρου και με σκοπό την εισαγωγή φθηνού εργατικού δυναμικού, χωρίς δικαιώματα και στηρίχτηκε επί της ουσίας και από τον ΣΥΡΙΖΑ και από το ΠΑΣΟΚ.

Βέβαια, ίδια θέση υπάρχει μεταξύ σας και για την κατάπτυστη κοινή δήλωση Ευρωπαϊκής Ένωσης - Τουρκίας, τον εγκλωβισμό του Κανονισμού του Δουβλίνου, τις απαράδεκτες λίστες των ασφαλών χωρών και ούτω καθεξής. Αποδέχεστε με προσήλωση τον ρόλο του χωροφύλακα των ευρωπαϊκών συνόρων και στηρίζετε και οι δύο την ενίσχυση της FRONTEX στα σύνορα για επαναπροωθήσεις και fast track απελάσεις.

Πάνω από όλα, όμως, όλοι σας συμφωνείτε και υπηρετείτε τη λεγόμενη «γεωστρατηγική αναβάθμιση της χώρας», προσκυνάτε το ΝΑΤΟ, διεκδικείτε πρωταγωνιστικό ρόλο για την Ελλάδα στους ιμπεριαλιστικούς σχεδιασμούς. Δώσατε και δυο διαπιστευτήρια για την ανάγκη εμβάθυνσης του στρατηγικού διαλόγου Ελλάδας - ΗΠΑ -κατά την τελευταία επίσκεψη του Αμερικανού Υπουργού Εξωτερικών- με τη μετατροπή της χώρας σε μία απέραντη αμερικανονατοϊκή βάση και σε δολοφονικό ορμητήριο με όποια κυβέρνηση και αν προκύψει μετά από τις εκλογές.

Εμπλέκετε τη χώρα σε πολύ επικίνδυνους δρόμους και τον λαό να είναι και να ζει στην ανασφάλεια. Με λίγα λόγια, όλοι σας υπηρετείτε την πολιτική ενεργής και άμεσης εμπλοκής της χώρας σε πολέμους και επεμβάσεις, που αποτελούν τη βασική αιτία του ξεριζωμού εκατομμυρίων ανθρώπων και μετά στήνετε απέναντί τους φράχτες και υπερσύγχρονο σύστημα καταστολής.

Γι’ αυτό, ελπιδοφόρο είναι οι μεγαλειώδεις και συγκινητικές κινητοποιήσεις στην Ελλάδα -με αφορμή το έγκλημα στα Τέμπη που έβγαλε στον δρόμο πάνω από δύο εκατομμύρια κόσμο σε όλη τη χώρα-, αλλά και στη Γαλλία και σε άλλες χώρες -Γερμανία, Πορτογαλία, Ιταλία, Βέλγιο- ενάντια στις αντιλαϊκές πολιτικές των κυβερνήσεων και αυτό δίνει αισιοδοξία και ελπίδα. Για τις ζωές τους, λοιπόν, εργαζόμενοι σε όλη την Ευρώπη απεργούν και διαδηλώνουν για συλλογικές συμβάσεις με ουσιαστικές αυξήσεις μισθών, για δουλειά με δικαιώματα και μέτρα προστασίας στους εργασιακούς χώρους, δυναμώνοντας τα αιτήματα για μείωση των ορίων ηλικίας συνταξιοδότησης και αξιοπρεπείς συντάξεις στη βάση του τεράστιου πλούτου που παράγει ο εργαζόμενος λαός και οι οικονομικοί μετανάστες.

Μέσα σε αυτή την πάλη, την οργάνωση και την αλληλεγγύη, διαμορφώνονται οι δυνατότητες για να φωτίζεται ο δρόμος που πρέπει να ανοίξουν οι λαοί, ώστε να γράψουν τη δική τους ιστορία, γιατί οι ζωές μας έχουν πραγματική αξία, δεν κοστολογούνται. Γι’ αυτό στεκόμαστε στο πλευρό των κατατρεγμένων και κυνηγημένων από τους ιμπεριαλιστές και τους πολέμους τους, πρόσφυγες και μετανάστες. Είναι ταξικά αδέρφια της εργατικής τάξης της χώρας μας.

Καλούμε να αποτελέσει και αυτό κριτήριο ψήφου, δηλαδή η θέση του ΚΚΕ γι’ αυτό το προκλητικό και απαράδεκτο νομοσχέδιο που καταψηφίζουμε, όπως και για την κατάργηση των απαράδεκτων Κανονισμών του Δουβλίνου και της κοινής δήλωσης Ευρωπαϊκής Ένωσης - Τουρκίας κόντρα στο αντιδραστικό ευρωενωσιακό πλαίσιο της καταστολής και του εγκλωβισμού.

Μπορεί ο Κοινοβουλευτικός Εκπρόσωπος της Πλειοψηφίας να λέει ότι το νομοσχέδιο είναι τομή, αλλά τομή θα ήταν η εξέταση των αιτήσεων ασύλου στην Τουρκία, όπως προτείνει το ΚΚΕ, από επιτροπές κάτω από την ευθύνη του ΟΗΕ και της Ευρωπαϊκής Ένωσης για να τερματιστούν ο εγκλωβισμός και τα ριψοκίνδυνα ταξίδια που οδηγούν σε θανατηφόρα ναυάγια.

Βέβαια και η κυρία Υφυπουργός έδωσε μία ειδυλλιακή εικόνα για τα ασυνόδευτα, όταν το πρόγραμμα επανένωσης έχει ρυθμούς χελώνας και όρους - εμπόδια σχεδόν απαγορευτικούς. Όμως, πολύ ατυχές και το παράδειγμά της για την Κούβα, όταν σε αυτή τη χώρα εξασφαλίζουν γάλα και παιδεία σε όλα τα παιδιά παρ’ όλο τον παράνομο αποκλεισμό και το εμπάργκο από τις ΗΠΑ από το 1962 και όταν ο ΟΗΕ έχει ζητήσει την άρση του είκοσι επτά φορές. Και στην πανδημία, στον COVID, ήταν ελάχιστα τα θύματα σε σύγκριση με την Ελλάδα, γιατί έχουν δημόσια υγεία για τον λαό, γιατί έχουν τα δικά τους εμβόλια, γιατί εξασφαλίζουν δημόσια και δωρεάν υγεία, γιατί στο επίκεντρό τους έχουν τον άνθρωπο και όχι τα κέρδη των καπιταλιστών.

Όμως, εμείς συνολικά και για τους οικονομικούς μετανάστες, όπως αναλυτικά είπε και η εισηγήτρια μας, στηρίζουμε ότι πρέπει να υπάρξουν ενταξιακά προγράμματα για τη γλώσσα, για τη διευκόλυνση της πρόσβασης στην εργασία, στην υγεία, στην εκπαίδευση, νομιμοποίηση μεταναστών που ζουν χρόνια στην Ελλάδα χωρίς επιβαρυντικές προϋποθέσεις και άλλα εμπόδια, με ίδιες συνθήκες εργασίας και κοινωνικής ασφάλισης και κυρίως, προσλήψεις μόνιμου προσωπικού στο Υπουργείο Μεταναστευτικής Πολιτικής. Κυρίως, όμως, υποστηρίζουμε ότι πρέπει να δυναμώσει ο αγώνας ενάντια στους ιμπεριαλιστικούς σχεδιασμούς και στην εμπλοκή της χώρας σε αυτούς με προοπτική για έναν κόσμο χωρίς πόλεμο, εκμετάλλευση και προσφυγιά.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Ανάπτυξης και Επενδύσεων: «Μέτρα στήριξης των συγγενών των θυμάτων και των πληγέντων του σιδηροδρομικού δυστυχήματος των Τεμπών της 28ης Φεβρουαρίου 2023, συνταξιοδοτική διάταξη, ρυθμίσεις για την ενίσχυση της ασφάλειας των συγκοινωνιών, διατάξεις για την ενίσχυση της ανάπτυξης, παρεμβάσεις για τον εκσυγχρονισμό της τουριστικής νομοθεσίας και άλλες επείγουσες διατάξεις».

Καλείται τώρα στο Βήμα ο κ. Γεώργιος Παπαηλιού από τον ΣΥΡΙΖΑ - Προοδευτική Συμμαχία και να ετοιμάζεται η κ. Πούλου από τον ΣΥΡΙΖΑ - Προοδευτική Συμμαχία.

Ορίστε, κύριε Παπαηλιού, έχετε τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, κατ’ αρχάς θέλω να κάνω δύο παρατηρήσεις σε σχέση με αναφορές που έκανε η κυρία Υφυπουργός Μετανάστευσης. Η αναφορά ότι εμείς στην Αξιωματική Αντιπολίτευση, στον ΣΥΡΙΖΑ - Προοδευτική Συμμαχία, είμαστε «επισκέπτες» παραπέμπει στην αντίληψή σας ότι εσείς είστε οι ιδιοκτήτες της χώρας. Επιπλέον, η κυρία Υφυπουργός είπε ότι ο διεθνής παράγων, όλοι οι διεθνείς παράγοντες είναι «ευχαριστημένοι» με την πολιτική που ασκεί στο μεταναστευτικό η σημερινή Κυβέρνηση. Παρά ταύτα, κυρία Υφυπουργέ, έχει εκδοθεί σειρά εκθέσεων από διεθνείς και ευρωπαϊκούς οργανισμούς και συλλογικότητες που επικρίνουν, καταγγέλλουν την πολιτική σας για σωρεία μη συμβατών με τη διεθνή νομιμότητα πρακτικών στον τομέα της μετανάστευσης.

Έρχομαι τώρα στο νομοσχέδιο. Η συζήτηση για τον Κώδικα Μετανάστευσης αφορά όχι μόνον στους μετανάστες που ζουν και εργάζονται στη χώρα μας, αλλά και στο σύνολο της ελληνικής κοινωνίας που ζει, συνεργάζεται και αλληλεπιδρά με τους ανθρώπους αυτούς και τις οικογένειές τους. Το νομοσχέδιο δεν αποτελεί εν τέλει έναν νέο κώδικα, αλλά μία αναθεώρηση του ν.4251/2014 με κάποιες θετικές αλλαγές, αλλά και κάποιες άλλες που συνιστούν δυσανάλογη αυστηροποίηση του υπάρχοντος θεσμικού πλαισίου, παραδείγματος χάριν έκδοσης των αδειών παραμονής.

Ο κώδικας που εισάγεται στη Βουλή παρουσιάζει σοβαρές νομοτεχνικές ατέλειες και εν τέλει δεν προωθεί λύσεις, στα ζητήματα τα οποία θα μπορούσαν να έχουν προωθηθεί, με την αναθεώρησή του. Δεν δίδει λύσεις στις τεράστιες καθυστερήσεις που υπάρχουν ως προς την ανανέωση των αδειών διαμονής για τους εργαζόμενους μετανάστες που ζουν επί χρόνια στη χώρα μας και ως προς το ζήτημα των εποχιακών εργαζομένων.

Αυτό το τελευταίο ζήτημα είναι εξαιρετικά σοβαρό και απασχολεί ιδίως την ελληνική περιφέρεια, όπως και την περιφέρεια από την οποία προέρχομαι και στην οποία εκλέγομαι, την Αρκαδία. Αντί να προωθείται ένα μοντέλο στο πλαίσιο του οποίου το δικαίωμα στην εργασία θα εξασφαλίζεται επαρκώς με συμβάσεις εργασίας για τους εποχιακούς εργαζόμενους μετανάστες, η ισχύουσα σημερινή αδιέξοδη κατάσταση συνεχίζεται. Δεν προωθείται η απαιτούμενη ενίσχυση των δομών και των υπηρεσιών που εμπλέκονται στην έκδοση και ανανέωση αδειών, αλλά ούτε η απαιτούμενη περαιτέρω ανάπτυξη των διακρατικών συμφωνιών, έτσι ώστε να μπορούν οι μετανάστες που θέλουν να εργαστούν, να διεκπεραιώνουν μέσω των πρεσβειών των χωρών καταγωγής τους την έκδοση των εγγράφων τους.

Ταυτόχρονα, δεν φαίνεται να υπάρχει αυστηρότητα για την τήρηση της εργατικής νομοθεσίας που προστατεύει τα δικαιώματα των εργαζόμενων μεταναστών -βέβαια, αυτό ισχύει και για τους Έλληνες εργαζόμενους- και για την ενεργοποίηση των κρατικών φορέων που εποπτεύουν την τήρηση της εργατικής νομοθεσίας από την εργοδοτική αυθαιρεσία.

Ακόμη και η έκθεση του State Department αποτελεί κόλαφο για την ασκούμενη κυβερνητική πολιτική και στα θέματα του μεταναστευτικού-προσφυγικού. Ομιλεί για εκτεταμένη χρήση βίας και άσκηση απάνθρωπων πρακτικών τόσο κατά τη διάρκεια των παράνομων επαναπροωθήσεων όσο και κατά τη διαδικασία της διοικητικής κράτησης σε ΠΡΟΚΕΚΑ. Ενδεικτική της κατάστασης είναι και η πρόσφατη έκθεση της GRETA, του μηχανισμού του Συμβουλίου της Ευρώπης, που αξιολογεί αρνητικά την εφαρμογή της σύμβασης κατά της εμπορίας ανθρώπων. Με τη συγκεκριμένη έκθεση ζητείται από τη χώρα να βελτιώσει περαιτέρω την προστασία των μεταναστών με την αύξηση του αριθμού των επιθεωρητών εργασίας και με την εκπαίδευσή τους για τον εντοπισμό περιπτώσεων εμπορίας ανθρώπων και εκμετάλλευσης.

Τι προβλέπεται στο νομοσχέδιο για τη μετάκληση για εποχιακή εξαρτημένη εργασία; Αντί της κοινής υπουργικής απόφασης, προβλέπεται πλέον πράξη του Υπουργικού Συμβουλίου με παράλειψη της προηγούμενης ρύθμισης, βάσει της οποίας πρέπει να λαμβάνεται υπ’ όψιν η γνώμη της Οικονομικής και Κοινωνικής Επιτροπής του ΟΑΕΔ και των περιφερειών της χώρας αναφορικά με τις τοπικές ανάγκες εργασίας. Όπως έχει τονιστεί με ιδιαίτερη έμφαση από τους αγροτικούς συνεταιρισμούς, η Κυβέρνηση δεν έχει αντιμετωπίσει αποτελεσματικά τα προβλήματα της γραφειοκρατίας και της ανεπάρκειας του προσωπικού σε προξενεία και πρεσβείες, αλλά ούτε και τα υπόλοιπα προβλήματα που έχουν παρουσιαστεί στις διακρατικές συμφωνίες.

Η μη πρόβλεψη μηχανισμού για τους μετανάστες-εργάτες χωρίς έγγραφα είναι άκρως προβληματική. Η κατάργηση του προηγούμενου πλαισίου αφήνει κενά. Η Κυβέρνηση αντί να φέρει μία οριστική λύση στο ζήτημα των παρατύπως διαμενόντων εργαζομένων, αρκείται σε μία μεταβατική διάταξη, η οποία μετά από διαδοχικές παρατάσεις, θα λήξει το καλοκαίρι του 2023 και θα επιδεινώσει τόσο τη διαθεσιμότητα των εργατικών χεριών μεταναστών όσο και την αδήλωτη εργασία και συνακόλουθα την εκμετάλλευση.

Παρ’ ότι οι νομοθετικές πρωτοβουλίες των τελευταίων ετών έχουν περιοριστεί στη διευκόλυνση της μετάκλησης, το εγχείρημα δεν φαίνεται ότι στέφεται από επιτυχία. Οι ανάγκες για εργασία στην αγροτική οικονομία και στον τουρισμό εξακολουθούν να είναι μεγάλες, όπως αναφέρουν και οι περιφερειακές αρχές.

Από πλευράς μας προτείνεται να προβλεφθεί η δυνατότητα νόμιμης διαμονής και εργασίας στους ανθρώπους που βρίσκονται ήδη στη χώρα. Αυτό θα είναι προς όφελος τόσο των ίδιων των μεταναστών, που θα βγουν από το καθεστώς αφάνειας και φόβου, αλλά και των παραγωγών και των βιοτεχνών που θα μπορέσουν να εξεύρουν προσωπικό με νόμιμες διαδικασίες.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Το υπό συζήτηση νομοσχέδιο, κυρίες και κύριοι συνάδελφοι, θα ήταν μία ευκαιρία να προβλεφθούν ρυθμίσεις τις οποίες έχει ανάγκη μία κοινωνία που σέβεται τη διαφορετικότητα, μία κοινωνία συμπερίληψης και συνοχής, σε ισορροπία με τις τοπικές ανάγκες. Προς αυτή την κατεύθυνση υπάρχει ανάγκη να υπάρξει, επιτέλους, στη χώρα ένας σοβαρός στρατηγικός σχεδιασμός για την κοινωνική ένταξη των μεταναστών με τη δημιουργία κέντρων ένταξης σε όλους τους δήμους και με την ενίσχυση των ήδη υπαρχόντων.

Με τη λογική που προωθείται -και βασίζεται στην ενίσχυση των εμποδίων και του αποκλεισμού των μεταναστών από την κοινωνία- δυστυχώς, ενισχύεται ο ρατσισμός, η ξενοφοβία για ανθρώπους που ζουν και εργάζονται επί χρόνια δίπλα στους Έλληνες και που έχουν δώσει πολλά στις τοπικές οικονομίες και κοινωνίες. Χρειάζεται πολιτική βούληση και σχέδιο. Υπάρχει η δυνατότητα να δημιουργηθούν κοινωνίες συμπερίληψης και συνοχής, με δικαιώματα και υποχρεώσεις για όλους, χωρίς αποκλεισμούς, με σεβασμό πάντα στη διεθνή νομιμότητα και στο εθνικό δίκαιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, βρισκόμαστε σε προεκλογική περίοδο και όλα αυτά θα κριθούν στην εκλογική αναμέτρηση της 21ης Μαΐου. Προσδοκούμε βάσιμα ότι μία προοδευτική κυβέρνηση με κορμό τον ΣΥΡΙΖΑ, με την ψήφο και τη στήριξη του ελληνικού λαού θα επιχειρήσει να αλλάξει τον προσανατολισμό της χώρας με δημοκρατία και δικαιοσύνη παντού και στο μεταναστευτικό.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Παπαηλιού.

Και από την Αρκαδία πηγαίνουμε στη Βοιωτία στην κ. Παναγιού Πούλου από τον ΣΥΡΙΖΑ - Προοδευτική Συμμαχία και να ετοιμάζεται ο Λάκωνας κ. Δαβάκης από τη Νέα Δημοκρατία.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, ο ελληνικός λαός μετρά πλέον αντίστροφα τις πενήντα τρεις ημέρες από την κάλπη που θα σημάνουν την απελευθέρωσή του από την Κυβέρνηση Μητσοτάκη, βάζοντας τέλος στην καταστροφική πολιτική της. Όμως, η Κυβέρνηση Μητσοτάκη συνεχίζει ακάθεκτη το πλιάτσικο μέχρι τέλους, αφού κάθε εβδομάδα και ένα νέο καραμπινάτο σκάνδαλο έρχεται στο φως και συμπληρώνεται έτσι η ατελείωτη λίστα.

Το τελευταίο σκάνδαλο –μέχρι σήμερα, βέβαια- είναι η περιβόητη ικανότητα του Αναπληρωτή Υπουργού Ανάπτυξης κ. Παπαθανάση που κατάφερε με διακανονισμό να περιορίσει τα χρέη 2 εκατομμυρίων ευρώ, δίνοντας μόνο 50.000 ευρώ.

Κύριε Παπαθανάση, αποκαλύψτε επιτέλους και σε εμάς τον τρόπο να καταφέρουμε και εμείς οι εκατοντάδες χιλιάδες δανειολήπτες αντίστοιχες ρυθμίσεις!

Όμως, για όλα αυτά θα απολογηθεί η Κυβέρνηση Μητσοτάκη στον ελληνικό λαό.

Κυρίες και κύριοι συνάδελφοι, με το νομοσχέδιο που συζητούμε σήμερα η ηγεσία του Υπουργείου Μετανάστευσης και Ασύλου μας αποχαιρετά δίνοντας ένα ακόμα χαρακτηριστικό δείγμα από το πασάλειμμα του συνολικού νομοθετικού έργου του Υπουργείου, που επί τρία χρόνια ασχολήθηκε επιφανειακά μόνο με τίτλους νομοσχεδίων, αλλά όχι με ουσιαστικές νομοθετικές ρυθμίσεις που θα έλυναν τα προβλήματα της μετανάστευσης.

Έτσι, για να μη σας ξεχάσουμε, κυρίε Υπουργέ και κύρια Υφυπουργέ, παραμένετε αμετανόητοι και προκλητικοί μέχρι τέλους αφού, πρώτον, νομοθετείτε και πάλι με επιτελική προχειρότητα με το νομοσχέδιό σας που δεν αποτελεί ασφαλώς κώδικα, αλλά μια περιορισμένη εμβαλωματική αναθεώρηση του ν.4251/2014 που δεν διορθώνει τις υπάρχουσες προβληματικές διατάξεις, αλλά αυστηροποιεί το πλαίσιο, χωρίς καν να αιτιολογεί επαρκώς την επιλογή αυτή.

Δεύτερον, φέρνετε ένα νομοσχέδιο χωρίς ουσιαστικό διάλογο με τις υπηρεσίες, τους εργαζόμενους και τις οργανώσεις της κοινωνίας των πολιτών, αφού το νομοσχέδιο έμεινε ανοικτό στη διαβούλευση μόλις μία εβδομάδα, ενώ για την κατάρτισή του δεν ερωτήθηκαν οι αρμόδιες διευθύνσεις αλλοδαπών και μετανάστευσης ούτε εισακούστηκαν, φυσικά, οι θέσεις τους.

Τρίτον, μόνος στόχος σας είναι να εφαρμόσετε στο μεταναστευτικό την ιδεοληπτική ατζέντα σας και όχι να λύσετε τα πραγματικά προβλήματα που αφορούν στους μετανάστες και στους αιτούντες άσυλο αλλά και σε όλη την ελληνική κοινωνία. Και ποια είναι μερικά βασικά προβλήματα για τα οποία εσείς δεν κάνετε τίποτα στο νομοσχέδιό σας; Είναι η εξασφάλιση της νόμιμης διαμονής των ανήλικων αιτούντων άσυλο, που απορρίφθηκε το αίτημά τους, ώστε να προστατεύονται ως κατ’ εξοχήν ευάλωτη ομάδα. Είναι η ουσιαστική σύνδεση του κώδικα με το πλαίσιο της κοινωνικής ένταξης των μεταναστών και με ενεργό ρόλο της τοπικής αυτοδιοίκησης, ώστε να μη μείνει κενό γράμμα η ήδη ανεφάρμοστη δήθεν στρατηγική ένταξης της κ. Βούλτεψη. Είναι η δυνατότητα των δικαστών των επιτροπών της Αρχής Προσφυγών να παραπέμπουν σε άδεια διαμονής για ανθρωπιστικούς λόγους, ώστε να καλύπτονται οι ευάλωτες ομάδες, άνθρωποι με προβλήματα υγείας, θύματα βίας κ.ά.. Είναι η ανάγκη ενίσχυσης με προσωπικό και εξοπλισμό των διευθύνσεων αλλοδαπών και μετανάστευσης. Και, βέβαια, είναι επίσης η αντιμετώπιση της έλλειψης εργατών γης από τρίτες χώρες που τόσα προβλήματα έχει προκαλέσει στην αγροτική οικονομία.

Όλα αυτά δεν τα λύνετε ουσιαστικά. Από έλλειψη ικανότητας άραγε ή λόγω ιδεοληπτικών σας αγκυλώσεων;

Και θα ήθελα εδώ να μου επιτρέψετε να απαντήσω στην κ. Βούλτεψη η οποία είπε πριν ότι το πρόγραμμα «HELIOS» εκπονήθηκε από αυτούς, αλλά σχεδιάστηκε από τον ΣΥΡΙΖΑ. Εσείς τι ακριβώς σχεδιάσατε, κυρία Βούλτεψη;

Είπατε, επίσης, ψέματα ότι δεν χάσατε κανένα πρόγραμμα. Ναι, χάσατε το «ESTIA». Το χάσατε. Είπατε, μάλιστα, ότι δεν υπήρχε ευρωπαϊκή χρηματοδότηση και σας διέψευσαν από την Ευρώπη, διότι υπήρχε. Η ιδεοληψία σας ήταν και εκεί για να ενισχύσετε τα κέντρα κράτησης.

Τώρα, λοιπόν, ας σταθώ σε αυτό που θέλω να εκπροσωπήσω σήμερα. Θα ήθελα να επεκταθώ αναλυτικά στο τεράστιο πρόβλημα των εργατών γης, αν και όλες μας οι παρεμβάσεις και προτάσεις δεν εισακούστηκαν μέχρι σήμερα, γιατί προσκρούουν και αυτά στον τοίχο της ιδεολογικής ξενοφοβικής εμμονής της Κυβέρνησης Μητσοτάκη.

Προέρχομαι από τη Βοιωτία, έναν αγροτικό νομό στον οποίο η πολιτική σας έχει αφήσει τον πρωτογενή τομέα, την παραγωγή, χωρίς εργατικά χέρια και κατά συνέπεια τον αγροτικό κόσμο αγανακτισμένο, αφού δεν μπορεί να ανταποκριθεί στις ανάγκες της παραγωγής. Προκειμένου, λοιπόν, να ικανοποιήσετε τα ακροδεξιά ακροατήριά σας, καταργήσατε τον Ιούλιο του 2019 την απόδοση του ΑΜΚΑ, μόλις αναλάβατε την κυβέρνηση.

Και δεν είναι το 50%, κυρία Βούλτεψη. Κάνατε ένα λάθος στην ομιλία σας λέγοντας ότι οι μισοί μέσα στην Αίθουσα λένε «υπέρ» και οι μισοί «κατά». Κάνετε λάθος. Ξαναμετρήστε.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Δεν καταλαβαίνω τίποτα.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Είναι καταγεγραμμένα όλα στα Πρακτικά πλέον.

Λέω, λοιπόν, ότι γι’ αυτούς τους ίδιους ιδεοληπτικούς λόγους το 2019, μόλις αναλάβατε δηλαδή την κυβέρνηση, σταματήσατε την απόδοση του ΑΜΚΑ στους παράτυπους μετανάστες που απασχολούνταν ως εργάτες γης, όπως και το άρθρο 13α του ν.4251/2014 που ανέστειλε την απομάκρυνσή τους και τους έδινε δικαίωμα εργασίας.

Αποτέλεσμα αυτών των άστοχων αποφάσεών σας ήταν χιλιάδες εργάτες γης να εγκαταλείψουν την Ελλάδα και να μετακινηθούν προς άλλες χώρες, όπως την Ιταλία, την Ισπανία, τη νότια Γαλλία, όπου βέβαια βρήκαν νόμιμη εργασία. Θυσιάσατε, δηλαδή, τις ανάγκες της αγροτικής οικονομίας μας και τα συμφέροντα των Ελλήνων αγροτών, αλλά και τις ανάγκες του τουρισμού και της βιομηχανίας, στον βωμό της αντιμεταναστευτικής ιδεοληψίας σας.

Και βέβαια, η προσπάθειά σας να καλύψετε τα κενά αυτά με συμφωνίες μετάκλησης από την Αίγυπτο και το Μπαγκλαντές –όπου δεν υπάρχει καν Ελληνική Πρεσβεία, τα έχουμε πει αυτά, πώς να υποδεχτούν, λοιπόν, σχετικά αιτήματα- έχει εξελιχθεί, όπως όλοι γνωρίζουμε, σε φιάσκο.

Η τοποθέτηση των αγροτικών φορέων στην ακρόαση ήταν πραγματικά κόλαφος, κυρία Υφυπουργέ, αφού αποκάλυψε τα προβλήματα για τα οποία αποκλειστικά ευθύνεστε. Ευθύνεστε, πρώτον, για τη γραφειοκρατία που προκαλεί μεγάλες καθυστερήσεις, αφού συχνά ζητούνται έγγραφα που δεν αντιστοιχούν σε επίσημα πιστοποιητικά του κράτους προέλευσης, ενώ η μετάφρασή τους είναι χρονοβόρα.

Ευθύνεστε, δεύτερον, για τη μη λειτουργία του ηλεκτρονικού συστήματος καταχώρισης των στοιχείων των μετακλητών εργατών γης που αναγκαστικά κατατίθενται χειρόγραφα, με αποτέλεσμα ακόμη μεγαλύτερες καθυστερήσεις.

Αλήθεια, πού είναι ο κ. Πιερρακάκης να λύσει το πρόβλημα; Τον έχουμε χάσει τελευταία και τον αναζητεί και ο κ. Άδωνις Γεωργιάδης, μάλλον.

Τρίτον, ευθύνεστε και για τις τραγικές καθυστερήσεις στη διεκπεραίωση των αιτήσεων για μετακλήσεις εργατών γης, λόγω της τραγικής υποστελέχωσης σε προξενεία και πρεσβείες, αλλά κυρίως τις ελλείψεις προσωπικού στις διευθύνσεις αλλοδαπών και μετανάστευσης των αποκεντρωμένων διοικήσεων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Την ανοχή σας, κύριε Πρόεδρε, θα ήθελα σας παρακαλώ.

Μολονότι, λοιπόν, στον νομό μου υπάρχει μεγάλη ανάγκη εργατών γης, το Τμήμα Αδειών Διαμονής Βοιωτίας καθυστερεί να εκδώσει τις σχετικές άδειες λόγω των μεγάλων ελλείψεων σε προσωπικό. Είναι χαρακτηριστικό ότι σήμερα εξετάζονται ακόμη τα αιτήματα του Αυγούστου του 2022, ενώ έχουν συσσωρευτεί εκατοντάδες νέα αιτήματα τους υπόλοιπους επτά μήνες μέχρι σήμερα, δηλαδή καθυστέρηση επτά έως οκτώ μηνών.

Στο τμήμα απασχολούνται μόλις τέσσερις μόνιμοι υπάλληλοι και τέσσερις συμβασιούχοι, ενώ άμεσα μετακινούνται δύο από τους μονίμους στο Δήμο Λεβαδέων με την κινητικότητα. Οι αγρότες δεν γνωρίζουν ακόμη ότι σχεδιάζετε να εκδώσετε νέα ΚΥΑ μετά από τη λήξη αυτής, η οποία έδωσε παράταση μέχρι και την 31η Μαρτίου, και ότι θα κληθούν να επανυποβάλουν τα αιτήματά τους με βάση τη νέα ΚΥΑ. Και φυσικά, όταν κάποτε εξεταστούν, μετά από μήνες, χρόνια, θα έχουν προκαλέσει τεράστιο πρόβλημα στη μείωση της αγροτικής παραγωγής της Βοιωτίας, αλλά και στο εισόδημα των αγροτών μας.

Αν πράγματι κάναμε στείρα αντιπολίτευση, κύριοι Υπουργοί, δεν θα σας προειδοποιούσαμε για το τι συμβαίνει και τι πρόκειται να συμβεί στον αγροτικό κόσμο της Βοιωτίας. Επανειλημμένα, όμως, κι εγώ προσωπικά έχω φέρει σχετικές ερωτήσεις στη Βουλή, αλλά καμμία λύση δεν έχετε βρει.

Έστω και τώρα κάντε κάτι, συνεννοηθείτε με τους αρμόδιους συναδέλφους σας Υπουργούς και παρατείνετε ξανά την ισχύουσα ΚΥΑ, αλλά κυρίως, εξασφαλίστε προσωπικό στο Τμήμα Αλλοδαπών Βοιωτίας. Επτά και πλέον μήνες για την άδεια μετακλήσεων εργατών γης ακυρώνουν κάθε πρόβλεψη αιτημάτων αγροτών για τις ανάγκες της παραγωγής.

Αλλά πέρα από αυτό το σοβαρό πρόβλημα στη Βοιωτία που πρέπει να το αντιμετωπίσετε άμεσα, το πρόβλημα συνολικά των μετακινήσεων εργατικού δυναμικού δεν θα λυθεί με τη συμφωνίες-φιάσκο, κύριε Υπουργέ. Σας το λένε όλοι οι παραγωγικοί φορείς, αλλά και ο τριτογενής τομέας των υπηρεσιών και το γνωρίζετε καλά και εσείς ο ίδιος και η Κυβέρνησή σας, αλλά αδιαφορείτε συνολικά. Το πρόβλημα θα λυθεί μόνο εφόσον βρεθεί ένας μόνιμος μηχανισμός για τη νόμιμη παραμονή των παράτυπων μεταναστών. Αλλά τίποτα σχετικό δεν βρίσκουμε στο νομοσχέδιό σας.

Οι παρατάσεις που δώσατε και θα λήξουν το τέλος του 2023, με τη σχετική νομοθετική βελτίωση που κάνατε, όχι μόνο δεν λύνουν μακροπρόθεσμα το πρόβλημα, αλλά θα οδηγήσουν και σε αύξηση της αδήλωτης εργασίας και της εκμετάλλευσης, όπως επισημαίνει άλλωστε και η GRETA στην έκθεσή της για την εμπορία ανθρώπων με σκοπό την εργασιακή εκμετάλλευση.

Κωφεύετε ακόμα και στο αίτημα των αγροτών να μειωθεί η δυσανάλογα αυστηρή ποινή του διετούς αποκλεισμού όσων εργατών γης καθυστερήσουν ακόμη και για ελάχιστες ημέρες να εγκαταλείψουν τη χώρα μετά από τη λήξη της προθεσμίας παραμονής τους. Πώς θα προσελκύσει, λοιπόν, η χώρα μας εργατικά χέρια με αυτές τις συνθήκες;

Λέτε, κύριε Υπουργέ, ότι η πολιτική σας είναι αυστηρή, αλλά δίκαιη. Η κοινωνία, όμως, γνωρίζει ότι η πολιτική σας είναι αυστηρή, άδικη, παράλογη και ιδεοληπτική.

Κυρίες και κύριοι συνάδελφοι, στις 21 Μαΐου κλείνει οριστικά η καταστροφική διακυβέρνηση Μητσοτάκη. Στις 21 Μαΐου ψηφίζουμε δικαιοσύνη παντού, ψηφίζουμε ανάπτυξη για όλους, ψηφίζουμε διαφάνεια και δημοκρατία, ψηφίζουμε ελπίδα και αισιοδοξία. Στις 21 Μαΐου παίρνουμε τις ζωές μας πίσω με καθαρή πρωτιά στον ΣΥΡΙΖΑ - Προοδευτική Συμμαχία και μία νέα προοδευτική διακυβέρνηση που χρειάζεται ο τόπος για να επιστρέψει στην κανονικότητα και την ευημερία.

Σας ευχαριστώ.

Κύριε Πρόεδρε, σας ευχαριστώ για την ανοχή σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλείται ο κ. Αθανάσιος Δαβάκης από τη Νέα Δημοκρατία.

Αν δεν εμφανιστεί ο κ. Δημοσχάκης, θα δώσω τον λόγο στον κ. Δρίτσα αμέσως μετά.

**ΑΘΑΝΑΣΙΟΣ ΔΑΒΑΚΗΣ:** Κυρίες και κύριοι συνάδελφοι, το νομοσχέδιο που από το πρωί συζητάμε σήμερα, πιστεύω ότι καλείται να ισορροπήσει ανάμεσα σε δύο διαφορετικά στοιχεία της πραγματικότητας που η χώρα μας αντιμετωπίζει εδώ και δεκαετίες θα έλεγα.

Από τη μία πλευρά, η γεωγραφική μας θέση που μας έχει τοποθετήσει στα πιο δύσκολα εξωτερικά σύνορα της Ευρώπης, κοντά σε περιοχές που μαστίζονται από πολέμους, αναταραχές, φτώχεια, αλλά και τις επιπτώσεις της κλιματικής αλλαγής. Ως εκ τούτου, είμαστε αντιμέτωποι με ένα κύμα παράτυπης μετανάστευσης από τις περιοχές αυτές προς την Ευρωπαϊκή Ένωση, πρώτη πύλη εισόδου της οποίας είναι η χώρα μας.

Αυτή την πραγματικότητα διαχειρίζεται αυτή η Κυβέρνηση τέσσερα χρόνια τώρα, με τρόπο που να προστατεύει τα σύνορά μας και να αποτρέπει την εισροή παράτυπων μεταναστών, αλλά και με τρόπο που να σέβεται τις διεθνείς δεσμεύσεις της χώρας μας, αλλά και τους όρους της ανθρωπιάς, της αξιοπρέπειας και της κοινωνικής αλληλεγγύης.

Από την άλλη πλευρά, υπάρχει και η πραγματικότητα της έλλειψης εργατικών χεριών στην ελληνική οικονομία. Τομείς που τους ξέρουμε καλά, όπως η πρωτογενής παραγωγή και ο τουρισμός, χρειάζονται πλέον χιλιάδες εργατικά χέρια, μία ανάγκη που η εγχώρια αγορά εργασίας δεν καλύπτει. Υπάρχει σοβαρότατο έλλειμμα.

Το γεγονός αυτό το έχουμε βιώσει, όπως και άλλοι συνάδελφοι άλλων περιοχών της χώρας μας, αγροτικών κυρίως περιοχών, αλλά και εμείς στη Λακωνία, ιδιαίτερα με την πρόσφατη ελαιοκομική περίοδο που παρά την καλή αύξηση, θα έλεγα, της τιμής του ελαιόλαδου, υπήρχε αντίστοιχα και μεγάλη αύξηση στα μεροκάματα των εργατών γης, ακριβώς, λόγω σοβαρής ελλείψεως των εργατών γης στη Λακωνία, αλλά και σε περιοχές όπως της προλαλήσασας συναδέλφου και άλλων πολλών.

Το μεταναστευτικό μας πλαίσιο καλείται, λοιπόν, να ισορροπήσει μεταξύ αυτών των δύο πραγματικοτήτων, της ανάγκης αποτροπής της παράνομης μετανάστευσης και της ανάγκης διευκόλυνσης της νόμιμης εποχικής εργασίας.

Διαβάζοντας, λοιπόν, το νομοσχέδιο, πιστεύω ότι ο εισαγόμενος νέος κώδικας μετανάστευσης, όπως ανασυγκροτείται και τροποποιείται με νομοθετική πρωτοβουλία της Κυβέρνησης, δημιουργεί μία καλύτερη προοπτική και ρυθμίσεις και επιτυγχάνει αυτόν τον διττό στόχο.

Σε αυτό το σημείο, όμως, θέλω να αναφερθώ -το άκουσα και προηγουμένως- σε ένα ζήτημα που αφορά στην έλλειψη εργατών γης, εργατικών χεριών στη Λακωνία, στη Λακωνία που αντιπροσωπεύει την πληθώρα των περιφερειών της χώρας μας που έχουν βασικό προσανατολισμό, πέραν της τουριστικής κατεύθυνσης και την πρωτογενή παραγωγή.

Ο κύριος Υπουργός, αλλά και η κυρία Υφυπουργός γνωρίζουν εκτενώς το ζήτημα και έχουν συνεργαστεί πολύ καλά προς αυτήν την κατεύθυνση, όπως και η πολιτική ηγεσία του Υπουργείου Αγροτικής Ανάπτυξης.

Ως γνωστόν, λοιπόν, οι παραγωγοί μας, οι Λάκωνες παραγωγοί, επ’ ευκαιρία, έχουν εξαντλήσει σχετικά νωρίς πέρυσι το όριο πρόσκλησης μετακλητών εργατών γης το οποίο προβλεπόταν για τη Λακωνία, για τον νομό μου με μία κοινή υπουργική απόφαση, όπως προβλέπεται με κοινές υπουργικές αποφάσεις και για τις άλλες περιφέρειες της χώρας και αφορούσε τα έτη 2021-2022. Έληξε αυτή η περίοδος.

Αποτέλεσμα αυτού του γεγονότος ήταν να υπάρχει σημαντική έλλειψη εργατών κατά το χρονικό διάστημα το οποίο αναφέρω και είναι το χρονικό διάστημα της συγκομιδής του ελαιόκαρπου.

Με τροπολογία που είχα εισηγηθεί και ευτυχώς, είχε γίνει αποδεκτή από τους συναρμόδιους Υπουργούς, είχε καταργηθεί μέχρι τις 31 Δεκεμβρίου 2021 ο περιορισμός που ίσχυε για κάθε περιφερειακή ενότητα, όσον αφορά στον ανώτατο αριθμό μετάκλησης εργατών γης και συγκεκριμένα, για την ελαιοκομία. Έλεγε δηλαδή, η τροπολογία διάφορες ασχολίες, διαφορές απασχολήσεις, μεταξύ αυτών και την ελαιοκομία.

Η ρύθμιση αυτή έγινε με βάση τη λογική ότι με το νέο έτος θα εκδιδόταν η νέα κοινή υπουργική απόφαση –ελέχθη και προηγουμένως από το Βήμα αυτό- που θα αφορούσε στην επόμενη διετία, ώστε οι μετακλήσεις εργατών γης να συνεχιστούν κανονικά και απρόσκοπτα.

Δυστυχώς, κύριε Υπουργέ -και κάνω έκκληση και προς εσάς, γιατί είστε συναρμόδιος με αυτό που συζητάμε, όπως και ο Υπουργός Εργασίας, όπως και ο Υπουργός Αγροτικής Ανάπτυξης-, η έκδοση αυτής της ΚΥΑ έχει καθυστερήσει με αποτέλεσμα το πρόβλημα της εύρεσης εργατικών χεριών, χεριών εργατών γης, να επανέλθει για όλους τους παραγωγούς μας.

Είναι ένα ζήτημα το οποίο είναι καυτό και το αντιμετωπίζουμε σε πρώτη, γραφειοκρατική βάση με τις κατά τόπους περιφερειακές διευθύνσεις μετανάστευσης, με τους υπαλλήλους που κάνουν ό,τι μπορούν, αλλά δυστυχώς, υπάρχει θέμα με την έκδοση της κοινής υπουργικής απόφασης, την οποία αναμένουμε. Νομίζω ότι πρέπει αυτή τη στιγμή, άμεσα, να κινηθεί η διαδικασία για να εκδοθεί επιτέλους αυτή η ΚΥΑ. Θα παρακαλούσα, μέχρι το τέλος αυτού του μήνα, να προκύψει αυτή η έκδοση, η οποία θα καθορίζει τον αριθμό των εργατών γης από το 2023 που διανύουμε μέχρι το 2024.

Όπως προανέφερα, κυρίες και κύριοι συνάδελφοι, το συγκεκριμένο νομοσχέδιο ανασυγκροτεί και τροποποιεί τον Κώδικα Μετανάστευσης, με τρόπο που πιστεύω επιτυχώς αντιμετωπίζει μία νέα και πιο ισχυρή ισορροπία ανάμεσα στην ανάγκη να ελεγχθεί η παράτυπη μετανάστευση και στην ανάγκη να δοθεί νόμιμος και εύκολος τρόπος για όσους ανθρώπους, υπηκόους τρίτων χωρών, επιθυμούν να εργαστούν εποχικά στην Ελλάδα.

Πιστεύω ότι αυτό που ακούμε παντού, από τους παραγωγούς μας, από τους ανθρώπους που ασχολούνται με την πρωτογενή παραγωγή και έχουν ανάγκη τα εργατικά χέρια, είναι σαφές ότι χρειάζεται μία ξεκάθαρη, αξιοπρεπή αντιμετώπιση των ανθρώπων αυτών, που ρυθμίζει ο συγκεκριμένος κώδικας που εισήγαγε η Κυβέρνηση και από την άλλη μεριά απλή αποτελεσματική, και όχι με γραφειοκρατικά γρανάζια, αντιμετώπιση του ζητήματος αυτού.

Πιστεύω ότι έχει γίνει η αρχή, αλλά πρέπει απαραιτήτως, κύριε Υπουργέ, να εκδοθεί αυτή η ΚΥΑ, η κοινή υπουργική απόφαση των συναρμόδιων Υπουργών, προκειμένου να προχωρήσουμε όπως προανέφερα.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε. Κύριος και στον χρόνο, κύριε Δαβάκη.

Καλείται στο Βήμα ο κ. Θεόδωρος Δρίτσας από τον ΣΥΡΙΖΑ - Προοδευτική Συμμαχία.

Μετά θα πάμε στους εισηγητές και ειδικούς αγορητές για έναν κύκλο για όσους το επιθυμούν και θα κλείσουμε με τον Υπουργό.

Κύριε Δρίτσα, έχετε τον λόγο.

**ΘΕΟΔΩΡΟΣ ΔΡΙΤΣΑΣ:** Ευχαριστώ πάρα πολύ, κύριε Πρόεδρε.

Στη Δεξιά παράταξη ανήκει ο κ. Δαβάκης και μάλιστα με βαρύ όνομα, της μανιάτικης Δεξιάς. Χαίρομαι πάντα όταν τον ακούω και εκτιμώ πάντα -και όχι εδώ, και σε δύσκολα πράγματα, και ως Πρόεδρος της Επιτροπής Εξοπλιστικών Προγραμμάτων και Συμβάσεων- γιατί θέτει ζητήματα -με τα οποία μπορεί να διαφωνώ εγώ και συνήθως διαφωνούμε, προφανώς- προς διάλογο και αντιμετώπιση.

Κυρία Βούλτεψη, -ο κ. Μηταράκης λείπει αυτή τη στιγμή, αλλά απευθύνομαι και σε εκείνον…

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Εδώ είναι.

**ΘΕΟΔΩΡΟΣ ΔΡΙΤΣΑΣ:** Θέλω να πιστεύω -ειλικρινά είμαι βέβαιος, όχι θέλω να πιστεύω- ότι όταν ακούσατε όσα είπε ο κ. Βελόπουλος ή ο κ. Μπογδάνος ανατριχιάσατε μέσα σας. Δεν το δείξατε.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Το δείξαμε. Πήρα τον λόγο.

**ΘΕΟΔΩΡΟΣ ΔΡΙΤΣΑΣ:** Αντιδράσατε με έναν σωστό τρόπο και απαντήσατε στον κ. Βελόπουλο όσο πιο συγκρατημένα γινόταν. Όταν, όμως, έχετε να αντιμετωπίσετε τον Γιώργο Ψυχογιό, τον κ. Καμίνη, τα άλλα κόμματα, τον ΣΥΡΙΖΑ - Προοδευτική Συμμαχία εξοργίζεστε. Εξοργίζεστε με όλα τα κόμματα και θέλω να ξέρω, πραγματικά ισχύει, υπάρχει ακόμη εν ζωή και επιβιώνει και αναπαράγεται η καρατζαφέρειος πολυκατοικία;

Φοβάμαι ότι υπάρχει και γι’ αυτό και ο δισταγμός και η προσοχή από τη μία και η οργή από την άλλη. Ακόμα και με τον κ. Παπανδρέου, τον πρώην Πρωθυπουργό, εξοργιστήκατε. Και βέβαια κι εκεί σας είδα ευγενικά, όσο μπορούσατε, συγκρατημένα. Αλλά εξοργιστήκατε.

Σταματάω εδώ, γιατί νομίζω ότι το κύριο είναι άλλο. Το νομοσχέδιο αυτό, που έχει και τον υπερβολικό τίτλο «κωδικοποίηση», έρχεται σε μία συγκυρία όπου έχουμε μπροστά μας τη χριστιανική, θρησκευτική μυσταγωγία των Παθών και την Ανάσταση και από την άλλη τις εκλογές. Στα μεν Πάθη η χριστιανική παράδοση και τα μηνύματα θέλουν τον Ιησού από τη γέννησή του, όχι μόνο να θέτει τα θεολογικά, θρησκευτικά προτάγματα του Χριστιανισμού, αλλά και να συγκρούεται με την αυταρχική εξουσία της τότε κυρίαρχης ρωμαϊκής αυτοκρατορίας, υπερασπίζοντας τους αδικημένους και τους κατατρεγμένους της γης και θεωρώντας αυτούς παράκλητους για την επίγεια βασιλεία. Ας το δούμε αυτό.

Εγώ δεν είμαι ένθεος, αλλά ξέρω να σέβομαι τη θρησκευτικότητα και τη χριστιανική παράδοση και δεν την αγνοώ, γιατί είναι στοιχείο του παγκόσμιου και του ελληνικού πολιτισμού. Αυτό φαίνεται ότι η Δεξιά, υποκριτικά, ενώ είναι «πατρίς, θρησκεία, οικογένεια», το ξεχνάει εντελώς. Δεν υπάρχει στο μεταναστευτικό, πουθενά. Ω, της υποκρισίας, οι χριστιανοί!

Από την άλλη, είναι οι επικείμενες εκλογές και η μεγάλη πρόκληση με περισσή αυτοπεποίθηση του κ. Μητσοτάκη και της Νέας Δημοκρατίας είναι ότι θα συγκριθούμε. Ε, ας συγκριθούμε. Και στο μεταναστευτικό η κ. Βούλτεψη μας είπε ότι «εδώ είναι…», σας παρακαλώ! Οι κορυφαίοι των κορυφαίων ιστορικών σε όλο τον κόσμο, ακόμα και αν υπερβάλλουν -εγώ δεν νομίζω ότι υπερβάλλουν- έχουν καταθέσει την επιστημονική τους άποψη ότι στην πραγματικότητα η ιστορία της ανθρωπότητας παγκοσμίως είναι η ιστορία της μετακίνησης των πληθυσμών, με τεράστιες οδύνες και τεράστιες ανακατατάξεις πολιτικές, γεωπολιτικές, σε όλο τον κόσμο ανά τους αιώνες.

Ήρθατε να μας πείτε σε όλα αυτά κάτι που να σημαίνει ότι καταλαβαίνετε πού ζείτε σε αυτόν τον σύντομο βίο όλων μας; Έχετε κάτι εκτός από τη φοβικότητα να παρουσιάσετε απέναντι σε αυτά τα τεράστια ζητήματα;

Πράγματι, εμείς διακηρύξαμε, σε όλους τους τόνους και με όλους τους τρόπους και κάναμε πράξη ότι το μεταναστευτικό-προσφυγικό, που όντως έχει και γεωπολιτικές -κάποιοι θέλουν και γεωστρατηγικές- παραμέτρους, αντιμετωπίζεται με την επίγνωση ότι αυτό είναι ένα πραγματικό γεγονός -και όχι ένα κακό όνειρο που κάποιοι συνωμότες το φέρανε και αύριο το πρωί θα ξυπνήσουμε χωρίς αυτό- με γενναιότητα, λοιπόν, απέναντι στην αλήθεια της ιστορίας. Και από την άλλη δείξαμε ότι για να αντιμετωπιστεί χρειάζονται μαζί και τα τρία, ανθρωπισμός, νομιμότητα και επαγγελματισμός. Αυτό το τρίπτυχο καθόρισε την πολιτική μας ως κυβέρνηση ΣΥΡΙΖΑ από το 2015 και μετά και δεν προκαλέσαμε εμείς.

Αλλά ήδη έχω φέρει πάρα πολλές φορές τα στοιχεία που είχα, τα επίσημα, ως Υπουργός Ναυτιλίας από τον Γενάρη του 2015, ότι η αύξηση των χιλιάδων ανθρώπων που άρχισαν με γεωμετρική πρόοδο να κινούνται από τα παράλια της Τουρκίας προς την Ελλάδα είχε αρχίσει από τις αρχές του δεύτερου εξαμήνου του 2014, με συνεχή και γεωμετρική πρόοδο. Γιατί; Διότι έπεσε το Κομπάνι και όλα τα τέσσερα εκατομμύρια άνθρωποι και από τη Συρία και από αλλού, που ήλπιζαν ότι θα γυρίσουν πίσω, κατάλαβαν πια και βίωσαν ότι δεν μπορούν να ξαναγυρίσουν.

Και η τραγωδία των Σύρων κυρίως, αλλά και όλων των άλλων εθνοτήτων δημιούργησε αυτή τη μεταναστευτική έκρηξη που ανέλαβε ο ΣΥΡΙΖΑ να τη διαχειριστεί. Και τότε όλη η Ευρώπη και η μεγάλη επιτάχυνση αυτής της διαδικασίας ήταν η περίφημη δήλωση της Άνγκελα Μέρκελ που είπε ότι εμείς, η Γερμανία, θα υποδεχθούμε τουλάχιστον, πεντακόσιες χιλιάδες από αυτούς τους ανθρώπους. Είναι καταγεγραμμένα αυτά.

Έτσι ξεκίνησε αυτό το ρεύμα, όχι γιατί τους κάλεσε η Τασία ή ο Τσίπρας. Εκτός αν θέλουμε να κοροϊδεύουμε τον κόσμο, να καλλιεργούμε μίσος και φόβο για να ηγεμονεύουμε, αυτή είναι η Δεξιά. Το ξέρει όλος ο ελληνικός λαός δεκαετίες και το έχει υποστεί στο πετσί του.

Ο ΣΥΡΙΖΑ, λοιπόν, αντιμετώπισε αυτή την έκρηξη και οργάνωσε και τη νομιμότητα με τις διεθνείς συνθήκες και τον ανθρωπισμό και τον επαγγελματισμό. Γι’ αυτό και είδαμε και η Αστυνομία και το Λιμενικό να εμπνέονται. Η έμπνευση προήλθε από την ίδια την κοινωνία των Ελλήνων, γυναικών, ανδρών, νέων και μεγάλων. Οι γιαγιάδες της Μυτιλήνης εμπνεύστηκαν από την πατροπαράδοτη παράδοση του ελληνικού πολιτισμού και θέλησαν, ακριβώς, να απαλύνουν την περιπέτεια και τον πόνο αυτών των ανθρώπων. Και το κράτος και η Εκκλησία και ο Ερυθρός Σταυρός και οι χριστιανικές οργανώσεις και η αυτοδιοίκηση και το Λιμενικό Σώμα και η Αστυνομία και οι αλληλέγγυες οργανώσεις, η ανάταση της ελληνικής κοινωνίας.

Θα κρίνετε εσείς τη διάρκεια της διακυβέρνησης ΣΥΡΙΖΑ επειδή την απομονώνετε, όταν πια μπλόκαραν τα πάντα; Διότι η Ευρώπη υπάκουσε στον Όρμπαν. Ο Όρμπαν έκλεισε τα σύνορα, τα έκλεισε η Σερβία, τα έκλεισε η τότε FYROM, τώρα Βόρεια Μακεδονία και εγκλωβίστηκαν. Και η Μέρκελ έκανε γαργάρα το κάλεσμα αν και είχε πάρει ήδη πάρα πολλούς, για να μην αδικούμε και την ιστορία. Αν αυτή δεν είναι η πραγματικότητα, ποια είναι;

Γι’ αυτό και είχαμε στη διάσωση τα θαυμαστά έργα του Λιμενικού Σώματος με πρώτο τον αείμνηστο Υποπλοίαρχο Κυριάκο Παπαδόπουλο, γι’ αυτό είχαμε εννιακόσιες χιλιάδες, όπως είπε ο κ. Καμίνης -και παραπάνω ήταν- και δεν πέρασε ούτε ένας ούτε μία χωρίς να ελεγχθεί, είτε με το μηχάνημα είτε με τα δακτυλικά -η Αντιστράτηγος Ζαχαρούλα Τσιριγώτη δεν κοιμόταν- σε όλη την Ελλάδα, από τον Έβρο μέχρι τα νησιά, μέχρι παντού. Και δεν πέρασε ούτε ένας χωρίς να ελεγχθεί, χωρίς να καταγραφεί. Αυτό ήταν το ξέφραγο αμπέλι, τα ανοικτά σύνορα;

Θέλετε να συγκριθούμε στον πολιτισμό, στην αποτελεσματικότητα, στον ανθρωπισμό, στην προοδευτικότητα, στη δημοκρατικότητα, στην προοπτική για το μέλλον; Μείνετε στην «πολυκατοικία» σας με τον κ. Βελόπουλο και τον κ. Μπογδάνο, αλλά ο λαός δεν θα το ξεχάσει ποτέ.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε παρακαλώ.

**ΘΕΟΔΩΡΟΣ ΔΡΙΤΣΑΣ:** Τελειώνω, κύριε Πρόεδρε, θέλω μισό δευτερόλεπτο ακόμα, γιατί έχει σημασία.

Ο κ. Σχοινάς, ο γνωστός Επίτροπος, όταν ανέλαβε τα καθήκοντά του ήρθε εδώ στη Βουλή των Ελλήνων στην αίθουσα της Γερουσίας και μας εξήγησε τους τέσσερις σύγχρονους πυλώνες για την αντιμετώπιση από την Ευρωπαϊκή Ένωση του μεταναστευτικού - προσφυγικού. Ο πρώτος ήταν ότι θα διατεθούν δισεκατομμύρια αλλά και οργανωμένα σχέδια, για να ενισχυθούν οι χώρες απ’ όπου κυρίως φεύγουν οι μετανάστες και οι πρόσφυγες, ώστε να μπορέσουν να δημιουργηθούν όροι και συνθήκες που να μη χρειάζεται να φύγουν.

Κι εγώ προσωπικά τον ρώτησα: Το εννοείτε ή το εξαγγέλλετε έτσι; Όχι, λέει, είναι πρώτη προτεραιότητα. Οι άλλες τρεις ήταν τα γνωστά. Είδατε τίποτα; Είδατε τη δική σας Κυβέρνηση να το ζητάει από την Ευρώπη αυτό, να εφαρμοστεί ο πρώτος πυλώνας των εξαγγελιών της νέας Κομισιόν μετά από την εκλογή τους;

Ζητήσατε από τον κ. Σχοινά να λογοδοτήσει και να σας δώσει δεδομένα σε αυτή την κατεύθυνση; Στείλατε ένα μήνυμα προς την Ευρώπη; Ακριβώς τι απαντάτε σε αυτό που είπε η κ. Βούλτεψη ότι θα τους στείλουμε στην Ουγκάντα; Ποιος το είπε; Και είπε δεν μπορούμε εμείς να τους στείλουμε στην Ουγκάντα, γιατί δεν υπάρχουν προξενεία. Μα αυτό είναι το ζήτημα ή να μην χρειάζεται να φεύγουν από την πατρίδα τους;

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Να είστε καλά.

Είχα προαναγγείλει τους εισηγητές, ειδικούς αγορητές, αλλά μπήκε ασθμαίνοντας ο κ. Αναστάσιος Δημοσχάκης. Προετοιμάστηκε και θα του δώσουμε τον λόγο. Άλλωστε είναι και από τα σύνορα, από τον Έβρο και πρέπει να ακουστεί.

Τον λόγο έχει, λοιπόν, ο κ. Αναστάσιος Δημοσχάκης από τη Νέα Δημοκρατία.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε. Άλλωστε ενημέρωσα τον προκάτοχό σας.

Κυρίες και κύριοι συνάδελφοι, με ικανοποίηση ενημερώνω το Προεδρείο της Βουλής, τα κόμματα, τον παριστάμενο Υπουργό και τον ελληνικό λαό ότι τα σύνορα μας φυλάσσονται πλέον αποτελεσματικά σε σχέση με το χάος της περιόδου 2015 - 2019. Σας το μεταφέρω και λόγω εμπειρίας και λόγω γνώσης, αλλά και λόγω του ότι είμαι αυτόπτης μάρτυρας. Σας το μεταφέρω, βεβαίως, με περηφάνια από τα χερσαία ποτάμια και θαλάσσια σύνορα του νομού Έβρου, από τον Έβρο που ετοιμάζεται να υποδεχθεί μεθαύριο τον Πρωθυπουργό της χώρας Κυριάκο Μητσοτάκη και υποψήφιο στο ψηφοδέλτιο της εκλογικής μας περιφέρειας για περαιτέρω επέκταση του αποτρεπτικού παρακαλώ εμποδίου.

Στις 20 Μαρτίου επισκέφθηκα εκτάκτως, δηλαδή πριν από εννέα ημέρες, το Κέντρο Υποδοχής και Ταυτοποίησης Φυλακίου Νέας Ορεστιάδας, καθώς και το παρακείμενο Προαναχωρησιακό Κέντρο Κράτησης Αλλοδαπών, το γνωστό ως ΠΡΟΚΕΚΑ, που αποτελούν τα αστυνομικά κρατητήρια της Ανατολικής Μακεδονίας και Θράκης, των αστυνομικών υπηρεσιών. Με ικανοποίηση επιβεβαίωσα την αποτελεσματικότητα των μέτρων αποτροπής των μεταναστευτικών ροών από τον αριθμό των εκεί φιλοξενούμενων και κρατούμενων αλλοδαπών. Στο προαναχωρησιακό κέντρο, δηλαδή στα αστυνομικά κρατητήρια, ουδείς κρατούμενος, στο κέντρο υποδοχής και ταυτοποίησης των αλλοδαπών εκατόν επτά. Νομίζω ότι τα συμπεράσματα είναι δικά σας.

Τα μέτρα φυσικής, τεχνικής, ηλεκτρονικής και ηλεκτρικής προστασίας που εφάρμοσε η Κυβέρνηση, διασφαλίζουν ότι τα σύνορα της χώρας και της Ευρώπης είναι αδιαπέραστα από αυτούς που θέλουν να τα παραβιάσουν. Η ενίσχυση των τμημάτων συνοριακής φύλαξης Νομού Έβρου και η ίδρυση των αστυνομικών σταθμών πλωτής αστυνόμευσης, θα δώσουν επιπλέον πλεονέκτημα στο σύστημα φρούρησης και αποτροπής της παραβίασης των συνόρων μας.

Αυτό το σημαντικό επίτευγμα της Κυβέρνησης επιβάλλεται να συνδυαστεί και με την αναμόρφωση και την επικαιροποίηση του σχετικού νομοθετικού πλαισίου που συζητάμε σήμερα στην Ολομέλεια.

Είναι γεγονός ότι ορισμένα κόμματα της Αντιπολίτευσης εκμεταλλεύτηκαν την φιλοπατρία τον Εβριτών, ότι δήθεν εκεί δημιουργείται υπερδομή στον Έβρο με πολλούς και πολλαπλούς κινδύνους στην ακριτική περιοχή, μολονότι η δήλωση του Πρωθυπουργού της χώρας διά της Κυβερνητικής Εκπροσώπου ήταν πλήρης και κρυστάλλινη.

Συγκεκριμένα, υπογράμμισε ότι δεν θα γίνει καμμία επέκταση και καμμία αύξηση της δυναμικότητας του ΚΥΤ Φυλακίου, δηλαδή δεν θα ξεπερνά τα τριακόσια τριάντα άτομα, όπως αυτό έχει καθιερωθεί εδώ και δεκαετίες. Το αυτό έπραξε στη συνέχεια και ο Υπουργός Προστασίας του Πολίτη ενώπιον της Διαρκούς Επιτροπής Εξωτερικών και Άμυνας, ότι ο σχετικός κανονισμός λειτουργίας του προαναχωρησιακού κέντρου δεν θα ξεπερνά τις τριακόσιες εβδομήντα πέντε θέσεις κράτησης, όπως ορίστηκε εδώ και δεκαετίες.

Όλες οι υποδομές, όπως ο βιολογικός καθαρισμός, η αίθουσα COVID τριάντα θέσεων, το διοικητήριο του κέντρου υποδοχής και ταυτοποίησης των αλλοδαπών και οι θέσεις κράτησης μέχρι τριακόσιες εβδομήντα πέντε στο ΠΡΟΚΕΚΑ ήταν βοηθητικού χαρακτήρα και αναγκαίες και έγινε ο ανάλογος εκσυγχρονισμός, όπως εισηγήθηκα, με γνώση στο αντικείμενο και συμφωνήθηκε από όλους.

Το υπό συζήτηση νομοσχέδιο, με τίτλο «Κώδικας Μετανάστευσης», αποσκοπεί στην αναμόρφωση του ισχύοντος θεσμικού πλαισίου για θέματα νόμιμης εισόδου και διαμονής πολιτών τρίτων χωρών στην Ελλάδα. Το υφιστάμενο νομικό πλαίσιο, που αφορά στην είσοδο και στη διαμονή στην Ελλάδα, αποτελεί ένα δαιδαλώδες σύστημα μη φιλικό προς τον πολίτη αλλά και τη διοίκηση.

Παράλληλα με το υφιστάμενο πλαίσιο σημειώθηκαν δυσλειτουργίες σε επιμέρους θέματα, όπως για παράδειγμα, στον μηχανισμό μετακλήσεων πολιτών τρίτων χωρών για παροχή εργασίας ή στη μη παροχή δικαιώματος αλλαγής σκοπού διαμονής.

Βασική καινοτομία του νέου κώδικα είναι η μείωση του τύπου των αδειών, που επιτυγχάνεται με τη συγχώνευση των τύπων αδειών που απευθύνονται στο ίδιο υποκείμενο ρύθμισης. Επιπλέον, ομογενοποιούνται οι προϋποθέσεις έκδοσης των αδειών διαμονής ανά κατηγορία. Καθιερώνεται ενιαία διαδικασία για την έκδοση αδειών διαμονής με τις οποίες παρέχεται το δικαίωμα εργασίας και αυξάνεται η διάρκεια ισχύος της αρχικής χορήγησης άδειας παραμονής, διαμονής από δύο έτη σε τρία έτη.

Παράλληλα, αναμορφώνεται και η διαδικασία των μετακλήσεων, μία διαδικασία που μέχρι σήμερα ήταν μια μικρή οδύσσεια για τους εργοδότες που ζητούν εργατικό δυναμικό από τρίτες χώρες, προκειμένου να καλύψουν ανάγκες απασχόλησης. Θεσπίζεται καινοτόμος εποχιακή άδεια για διαμονή έως εννέα μήνες το έτος και έως πέντε έτη.

Οφείλω να εκφράσω τις θερμές μου ευχαριστίες, καθώς στον πρωτογενή τομέα, που αποτελεί την ατμομηχανή της οικονομικής δραστηριότητας στον Νομό Έβρου, οι εργάτες από τρίτες χώρες είναι χρήσιμοι, αλλά με αυστηρούς κανόνες εφαρμογής του νόμου, κυρίως στο στάδιο της συγκομιδής, όπως τα περίφημα σπαράγγια του κάμπου του Τυχερού και της Νέας Βύσσας, αλλά και τα φημισμένα σκόρδα επίσης του βορείου Έβρου, με επίκεντρο τη Νέα Βύσσα, που πρέπει να φτάσουν από τη γη στο καταναλωτικό κοινό.

Παρέχεται πλέον η δυνατότητα χορήγησης άδειας διαμονής για εργασία υψηλής ειδίκευσης σε πολίτες τρίτων χωρών που εισέρχονται στη χώρα με θεώρηση εισόδου Σένγκεν. Αυξάνεται η διάρκεια ισχύος σε ό,τι αφοράσ την άδεια διαμονής δεύτερης γενιάς που προέρχονται από φοίτηση ή γέννηση στην Ελλάδα, από πέντε σε δέκα χρόνια.

Κύριε Υπουργέ, οι Έλληνες ομογενείς που κατοικούν εδώ και δεκαετίες στους Νομούς Έβρου, Ροδόπης, αλλά και σε όλη τη χώρα αγκαλιάστηκαν με φροντίδα από το ελληνικό κράτος. Ωστόσο, γνωρίζουμε ότι αντιμετωπίζουν διαχρονικά προβλήματα στις διαδικασίες αδειών παραμονής και λοιπές διατυπώσεις λαθών στα έγγραφα από τις χώρες προέλευσης.

Κρίνω ότι η αυριανή διευρυμένη σύσκεψη στο Υπουργείο Εξωτερικών με τον αρμόδιο Υφυπουργό Ανδρέα Κατσανιώτη θα είναι ελπιδοφόρος και θα πρέπει να ληφθεί ιδιαίτερη νομοθετική μέριμνα, η οποία θα επιλύει τα εν λόγω ζητήματα σε συνεργασία με τους εταίρους μας.

Κλείνοντας, κυρίες και κύριοι συνάδελφοι, θέλω να συγχαρώ την Ελληνική Αστυνομία και την ΕΥΠ που μέσα από τη δημιουργική συνεργασία, μπόρεσαν να εξαρθρώσουν καθοδηγούμενη ομάδα αλλοδαπών και να αποτρέψουν έκνομη ενέργεια, πράξη που με δικαιώνει, γιατί από το 2007 είχα προβεί σε εισήγηση και υλοποιήθηκε η αναδόμηση της αντιτρομοκρατικής με την ίδρυση υποδιεύθυνσης στη Θεσσαλονίκη, με εδαφική αρμοδιότητα όλη τη βόρειο Ελλάδα και με εσωτερική δομή τόσο στην Αθήνα όσο και στη Θεσσαλονίκη, με τα εξής Τμήματα: Το Τμήμα Εσωτερικής Τρομοκρατίας, το Τμήμα Εξωτερικής Τρομοκρατίας, το Τμήμα Λοιπών Εγκλημάτων Βίας, το Τμήμα Τεχνικών Μέσων και το Τμήμα Διοικητικής Υποστήριξης.

Εάν κάποιος ακτινογραφήσει αυτό το δομικό σχήμα και το αξιολογήσει, θα αντιληφθεί ότι από τότε προβλέψαμε την ενδεχόμενη απειλή για έκνομες ενέργειες από τους αλλοδαπούς.

Κυρίες και κύριοι συνάδελφοι, με το υπό συζήτηση νομοσχέδιο αναμένεται βελτίωση των παρεχόμενων υπηρεσιών του κράτους προς τον πολίτη. Περιορίζονται σε μεγάλο βαθμό δυσλειτουργίες στις συναλλαγές των υπηρεσιών με τους ενδιαφερόμενους. Μειώνεται ο λειτουργικός και διοικητικός φόρτος, καθώς και τα συναφή κόστη με την απλούστευση των διοικητικών διαδικασιών. Η ψηφιοποίηση των διαδικασιών για θέματα αδειών διαμονής παρέχει οικονομικά οφέλη στους εργοδότες, καθώς μειώνεται το διοικητικό βάρος που επωμίζονται.

Με αυτά τα προσφερόμενα από την κωδικοποίηση της σχετικής νομοθεσίας σε ενιαίο νόμο, υπερψηφίζω τον παρόντα νόμο και πιστεύω το ίδιο να πράξετε όλοι σας, γιατί είναι ένα χρήσιμο εργαλείο για όσους ασχολούνται με τα θέματα των αλλοδαπών και για όσους αλλοδαπούς αποφασίσουν να επισκεφτούν για οποιονδήποτε λόγο την Ελλάδα, θέλουμε να είναι σύμφωνα με τον νόμο και χωρίς εκπτώσεις και χωρίς υπερβολές.

Να είστε καλά και σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κύριε Ζαχαριάδη, θα μιλήσετε τώρα;

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Να προηγηθεί ο κ. Χήτας, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ωραία.

Ξεκινάμε, λοιπόν, από τον ειδικό αγορητή της Ελληνικής Λύσης, τον κ. Χήτα.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πάρα πολύ, κύριε Πρόεδρε.

Νομίζω ότι για το νομοσχέδιο τα είπαμε, αλλά θα μου επιτρέψετε τα δυο-τρία λεπτά που δικαιούμαι να πω το εξής.

Εμείς αντιλαμβανόμαστε την προεκλογική αγωνία όλων των κομμάτων, αλλά γίναμε μάρτυρες μίας απίστευτης ομιλίας πριν από λίγα λεπτά. Και αναφέρομαι στον συνάδελφο του ΣΥΡΙΖΑ, τον κ. Δρίτσα.

Ξαναλέω ότι αντιλαμβανόμαστε την εκλογική αγωνία του κάθε κόμματος, αλλά ξεκαθαρίζουμε προς κάθε κατεύθυνση ότι δεν πρόκειται να επιτρέψουμε σε κανέναν να εργαλειοποιήσει την Ελληνική Λύση. Δεν ξέρω τι πολυκατοικίες βλέπει ο κ. Δρίτσας, τι θυρωρούς βλέπει και τι κοινόχρηστα μαζεύει. Δεν ξέρω τι κάνει ακριβώς. Πάντως, θέλω να πω το εξής, ότι το 50% των νομοσχεδίων της Νέας Δημοκρατίας το έχει υπερψηφίσει ο ΣΥΡΙΖΑ. Φοβερή Αξιωματική Αντιπολίτευση! Ουάου! Ουάου, πραγματικά! Και όταν αγανακτήσατε και είδατε και αποείδατε, γιατί ψηφίζατε τα πάντα, πήρατε την απόφαση να σταματήσετε να ψηφίζετε.

Πάμε παρακάτω τώρα, γιατί αυτά που ακούμε είναι απίστευτα πράγματα! Μιλάτε εσείς σε ένα κόμμα, στην Ελληνική Λύση, για πολυκατοικία που από το 2019 έχουμε ξεκαθαρίσει ότι δεν πρόκειται ποτέ να συνεργαστούμε με κανέναν, την ώρα που εσείς μιλάτε για συνεργασίες νικητών, ηττημένων, δυο-δυο, τρεις-τρεις, πέντε-πέντε, επτά-επτά, όσοι μαζευτείτε; Καλά, είστε σοβαροί τώρα; Εσείς θα πείτε σε εμάς για πολυκατοικία, που είστε ίδιοι με τη Νέα Δημοκρατία και το ΠΑΣΟΚ; Οι ίδιοι! Γιατί; Διότι στις Πρέσπες είστε μαζί και συμφωνείτε, γιατί στο μεταναστευτικό είστε μαζί και συμφωνείτε, το Χρηματιστήριο Ενέργειας μαζί το κάνατε, στη Χάγη θέλετε να πάτε μαζί, συνεκμετάλλευση Αιγαίου ετοιμάζετε, «στις Πρέσπες του Αιγαίου» είστε μαζί τα τρία κόμματα τα ίδια, στη μειωμένη ΑΟΖ μαζί, στις ΜΚΟ μαζί, στην κατάργηση των λιγνιτικών μονάδων μαζί, στους πλειστηριασμούς μαζί, στα funds μαζί. Εσείς ψηφίζατε και μιλάτε για μας; Καλά, είστε σοβαροί πολιτικά; Είστε πολιτικά σοβαροί; Είστε το ίδιο κόμμα! Τι δεν καταλαβαίνετε;

Δεν θα χρησιμοποιείτε, λοιπόν, εμάς ως παιγνίδι πολιτικό για να κάνετε εσείς το κομμάτι σας. Να είστε πάρα πολύ προσεκτικοί.

Μας έκανε εντύπωση που είπατε ότι ανατριχιάσατε που ακούσατε την ομιλία του Προέδρου μας κ. Βελόπουλου για αυτά που λέει η Ελληνική Λύση. Δεν καταλαβαίνω γιατί πρέπει να ανατριχιάσει κάποιος. Για ρωτήστε τους Έλληνες αν ανατρίχιασαν που ζητάει ο Πρόεδρος της Ελληνικής Λύσης αυτά τα δύο πράγματα: Να νομοθετεί η Κυβέρνηση υπέρ των Ελλήνων και να φύγουν από την πατρίδα μας όσοι έχουν εισέλθει παρανόμως. Εάν ανατριχιάζετε με αυτά, έχετε θέμα. Έχετε θέμα αν ανατριχιάζετε με αυτά. Διότι εκεί δίπλα σας είναι η ελληνική σημαία και εδώ είναι η Βουλή των Ελλήνων και ζητάμε να νομοθετούμε υπέρ των Ελλήνων και να φύγουν όσοι παρανόμως μπήκαν στη χώρα μας. Πού είναι το ανατριχιαστικό, δηλαδή; Δεν το κατάλαβα! Και εκ μέρους του κόμματος της Ελληνικής Λύσης του κ. Βελόπουλου, που τόσα του σούρατε, Προεδρεύει ο Αντιπρόεδρος της Βουλής κ. Αβδελάς, και αντί για επτά λεπτά που δικαιούστε, μιλήσατε δεκατέσσερα!

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο κ. Καμίνης από το ΠΑΣΟΚ - Κίνημα Αλλαγής.

Κύριε Καμίνη, άκουσα από τον πρώην Πρωθυπουργό τα σχέδιά σας. Σας εύχομαι καλή επιτυχία σ’ ό,τι κάνετε από εδώ και πέρα.

**ΓΕΩΡΓΙΟΣ ΚΑΜΙΝΗΣ:** Κύριε Πρόεδρε, σας ευχαριστώ πάρα πολύ.

Θα ήθελα να καταθέσω στα Πρακτικά την πρώτη και την εξακοσιοστή τεσσαρακοστή τρίτη σελίδα των αναλυτικών στατιστικών τα οποία μέχρι το 2020 δημοσίευε στην ιστοσελίδα του το Υπουργείο Μεταναστευτικής Πολιτικής. Εξακόσιες σαράντα τρεις σελίδες είναι, κύριε Υπουργέ. Είναι αναλυτικά στοιχεία. Είχε καθιερωθεί αυτή η αναλυτική παράθεση των στοιχείων και η δημοσίευσή τους. Εσείς αυτό που μας δείξατε ήταν απλώς μία περίληψη δεκαπέντε σελίδων. Δεν είναι το ίδιο πράγμα. Εδώ μιλάμε για ανοιχτά δεδομένα, για λεπτομερή δεδομένα, τα οποία ήταν στη διάθεση του καθενός να τα συμβουλευτεί και ενδεχομένως και να τα επεξεργαστεί. Οπότε, θα μου επιτρέψετε να τα καταθέσω στα Πρακτικά για του λόγου το αληθές.

Ευχαριστώ, κύριε Πρόεδρε.

(Στο σημείο αυτό ο Βουλευτής κ. Γεώργιος Καμίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Να είστε καλά, κύριε Καμίνη.

Τον λόγο έχει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Κωνσταντίνος Ζαχαριάδης.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ευχαριστώ, κύριε Πρόεδρε.

Θα ξεκινήσω απαντώντας στον κ. Χήτα. Με την Ελληνική Λύση οι ιδεολογικές και πολιτικές μας διαφορές είναι γνωστές και αγεφύρωτες. Όμως, εν πάση περιπτώσει, δεν καταλαβαίνω τι καλύτερη υπηρεσία παρέχει στην Κυβέρνηση της Νέας Δημοκρατίας και του κ. Μητσοτάκη να κάνει δευτερολογία ο Κοινοβουλευτικός Εκπρόσωπος της Ελληνικής Λύσης και επί τρία λεπτά να επιτίθεται στην Αντιπολίτευση. Εν πάση περιπτώσει, θα μπορούσε να πει και για ένα λεπτό κάτι για την Κυβέρνηση.

Κύριε Μηταράκη, μου κάνει τρομερή εντύπωση η σημερινή συζήτηση γιατί έχουν κλείσει και τέσσερα χρόνια από τότε που κερδίσατε τις εκλογές. Ακούω μονίμως τον Πρωθυπουργό να μιλάει για εξωγενείς κρίσεις και πόσο άτυχος ήταν και ότι το πάλεψε, αλλά δεν τα κατάφερε και ότι κάποια τα έκανε και ότι κάποια δεν τα έκανε. Και όταν μιλάει για κρίσεις τις οποίες αντιμετώπισε -και σε έναν βαθμό έχει δίκιο- μιλάει για εξωγενείς κρίσεις. Μα, υπάρχει πιο εξωγενής κρίση και πιο μεγάλη πολιτική δυσκολία, ιδίως για χώρα του ευρωπαϊκού νότου, από την κρίση του προσφυγικού-μεταναστευτικού; Έχουμε εικόνα σε τι κόσμο ζούμε και σε τι κόσμο θα ζήσουμε τα επόμενα χρόνια; Πρόσφυγες και μετανάστες από πόλεμο, πρόσφυγες και μετανάστες από κλιματική αλλαγή και υποβάθμιση, πρόσφυγες και μετανάστες ακόμα και από γεωλογικά φαινόμενα, όπως αυτό το συγκλονιστικό το οποίο συνέβη στον αδελφό λαό της Τουρκίας και της Συρίας πριν από λίγους μήνες. Γιατί όλη αυτή η τοξικότητα μέσα στην Αίθουσα; Γιατί όλη αυτή η προσπάθεια να αποδοθεί η δυσκολία είτε του παρελθόντος είτε του παρόντος είτε του μέλλοντος σε μία προηγούμενη κυβέρνηση;

Εμείς σας έχουμε κάνει συγκεκριμένη κριτική, και ο κ. Ψυχογιός και οι Κοινοβουλευτικοί μας Εκπρόσωποι σε όλη αυτή τη διαδρομή, για τον τρόπο με τον οποίο χειριστήκατε τις κρίσεις. Θεωρούμε πολλές φορές ότι βάλατε πολύ παραπάνω επικοινωνία και λιγότερη ουσία. Όμως, θέλω να σας ρωτήσω τώρα που τελειώνει η θητεία τα εξής. Ποιες πολιτικές πρωτοβουλίες έχετε πάρει σε επίπεδο Ευρώπης; Ποιες αλλαγές έχουν συντελεστεί σε επίπεδο Ευρώπης; Πώς έχει οργανωθεί και έχει οχυρωθεί η χώρα ώστε να είναι μία βιώσιμη και ανθεκτική χώρα, πέρα από το να κάνετε επικοινωνία και επικοινωνιακή πολιτική πάνω σε αυτά τα ζητήματα; Αυτές είναι οι μεγάλες προκλήσεις που θα βρούμε εμείς μπροστά μας.

Ξέρω ότι πολλοί στην Κυβέρνηση του κ. Μητσοτάκη, παρ’ όλο που στην αρχή της διακυβέρνηση μάς έλεγε ότι είναι ένας προοδευτικός πολιτικός, μπορεί να θαυμάζουν τον τρόπο με τον οποίο διαχειρίζεται τα ζητήματα η κ. Μελόνη. Αλλά είναι αυτές οι ευρωπαϊκές αξίες; Είναι αυτός ο τρόπος με τον οποίο θέλουμε η Ευρώπη να λειτουργήσει στον 21ο αιώνα; Αυτό είναι, λοιπόν, το μεγάλο ερώτημα. Εσείς εδώ πέρα χτίσατε ένα τεράστιο επικοινωνιακό τείχος. Τους βάλατε όλους απέναντι. Με την επικοινωνιακή σας υπεροπλία καταγράψατε μια ηγεμονία σε αυτά. Και στη συνέχεια σε ένα-ένα από αυτά τα ζητήματα και τις κρίσεις που διαχειρίζεστε, αρχίζετε να καταρρέετε, γιατί πραγματικά έχετε βάλει στο επίκεντρο του αντιπάλου σας την επικοινωνία σας, και δεν υπάρχει άλλος αντίπαλος.

Είστε τέσσερα χρόνια Κυβέρνηση και μετά από τέσσερα χρόνια, σε συνθήκες ομαλότητας, έχετε να παρουσιάσετε αυτά. Λέω σε συνθήκες ομαλότητας διότι δεν πήρατε μία κατάσταση όπου ήρθαν ένα εκατομμύριο πρόσφυγες, όπως είχαμε εμείς στο 2015, ούτε παραλάβατε τις υποδομές της χώρας όπως τις παραλάβαμε εμείς το 2015. Κάποια πράγματα μπορεί να τα κάνατε και ένα βήμα μπροστά. Δεν είπαμε εμείς όχι σε αυτό. Ούτε είπαμε ότι όλα είναι για πέταμα. Αλλά για μισό λεπτό! Τι θέλουμε να κάνουμε; Τι εισφέρατε εσείς σε αυτό; Πώς θα απαντήσουμε στις προκλήσεις τις οποίες έχουμε μπροστά μας; Και εν πάση περιπτώσει, νομίζω ότι εδώ πέρα, και από τις άλλες ευρωπαϊκές χώρες και από τους Υπουργούς των Εσωτερικών που έχουν αυτή την κρίσιμη αρμοδιότητα, πρέπει να απαντηθούν αυτά τα κρίσιμα ζητήματα: Πώς βλέπουμε το όριο της Ευρώπης; Πώς βλέπουμε τη διαδικασία της νόμιμης μετανάστευσης; Πού δίνουμε και πού δεν δίνουμε ιθαγένεια; Πώς βοηθούν τέτοιοι πληθυσμοί στο να αντιμετωπιστούν προβλήματα στην αγορά εργασίας;

Δεν έχετε ευθύνη για αυτό το οποίο έχει γίνει στην αγορά εργασίας την τελευταία τριετία, κύριε Μηταράκη; Δεν λέω για εσάς προσωπικά, αλλά για την Κυβέρνησή σας. Ο κ. Βορίδης με όλα αυτά τα οποία έκανε στο Υπουργείο: να κόψει το ένα, να κόψει το άλλο, να κόψει το τρίτο -γιατί ξεκινούσε από το «Έλληνας γεννιέσαι, δεν γίνεσαι» και έγινε Υπουργός Εσωτερικών μίας δημοκρατικά εκλεγμένης Κυβέρνησης- βρέθηκε μπροστά στο πρόβλημα. Και πήγατε πίσω την οικονομία, πήγατε πίσω τη χώρα, πήγατε πίσω την απονομή της ιθαγένειας, πήγατε πίσω τα ατομικά δικαιώματα και ταλαιπωρήσατε έναν κόσμο για να κάνετε την επικοινωνία σας.

Βγήκε ο κ. Μητσοτάκης το καλοκαίρι και μας έκανε ολόκληρο μάθημα και ολόκληρο κήρυγμα ότι θα φέρει ένα πιο ομαλό σύστημα απονομής της ιθαγένειας γιατί αυτό θα βοηθήσει το δημογραφικό, έτσι είπε ο κ. Μητσοτάκης. Αν το έλεγα εγώ αυτό ή ο Αλέξης Τσίπρας, θα έπεφταν επάνω μας να μας φάνε. Πού είναι; Πέρασε ένας ολόκληρος χρόνος. Τι άλλαξε;

Αυτές είναι οι μεγάλες προκλήσεις για τη χώρα: Η ανθρώπινη διαχείριση των μεταναστευτικών ροών, βάσει του διεθνούς δικαίου. Ο απόλυτος σεβασμός στα δικαιώματα των προσφύγων. Και η αντιμετώπιση του δημογραφικού προβλήματος. Λόγω της ιδιότητάς μου ως Τομεάρχης Εσωτερικών, είχα την ευκαιρία να ταξιδέψω σε ακριτικές περιοχές στα νησιά του Αιγαίου. Έχουμε και κοινή καταγωγή με τον κ. Μηταράκη από τη Χίο. Πήγα στη Σάμο. Πήγα στη Λέσβο. Είναι και ο κ. Καμίνης εδώ.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Είστε νησιώτες.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Πήγα στην Ικαρία από όπου έχει καταγωγή ο κ. Μαμουλάκης. Πήγα στον Έβρο. Τι θα κάνουμε με το δημογραφικό; Τι θα κάνουμε; Δηλαδή, εδώ υπάρχει και μία ευθύνη απέναντι στις επόμενες γενιές, απέναντι στην πατρίδα, πέρα από το αν ο Ζαχαριάδης είναι στον ΣΥΡΙΖΑ, αν ο Καμίνης είναι στο Κίνημα Αλλαγής, αν ο κ. Τσαβδαρίδης και ο κ. Μηταράκης είναι στη Νέα Δημοκρατία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω σε μισό λεπτό, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Όχι, δικαιούστε άλλα πέντε λεπτά. Μην αγχώνεστε, εγώ έκανα λάθος, συγγνώμη.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Δεν θα χρησιμοποιήσω άλλο χρόνο.

Εάν πάτε και ακούσετε ιστορίες στην Ορεστιάδα για το πώς ήταν η χώρα, πώς ήταν η Ορεστιάδα πριν από τριάντα χρόνια και πώς ήταν η Αδριανούπολη πριν από τριάντα χρόνια και πώς είναι η Ορεστιάδα σήμερα και πώς είναι η Αδριανούπολη, θα σας πιάσει η ψυχή σας.

Για ελάτε να συζητήσουμε σοβαρά. Για αφήστε τα συνθήματα. Για να δούμε τι εννοούμε με όλο αυτό το οποίο λέμε Ελλάδα. Και σταματήστε επιτέλους να έχετε μία αντίληψη καπηλείας στον όρο «Εγώ είμαι πιο πατριώτης, πιο Έλληνας» κ.λπ.. Όλοι όσοι είμαστε εδώ μέσα, αγαπάμε την Ελλάδα, αγαπάμε την πατρίδα και θέλουμε να τη βλέπουμε να πηγαίνει μπροστά.

Σήμερα είστε Κυβέρνηση εσείς, μετά από τις 22 Μαΐου με την ψήφο του ελληνικού λαού θα είμαστε εμείς με μία κυβέρνηση συνεργασίας, μετά από μία, δύο τετραετίες θα είναι κάποιος άλλος. Αφήνουμε κάτι πίσω μας; Αυτό είναι το ερώτημα. Εάν αφήνετε τόνους μελάνης μόνο στις εφημερίδες και terabyte αποθηκευτικού χώρου στα διάφορα cloud στα site, αυτό δεν παράγει κανένα ιστορικό αποτέλεσμα. Εδώ θέλει συγκεκριμένες πολιτικές, να λύσουμε προβλήματα, να αντιμετωπίσουμε προβλήματα, να πάρουμε απαντήσεις και να πάρει απαντήσεις ο κόσμος και να αισθανθεί ότι το πολιτικό σύστημα είναι πιο κοντά στις ανησυχίες του, στις ανάγκες του, στο πρόβλημά του.

Το λέω αυτό γιατί μπαίνουμε σε προεκλογική περίοδο και ίσως είναι μία από τις τελευταίες συνεδριάσεις της Βουλής των Ελλήνων. Πρέπει να συζητήσουμε το περιεχόμενο της χώρας. Εμείς λέμε ότι η Ελλάδα και μπορεί καλύτερα και αξίζει καλύτερα και θα πάει καλύτερα. Και για να πάει καλύτερα, πρέπει να πάρει διδάγματα από το πώς πάνε οι άλλες χώρες που πάνε καλύτερα στην Ευρώπη και αυτό σημαίνει σημαντικές αλλαγές και μεταρρυθμίσεις στη δημόσια διοίκηση.

Θυμήθηκε ο κ. Μητσοτάκης το «βαθύ κράτος». Όταν διόριζε κομματικά όλες τις διοικήσεις στα νοσοκομεία, δεν το θυμόταν. Όταν έκανε τον ανιψιό του γενικό γραμματέα στο Γραφείο του Πρωθυπουργού, δεν το θυμόταν. Όταν έκανε κομματική τοποθέτηση σε όλα τα διοικητικά συμβούλια στα οποία είχε δυνατότητα βάσει της συμμετοχής του δημοσίου, δεν το θυμόταν. Μετά τα Τέμπη, το θυμήθηκε.

Για ελάτε να συζητήσουμε τι είναι το «βαθύ κράτος». Για ελάτε να συζητήσουμε τι είναι το κομματικό κράτος. Για ελάτε να συζητήσουμε εάν η οικογενειοκρατία και οι μονοκομματικές κυβερνήσεις είναι παθογένεια ή πλεονέκτημα σε ένα πολιτικό σύστημα. Γιατί στις άλλες ευρωπαϊκές χώρες τα κόμματα συνεργάζονται; Γιατί συνεργάζονται τα κεντροαριστερά με τα αριστερά και τα πράσινα, τα πιο συντηρητικά με τα ακόμα πιο συντηρητικά και με τα φιλελεύθερα και βγάζουν κυβερνήσεις και εδώ εσείς θέλετε μόνοι σας;

Δηλαδή, δεν καταλάβατε τέσσερα χρόνια τώρα ότι αυτοδυναμία ισούται με αυτο-αδυναμία; Δεν καταλάβατε ότι η αυτοδυναμία παράγει παθογένειες; Δεν καταλάβατε -και έχει δίκιο σε αυτό που λέει ο κ. Χήτας- ότι έρχεστε στη Βουλή των Ελλήνων και δεν θέλει να σας μιλήσει και να συζητήσει και να επιχειρηματολογήσει μαζί σας κανείς. Μείνατε μόνοι σας. Μείνατε μόνοι σας εσείς που πήρατε 40%, εσείς που ήσασταν παντοδύναμοι, εσείς που μέχρι πριν από έναν μήνα ήσασταν 10% μπροστά στις δημοσκοπήσεις.

Δεν σας θέλει κανείς όχι μόνο από τους πολιτικούς συνομιλητές, ακόμα και από τη μεγάλη μάζα των ανθρώπων οι οποίοι σας ψήφισαν στις εκλογές του 2019. Μην μου πείτε ότι δεν κάνετε περιοδεία στις εκλογικές σας περιφέρειες. Μην μου πείτε πως δεν βλέπετε την αποσυσπείρωση ενός κόσμου ο οποίος ήταν μαζί σας το 2019. Μην μου πείτε ότι δεν κατέρρευσε μαζί με την επικοινωνία σας και ένα ολόκληρο επικοινωνιακό αφήγημα για το πώς οργανώνετε και φαντάζεστε τα πράγματα.

Και κλείνω με αυτό, κύριε Πρόεδρε και ευχαριστώ για την ανοχή σας. Έρχεται η ώρα των πολιτών, έρχεται η ώρα της κάλπης, έρχεται η ώρα της μετάβασης σε μία νέα περίοδο που θα έχει δύο χαρακτηριστικά: Πολιτική σταθερότητα. Η χώρα έχει ανάγκη από πολιτική σταθερότητα και πολιτική σταθερότητα σημαίνει κυβερνήσεις συνεργασίας. Είναι καλή και αποτελεσματική η κυβέρνηση της Γερμανίας και είναι λάθος αυτό που λέει ο Πρωθυπουργός. Είναι καλή και αποτελεσματική η κυβέρνηση της Ολλανδίας και είναι λάθος αυτό που λέει ο Πρωθυπουργός. Είναι καλή και αποτελεσματική η κυβέρνηση της Ισπανίας και είναι λάθος αυτό που λέει ο Πρωθυπουργός, γιατί είναι συνεργασία και έχει λιγότερο πελατειακό κράτος, έχει λιγότερη διαφθορά, έχει λιγότερη διαπλοκή και έχει μεγαλύτερη διαφάνεια.

Έτσι πρέπει να γίνει και η Ελλάδα, μία σύγχρονη και ευρωπαϊκή Ελλάδα. Εμείς αυτό θέλουμε, αυτό πιστεύουμε και με την ψήφο του λαού θα το κατακτήσουμε.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Να σας κάνω μία διευκρίνιση, κύριε Ζαχαριάδη. Ο κ. Χήτας δεν θα έκανε δευτερολογία για το νομοσχέδιο. Ζήτησε τον λόγο για να απαντήσει στον κ. Δρίτσα, γι’ αυτό αναλώθηκε ο χρόνος του μόνο στον κ. Δρίτσα.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Όλα καλά.

**ΠΡΟΕΔΡΕΥΩΝ (Απόστολος Αβδελάς):** Καλείται στο Βήμα ο Υπουργός Μετανάστευσης και Ασύλου κ. Παναγιώτης Μηταράκης, ο οποίος έχει τον λόγο.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κύριε Ζαχαριάδη, δεν ξέρω εάν έχετε ως παράδειγμα συνεργασίας την κυβέρνηση ΣΥΡΙΖΑ - ΑΝΕΛ και την πρόοδο, δηλαδή, την οπισθοδρόμηση που βιώσαμε την περίοδο 2015-2019. Θα περιοριστώ, όμως, στην ομιλία μου στον «Κώδικα Μετανάστευσης» και στο μεταναστευτικό, γιατί θα συμφωνήσω μαζί σας ότι οι μεταναστευτικές κρίσεις είναι εξωγενείς είτε ως αποτέλεσμα διεθνών ανισοτήτων είτε και ως αποτέλεσμα προσπάθειας εργαλειοποίησης του μεταναστευτικού, όπως βιώσαμε εμείς το 2020.

Το κρίσιμο, βέβαια, είναι τι κάνουμε εμείς ως χώρα και ως Κυβέρνηση, για να αντιμετωπίσουμε αυτές τις εξωγενείς κρίσεις και μπορούμε να πούμε πλέον ότι η Κυβέρνηση του Κυριάκου Μητσοτάκη εφάρμοσε με μετρήσιμα αποτελέσματα μία αυστηρή αλλά δίκαιη μεταναστευτική πολιτική.

Καταπολεμήσαμε αποφασιστικά τις παράνομες αφίξεις και ροές, οι οποίες ήταν μειωμένες κατά 76% πέρυσι σε σχέση με το 2019. Επίσης μειωμένος είναι και ο αριθμός των διαμενόντων αιτούντων άσυλο σε δεκατρείς χιλιάδες σήμερα σε τριάντα τέσσερις δομές από τους ενενήντα δύο χιλιάδες διαμένοντες σε εκατόν είκοσι μία δομές το 2019. Περιορίσαμε, επίσης, δραστικά τις επιπτώσεις της κρίσης στις τοπικές κοινωνίες.

Αναφορικά με την παράτυπη μετανάστευση, η Κυβέρνηση αυστηροποίησε το νομικό πλαίσιο, βελτίωσε δραστικά τις διαδικασίες εξέτασης ασύλου, νομοθέτησε για την επιτάχυνση των απελάσεων. Υπέγραψε και υλοποιεί ειδική συμφωνία συνεργασίας με τη FRONTEX για την ενίσχυση και των εθελοντικών και των αναγκαστικών απελάσεων. Δημιουργήσαμε νέες κλειστές, ελεγχόμενες δομές παρέχοντας ανθρώπινες συνθήκες διαβίωσης, αλλά και ένα αυξημένο αίσθημα ασφάλειας για το προσωπικό μας, τους ωφελούμενους και τις τοπικές κοινωνίες.

Πρωτοστατήσαμε στη διεθνοποίηση της μεταναστευτικής κρίσης με δύο συγκεκριμένες και ισχυρές πρωτοβουλίες: Πρώτον, με τη θεσμοθέτηση της συνεργασίας των χωρών πρώτης υποδοχής Med5, δηλαδή, την Ισπανία, την Ιταλία, την Κύπρο, τη Μάλτα και την Ελλάδα, οι οποίες συνεδρίασαν για πρώτη φορά στην Αθήνα το 2021. Επίσης, θεσμοθετήσαμε την πρωτοβουλία για την προστασία των εξωτερικών συνόρων της Ευρωπαϊκής Ένωσης σε συνδιοργάνωση με τη Λιθουανία, την Πολωνία και την Αυστρία, όπου η πλειοψηφία των κρατών-μελών της Ευρωπαϊκής Ένωσης υπέγραψε το 2022 τη διακήρυξη του Βίλνιους και το 2023 τη διακήρυξη της Αθήνας.

Πρόκειται για διεθνείς συμμαχίες που στηρίζουν τους δύο στόχους που έχει βάλει η Ελλάδα στη διαπραγμάτευση για το νέο σύμφωνο μετανάστευσης και ασύλου που είναι: πρώτον, η μείωση των συνολικών ροών στην Ευρώπη και δεύτερον, η αναγκαστική και ουσιαστική αλληλεγγύη προς τα κράτη πρώτης υποδοχής, όπως η Ελλάδα. Και πλέον βλέπουμε συγκεκριμένα αποτελέσματα, όπως τα πρόσφατα συμπεράσματα του Ευρωπαϊκού Συμβουλίου για την ανάγκη προστασίας των εξωτερικών συνόρων και όπως τη θέσπιση -για πρώτη φορά- συγκεκριμένου εθελοντικού μηχανισμού αρχικά το καλοκαίρι του 2022 από τη Γαλλική Προεδρία.

Για την επίτευξη της στρατηγικής μας από το 2019 προχωρήσαμε σε αυστηροποίηση των διατάξεων για το άσυλο, τις οποίες κωδικοποιήσαμε το 2022 με τον ν.4939/2022, την κύρωση του κώδικα νομοθεσίας. Επίσης, ψηφίσαμε τον ν.4825/2021 για τη διευκόλυνση των απελάσεων και των επιστροφών και καταργήσαμε διατάξεις που λειτουργούσαν ως pull factors, ως παράγοντες προσέλκυσης για τα κυκλώματα λαθροδιακινητών, όπως τη διάταξη για την εργασία των παρανόμως διαμενόντων στη χώρα.

Κυρίες και κύριοι συνάδελφοι, σήμερα συμπληρώνουμε και ολοκληρώνουμε το νομοθετικό έργο του Υπουργείου Μετανάστευσης και Ασύλου με την ψήφιση του «Κώδικα Μετανάστευσης», ρυθμίζοντας τους νόμιμους τρόπους για την παροχή άδειας διαμονής.

Ο «Κώδικας Μετανάστευσης» δεν έρχεται με τη διαδικασία των κωδίκων, αλλά ως νέο νομοσχέδιο με διαδικασία δημόσιας διαβούλευσης. Συνάδελφοι σχολίασαν ότι η διαβούλευση διήρκεσε λιγότερο από το συνηθισμένο, αλλά παράλληλα δέχθηκαν ότι υπήρχαν πολλές παρατηρήσεις που έγιναν δεκτές. Άρα, εκ του αποτελέσματος ήταν μία αποτελεσματική διαβούλευση. Και βέβαια, συζητήσαμε κανονικά σε τέσσερις συνεδριάσεις στην αρμόδια επιτροπή το νομοσχέδιο και η Κυβέρνηση κατέθεσε νομοτεχνικές βελτιώσεις ως αποτέλεσμα εποικοδομητικών σχολίων από τους Βουλευτές της Συμπολίτευσης και της Αντιπολίτευσης.

Αυτός ο κώδικας έχει δύο στόχους: Πρώτον, την κωδικοποίηση υφιστάμενων διατάξεων, καθώς με την ψήφιση του ν.4251/2014 ακολούθησε μία σειρά από τροποποιήσεις επιμέρους διατάξεων, ψήφιση αυτοτελών ρυθμίσεων, καθώς και η έκδοση σημαντικού αριθμού κανονιστικών πράξεων. Χρειάστηκε, λοιπόν, για ασφάλεια δικαίου να υπάρξει μία κωδικοποίηση της υφιστάμενης νομοθεσίας.

Δεύτερος στόχος μας ήταν η εισαγωγή νέων διατάξεων ή η τροποποίηση υφισταμένων, καθώς καταγράφηκαν δυσλειτουργίες σε επιμέρους θέματα, όπως στον μηχανισμό μετακλήσεων πολιτών τρίτων χωρών για λόγους εργασίας ή στη μη παροχή δικαιώματος αλλαγής σκοπού διαμονής, δυσλειτουργίες οι οποίες καθιστούν απαραίτητη την υιοθέτηση σήμερα στοχευμένων νομοθετικών παρεμβάσεων, ώστε ο Κώδικας Μετανάστευσης να καταστεί περισσότερο ορθολογικός, λειτουργικός, να ανταποκρίνεται στην κοινωνικοοικονομική κατάσταση της χώρας, όπως αυτή έχει διαμορφωθεί σήμερα.

Επέρχονται, λοιπόν, ουσιαστικές αλλαγές τις οποίες παρουσίασε ο εισηγητής της Πλειοψηφίας και για την οποία τοποθετήθηκαν συνάδελφοι Βουλευτές.

Επιλέξαμε η έναρξη ισχύος του νομοσχεδίου να είναι η 1η-1-2024 –γιατί;- για να υπάρχει ασφάλεια δικαίου, να υπάρχει αρκετός χρόνος για όσους ετοιμάζονταν να υποβάλουν αιτήσεις με τις υφιστάμενες διατάξεις, ώστε οι νέες διατάξεις να ισχύουν από το 2024.

Δίνουμε έμφαση στην ψηφιακή διαδικασία -και αυτό είναι ιδιαίτερα σημαντικό- με το ολοκληρωμένο πληροφοριακό σύστημα μετανάστευσης, προσφέροντας ταχύτητα και αποτελεσματικότητα στις διαδικασίες, όπως πράττουμε στη διαδικασία ασύλου με το σύστημα «ΑΛΚΥΟΝΗ ΙΙ». Θεσμοθετείται η ηλεκτρονική υποβολή του συνόλου των δικαιολογητικών αποκλειστικά σε μία πύλη εισόδου με ατομική ηλεκτρονική θυρίδα ανά αιτούντα, στην οποία θα έχει πρόσβαση είτε για να υποβάλει την αρχική του αίτηση για άδεια διαμονής είτε για ανανέωση και για τον ίδιο και για την οικογένειά του, για όλους τους τύπους αδειών.

Παράλληλα, υλοποιούνται οι απαραίτητες διαλειτουργικότητες με τον ΕΦΚΑ, την ΑΑΔΕ, την Ελληνική Αστυνομία, το Υπουργείο Εξωτερικών, ώστε να επιταχυνθούν και να αυτοματοποιηθούν οι διαδικασίες, αξιοποιώντας πόρους που διαχειρίζεται το Υπουργείο Μετανάστευσης και Ασύλου από τα Ευρωπαϊκά Ταμεία Μετανάστευσης και Εσωτερικών Υποθέσεων, αλλά και από πόρους του Ταμείου Ανάκαμψης και Ανθεκτικότητας με έργα θωράκισης της κυβερνοασφάλειας όλων των συστημάτων, καθώς το κοινό στο οποίο απευθύνονται αυτά τα ηλεκτρονικά συστήματα αγγίζουν το ένα εκατομμύριο πολίτες, ενώ παράλληλα διατηρούν πλήθος ευαίσθητων δεδομένων.

Προχωράμε σε έργα ψηφιοποίησης του χαρτώου αρχείου, περίπου εκατό εκατομμύρια σελίδες δεκαετιών και την απευθείας πρόσβαση του κάθε αιτούντα νόμιμης άδειας διαμονής μέσα από την προσωπική ηλεκτρονική θυρίδα του με εφαρμογές που θα αντιμετωπίζουν φαινόμενα υποβολής αιτήσεων πλαστών δικαιολογητικών, με χρήση τεχνολογίας τεχνητής νοημοσύνης, επιταχύνοντας επίσης διαδικασίες βιντεοταυτοποίησης του εκάστοτε αιτούντα.

Παράλληλα, αυστηροποιούμε το θεσμικό πλαίσιο για την απαγόρευση υποβολής νέας αίτησης για πέντε έτη σε όσους ανεβάζουν εσκεμμένα πλαστά δικαιολογητικά.

Δημιουργούμε δύο κέντρα λήψης βιομετρικών δεδομένων στην Αθήνα, ένα στον Πειραιά και ένα στη Θεσσαλονίκη, όπου οι αιτούντες θα μπορούν να δίνουν βιομετρικά δεδομένα και να παραλαμβάνουν άδειες διαμονής, με σκοπό να αντιμετωπίσουμε περισσότερο από διακόσιες χιλιάδες εκκρεμότητες το πρώτο εξάμηνο λειτουργίας, με πλήρη σεβασμό στα προσωπικά δεδομένα, καθώς το σύνολο των βιομετρικών θα συνεχίσουν να φυλάσσονται αποκλειστικά στη βάση δεδομένων του Υπουργείου Μετανάστευσης και Ασύλου, δηλαδή του ολοκληρωμένου πληροφοριακού συστήματος μετανάστευσης, όπως ακριβώς γίνεται σήμερα, με σκοπό την απελευθέρωση ανθρώπινων πόρων και των αποκεντρωμένων διοικήσεων αλλά και του Υπουργείου από διοικητικές διαδικασίες, ώστε τα στελέχη των Υπουργείων, τα στελέχη των αποκεντρωμένων διοικήσεων να απασχολούνται εξ ολοκλήρου με το κύριο αντικείμενό τους, δηλαδή την εξέταση της ουσίας των αιτήσεων για άδειες διαμονής.

Επίσης, με τον υπό συζήτηση «Κώδικα Μετανάστευσης» ενοποιούμε και ομαδοποιούμε συναφείς άδειες παραμονής.

Ενσωματώνουμε την οδηγία 2021/1883 που αφορά στην απασχόληση υψηλής ειδίκευσης, την μπλε κάρτα της Ευρωπαϊκής Ένωσης, επικαιροποιώντας διατάξεις που αποτελούν ενσωμάτωση διατάξεων Ενωσιακού Δικαίου.

Απαλείφονται εθνικές ρυθμίσεις, όταν είναι συναφείς με τις προβλεπόμενες σχετικές στο Ευρωπαϊκό Δίκαιο. Αναμορφώνουμε τη διαδικασία μετακλήσεων με την εισαγωγή πρόβλεψης για έκδοση πράξεως υπουργικού συμβουλίου ετησίως αντί την έκδοση της ΚΥΑ κάθε δύο χρόνια. Και να σημειώσω ότι η ΚΥΑ για το 2023 είναι έτοιμη και βρίσκεται στο στάδιο των υπογραφών, ώστε να δημοσιευτεί τις επόμενες ημέρες.

Από το 2024 με την πράξη υπουργικού συμβουλίου θα καθορίζονται σε επίπεδο επικράτειας οι ανάγκες σε εργατικό δυναμικό και όχι ανά περιφερειακή ενότητα, έχοντας έτσι περισσότερη ευελιξία και δίνοντας έμφαση στον καθορισμό του αριθμού των θέσεων εργασίας ανά τομέα της οικονομίας και όχι στενά περιγραφομένων ειδικοτήτων.

Για την άμεση κάλυψη αναγκών σε εργάτες γης παρατείναμε έως τις 31 Δεκεμβρίου 2023 το δικαίωμα υποβολής αιτήσεων με την κατ’ εξαίρεσιν διαδικασία μετάκλησης.

Θυμίζω ότι έχουμε ήδη θεσμοθετήσει με τον ν.4915/2022 -και κωδικοποιούμε σήμερα- την πενταετή άδεια διαμονής για εποχική εργασία, δίνοντας το δικαίωμα εργασίας για εννέα μήνες ανά περίοδο δώδεκα μηνών. Έχουμε ήδη υπογράψει διμερείς συμφωνίες με το Μπαγκλαντές και την Αίγυπτο και λειτουργούμε ήδη ψηφιακό σύστημα υποβολής αιτήσεων.

Με τον νέο Κώδικα Μετανάστευσης απλοποιούμε τη διαδικασία αίτησης για άδειες διαμονής για πολίτες τρίτων χωρών που έχουν εισέλθει νόμιμα στη χώρα με οποιαδήποτε θεώρηση εισόδου ή διαμένουν νόμιμα σε αυτή. Παρέχουμε τη δυνατότητα χορήγησης άδειας διαμονής για εργασία υψηλής ειδίκευσης σε πολίτες τρίτων χωρών που έχουν εισέλθει στη χώρα με θεώρηση εισόδου Σένγκεν τύπου C ή σε όσους απαλλάσσονται από αυτή την υποχρέωση και βρίσκουν δουλειά στη χώρα μας ως εργαζόμενοι υψηλής ειδίκευσης.

Αίρεται η απαγόρευση αλλαγής σκοπού διαμονής για συγκεκριμένες κατηγορίες αδειών, άρση που συνεπάγεται ευελιξία στην κάλυψη αναγκών της αγοράς εργασίας, καθώς δεν θα απαιτείται από έναν πολίτη τρίτης χώρας που δικαιούται τη νέα άδεια διαμονής να πρέπει να εξέλθει για λίγες ώρες από τη χώρα και να επιστρέψει.

Περαιτέρω, καθιερώνεται ενιαία διαδικασία για την έκδοση αδειών διαμονής, με τις οποίες παρέχεται δικαίωμα εργασίας, ενώ αυξάνεται η διάρκεια ισχύος της αρχικής χορήγησης, για να μειωθεί το γραφειοκρατικό βάρος σε τρία από δύο έτη που είναι σήμερα.

Επίσης, αυξάνεται η διάρκεια ισχύος άδειας διαμονής της δεύτερης γενιάς, φοίτηση ή γέννηση στην Ελλάδα, από πέντε σε δέκα έτη.

Καθιερώνεται για όλες τις εργασιακού τύπου άδειες διαμονής ενιαία και ευέλικτη διαδικασία για την εισδοχή πολιτών τρίτων χωρών. Ειδικότερα, η εξέταση της πλήρωσης των προϋποθέσεων για χορήγηση άδειας διαμονής θα γίνεται εδώ στην Ελλάδα από τις αρμόδιες υπηρεσίες για την έκδοση της σχετικής άδειας, είτε δηλαδή το Υπουργείο Μετανάστευσης και Ασύλου είτε τις αποκεντρωμένες διοικήσεις. Εφ’ όσον αυτές οι προϋποθέσεις πληρούνται, θα διαβιβάζεται σχετική πράξη έγκρισης στις αρμόδιες προξενικές αρχές, ώστε τα αρμόδια προξενεία να ελέγχουν μόνο την πλήρωση των προϋποθέσεων του κώδικα θεωρήσεων και όχι την πλήρωση όλων των προϋποθέσεων για τη χορήγηση άδειας διαμονής. Γινόταν, δηλαδή, διπλός έλεγχος σήμερα.

Να σημειώσω ότι ανακοινώσαμε σήμερα την πρόσληψη εξακοσίων εργαζομένων στα προξενεία με χρηματοδότηση από τα ταμεία της Ευρωπαϊκής Ένωσης, για να μπορέσουμε να επιταχύνουμε την έκδοση θεωρήσεων στα προξενεία για κάθε τύπου άδειες.

Ως προς τα απαιτούμενα δικαιολογητικά, θα υπάρξει κοινή υπουργική απόφαση, η οποία έχει στόχο να μειώσει τα απαιτούμενα δικαιολογητικά και να καθιερώσει την αυτεπάγγελτη ηλεκτρονική αναζήτηση από τη διοίκηση, όπου αυτό είναι τεχνικά δυνατόν.

Θα ήθελα να αναφερθώ επιλεκτικά σε κάποιες περιπτώσεις διατάξεων: Στο άρθρο 66 προβλέπουμε την άδεια «Ε.6», είναι η άδεια που σας ανέφερα πριν για την εποχική εργασία, πέντε έτη, μέχρι εννέα μήνες παραμονής ανά έτος. Προϋπόθεση για αυτή την άδεια είναι να υπάρχει συγκεκριμένη θέση εργασίας, να έχει ήδη υπογράψει ο εργαζόμενος με τον εργοδότη του εδώ στην Ελλάδα.

Με τα άρθρα 99 και 100 καθιερώνονται οι άδειες «Β.4» για χρηματοοικονομικές επενδύσεις και κωδικοποιείται η «Β.5» για τις επενδύσεις ακινήτων, η Golden Visa.

Να σημειώσω ότι είχα τη χαρά να θεσμοθετήσω την Golden Visa το 2013 ως Υφυπουργός Ανάπτυξης και Ανταγωνιστικότητας, εργαλείο με το οποίο ήρθαν στη χώρα μας 3 δισεκατομμύρια ευρώ και δημιουργήθηκαν πολλές θέσεις εργασίας.

Με το άρθρο 134 θεσπίζεται η άδεια «Α.1» για ανθρωπιστικούς λόγους ενοποιώντας πολλαπλές περιπτώσεις και θεσμοθετώντας αρμόδια γνωμοδοτική επιτροπή. Σημειώνω ότι δεχτήκαμε θετικά σχόλια γι’ αυτή τη διάταξη από την Ευρωπαϊκή Επιτροπή.

Με το ίδιο άρθρο και με την άδεια «Α.6» περιορίζουμε την καταχρηστική χρήση της διαδικασίας αίτησης διεθνούς προστασίας ως εργαλείο καταχρηστικής απόκτησης του απαιτούμενου χρονικού διαστήματος, το οποίο τελικά οδηγεί στην επταετία και στην άδεια διαμονής για εξαιρετικούς λόγους. Καταργούμε, δηλαδή, το δίπορτο, μία διάταξη που ισχύει για ανθρωπιστικούς λόγους και όχι ως διαδικασία για νέες παράνομες αφίξεις με κατάχρηση του Διεθνούς Δικαίου και ευθυγραμμιζόμαστε με το Ενωσιακό Δίκαιο, σύμφωνα με το οποίο το δικαίωμα παραμονής των αιτούντων άσυλο ισχύει αποκλειστικά για τον σκοπό της διαδικασίας για να κριθεί η αίτησή του και δεν θεμελιώνει δικαίωμα για χορήγηση άδειας διαμονής. Είναι το άρθρο 9 της οδηγίας 2013/32 που ενσωματώθηκε στο άρθρο 73 του ν.4939, του «Κώδικα υποδοχής αιτούντων άσυλο».

Με το άρθρο 144 προβλέπεται η άδεια «Μ.1» επί μακρόν διαμενόντων και βάσει σχετικής οδηγίας της Ευρωπαϊκής Ένωσης, δίνεται υπό προϋποθέσεις εισοδήματος και ένταξης σε ήδη νόμιμα διαμένοντες για πέντε χρόνια καθεστώς διαμένοντος στην Ευρωπαϊκή Ένωση με δικαίωμα μετεγκατάστασης σε άλλο κράτος-μέλος, δικαίωμα που ανανεώνεται εσαεί.

Με το άρθρο 161 θεσμοθετούμε την εθνική άδεια μακράς διάρκειας, τη «Μ.2» δεκαετούς διάρκειας. Αφορά σε όσους έχουν συμπληρώσει δεκαετή νόμιμη διαμονή στη χώρα μας κατά την ημερομηνία υποβολής της σχετικής αίτησης και πληρούν τις προϋποθέσεις της περιπτώσεως δ της παραγράφου 1 του άρθρου 5Α του Κώδικα Ελληνικής Ιθαγένειας. Είναι εναλλακτική δυνατότητα για όσους θα μπορούσαν να αιτηθούν πολιτογράφηση, αλλά σ’ αυτή την περίπτωση, στην άδεια διαμονής «Μ.2», δεν απαιτούνται εξετάσεις ελληνομάθειας.

Η ίδια άδεια θα δίνεται και σε όσους πολίτες τρίτων χωρών γεννήθηκαν στην Ελλάδα ή έχουν συμπληρώσει επιτυχώς έξι τάξεις ελληνικού σχολείου στην Ελλάδα πριν από τη συμπλήρωση του εικοστού τρίτου έτους της ηλικίας τους ή όπως ήδη είπε η κ. Βούλτεψη και είχε δεσμευτεί ο Πρωθυπουργός, η ίδια άδεια θα δίνεται σε ενήλικους πολίτες τρίτων χωρών που εισήλθαν στη χώρα μας ως ασυνόδευτοι ανήλικοι και συμπλήρωσαν τουλάχιστον τρεις τάξεις δευτεροβάθμιας εκπαίδευσης του ελληνικού σχολείου πριν τη συμπλήρωση του εικοστού τρίτου έτους της ηλικίας τους.

Επίσης, η ίδια άδεια θα δίνεται σε μέλη οικογένειας Έλληνα, τα οποία διαμένουν νομίμως στη χώρα μας με τον Έλληνα για συνεχές διάστημα πέντε ετών. Αυτή η άδεια κατά τη λήξη της θα μετατρέπεται αυτοδικαίως σε άδεια διαμονής επί μακρόν τύπου «Μ.1» με την προσκόμιση της προηγούμενης άδειας διαμονής χωρίς περαιτέρω δικαιολογητικά. Θεσμοθετείται, δηλαδή, ένα πλέγμα προστασίας πολιτών τρίτων χωρών που εισήλθαν στη χώρα ως ασυνόδευτοι ανήλικοι και ενηλικιώνονται έχοντας φοιτήσει σε ελληνικό σχολείο για, τουλάχιστον, τρία χρόνια.

Παρέχεται στους κατόχους αδειών διαμονής δεκαετούς διάρκειας, κάτι που συνιστά εθνική ρύθμιση, η δυνατότητα μετάπτωσης στην άδεια διαμονής επί μακρόν διαμένοντες που είναι η κατηγορία που προβλέπεται στο ενωσιακό δίκαιο.

Κυρίες και κύριοι συνάδελφοι, σήμερα ολοκληρώνουμε το νομοθετικό έργο του Υπουργείου Μετανάστευσης και Ασύλου θεσμοθετώντας αποτελεσματικές διαδικασίες αντιμετώπισης των προκλήσεων της μετανάστευσης, λαμβάνοντας υπ’ όψιν τις ανάγκες της ελληνικής οικονομίας και κοινωνίας, λειτουργώντας αποτρεπτικά για την παράνομη μετανάστευση, αλλά παράλληλα θεσμοθετώντας αποτελεσματικές νόμιμες διόδους εκεί που εμείς ως χώρα θέλουμε, εκφράζοντας την τάση πλέον στην Ευρωπαϊκή Ένωση, τάση για τη διαμόρφωση της οποίας η χώρα μας την τελευταία τετραετία έπαιξε καταλυτικό ρόλο. Συνεχίζουμε με αποφασιστικότητα, με σχέδιο, με έργο υπηρετώντας το γενικό συμφέρον και την πρόοδο του ελληνικού λαού.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ. Είστε ο μοναδικός Υπουργός που δεν πάτε στα τριάντα, σαράντα λεπτά και τηρείτε πάντα τον χρόνο.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Να είστε καλά!

Κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Μετανάστευσης και Ασύλου: «Κώδικας Μετανάστευσης».

Προχωρούμε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 361α΄)

ΑΛΛΑΓΗ ΣΕΛΙΔΑΣ

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Μετά την ολοκλήρωση της ψηφοφορίας το σχέδιο νόμου του Υπουργείου Μετανάστευσης και Ασύλου: «Κώδικας Μετανάστευσης» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το νομοσχέδιο, σελ. 362α)

**ΠΡΟΕΔΡΕΥΩΝ (Απόστολος Αβδελάς):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεσθε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 18.16΄ λύεται η συνεδρίαση για αύριο, ημέρα Πέμπτη 30 Μαρτίου 2023 και ώρα 10.00΄, με αντικείμενο εργασιών του Σώματος: νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων: «Μέτρα στήριξης των συγγενών των θυμάτων και των πληγέντων του σιδηροδρομικού δυστυχήματος των Τεμπών της 28ης Φεβρουαρίου 2023, συνταξιοδοτική διάταξη, ρυθμίσεις για την ενίσχυση της ασφάλειας των συγκοινωνιών, διατάξεις για την ενίσχυση της ανάπτυξης, παρεμβάσεις για τον εκσυγχρονισμό της τουριστικής νομοθεσίας και άλλες επείγουσες διατάξεις», σύμφωνα με τη συμπληρωματική ημερήσια διάταξη που θα διανεμηθεί.

Σας ευχαριστώ όλους μέσα και έξω από την Αίθουσα. Καλό βράδυ και η Παναγιά μαζί σας!

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**